
Nusprendęs, kad iš dviejų senių, vienintelių etatinių “The Week- 
ly Islander" darbuotojų, nieko įdomaus neišgaus, žurnalistas iš Bos- 
tono “Globe" dūrė žvilgsniu į laikrodį, pareiškė, esą paskubėjęs jis 
spėtų į keltą, kuris pusę dviejų turėjo išplaukti atgal į žemyną, pa- 
dėkojo už sugaištą laiką, ant stalo numetė kelias kupiūras, jas pri- 
slėgė druskine, idant žvarbokas, nuo jūros dvelkiantis vėjas pinigų 
nenupūstų, išlėkė iš vidinio “Pilkojo kiro"? kiemelio ir akmeniniais 
laiptukais nusileido į Įlankos gatvę, vedančią link miestuko. Jis 
praktiškai neatkreipė dėmesio į jauną tarp senių sėdėjusią moterį, 
tik porą sykių prabėgomis dirstelėjo į jos krūtinę. 

Kai rašytojas iš “Globe" pranyko, Vinsas Tygas persisvėrė per 
stalą, iš po druskinės išgriebė banknotus - dvi penkiasdešimtines - 
ir su akivaizdžiu pasitenkinimu jas įsikišo į seno, bet dar nesunešio- 
to tvido švarko atvėpusią kišenėlę. 

- Ką jūs darote? - paklausė Stefanija Makan. Nors ir Žinojo, 
kaip Vinsas mėgo šokiruoti, anot jo, “jaunus kaulelius" (tiesą sa- 
kant, abu seniai mielai ją šiurpindavo), šįkart nuostabos balse nu- 
slėpti neįstengė. 

- O kaip tu manai? - atšovė Vinsas nutaisęs mažne palaimingą 
veido išraišką. Kupiūroms dingus iš akiračio, jis paplekšnojo per 
kišenę ir į burną įsimetė paskutinį omaro suktinėlio kąsnį. Tuomet 
popierine servetėle nusišluostė lūpas ir mitriai sugavo plastikinę, 
“Globe"' žurnalisto paliktą prijuostę, kai šią pabandė nunešti drus- 
kingo vėjo gūsis. Nuo artrito jo pirštai atrodė groteskiškai gumbėti, 
tačiau miklumo praradę nebuvo. 

- Na, jūs paėmėte pinigus, kuriuos ponas Henretis paliko už 
pietus, - tarė Stefanija. 

- O tia-aip, tavo akis, Stefa, skvarbi, - sutiko Vinsas ir mirkte- 
lėjo savo bičiuliui, įsitaisiusiam prie to paties staliuko - Deivui Bu- 
viui, iš pirmo žvilgsnio Tygo vienmečiui, bet iš tiesų dvidešimt pen- 
keriais metais jaunesniam. Svarbiausia, tvirtindavo Vinsas, gyveni- 
mo loterijoje išlošti gerą įrangą, kuria galėsi naudotis, ko! ji galutinai 
suirs. Žinoma, kartkartėmis ją derėdavo palopyti. Senis neabejojo, 
jog netgi tiems, kurie sulaukdavo šimtmečio, - jis vylėsi neužmerk- 
siąs akių iki savo apvalaus jubiliejaus, - prabėgęs laikas viso labo 
panėšėdavo į saulėtą vasaros popietę. 

- Bet kodėl? 

- Tu manai, kad neapmokėsiu sąskaitos, ir Helenai teks patuš- 
tinti savo kišenę? 

- Ne... kas tokia Helena? 

- Helena Hefner, mūsų padavėja. - Vinsas linktelėjo į kitą kie- 
melio pusę. Ten tarp staliukų sukiojosi apkūnoka, kokių keturias- 
dešimties metų, patiekalus nešiojanti moteris. - Supranti, tokią tvar- 
ką įvedė Džekas Mūdis, valdantis šią nuostabiąją maitinimo įstaigą, 
kurią paveldėjo iš tėvo, jei tau įdomu... 

- Man įdomu, - užtikrino Stefanija. 

Deividas Buvis, pradėjęs dirbti “The Weekly Islander“ redak- 
toriumi kai Helena Hefner gimė, pasviro į priekį ir nuleido putnius 
pirštus ant dailios, jaunos rankos. 

- Žinau, - pasakė. - Štai kodėl jis pradeda aiškinti užuolanko- 
mis. 

- Prasideda pamokos? - nusišypsojo Stefanija. 

- Teisingai, - sulinksėjo Deivas. - Ką tokie mieli senukai kaip 
mes labiausiai mėgsta? 

- Mokyti žmones, kurie trokšta Žinių. 

- Būtent. - Deivas atsilošė. - Kaip pirštu į akį. - Vietoj švarko 
ar sportinės palaidinės jis vilkėjo seną žalią megztinį. Rugpjūtį vidi- 
niame “Pilkojo kiro“ kieme šilumos neišsklaidė net nuo pakrantės 

vilnijantis vėjelis, tačiau Stefanija žinojo, kad pašnekovus nusipur- 
tyti priversdavo menkiausia vėsa. Stebėtina, jog nuo gūsių šiurpas 
kratydavo Deivą, šešiasdešimt penkerių metų senį, turintį mažiausiai 
trisdešimties svarų antsvorį. O Vinsui Tygui, nors atrodančiam kaip 
septyniasdešimties (guvus septyniasdešimtmetis, deja, artrito išklai- 
pytais pirštais), šią vasarą sukako devyniasdešimt ir jis buvo liesas 
it pagalys. “Kaulų vyniotinis", taip jį su paniekinančiu šnarpštimu 
vadindavo ponia Pinder, nepilnu etatu dirbanti “The Weekly Islan- 
der" sekretore. 

- Pagal “Pilkojo kiro“ taisykles, padavėjos nuostolius dengia iš 
savo kišenės, jeigu klientai pasprunka nuo jų aptarnaujamų staliukų 
neapmokėję sąskaitos, - tęsė Vinsas. - Džekas įspėja visas darbo 
prašančias ponias, kad jos vėliau nesiskųstų neva nieko nežinoju- 
sios apie šį susitarimo punktą. 

Stefanija nužvelgė kiemelį, net ir dvidešimt po pirmos perpus 
pilną, tada pakėlė akis į pagrindinį valgomąjį, iš kurio atsivėrė vaiZ- 
das į Briedžio įlanką. Ten beveik visi staliukai buvo užimti. Nuo ge- 
gužės 30-osi0s, dienos, skirtos kritusiųjų karuose atminimui pa- 
gerbti, iki liepos pabaigos, ligi trečios valandos šalia “Pilkojo kiro" 
rikiuodavosi išalkusių turistų eilutė. Kitaip tariant, užeiga virsdavo 
vargais negalais kontroliuojamu beprotnamiu. Negi galima tikėtis, 
kad padavėjos, tampydamos padėklus su garuojančiais omarais ir 
moliuskais, pajėgs sužiūrėti kiekvieną klientą? 

- Bet tai nete.. - mergina prikando liežuvį svarstydama, ar tuodu 
senukai, kurie turbūt ėmė leisti laikraštį anksčiau nei įsigalėjo mini- 
malios algos įstatymas, neprapliups iš jos juoktis. 

- Norėjai pasakyti, neteisinga? - abejingai tarė Deivas ir iš 
krepšelio išgriebė paskutinį suktinuką. 

“Neteisinga"" nuskambėjo kaip “niatia-aisinga", panašiai į “tia- 
aip“ - jankišką žodelį, reiškiantis tiek įprastą “taip“, tiek “nejaugi"". 
Kai Stefanija, kilusi iš Sinsinačio, Ohajo valstijos, atvyko į Briedžių 

66,29 x" 


Krašto salą atlikti praktikos, iš pradžių ją apėmė neviltis... “e? čia 
užleido vietą ilgam “ia-a". Kaip ji galės ko nors išmokti, jei tesup- 
rasdavo vieną žodį iš septynių? Kas bus, jeigu Stefanija nuolat pra- 
šys bendradarbių pasikartoti? Kiek laiko praeis, kol tuodu nutars, 
kad jiems atsiuntė tikrą kvėšą (silpnapročio apibūdinimą čiabuviai, 
žinoma, iškraipydavo į “kvyšę"')? 

Po keturių dienų mergina ėmė svarstyti, gal vertėtų atsisakyti 
stažuotės ir pasirinkti keturių mėnesių trukmės aspirantūrą Ohajo 
universitete, bet Deivas pasivedė ją į šalį ir tarė: 

- Tik nepabėk nuo mūsų, Stefa. Prie vietinės šnektos netrukus 
įprasi. 

Taip ir atsitiko. Tartį ji perprato kone per naktį. Rodės, tarsi 
ausis buvo užgulę burbuliukai, kurie netikėtai susprogo. Stefa pa- 
galvojo, kad galėtų čia gyventi iki mirties ir vis tiek neįstengtų per- 
imti jų kalbėjimo manieros. Bet suprasti? O tia-aip. 

- Aha, neteisinga, - sulinksėjo ji. 

- Šitas žodis nefigūruoja Džeko Mūdžio leksikone, išskyrus 
tuos atvejus, kai jis burba dėl oro, - paaiškino Vinsas ir nepakeis- 
damas balso intonacijos pridūrė: - Deividai Buvi, padėk suktinuką 
į vietą. Jei dar labiau apteksi riebalais, atrodysi kaip meitėlis. 

- Kas tu, mano žmona? - suurzgė Deivas ir atsikando suktinu- 
ko. - Ar negali jai iškloti, ką sumąstei, neužsipuolęs manęs? 

- Ot šelmis, - nusišypsojo Vinsas. - Matai, jo niekas nemokė, 
kad šnekėti pilna burna nemandagu. - Senis užkabino ranką už kė- 
dės atkaltės; retus žilus plaukus nuo jo kaktos nupūtė iš vandenyno 
pusės šiurinantis vėjelis. - Stefa, Helena turi tris vaikus, nuo šešerių 
iki dvylikos metų, gyvena be vyro, kuris paliko šeimą. Ji nenori 
kraustytis iš salos; galą su galu šiaip ne taip suduria triūsdama pada- 
vėja “Pilkajame kire". Bet Žinai, vasarą užsidirba daugiau, Žiemą - 
mažiau. Seki mano mintį? 

- Taip, taip, - patvirtino Stefanija. Tuo momentu prie jų staliuko 
priartėjo aptariama ponia. Mergina pastebėjo, kad Helena Hefner 

mūvi sunkias gumines kojines, kurios vis dėlto nenuslėpė išsiplėtu- 
sių Kojų venų; po jos akimis juodavo ratilai. 

- Vinsai, Deivai, - prabilo moteris. Dailiajai senių pašnekovei 
tiesiog linktelėjo, nes nežinojo jos vardo. - Pastebėjau, kad jūsų bi- 
čiulis išlėkė. Į keltą? 

- Aha, - atsakė Deivas. - Tikriausiai prisiminė, kad Bostone turi 
neatidėliotinų reikalų. 

- Tia-aip? Indus nunešti? 

- Palik šį krepšelį. Bet kai galėsi, atnešk mums sąskaitą. Kaip 
laikosi vaikai? 

Helena Hefner susiraukė. 

- Aną savaitę Džudas iškrito iš medžio namelio ir susilaužė ran- 
ką. Na ir žviegė! Mirtinai mane išgąsdino. 

Seniai pažiūrėjo vienas į kitą... ir nusijuokė. Jie veikiai surimtė- 
jo, droviai atsiprašė. Vinsas išreiškė užuojautą, bet Helenai ji buvo 
nė motais. 

- Vyrai gali juoktis, - kreipėsi moteris į Stefaniją nutaisiusi pa1l- 
susią sardonišką šypseną. - Vaikystėje jiems visiems teko kristi iš 
medžių ir susilaužyti rankas. Visi puikiai atsimena, kokias išdaigas 
krėsdavo, tačiau nepamena, kaip mamos keldavosi vidury nakties 
ir jiems girdydavo aspirino tabletes. Tuojau atnešiu jūsų sąskaitą. - 
Helena, avinti sportbačius sudilusiais užkulniais, nusiūbavo šalin. 

- Ji geras žmogus. - Deivo garbei, reikėjo pripažinti, kad jis 
šiek tiek susigėdo. 

- Teisybė, - sutiko Vinsas. - Ir mes, žinoma, nusipelnėme kar- 
čių jos žodžių. Tiek to, Stefa, pakalbėkime apie pietus. Aš nežinau, 
kiek Bostone kainuoja trys suktinukai, vienas šutintas omaras ir ke- 
turi puodeliai šaltos arbatos, bet žurnalistas, ko gero, užmiršo, jog 
mes gyvename, kaip pasakytų ekonomistas, greta “tiekimo šaltinio", 
ir nepagalvojęs ant stalo nušveitė šimtinę. Jei Helena pristatys są- 
skaitą, kuri bus didesnė nei penkiasdešimt penki doleriai, pabučiuo- 
siu kiaulės užpakalį. Kol kas aišku, ką sakau? 

- Aha, - atsakė Stefanija. 

- Taigi keltu plaukdamas atgal į žemyną tas vyrukas į savo išlai- 
dų knygelę, kurią gavo iš “Globe", brūkšteli: “pietūs", “Pilkasis ki- 
ras“, “Briedžių Krašto sala“, “Neatskleistos paslaptys“. Jeigu jis 
klauso sąžinės balso, parašo, kad išleido šimtą dolerių. Jei turi 
bent truputį į save lenktus pirštus, “priburia" palikęs saloje šimtą 
dvidešimt ir už papildomą dvidešimtinę nusiveda merginą į kiną. 
Supratai? 

- Taip, - atsiliepė mergina ir gerdama šaltos arbatos likučius 
priekaištingai į jį pažvelgė. - Koks jūs ciniškas. 

- Anaiptol. Jei tikrai būčiau ciniškas, pakelčiau sumą iki šimto 
trisdešimties. - Pastaba privertė Deivą prunkštelėti. - Taigi ant stalo 
jis padėjo šimtinę... mažiausiai trisdešimt penkiais doleriais per 
daug, net jei įskaičiuotume dvidešimties procentų arbatpinigius. 
Man teko paimti pinigus. Kai Helena pasirodys su kviteliu, aš jį ap- 
mokėsiu, nes mūsų laikraščiui čia atidaryta sąskaita. 

- Ir, žinoma, turėdamas omenyje šeimyninę jos padėtį, arbatai 
atseikėsite daugiau nei dvidešimt procentų, - sulinksėjo Stefanija. 

- Klysti, - atšovė Vinsas. 

- Tikrai? Kodėl? 

Jis apdovanojo merginą kantriu žvilgsniu. 

- Galvoji, kad esu šykštuolis jankis? 

- Ne, aš netikiu tokiu stereotipu, kaip ir tuo, kad visi juodi 
žmonės yra tinginiai, o prancūzai kiauras dienas svajoja apie seksą. 

- Tuomet įtempk smegenis. Dievas tau jų nepagailėjo. 

Stefanija susimąstė. Abu vyrai smalsiai ją stebėjo. 

- Helena nepriims, jos manymu, labdaros, - galiausiai atsiliepė 
mergina. 

Vinsas ir Deivas išsišiepę susižvalgė. 

- Kas yra? - nustebo Stefanija. - Pasakiau kažką ne taip? 

- Vėl šnia-akame apie tingy-y-nius juodukus ir dėl sia-akso pa- 

kvaišusius prancūzus, a-nia-a, brangute? - Deivas specialiai prabilo 
su ryškiu rytietišku akcentu, tarsi užsimanęs pasišaipyti iš tęsiamos 
savo tarsenos. - Tik dabar juos pakeitė išdy-ydi jankė, kuri iš aukš- 
to Žiūri į labdarą? 

- Tai yra Helena ją priimtų? - išsižiojo Stefanija jausdama, kad 
susipainiojo tarp sociologinių vingrybių. - Vien dėl savo vaikų? 

- Už pietus mokėjo ne vietinis, - tarė Vinsas. - Helenos Hefner 

Senuko mėginimai kalbėti delikačiai (juk ir ji atvykusi iš žemy- 
no) Stefaniją pralinksmino. Apsižvalgiusi, iš pradžių pasidairiusi po 
kiemelį, kur visi trys sėdėjo, paskui nukreipusi akis pro stiklą, į vi- 
dinę užeigos dalį, mergina pastebėjo įdomų dalyką. Lauke daugelį 
- gal net didžiumą - lankytojų sudarė čiabuviai, kaip ir juos aptar- 
naujančios padavėjos. Viduje pietumis vaišinosi atvykėliai, kitaip 
sakant, “pašaliečiai"'. Aplink juos šokinėjančios padavėjos buvo 
jaunesnės ir dailesnės. Be to, ne salos gyventojos. Nusamdytos va- 
sarai, per kurią prisireikdavo papildomos darbo jėgos. Staiga Ste- 
fanija sumojo, kur šuo pakastas. Jai nederėjo vaizduoti sociologės. 
Viskas kur kas paprasčiau. 

- “Pilkojo kiro" padavėjos dalijasi arbatpinigiais, ar ne? - pa- 
klausė ji. - Štai kur esmė. 

Vinsas dūrė į ją pirštu lyg pistoleto vamzdžiu. 

- Tiesiai į dešimtuką. 

- Ką gi jūs darysite? 

- Pasirašydamas čekį, arbatai išskirsiu penkiolika procentų, o 
keturiasdešimt dolerių, likusius nuo “Globe" žurnalisto grynųjų, įki- 
šiu Helenai į kišenę. Ji gaus kiekvieną centą, ir laikraštis nenukentės. 
Kalbant apie mokesčius dėdei Semui... na, kai nežinai, tai ir širdies 
neskauda. 

- Taip Amerikoje tvarkomi verslo reikalai, - oriai paskelbė 
Deivas. 

- Žinai, kas man patinka? - tarstelėjo Vinsas Tygas, pakelda- 
mas veidą prieš saulę. Kai jis primerkė apspigintas akis, odą aplink 
šias ūmai išraizgė tūkstančiai raukšlelių. Senukas atrodė jaunesnis 
negu buvo iš tikrųjų, bet dabar priminė aštuoniasdešimtmetį. 

- Ne. Kas? - nusišypsojo Stefanija. 

- Man patinka žiūrėti, kaip pinigai sukasi. Lyg drabužiai džio- 
vykloje. Mėgstu stebėti patį procesą. Šįsyk, kai mašina nustos 
veikti, šlamantieji liks čia, Briedžių Krašte, kur jų labiausiai reikia. 
Geriausia, kad vyrukas iš miesto sumokėjo už mūsų pietus, bet pa- 
sišalino iš “Pilkojo kiro“ nesukrimtęs nė kąsnelio. 

- Veikiau išbėgo, - pataisė Deivas. - Panoro suspėti į keltą. 
Negi nepameni? Jo besiklausant, į mano smegeninę užklydo eilutės 
iš Ednos Sent Vinsent Milei eilėraščio. “Mes jautėmės išsekę, bu- 
vome linksmi, kiaurą naktį plaukiojom keltu vieni". Kažkas pana- 
šaus 

- Jis džiaugsmu netryško, bet iki kitos stotelės nuvargti suspės, 
- kinktelėjo galva Vinsas. - Rodos, minėjo Madavaską. Gal neat- 
skleistų paslapčių aptiks ten? Tarkim, kodėl žmonės užsigeidė įsi- 
kurti tokioje vietoje. Deivai, prašyčiau pagalbos. 

Stefanija praktiškai neabejojo, jog tarp dviejų seniokų egzista- 
vo savotiškas telepatinis ryšys. Nuo atvykimo į Briedžių Krašto sa- 
lą per tris mėnesius teko stebėti keletą jo pavyzdžių. Nūnai mergina 
užfiksavo dar vieną. Link jų stalelio grįžo sąskaitą atnešanti pada- 
vėja. Vinsas pamatė ją ateinančią, ir Deivas, sėdintis nugara į Hele- 
ną, kaipmat suprato, ko vyriausiasis “The Weekly Islander“" redak- 
torius norėjo. Jis įkišo pirštus į galinę kelnių kišenę, sužvejojo pini- 
ginę, iš kurios iškrapštė dvi kupiūras, susuko jas nykščiu bei smiliu- 
mi ir perdavė kolegai. Po akimirkos prie trijulės išdygo Helena. 
Vinsas viena, artrito deformuota ranka paėmė sąskaitą, kita kyšte- 
lėjo bariknotus į jos prijuostės kišenę. 

- Jūs tikrai nenorite deserto? - paklausė ji. - Mes turime vyšni- 
nį Mako pyragą su šokoladu. Valgiaraštyje jis neįrašytas, bet kele- 
tą gabalėlių virtuvėje rasčiau. 

- Aš jau sotus. Stefa? 

Mergina pakratė galvą. Kaip ir Deivas Buvis, neslėpdamas 
šiokio tokio nusivylimo. Helena apdovanojo (jei galima taip pasa- 
kyti) Vinsą Tygą rūsčiu, smerkiančiu žvilgsniu. 

- Tau, Vinsai, nepakenktų truputis riebalų ant kaulų. 

- Mudu su Deivu - kaip karalius su karaliene, - linksmai atšovė 
senukas. 

- O tia-aip. - Padavėja atsisuko į Stefaniją ir stebėtinai Žaismin- 
gai mirktelėjo viena nuvargusia akimi. - Tai bent porelę išsirinkai, 
panelyte. 

- Jie visai neblogi, - atsakė mergina. 

- Na, Žinoma, kai užsibaigs tavo stažuotė, galėsi tiesiu taikymu 
keliauti į “New York Times“. - Paėmusi lėkštes, moteris pridūrė: - 
Man metas pasirūpinti kitais klientais. - Sulig paskutiniu žodžiu ji nu- 
lingavo į kiemelio gilumą. 

- Ar kišenėje aptikusi keturiasdešimt dolerių Helena supras, iš 
kur jie atsirado? - paklausė Stefanija ir vėl apsidairė po kiemelį, kur 
kavą, šaltą arbatą, alų gėrė arba vyšninį, į valgiaraštį neįtrauktą py- 
ragą su šokoladu skanavo pora tuzinų klientų. Atsidėkoti padavėjai 
keturiomis dešimtinėmis aiškiai galėjo ne visi. Bet kai kurie, spren- 
džiant iš išvaizdos, finansiniais nepritekliais nesiskundė. 

- Turbūt, - atsakė Vinsas. - Bet žinai, Stefa... 

- Ką? 

- Jeigu ji ir nesupras, argi mane kas nors apkaltins neteisėtu at- 
simokėjimu? 

- Aš nesuprantu, ką jūs... 

- Manau, kad puikiai supranti. - Jis atsistojo. - Grįžkim į re- 
dakciją. Naujienos nelaukia. 

Štai kuo Stefanijai labiausiai patiko “The Weekly Islander“ re- 
dakcija, netgi dabar, po trijų mėnesių, kuriuos ji praleido didžiumą 
laiko rašydama reklamas: giedrą popietę atsitraukus nuo stalo ir 
palipėjus šešis laiptelius, prieš akis atsiverdavo fantastiškas Meino 
pakrantės vaizdas. Tereikėdavo užlipti į viršutinio aukšto balkoną, 
iškilusį virš įlankos ir juosiantį į daržinę panašų redakcijos pastatą. 
Gryna tiesa, oras atsidavė žuvimis bei jūržolėmis, tačiau Briedžių 
Krašte tie kvapai sklandė visur. Prie jų paprasčiausiai įprasdavai. 
Stefaniją apėmė džiugi nuostaba, kai netikėtai paaiškėjo, kad, pra- 
dėjus nebekreipti dėmesį į šnerves riečiantį “aromatą", šis būtinai 
apie save primindavo, ir tuomet jo vilnijimas sušildydavo širdį. 

Giedromis dienomis (kaip šioji, rugpjūčio pabaigoje) žemyno 
pakrantėje buvo puikiai matyti kiekvienas Tinoko namas, dokas, 
valtis; ant dyzelinio kuro degalinės ji galėdavo įskaityti užrašą SU- 
NOCO, įžiūrėti pavadinimą “Lili Bet", užtepliotą ant laivo, kuris 
prieš žvejybos sezoną riogsojo paplūdimyje laukdamas, kol šeimi- 
ninkas jį nugremš ir aprūpins nauju dažų sluoksniu. Merginos akira- 
tyje, šalia “Prestono" baro, meškerę rankose gniauždavo berniu- 
kas, užsimetęs berankovius “Patriots" komandos marškinėlius, įsi- 
taisęs ant gargžduoto, šiukšlėmis nusėto kranto. Šimtinės skarda 
uždengtų stogų blykčiodavo tūkstančiais atspindžių. Patį žydriausią, 
kokį jai teko regėti, vandens ruožą, skiriantį Tinoko kaimą (tiesą sa- 
kant, nemenkos apimties miestelį) ir Briedžių Krašto salą, nutvieks- 
davo akinanti saulė. Kartais, kai užslinkdavo migla, kurioje pasi- 
slėpdavo žemyno pasaulis, ir pasigirsdavo ilgesinga rūko sirena, 
staugianti nelyginant priešistorinė pabaisa... na, tai nepakeisdavo 
jos požiūrio į čionykštes vietoves. 

Būk atsargi, Stefa, sykį įspėjo Deivas, kai aptiko ją sėdinčią 
balkone, ant kelių pasidėjusią liniuotą geltoną bloknotą, kurio pus- 
lapyje savo stambia rašysena Stefanija užpildė pusę “Įvairenybių" 
skilties. Gyvenimas saloje įsigeria į kraują. Jo taip lengvai 
neatsikratysi, kaip ir maliarijos. 

Dabar, įjungusi lempas (saulei pasitraukus nuo langų ir nuslin- 
kus į vakarus, ilgasis kambarys apniuko), ji įsitaisė prie stalo, susi- 
rado patikimąjį bloknotą su nauja, į pirmąjį laikraščio puslapį 
įtraukta “Įvairenybių" skiltimi. Šioji niekuo nesiskyrė nuo pustuzinio 
kitų, kurias Stefanija pristatė redaktoriams, bet mergina vis vien 
mėgavosi darbu. Galų gale užsiėmė veikla, kuri jai patiko ir už kurį 
gaudavo atlyginimą. Be to, neabejojo, jog ten, kur platinamas “The 
Weekly Islander'' (gan dideliame plote), žmonės laikraštį išties skai- 
tydavo. 

Vinsas, prisėsdamas už savojo rašomojo stalo, išspaudė tylią, 
bet girdimą dejonę. Ją lydėjo braškėjimas, kurį vyriausiasis redak- 
torius išgavo visu kūnu pasisukęs į kairę ir į dešinę. Procedūrą jis 
vadino “Pagalba stuburui". Deivas tvirtino, esą vieną dieną taip be- 
sikraipant jį suparalyžiuos nuo kaklo iki kojų pirštų, bet tokia gali- 
mybė Vinso, regis, nė trupučio nejaudino. Nūnai vyriausiasis redak- 
torius įsijungė kompiuterį, o jo kolega pritūpė už stalo kampo, čiu- 
po dantų krapštuką ir šiuo ėmė tyrinėti viršutinę savo dantų plokš- 
telę. 

- Na, apie ką ketini rašyti? - paklausė Deivas bendradarbio, 
laukiančio, kol nušvis monitorius. - Gaisrą? Potvynį? Žemės drebė- 
jimą?? Maištaujančias mases? 

- Manau, pradėsiu nuo Elenos Danvudi, kuri Paplūdimio kelyje 
numušė vandens kolonėlę, kai jos automobilyje sugedo rankinis 
stabdys. Apšilęs tikriausiai perrašysiu vedamąjį straipsnį apie bib- 
lioteką, - atsakė Vinsas ir trakštelėjo krumpliais. 

Deivas atsisuko į Stefaniją. 

- Iš pradžių nugara, paskui krumpliai, - išsišiepė. - Ant savo 
šonkaulių išmokęs sugroti “Kaulelius", jis galėtų dalyvauti ““Ameri- 
kos dievaityje". 

- Amžinas kritikas, - geraširdiškai pastebėjo Vinsas,vis dar 
laukdamas, kol pasikraus kompiuteris. - Žinai, Stefa, mūsų padėtis 
mažų mažiausiai keista. Aš, devyniasdešimtmetis senis, galima sa- 
kyti, viena koja karste, darbuojuos prie visiškai naujo “Makintošo"' 
ekrano, o tu, dvidešimt dvejų metų prisirpusi uoga, keverzoji liniuo- 
tame bloknote lyg senmergė iš Viktorijos epochos. 

- Vargu ar Viktorijos laikais žmonės turėjo tokius rašymo reik- 
menis, - atšovė Stefanija ir įniko naršyti ant stalo iškilusias popierių 
šūsnis. Birželį, vos atvykusią į Briedžių Krašto salą ir, žinoma, į 
“The Weekly Islander'' redakciją, praktikantę pasodino už mažiau- 
sio, praktiškai mokyklinio, staliuko kambario kamputyje. Vėliau, 
liepos viduryje, jai leido įsikurti už didesnio, patalpos viduryje. “Pa- 
aukštinimas“" merginą pradžiugino, tik bėda ta, kad padidėjusioje 
erdvėje nesunkiai pasimesdavo įvairiausi daiktai. Dabar ji minutę 
kitą kraipė galvą, kol pagaliau aptiko ryškiai rausvą reklaminę skra- 
jutę. - Ar kas nors iš jūsų Žino, kokia organizacija pelnosi iš “Kas- 
metinės vasaros -pabaigoje Gernerdo fermoje rengiamos šventės, 
kurios lankytojai galės važinėtis ant šieno vežimo arba klausytis ma- 
žosios Džonos Džei ir “Straw Hill Boys" grupės"? 

- Tą organizaciją sudaro Semas Gernerdas, jo žmona, penki 
vaikai ir visi, skolinę jiems pinigus, - paaiškino Vinsas. Tuo momen- 
tu supypsėjo kompiuteris. - Beje, Stefa, norėjau tau pasakyti, kad 
puikiai padirbėjai prie savo skiltelės. 

- Gryna tiesa, - sutiko Deivas. - Mums atsiuntė du tuzinus laiš- 
kų. Vienintelį blogą atsiliepimą gavome iš ponios Edainos Styn, Ry- 
tų pradžios mokyklos karalienės, bet jai trūksta daugiau negu vieno 
šulo. 

- Tai yra jos smegenėlės visiškai suskystėjusios, - patikslino 
Vinsas. 

Stefanija nusišypsojo, nejučia pagalvodama, kad atsisveikinę su 
vaikyste Žmonės vis rečiau sugeba nuoširdžiai džiaugtis paprastais 
dalykais. 

- Ačiū, - padėkojo ji. - Ačiū jums abiem. - Staiga pasiteiravo: - 
Ar galėčiau jūsų šio to paklausti? Be užuolankų? 

Vinsas apsuko kėdę ir pažvelgė tiesiai į merginą. 

- Rėžk nesidrovėdama. Kadangi suteikei man progą atsitraukti 
nuo istorijos apie ponią Danvudi ir vandens kolonėlę, būsiu tavo pa- 
slaugoms. 

- O man nereikės gilintis į važtaraščius, - pridūrė Deivas. - 
Nors namo galėsiu braukti tik tuomet, kai juos sutvarkysiu. 

- Kiek kartų tau sakiau neapsiversti kanceliariniais darbais? - 
sušuko Vinsas. 

- Lengva tau kalbėti, - sugriežė dantimis Deivas. - Laikraščio 
sąskaitomis nesidomėjai mažiausiai dešimtmetį. Ką jau šnekėti apie 
jų apmokėjimą. 

Stefanija nusprendė neleisti jiems nukrypti - arba neleisti senu- 
kams išmušti jos iš vėžių - į nuolatinius kivirčus. 

- Liaukitės vaidytis! 

Tuodu užsičiaupė ir įbedė į ją nuostabos sklidinus žvilgsnius. 

- Deivai, jūs prisipažinote ponui Henrečiui iš “Globe", kad judu 
su Vinsu dirbate kartu kėturiasdešimt metų... 

- Tia-aip. 

- ...0 jūs, Vinsai, redakcijoje pasirodėte 1948-aisiais. 

- Teisybė, - linktelėjo senukas. - Anuomet, iki 48-ųjų vasaros, 
laikraštis vadinosi “The-Weekly Shopper and Trading Post". Jį dy- 
kai dalydavo įvairiose salos mugėse ir stambesnėse žemyno par- 
duotuvėse. Aš buvau jaunas užsispyrėlis ir tikras laimės kūdikis. 
Būtent tada Tinoke ir Henoke įsisiautėjo rimti gaisrai. Žinoma, ne jie 
padėjo išleisti tikrą laikraštį, bent jau ne mums. Nors turiu pripažin- 
ti, kad prilygo savotiškam atspirties taškui. Iki 48-ųjų vasarą 
spausdintų reklamų skaičiaus priartėjome tiktai 56-aisiais. 

- Judu plušate petys į petį ilgiau nei penkis dešimtmečius ir per 
tiek laiko nė sykio nesusidūrėte su tikra, neatskleista paslaptimi? 
Man tuo sunku patikėti. 

Deivas Buvis išpūtė akis. 

- Mes niekada to nesakėme! 

- Aje, juk tu sėdėjai “Pilkajame kire"! - neva pasipiktinęs pri- 
minė Vinsas. 

Kelias sekundes tuodu įstengė išsaugoti priblokštas veido iš- 
raiškas, tačiau matydami, kad Stefanija Makan tebevarsto juos 
skvarbiu žvilgsniu nelyginant griežta mokytoja iš Džono Fordo ves- 
terno, senukai nesusilaikė. Pirmiausia virptelėjo Vinso Tygo lūpų 
kamputis, tuomet Deivui Buviui ėmė trūkčioti akį. Gal jie ir būtų 
kažkaip susitvardę, bet padarė klaidą - pažvelgė vienas kitam į 
akis. Po akimirkos abu kvatojo tarsi seniausia pasaulyje pora vai- 
kiščių. 

- Apie “Žaviąją Lizą" jam pasakojai tu, - į Vinsą kreipėsi Dei- 
vas, kai pagaliau atlėgo juoko priepuolis. Trečiajame dvidešimto 
amžiaus dešimtmetyje “Žaviąją Lizą Kebot", žvejų botą, jūra išme- 
tė į gretimos Vienstiebio salos krantą. Ant pirmgalio triumo drybsojo 
negyvas įgulos narys. Likę penki buvo dingę. - Kaip manai, kiek 
kartų Henretis apie ją girdėjo šiose pakrantėse? 

- Hmm, nežinau... o kiek salų, tavo nuomone, jis spėjo aplan- 
kyti? - klausimu į klausimą atsakė vyriausiasis redaktorius, ir po se- 
kundės abu seniai vėl pratrūko krizenti. Vinsas delnu suteškeno per 
kaulėtą kelią, o Deivas pliaukšėjimais apdovanojo masyvią savo 
šlaunį. 


19 


Stefanija stebeilijosi į juos susiraukusi - ne piktai, tačiau be jo- 
kio linksmumo (na, gal beveik be jokio). Tiesiog mėgino susigaudy- 
ti, iš ko senukai leipo juokais. Merginos manymu, istorija apie “Ža- 
viąją Lizą Kebot'' pakankamai gera, kad tiktų vienam iš aštuonių 
straipsnių apie (o taip!) “Neatskleistas Naujosios Anglijos paslap- 
tis“, bet jai netrūko nei proto, nei jautrumo. Stefanija puikiai supra- 
to, jog slėpingasis žvejų botas pono Henrečio nesudomino. Iš žur- 
nalisto veido buvo aišku, kad “Globe"' apmokėtose kelionėse palei 
vandenyno krantą, tarp Bostono ir Briedžių Krašto salos, jam teko 
klausytis šito pasakojimo ne vieną kartą. 

Kai ji įgarsino savo mintį, Vinsas ir Deivas sulinksėjo. 

- Tia-aip, - prabilo pastarasis. - Henretis gal ir ne čiabuvis, bet 
tai nereiškia, kad jis - slunkius arba kvaiša. “Žaviosios Lizos" mįslė, 
kurios atsakymas greičiausiai susijęs su ginkluotais iš Kanados na- 
minę plukdžiusiais kontrabandininkais, nors niekas to garantuoti ne- 
galėtų, sklando po apylinkes daugybę metų. Ji aprašyta pustuzinyje 
knygų, jau neminint “Yankee" ir “Downeast'" žurnalų. Beje, Vinsai, 
man rodos, kad šią temą gvildeno ir “Globe""... 

Vyriausiasis redaktorius kinktelėjo galva. 

- Galbūt. Prieš septynerius ar devynerius metus. Sekmadieni- 
niame priede. O gal Providenso “Journal"*? Esu tikras, kad apie 
mormonus, kurie pasirodė Friporte ir pabandė išrausti šachtą Mei- 
no dykynėje, rašė Portlendo “Sunday Telegram“... 

- Praktiškai prieš kiekvieną Visų šventųjų dieną laikraščiuose 
paminimos 1951-aisiais matytos Pakrantės šviesos, - džiugiai pri- 
dėjo Deivas. - Jau nekalbant apie NSO tyrimams paskirtus tinkla- 
lapius. 

- Pernai kažkokia moteris sukurpė knygą apie pikniką prie 
Tašmoro ežero, kur nusinuodijo iškylaujantys vienos bažnyčios pa- 
rapijiečiai, - užbaigė Vinsas. Būtent šias “neatskleistas paslaptis" 
per pietus jie išklojo “Globe" žurnalistui. Galiausiai, išklausęs apie 

Tašmorą, Henretis nusprendė, jog dar spėtų į keltą, kuris turėjo iš- 
plaukti pusę dviejų, ir dabar Stefanija jo nekaltino. 

- Žodžiu, jūs jį erzinote senomis istorijomis, - tarė mergina. 

- Ne, širdele! - šįsyk, regis, Vinsas pasipiktino nuoširdžiai. (Na, 
galbūt, pamanė Stefanija.) - Jos visos įkūnija tikras paslaptis, bent 
jau mūsiškėse Naujosios Anglijos srityse. 

- Mes gi nežinojome, kad ponui Henrečiui jau teko jas girdėti, 
- logiškai pastebėjo Deivas. - Nors tai mūsų nenustebino. 

- Būtent, - pritarė Vinsas. Jo akys sužibo. - Sutinku, tie įvykiai, 
hmm... barzdoti. Antra vertus, juos pasakodami užsidirbome gar- 
džius pietus. Ir galėjome žiūrėti, kaip šlamantieji kursuoja iš vienos 
vietos į kitą, kol pateko ten, kur jiems vieta - iš dalies į Helenos 
Hefner kišenę. 

- Jūs išties Žinojote tik šias istorijas? Kurios kiaurai išnarstytos 
knygose ir didžiuosiuose laikraščiuose? 

- Ar tu girdėjai mane taip sakant? 

- Ne-e. Aš irgi to neminėjau. 

- Kodėl gi jo nesupažindinote su kitomis neatskleistomis pa- 
slaptimis, kurias žinojote? 

Abu seniai susižvalgė, ir Stefanija Makan vėl pajuto, jog tarp jų 
egzistuoja keistas telepatinis ryšys. Vinsas kryptelėjo smakru į du- 
ris. Deivas atsistojo, įveikė ryškiai apšviestą ilgojo kambario dalį 
(tamsiojoje dunksojo masyvi, senamadiška, jau septynerius metus 
nenaudojama ofsetinė spausdinimo mašina), pasuko ant durų ka- 
bančią kortelę taip, kad iš lauko pusės matomą žodį ATIDARYTA 
pakeitė UŽDARYTA, ir grįžo. 

- Uždaryta? Vidurdienį? - Stefanijos balsas skambėjo ramiai, 
bet jos širdį persmelkė nerimo užuomina. 

- Atėję pranešti naujienas pasibels, - atsakė Vinsas. - Jeigu tu- 
rės svarbių Žinių, duris patrankys kumščiu. 

- Jei centre užsidegs kavinės, mes išgirsime švilpimą, - įsiterpė 

Deivas. - Nagi, Stefa, traukis nuo stalo. Mums derėtų pasimėgauti 
rugpjūčio saule, nes po kurio laiko jos spinduliai nebešildys. 

Mergina įsispigino į apkūnųjį redaktorių, paskui nukreipė akis į 
Vinsą Tygą, kuris, nors ir sulaukęs devynių dešimčių, išsaugojo lygiai 
tokį patį žvitrų protą, kokį turėjo būdamas keturiasdešimt penkerių. 
Ji sulinksėjo. 

- Prasideda pamokos? 

- Aha. - Iš Vinso veido neišnyko šypsena, bet Stefanija jautė, 
kad jis surimtėjo. - Juk tu Žinai, ką tokie mieli senukai kaip mes la- 
biausiai mėgsta? 

- Mokyti tuos žmones, kurie trokšta Žinių. 

- Tia-aip. Ar tu, Stefa, n07i mokytis“? 

- Taip, - nedvejodama, nors ir neatsikračiusi keistos vidinės 
įtampos, patvirtino mergina. 

- Tuomet žygiuojame laukan. Prisėsime ir pašnekėsime. 

Ji pakluso. 

Danguje plieskė šilta saulė, saloje tvyrojo gaivus oras, druskin- 
gas vėjelis atnešė varpų bei sirenų gausmą ir bangų pliuškenimą. Ši- 
tuos garsus ji pamėgo per kelias savaites. Abipus merginos įsitaisiu- 
siems vyresniesiems kolegoms dingtelėjo ta pati mintis (tik Stefani- 
ja, aišku, to nežinojo): grožį apsupo senatvė. Be abejo, jokių pik- 
tų kėslų jiedu nepuoselėjo, netgi atvirkščiai: Vinsas su Deivu matė, 
kaip šauniai jaunoji stažuotoja triūsė redakcijoje ir kaip nuoširdžiai 
ji geidė žinių. Nieko keisto, jog tokia Žavi aistra pakurstė jiems norą 
mokyti. 

- Stefa - prabilo Vinsas, kai trijulė susėdo, - pagalvok apie vi- 
sus įvykius, kuriuos pasakojome Henrečiui prie pietų stalo - apie 

“ZŽaviąją Lizą Kebot'", Pakrantės šviesas, klajojančius mormonus, 
nepaaiškinamus nusinuodijimus prie Tašmoro, kur pikniką surengė 
parapijiečiai - ir pasakyk, ką jie turi bendro. 

- Tos paslaptys liko neatskleistos. 

- Bandyk dar kartą, širdele, - tarė Deivas. - Nenuvilk manęs. 

Pažiūrėjusi į jaunesnįjį redaktorių, Stefanija suprato, kad jis ne- 
juokauja. Na, atsakymas akivaizdus. Argi ne dėl šios priežasties 
Henretis vaišino juos pietumis? Tarp rugsėjo ir Visų šventųjų dienos 
“Globe"' redakcinė kolegija ruošėsi atspausdinti aštuonių apybraižų 
ciklą (gal net dešimties, teigė Henretis, jei tik jam pavyks aptikti ga- 
nėtinai keistų istorijų). 

- Jos siaubingai nuvalkiotos'? 

- Jau geriau, - linktelėjo Vinsas. - Bet nieko naujo tu vis vien 
neatradai. Paklausk savęs: kodėl! jos nuvalkiotos? Kodėl koks nors 
Naujosios Anglijos laikraštis bent sykį per metus nupurto dulkes 
nuo Pakrančių šviesų istorijos ir pluoštelio miglotų nuotraukų, darytų 
prieš pusšimtį metų? Kodėl tokie vietinės reikšmės žurnalai kaip 
“Yankee" arba “Coast" bent kartą per metus ima interviu iš Kleito- 
no Rigso ar Elos Fergiuson tarytum vildamiesi, kad jie, nelauktai 
nutvieksti apvaizdos, paporins kažką naujo? 

- Aš nesu girdėjusi apie tuos žmones, - prisipažino Stefanija. 

Vinsas delnu plojo sau per pakaušį. 

- Ot avino galva. Vis užmirštu, jog tu ne vietinė. 

- Ar tai komplimentas? 

- Turbūt. Greičiausiai. Iš visų, kurie prie Tašmoro ežero gėrė 
šaltą kavą, mirtinai nenusinuodijo tiktai Kleitonas Rigsas ir Ela Fer- 
giuson. Pastaroji liko sveika gyva. O Rigsui paralyžiavo kairiąją 
kūno pusę. 

- Siaubinga. Ir žurnalistai nesiliauja jų kalbinę? 

- Tia-aip. Jau praėjo penkiolika metų ir, manau, kiekvienas, tu- 
rintis truputį smegenų vingių, suvokia, jog dėl šio nusikaltimo nieko 

nebesuims - ežero pakrantėje nuodų gėrė aštuoni Žmonės, šeši iš jų 
pasimirė, - bet Fergiuson su Rigsu vis pasirodo žiniasklaidoje, kuri, 
tiesą sakant, iš mėšlo spaudžia vašką: “Kas nutiko tą dieną?"", 
“Košmaras ant ežero kranto" ir taip toliau. Na, tu supranti, ką turiu 
omenyje. Žmonės mėgsta panašias istorijas. Kaip “Raudonkepu- 
raitę“ arba “Tris ožius meknius"'. Tik klausimas... kodėl? 

Stefanija jį aplenkė. 

- Jūs žinote dar kažkokią istoriją, kurią nuo jo nuslėpėte, tie- 
sa? 

Senukai vėl apsikeitė tais keistais žvilgsniais, bet dabar mergina 
nenutuokė, kokios mintys sušmėžavo jų galvose. Visi trys įsitaisė 
identiškuose šezlonguose, Stefanija sėdėjo nuleidusi rankas ant sa- 
vojo ranktūrių. Deivas paplekšnojo per jos plaštaką. 

- Mes mielai tau papasakosime... ar ne, Vinsai? 

- Aha, - atsiliepė vyriausiasis “The Weekly Islander'' redakto- 
rius, ir jam nusišypsojus seną veidą kaip visuomet išvagojo galybė 
raukšlelių. 

- Bet jei nori plaukti keltu, privalai vairininkui atnešti arbatos. 
Girdėjai šį posakį? 

- Kažkur. - Tikriausiai vienoje iš senų, pastogėje sukrautų ma- 
mos plokštelių. 

- Gerai, - sulinksėjo Deivas. - Tad atsakyk į klausimą. Henre- 
čiui nerūpėjo tos istorijos, nes jos aprašytos tūkstančius kartų. Ko- 
dėl apie jas taip dažnai šnekama? 

Mergina susimąstė. Kolegos netrukdė, netgi su pasimėgavimu 
stebėjo ją galvojančią. 

- Na, - galiausiai atsiliepė Stefanija. - Man rodos, žmonėms 
patinka skaityti apie įvykius, nuo kurių šaltais žiemos vakarais, 
ypač kai kambaryje šviesu ir kaitina židinys, vieną kitą sykį nukra- 
to šiurpas. Juos domina istorijos, susijusios su, hmm... su nežino- 
mybe. 

- Kiek nežinomų dalykų turi būti viename pasakojime? - Vin- 
sas Tygas kalbėjo švelniai, bet jo akyse atsispindėjo veriantis 
žvilgsnis. 

Prisiminusi iškylautojų nuodytoją, mergina ketino pareikšti, kad 
“ne mažiau kaip šeši", tačiau paskutinę akimirką prikando lūpą. Tą- 
dien prie Tašmoro ežero gyvybę prarado šeši žmonės, bet juos pra- 
žudė viena arkliška nuodų dozę, kuriuos į kavą, ko gero, supylė 
vieno individo ranka. Ji nenumanė, kiek Pakrantės šviesų tviskėjo 
danguje, bet, čiabuvių nuomone, jos, be abejo, priklausė vienam 
reiškiniui. Taigi... 

- Vienas? - išsižiojo Stefanija. Nedrąsiai lyg “Rizikos"" televi- 
zijos viktorinos dalyvė, mėginanti atsakyti į paskutinio turo klausi- 
mus. 

Vinsas dūrė į ją pirštu plačiau nei paprastai išsišiepdamas, ir 
mergina atsipalaidavo. Aišku, tai - ne mokykla, kur dėstomos tik- 
ros pamokos, ir šilti senukų jausmai, kuriuos abu puoselėjo jaunajai 
kolegei, neatšaltų, jeigu ji žioplai suklystų atsakydama, tačiau Ste- 
fanijai magėjo jiems įtikti kaip geriausiems, visa širdimi savo darbui 
atsidavusiems, mokytojams iš vidurinės mokyklos arba universiteto 
dėstytojams. 

- Visų pirma žmonėms reikia tikėti, jog kažkas turėjo atsitikti - 
kažkas tokio, kas susiję su aptariamu įvykiu, - tarė Deivas, - ir jie 
įsikala į galvas vieną ar kitą versiją. Pavyzdžiui, “Žavioji Liza", žve- 
jų botas, kurį jūra nutrenkė ant Vienstiebio salos uolų, į pietus nuo 
Miškingojo Kampelio. Atrodo, 1926-aisiais... 

- 27-aisiais, - pataisė Vinsas. 

- Tebūnie 27-aisiais, gudročiau. Teodoras Ripono drybso de- 
nyje nusprogęs kaip į krantą išmesta menkė, kitų penkių įgulos narių 
- nė kvapo, ir nors nematyti jokių kovos ar kraujo pėdsakų, žmo- 
nės tvirtina, kad juos turėjo užpulti piratai. Todėl dabar sklando 
gandai, esą įgula buvo radusi žemėlapį su kryželiu, nurodančiu vie- 

tą, kur paslėptas lobis. Vyrukai, pristatyti saugoti iškastą auksą, tur- 
būt nutarė jį pasigrobti... 

- Arba tarpusavyje susipjovė, - pridūrė Vinsas. - Prie šio va- 
rianto linksta dauguma iš tų, kurie girdėjo apie “Žaviąją Lizą". Es- 
mė ta, jog tam tikras istorijas žmonės mėgsta pasakoti ir jų klausy- 
tis, bet Henrečiui proto nestinga - jis Žino nepajėgsiąs savo redak- 
toriui įbrukti tokios senienos. 

- Nebent po dešimties metų, - pastebėjo Deivas, - nes anks- 
čiau ar vėliau sena tampa nauja. Tu, Stefa, greičiausiai tuo netiki, 
bet aš sakau gryną tiesą. 

- Tikiu, - užprotestavo mergina ir pagalvojo: Kas gi dainavo 
"Arbatą vairininkui"? Elas Stiuartas ar Ketas Styvensas? 

- O kur dar Pakrantės šviesos, - pratęsė Vinsas. - Žinai, kodėl 
jos tapo tokios populiarios? Kažkam pavyko tuos šviesulius nuto- 
tografuoti. Spėju, kad nuotraukoje viso labo įmažinti Elsvorto žibu- 
rių atspindžiai, bet dėl žemai pakibusių debesų jie priminė apvalias 
Iėkštutes. Apačioje užvertę galvas stovi vaikai iš Henkoko softbolo 
komandos. 

- Vienas berniukas pakėlęs pirštinę rodo į dangų, - pridėjo Dei- 
vas. - Tai paskutinis potėpis. Žmonės spokso į nuotrauką ir sako: 
“Klausyktt, ten turėjo būti ne kas kita kaip skraidančios lėkštės. 
Žemėje apsilankė ateiviai, užsimanę pasižiūrėti į pramogaujančius 
amerikiečius". Kad ir kaip ten būtų, šitoje istorijoje irgi tėra vienas 
nežinomas dalykas, papildytas įdomia nuotrauka, kurią visiems 
knieti kartkartėmis patyrinėti. 

- Tik ne Bostono “Globe", - paprieštaravo Vinsas. - Nors man 
nuojauta sako, kad Henretis vis dėlto apsiims gvildenti Pakrantės 
šviesų temą, jei nesuras nieko patrauklesnio. 

Abu vyrai smagiai nusijuokė - kaip seni geri draugai. 

- Na, - tęsė Vinsas, - mes gal ir žinome porą neatskleistų pa- 
slapčių... 

- Bent jau vieną, širdele, - tarė Deivas, - tik prie jos nepavyktų 
pridėti jokio “turėjo"... 

- Kaipgi... kepsnys? - dvejodamas paklausė vyresnysis iš se- 
nukų. 

- O tia-aip, bet ir su juo susijusi paslaptis liko neišnarpliota. 

- Aha, - sutiko Vinsas, kuris, sprendžiant iš balso ir veido 1š- 
raiškos, staiga pasijuto nejaukiai. 

- Jūs mane galutinai supainiojote. | 

- Nes istorijoje apie vaikį iš Kolorado painiavos yra su kaupu, 
- atsakė Vinsas, - štai kodėl ji netiktų Bostono “Globe"'. Visų pirma 
per daug nežinomųjų, o antra, nėra nė vieno “turėjo". - Jis pasviro 
į priekį įsmeigdamas į Stefaniją giedras, žydras jankiškas akis. - Tu 
sieki tapti tikra korespondente, tiesa? 

- Na, taip, - suglumusi atsakė Stefanija. 

- Ką gi, tuomet atskleisiu tau paslaptį, kurią žino beveik visi 
laikraštininkai: realybėje tikrų pasakojimų, turinčių pradžią, vidurį ir 
pabaigą, yra labai mažai. Bet jei pateiksi skaitytojams vieną nežino- 
mą dalyką (blogiausiu atveju - porą) ir parašysi užuominą į, pasak 
Deivo Buvio, “turėjo", žmonės patys sumąstys istoriją. Nuostabu, 
ar ne? 
tuokia, kas juos išžudė. Bet visų galvose užstrigusi viena smulkme- 
na: Roda Parks, sekretorė iš Tašmoro metodistų bažnyčios, ir Vil- 
jamas Bleikis, metodistų bažnyčios pastorius, buvo užmezgę trum- 
palaikius meilės ryšius maždaug prieš pusmetį iki pikniko. Bleikis 
turėjo žmoną, todėl romaną nutraukė. Mano mintį seki'? 

- Taip, - patvirtino Stefanija. 

- Žmonės pastebėjo, kad išsiskyrimas Rodą Parks prislėgė, 
bent jau kuriam laikui. Koks trečias, visiems žinomas dalykas? Tiek 
Roda Parks, tiek Viljamas Bleikis per iškylą prigėrė šaltos užnuo- 
dytos kavos ir numirė. Na, apie kokį “turėjo" mes kalbame? Pasuk 
smegenis, Stefa. 

- Roda veikiausiai apnuodijo kavą, norėdama atkeršyti ją pa- 
metusiam meilužiui. Per pikniką išgėrusi nuodų nusižudė pati. Kiti 
keturi - ir tuodu, kurie vargais negalais išgyveno - nukentėjo atsitik- 
tinai. 

Vinsas spragtelėjo pirštais. 

- Tia-aip, štai ką mintija žmonės. Laikraščiai ir žurnalai niekada 
nespausdino tokios versijos, nes to daryti ir nereikėjo. Redakcijos 
neabejojo, kad skaitytojai pajėgūs savo jėgomis sujungti taškus. 
Kokie būtų kontrargumentai? Vėlgi, Stefa, pasuk smegenis. 

Deja, šį kartą į jos galvą neatklydo jokia išganinga mintis. Mer- 
gina ketino atsakyti, esą ji per menkai susipažinusi su byla, kad ga- 
lėtų pateikti atsakymą, bet tuo momentu Deivas atsistojo, žengė 
prie balkono turėklų, pažvelgė į vandens ruožą, skiriantį salą nuo 
Tinoko, ir švelniu balsu pratarė: 

- Įdomu, kodėl ji taip ilgai laukė? Ištisus šešis mėnesius? 

- Sakoma, neva kerštas - kaip patiekalas, kurį skaniausia val- 
gyti šaltą, - pastebėjo Stefanija. 

- O tia-aip, - kone sumurkė Deivas Buvis. - Bet šešių individų 
žmogžudystė - ne vien kerštas. Aišku, galėjo būti ir vienaip, ir ki- 
taip. Dvejopai įmanoma vertinti ir Pakrantės šviesas. Galbūt debesų 
sluoksnyje viso labo atsispindėjo miesto žiburiai... o gal Oro pajė- 
gos siekė išbandyti kažkokį naują technologinį stebuklą, kurį išsiun- 
tė iš Bangoro bazės... arba, kas Žino, gal į mūsų kraštus išties atlė- 
kė žali žmogeliukai, užsimanę pažiūrėti, kaip Tinoko “Automobilis- 
tus“ sudoroja Henkoko “Medkirčiai"". 

- Paprastai žmonės susikuria istoriją ir laikosi jos įsikibę visomis 
keturiomis, - pridėjo Vinsas. - Tai niekų darbas, jei egzistuoja vos 
vienas nežinomas faktorius: vienas nuodytojas, vienas švieselių spie- 
čius, vienas ant seklumos užplaukęs ir beveik be įgulos likęs laivas. 
Tačiau su vaikiu iš Kolorado susiję tiktai nežinomi faktoriai, todėl 
iš jo tikros istorijos nesukurpsi. - Senukas trumpam nutilo. - Įsi- 

vaizduok, kad iš tavo židinio netikėtai išrūksta traukinys arba ant ta- 
kelio, kuris veda į tavo garažą, pasirodo žirgų snukiai. Aišku, mūsų 
pasakojimas ne toks stulbinantis, bet vis tiek keistas... - jis palinga- 
vo galva. - O žmonės nemėgsta perdėm keistų dalykų. Tiksliau, me- 
nori apie juos girdėti. Į putotą, krantą užliejančią bangą malonu žiū- 
rėti, bet nuo jų gausos gali supykinti. 

Tylėdama Stefanija nukreipė mąslų žvilgsnį į vandens platybes. 
Ten bangų netrūko, bet šiandien jos buvo nedidelės. 

- Beje, derėtų paminėti dar šį tą, - po pauzės tarstelėjo Deivas. 

- Ką? - paklausė mergina. 

- Šioji istorija priklauso mums, - su stebinančia aistra (mažne 
piktai, pamanė Stefanija) atsakė Vinso kolega. - Vyrukas iš “Glo- 
be“, ne čionykštis, ją tiesiog suterštų. Jis nieko nesuprastų. 

- O jūs supratote? 

- Ne. - Deivas vėl atsisėdo. - Man ir nebūtina, širdele. Kai po- 
kalbis pakrypsta apie vaikį iš Kolarado, aš elgiuosi kaip mergelė 
Marija, ką tik pagimdžiusi Jėzų. Biblijoje parašyta: “Marija dėmė- 
josi visus šiuos dalykus ir svarstė juos savo širdyje“. Tam tikrų pa- 
slapčių nedera skelbti visiems iš eilės. 

- Bet man papasakosite? 

- Be abejo, mem! - jis pažvelgė į merginą nustebęs ir, regis, tar- 
si išniręs iš savotiško transo. - Nes tu esi viena iš mūsų. Teisingai 
sakau, Vinsai'? 

- Tia-aip. Išlaikei bandymą dar vidurvasary. 

- Tikrai? - ją apėmė nepaaiškinamas džiaugsmas. - Kaip? Ko- 
kį bandymą? 

Vinsas pakratė galvą. 

- Šito nepasakysiu, širdele. Tau užtenka žinoti, jog kažkuriuo 
momentu mums tapai sava. - Jis dirstelėjo į Deivą ir, kolegai sulink- 
sėjus, atsisuko į Stefaniją. - Gerai, išklosime tau istoriją, kurią nu- 
tylėjome prie pietų stalo. Mūsų neatskleistą paslaptį. Apie vaikį iš 
Kolorado. 

Bet pirmas pasakoti ėmė Deivas. 

- Prieš dvidešimt penkerius metus, - pradėjo jis, - 1980-ai- 
siais, pora į mokyklą keliaujančių jaunuolių, užuot kaip įprastai sėdę 
į keltą, pajudantį iš prieplaukos pusę aštuonių, nutarė išplaukti pusę 
septynių. Jie lankė Beivju suvienytą vidurinę, treniravosi lengvosios 
atletikos komandoje ir artimai draugavo. Na, supranti, kaip vaiki- 
nas ir mergina. Kai užsibaigdavo Žiema - čia, pakrantėje, ji ne- 
trunka taip ilgai kaip žemyno gilumoje - tuodu driuokdavo per vi- 
są salą, palei Hemoko paplūdimį bėgdavo iki pagrindinio kelio ir 
Įlankos gatve nusigaudavo iki miestelio prieplaukos. Matai tą vaiZ- 
dą, Stefa? 

O taip, ji matė. Ir jautė romantišką porelę supusią atmosferą. 
Tačiau nepajėgė įsivaizduoti, ką “vaikinas ir mergina" veikdavo, kai 
persikeldavo į žemyną ir atsidurdavo Tinoke. Stefanija Žinojo, jog. 
daugmaž tuzinas salos moksleivių į mokyklą išplaukdavo pusę aš- 
tuonių, nuolatinius nemokamus bilietus pateikdami keltininkui - Her- 
biui Goslinui arba Marsei Lagas, idant tas brūkšninius kodus nuske- 
nuotų senamadišku lazeriniu įrenginiu. Vėliau, Tinoke, likusias tris 
mylias iki Beivju suvienytos vidurinės dardėdavo mokykliniu auto- 
busu. Stefanija paklausė, ar bėgikai laukdavo autobuso, bet Deivas 
nusišypsojo ir papurtė galvą. 

- Ne-e, kuisdavo iki pat mokyklos. Kas Žino, gal ir susikibę už 
rankų. Visuomet kartu - Džonis Grevlinas ir Nensė Arno. Kelerius 
metus tuodu buvo neišskiriami. 

Stefanija išsitiesė. Juk Džonas Grevlinas - Briedžių Krašto me- 
ras, mielas draugiškas vyriškis, nepraleidžiantis progos maloniai 

šnektelėti su salos gyventojais, svajojantis persikraustyti į Augustą 
ir užimti krėslą valstijos senate. Jo viršugalvis pastebimai pliko, pil- 
vas nenumaldomai augo. Mergina mėgino jį įsivaizduoti stajerio 
vaidmenyje - dvi mylias lekiantį per salą, dar tris įveikiantį žemyno 
krante, - bet visos pastangos nuėjo perniek. 

- Nekaip sekasi, brangute? - pasiteiravo Vinsas. 

- Aha, - prisipažino ji. 

- Nes vietoj Džonio Grevlino, futbolininko, legvaatlečio, vyru- 
ko, penktadienio vakarais mėgusio krėsti pokštus ir dievinusio šeš- 
tadienio pasilinksminimus, tu matai merą Džoną Grevliną, kurį, be- 
je, galima pavadinti vieninteliu iš visų politikos rūpužiokų, besimurk- 
dančių mūsų salos tvenkinėlyje. Jis vaikštinėja Įlankos gatve, aplin- 
kiniams spaudžia rankas, šiepiasi demonstruodamas blykčiojantį 
auksinį dantį, paplepa su visais praeiviais, niekada neužmiršta pa- 
vardžių, prisimena, kas vairuoja “Fordą", o kas tebevažinėja se- 
nuoju tėčio “Internešenal Harvester" pikapu. Tu regi karikatūrą iš 
seno, penktajame dešimtmetyje statyto filmo apie triukšmingus, ko- 
kiame nors užkampyje gyvenančius linksmuolius politikus. Jis nė 
nesuvokia, koks yra provincialas. Mūsų meras nestygsta vietoje ir 
strykčioja kaip tikra rūpužė. Tikiuosi, nusileidus ant savo išsvajoto 
lelijos lapo, Augustos, Džoniui užteks proto nebespirgėti, antraip po 
eilinio šuolio jį gali sutraiškyti. 

- Koks jūs ciniškas, - sušuko Stefanija, vis dėlto neįstengdama 
nuslėpti jaunatviško pasigerėjimo šiuo vyresniojo kolegos bruožu. 

Vinsas patraukė kaulėtais pečiais. 

- Ei, aš ir pats, širdele, esu stereotipo įsikūnijimas. Tik mano fil- 
mo pabaigoje redaktorius su rankovių raiščiais ir snapeliu, kyšančių 
virš akių, šaukia: “Išjunkite spausdinimo mašinas!" Svarbiausia, kad 
prieš ketvirtį amžiaus Džonis buvo visai kitoks - liaunas it smilga ir 
gyvas kaip gyvsidabris. Tikras Apolonas, jei ne tie juokingi kiškio 
dantys, kuriuos jis vėliau išsilygino. 

- O Nensė... raudonais trumpučiais šortais... ji irgi atrodė die- 
viškai. - Vinsas patylėjo. - Kaip dauguma moteriškos lyties septy- 
niolikmečių. 

- Mesk iš galvos nešvankias mintis, - paragino Deivas. 

Vinsas nustebo. 

- Susimildamas, jos tyros tarsi kalnų šaltinis. 

- Kaip pasakysi, - atsiliepė Deivas. - Bet turiu prisipažinti, kad 
ji iš tiesų traukė akį. Už Džonį buvo augesnė vienu ar dviem coliais. 
Gal todėl paskutiniais metais vidurinėje ir išsiskyrė. Bet 80-aisiais 
burkavo lyg balandėliai. Kiekvieną dieną bėgdavo iki kelto, o vė- 
liau, nuplaukę į Tinoką, Beivju kalva dumdavo iki mokyklos. Kai 
kurie iš vietinių netgi lažinosi, ar jis neužtaisys Nensei vaikelio, bet 
mergina nepastojo. Arba Džoniui užteko romantiškų santykių, arba 
ji paprasčiausiai nedrįso žengti lemiamo žingsnio. - Po pauzės Dei- 
vas pridūrė: - Arba, po velnių, šioje srityje tuodu turėjo daugiau pa- 
tirties nei didžiuma salos vaikiščių iš anų laikų. 

- Spėju, kad juos labiausiai siejo bėgimas, - įžvalgiai pastebėjo 
Vinsas. 

- Meldžiu, grįžkite prie temos, - paprašė Stefanija, tuo prajuo- 
kindama abu senukus. 

- Gerai, - atsakė Deivas. - Vieną 80-ųjų pavasario, tiksliau, 
balandžio, rytą jie išvydo vyriškį, sėdintį Hemoko paplūdimyje. 
Miestelio pakraštyje. 

Mergina suprato, apie ką jis kalba. Hemoko paplūdimys - ža- 
vinga vieta, tik vasarą ten pernelyg tiršta poilsiautojų. Stefanija ne- 
įsivaizdavo, kaip toji pakrantė atrodys po Darbo dienos* , bet Ži- 
nojo turėsianti progą patenkinti smalsumą - jos stažuotė tęsis iki 
spalio 5-osi0s. 

- Na, ne visai sėdintį, - pataisė Deivas. - Pusiau išsidrėbusį, 
taip jie vėliau sakė. Žmogus rėmėsi į vieną iš šiukšliadėžių, įkastų į 
smėlį, kad jų nenuneštų stiprus vėjas. Bet nuo kūno svorio dėžė taip 
pasviro... - Deivas statmenai kilstelėjo ranką ir ją pakreipė. 


*Pirmasis rugsėjo pirmadienis. 

- „kad ji tapo panaši į Pizos bokštą, - užbaigė Stefanija. 

- Būtent. Be to, jis buvo pernelyg lengvai apsirengęs. Ankstyvą 
rytą termometras rodė vos keturiasdešimt du laipsnius. Dėl žvar- 
baus vėjo temperatūra, rodės, nukrito iki tridešimt dviejų* . Vyriš- 
kis vilkėjo pilkas, laisvas kelnes ir baltus marškinius. Avėjo “laive- 
lius“. Neturėjo nei apsiausto, nei pirštinių. 

- Jaunuoliai nubėgo pažiūrėti, ar nepažįstamasis gerai jaučiasi. 
Vėliau Džonis pasakojo supratęs, kad žmogus negyvas, vos tiktai 
pamatė jo veidą. Taip kalbėjo ir Nensė. Bet, aišku, porelė nenorėjo 
tuo patikėti. Manau, jų vietoje pati iš pradžių mėgintum įsitikinti, ar 
tavo įtarimai pagrįsti. 

- Taip, - pritarė Stefanija. 

- Taigi jis sėdėjo pusiau išsidrėbęs, vieną ranką padėjęs ant ke- 
lių, kitą nuleidęs ant smėlio. Veidas - blyškus kaip vaškas, bet ant 
kiekvieno skruosto raudonavo po dėmelę. Akys užmerktos, vokai, 
pasak Nensės, įgavę melsvą atspalvį. Lūpos taip pat buvo pamėlu- 
sios, o kaklas, kalbėjo ji, atrodė keistai pabrinkęs. Gelsvoki tarsi 
smėlis plaukai buvo pakirpti trumpai, bet ne tiek, kad nuolatiniai 
vėjo gūsiai virš kaktos negalėtų draikyti jų sruogelių. 

Nensė paklausė: “Pone, jūs miegate? Jei taip, verčiau pabuski- 
te“. Džonis Grevlinas atsakė: “Jis nemiega, Nense, ir nėra praradęs 
sąmonės. Matai, kad nekvėpuoja". Vėliau mergaitė prisipažino su- 
vokusi, jog prieš save regi lavoną, bet tą akimirką vargšelė nedrįso 
tuo patikėti. Žinia... Todėl ji atšovė: “O gal ir miega. Iš kur žinai, 
kad nealsuoja? Verčiau jį papurtytum.?? 

Džonis nė kiek netroško liesti vyruko, bet prieš savo merginą 
nenorėjo pasirodyti esąs bailys, todėl pasilenkė - teko sukaupti visą 
drąsą, taip jis man pasakojo po daugelio metų, kai “Mūšoje" mudu 
išlenkėme kelias taureles - ir pakratė nepažįstamojo petį. Kai šį pa- 
lietė, visos abejonės išgaravo, tvirtino Džonis, nes rodės, kad vietoj 
žmogiškos kūno dalies pirštai užčiuopė pliauską. Vis dėlto jis suri- 
ko: “Kelkitės, pone, kelkitės, negulėkite... - ketino pridurti “kaip la- 
*42 pagal Farenheitą apytiksliai lygu 5. | C: 322 F=0 C. 

vonas“, bet pagalvojo, kad tokiomis aplinkybėmis palyginimas nu- 
skambėtų makabriškai (jau tada ėmė mąstyti kaip politikas), tad 
paprasčiausiai įspėjo: - ...antraip sušalsite". 

Jis papurtė du sykius. Iš pradžių nieko neįvyko. Po antro karto 
vyruko galva nusviro ant kairiojo peties - Džonis kratė dešinįjį. 
Žmogus nuslydo nuo šiukšliadėžės ir susmuko ant šono. Smilkiniu 
dunkstelėjo į smėlį. Pratrūkusi klykti Nensė paraitė kulnus. Skuodė 
atgal link kelio taip eikliai, kad, jei nebūtų sustojusi, Džonis būtų tu- 
rėjęs ją vytis iki Įlankos gatvės ar net “A" prieplaukos galo. Laimei, 
mergina sustojo. Pribėgęs Džonis ją apkabino. Pirmą kartą gyve- 
nime taip džiaugėsi liesdamas gyvą kūną, tikino jis, kai sėdėjome 
bare. Sakė niekada nepamiršiąs sustingusio, kieto lyg medis negy- 
vėlio peties. 

Deivas netikėtai užsičiaupė ir pakilo nuo šezlongo. 

- Užsimaniau kolos iš šaldytuvo, - tarė. - Man išdžiūvo gerklė, 
o istorijos pabaigos dar nematyti. Jus troškulys kankina? 

Paaiškėjo, jog nuo gėrimų neatsisakytų nė vienas. Kadangi se- 
nukai pasirūpino pramoga (jei galima taip pasakyti), kokakolos pa- 
sisiūlė atnešti Stefanija. Grįžusi į balkoną, abu vyrus rado stypsan- 
čius prie turėklų, įsispiginusius į žemyną, kuris driekėsi kitoje van- 
dens ruožo pusėje. Mergina prisijungė prie porelės, nuleido seno- 
višką skardinį padėklą ant plačių turėklų ir įteikė jiems po buteliu- 
ką. 

- Kur aš baigiau? - paklausė Deivas, nurijęs didelį gurkšnį. 

- Puikiai Žinai, - suurzgė Vinsas. - Ties tuo momentu, kai mūsų 
būsimas meras ir Nensė Arno, kuri vienas Dievas žino, į kokius 
kraštus nusibeldė - kažkodėl geriausius salos vaikus likimas visuo- 
met nutrenkia į tolimiausias šalies sritis, pavyzdžiui, į Kaliforniją - 
Hemoko paplūdimyje aptiko negyvą vaikį iš Kolorado. 

- Tia-aip. Džonas pasišovė nulėkti į artimiausią telefono būdelę 
- prie viešosios bibliotekos - ir paskambinti Džordžui Vurno, tuo- 
metiniam Briedžių Krašto policijos viršininkui (dėl sustreikavusios 

širdies seniai išėjusiam į užtarnautą pensiją). Nensė tam nepriešta- 
ravo, bet paprašė, kad Džonis visų pirma žmogų pasodintų. Nie- 
kaip kitaip jo nevadino, tiktai “žmogumi. Nė karto nesakė: “negy- 
vėlis'' arba “kūnas"". 

“Vargu ar policija mane pagirs, jeigu jį judinsiu“, - atšovė Džo- 


nis. 

“Tu jau buvai pajudinęs, - paprieštaravo Nensė. - Aš tik noriu, 
kad vėl jį pasodintum"". 

“Argi ne /u prašei jį pakratyti?"? - neatlyžo Džonis. 

Ji ėmė melsti: 


“Prašau, Džoni. Aš negaliu žiūrėti, kaip tas žmogus tyso. Man 
net šiurpu apie jį galvoti“. - Mergina apsiverkė ir savo ašaromis, 
žinia, privertė bičiulį paklusti. Jis grįžo prie lavono, susirietusio taip, 
lyg sėdėtų. Bet dabar vyriškis drybsojo kairįjį skruostą įplojęs į 
smėlį. 

Tą vakarą “Mūšoje" Džonis man prisipažino, kad nė už ką ne- 
būtų išpildęs draugės prašymo, jeigu toji nestovėtų ir nežiūrėtų į jį su 
viltimi akyse. Dėl moters vyras padarytų daugybę dalykų, prie kurių 
nekištų nagų būdamas vienas - nuo kurių trauktųsi devynis kartus iš 
dešimties, net ir tuomet, jeigu jį girtą ragintų šutvė bičiulių. Anot 
Džonio, artėjant prie žmogaus, gulinčio ant smėlio, parietusio kelius 
taip, tarsi sėdėtų nematomame krėsle, širdyje stiprėjo įsitikinimas, 
kad akys atsimerks ir nepažįstamasis pamėgins jį sugriebti. Nepa- 
dėjo ir suvokimas, jog vyriškis negyvas. Tiksliau, pasakojo Džonis, 
mintys apie lavoną tik pakurstė baimę. Galų gale jis susitvardė, nu- 
leido rankas ant tų medinių pečių, kilstelėjo žmogų ir vėl atrėmė į 
pasvirusią šiukšliadėžę. Vėliau sakė neabejojęs, jog dėžė nuvirs, o 
kai pasigirs trenksmas, iš jo gerklės ištrūks riksmas. Tačiau skardi- 
nė liko stovėti, o Džonis klykti nepradėjo. Stefa, aš esu šimtu pro- 
centų įsitikinęs, kad mes, vargšai žmogeliai, visada tikimės blogiau- 
sio, nes tokia eiga įvykiai pakrypsta labai retai. Tuomet taip negąs- 

dina šlykščios, pasibjaurėtinos smulkmenos, ir mes kuo puikiausiai 
jas pakenčiame. 

- Jūs išties taip galvojate? 

- Aišku, mem! Ką norėjau tuo pasakyti? Ogi tai, kad prieš at- 
sitraukdamas Džonis pastebėjo cigarečių pakelį, nukritusį šalia ne- 
gyvėlio. Blogiausia, kas galėjo nutikti, jau buvo praeityje, todėl da- 
bar viso labo teko susidoroti su šleikščiais menkniekiais. Taigi vai- 
kinukas pakėlė cigaretes (netgi neužmiršo sau priminti, jog Džor- 
džui Vurno derėtų papasakoti, ką padarė, nes ant celofano valsti- 
jos policija ras jo pirštų atspaudus) ir jas įkišo į baltų marškinių, 
kuriuos dėvėjo nepažįstamasis, kišenę. Tada grįžo prie Nensės, įsi- 
supusios į šiltą mokyklinę striukę, stypčiojančios nuo kojos ant ko- 
jos, matyt, sužvarbusios - juk vilkėjo tiktai trumpučius šortus. Nors, 
žinia, ją kankino ne vien šaltis. 

Šiaip ar taip, ilgiau kalenti dantimis mergaitei nebereikėjo, nes 
jie abu nurūko į viešąją biblioteką. Guldau galvą, įjungus chrono- 
metrą, šis būtų parodęs, jog tuodu įveikė pusę mylios per rekordiš- 
kai trumpą laiką. Savo smulkiųjų piniginėje, kurią laikė striukės ki- 
šenėje, Nensė turėjo krūvą ketvertukų, ir būtent ji paskambino 
Džordžui Vurno, besiruošusiam važiuoti į darbą. Jam priklausė 
“Vestern Auto" dirbtuvės, kur dabar bažnyčiai ištikimos parapijietės 
rengia labdaros muges. 

Stefanija, keletą jų aprašiusi “Įvairenybėse"', linktelėjo. 

- Džordžas pasiteiravo, ar žmogus tikrai negyvas, ir Nensė už- 
tikrino: “Taip". Tada jis paprašė perduoti ragelį Džoniui ir šiam pa- 
teikė tą patį klausimą. Vaikinukas irgi garantavo, kad jiedu rado la- 
voną. Pridūrė purtęs Žmogų už peties, kuris buvo kietas kaip ak- 
muo. Apsakė, kaip vyriškis nudribo ir iš kišenės iškrito cigaretės. 
Prisipažino įgrūdęs jas atgal. Manė, jog Džordžas užkurs jam pirtį, 
bet policijos viršininkas vaikino nebarė. Niekas jam nepriekaištavo. 
Televizijos filmui toks scenarijus netiktų, tiesa? 

- Kol kas ne, - sutiko Stefanija, nors senukų pasakojimas ma- 
žumėlę priminė vieną “Jos aprašytos žmogžudystės" seriją. Žinant, 
kodėl bendradarbiai nutarė jaunąją kolegę supažindinti su šia isto- 
rija, vargu ar paslaptį atskleidė seklė mėgėja, kokią minėtame se- 
riale vaidino Andžela Lensberi... antra vertus, kažkas turėjo bent 
truputį pasistūmėti į priekį, mąstė Stefanija. Tiek, kad paaiškėtų, iš 
kur negyvėlis pasirodė. 

- Džordžas liepė jaunuoliams laukti jo paplūdimyje, - toliau pa- 
sakojo Deivas, - ir pasirūpinti, kad prie lavono niekas nesiartintų. 
Džonis atsakė: “Gerai"". Džordžas Vurno pažadėjo: “Jeigu nespėsite 
į keltą, kuris išplaukia pusę aštuonių, ir pavėluosite į mokyklą, aš 
jums brūkštelėsiu pasiteisinimo raštelį". Džonis pareiškė, jog dėl to- 
kių mažmožių jis sau nekvaršina galvos. Tada kartu su Nense Arno 
grįžo į Hemoką, tik šįsyk, užuot lėkę visu greičiu, bėgo ristele. 

Stefanija suprato, kodėl jie neskubėjo. Nuo Hemoko paplūdi- 
mio į Briedžių miestelį kelias leidosi nuokalnėn. Skuodžiant priešinga 
kryptimi, tekdavo sukaupti jėgas. Anuomet, prieš dvidešimt penke- 
rius metus, Džoniui ir Nensei jų trupinėlius išsaugoti tepadėjo krau- 
jyje užsilikęs adrenalinas. 

- Džordžas Vurno susisiekė su daktarų Robinsonu, tuo, kuris 
gyvena Paplūdimio kelyje, - tarė Vinsas ir nusišypsojo. Galbūt 
kažką prisiminė, o gal užsigeidė ją nustebinti. - Tada paskambino 
man. 

- Vieninteliame viešajame salos paplūdimyje aptinkamas nužu- 
dytas žmogus, o čionykštės teisėsaugos atstovas kviečiasi Briedžių 
Krašte leidžiamo laikraščio redaktorių? - išpūtė akis Stefanija. - 
Vaje, kaip nepanašu į “Jos aprašytą žmogžudystę". 

- Gyvenimas Meino pakrantėje mažai kuo primena detektyvi- 
nius serialus, - lediniu balsu atsiliepė Deivas. - Kokie buvome tada, 
80-aisiais, tokie esame ir dabar, ypač kai praeina vasara, išvyksta 
poilsiautojai, ir saloje liekame tiktai mes, vietiniai. Romantika čia 
niekuo dėta... Na, nežinau, tarkim, pas mus propaguojama skaid- 
rumo politika. Jei kas nors atsitinka, esmę sužino visi. Tuomet nebe- 
lieka pagrindo apkalboms. Bet, širdele, ar tu kartais nepaskubėjai 
kalbėdama apie nužudymą ir teisėsaugą? 

- Ją reikėtų apšviesti, - pasiūlė Vinsas. - Juk šias mintis mūsų 
bičiulei įkvėpėme plepalais apie iškylautojus, kurie nusinuodijo prie 
Tašmoro ežero. Stefa, du mano vaikus priėmė Krisas Robinsonas. 
Antroji mano žmona, Arletė, - su ja susituokiau, praėjus šešeriems 
metams po Džoanos mirties, - artimai draugavo su Robinsonų šei- 
ma, mokykloje netgi susitikinėjo su Kriso broliu, Henriu. Mūsų pa- 
dėtį Deivas apibūdino teisingai, bet ją nulėmė ne vien verslo reika- 
lai. 

Vinsas nuleido buteliuką kolos (kurią vadino “dopingu"") ant tu- 
rėklo ir skėstelėjo rankomis. Gestas, bylojantis “Aš nieko neslėp- 
siu“, ją pakerėjo ir papirko. 

- Salos gyventojai tarsi susibūrę į savotišką klubą. Taip buvo 1r, 
manau, bus visada, kadangi mūsų bendruomenei nelemta dar labiau 

- Ačiū Dievui, - suurzgė Deivas. - Apsieisime ir be sumauto 
“Volmarto"' ar kitų prekybos tinklų. Atleisk už posakį, Stefa. 

Mergina šyptelėjo ir patikino jam atleidžianti. 

- Vis dėlto man norėtųsi, jog įtarimus apie žmogžudystę išmes- 
tum iš galvos, - paprašė Vinsas. - Ar sugebėsi, Stefa? 

- Taip. 

- Galiausiai tau paaiškės, kad šio atsitikimo neįmanoma nuo- 
dugniai išnarplioti. Ir tai tėra vienas iš daugybės keistumų istorijoje 
apie vaikį iš Kolorado. Būtent todėl ji netinka Bostono “Globe". 
Jau neminint tokių žurnalų kaip “Yankee", “Downeast" ir “Coast". 

Jai nebuvo vietos net ir “The Weekly Islander“' puslapiuose. Žinia, 
laikraštyje apie įvykį pranešėme, nes mūsų darbas - skleisti naujie- 
nas. Pavyzdžiui, dabar man reikia rašyti apie Eleną Danvudi ir nu- 
verstą vandens kolonėlę, apie mažąjį Lesterių sūnelį, kuriam Bosto- 
ne transplantuos inkstą, jei tiktai jis įstengs išgyventi iki operacijos, 
o tu privalai papasakoti skaitytojams apie Gernerdo fermoje ren- 
giamą šokių vakarą, kuriuo bus palydėta vasara. 

- Neužmirškite vaišių, - sumurmėjo Stefanija. - Ten bus galima 
iki soties prisikirsti pyragų, ir Žmonėms maga apie tai išgirsti. 

Vyrai nusijuokė. Deivas net patapšnojo sau į krūtinę, tarsi saky- 
damas “šauniai pastebėjai“. 

- Tia-aip, širdele, - vis dar išsišiepęs pritarė Vinsas. - Visgi ret- 
sykiais nutinka išties įstabių dalykų, - tarkim, vieną rytą žaviausiame 
miestelio paplūdimyje pora moksleivių atranda lavoną, - ir tu patiki, 
kad iš jų galėsi sukurpti istoriją. Ne šiaip praneši naujieną, išklosi, 
kas įvyko, kodėl, kada, kur ir kaip, bet aprašysi tikrą istoriją. Ta- 
čiau netikėtai suvoki, kad jos nėra. Tepajėgi susigraibyti aibę iš pa- 
žiūros tarpusavyje nesusijusių, nepaaiškinamą paslaptį apipynusių 
faktų. O žmonėms to nereikia. Mįslės juos erzina. Kaip minėjau, 
per daug bangų sukelia pykinimą. 

- Amen, - palinksėjo galva Deivas. - Gal pasakotum toliau, kol 
nesutemo? 

Vinsas Tygas mielai sutiko išpildyti jo prašymą. 

- Mes dalyvavome tuose įvykiuose praktiškai nuo pačios pra- 
džios. Turiu omenyje save ir Deivą, “The Weekly Islander“ dar- 
buotojus, nors aš nespausdinau smulkmenų, kurias Džordžas prašė 
nutylėti. Nutikimas niekaip negalėjo paveikti salos gerovės, todėl 

tam neprieštaravau. Žurnalistams nuolat tenka priimti tokius spren- 
dimus - pati pamatysi, Stefa - ir laikui bėgant prie to įpranti. Svar- 
biausia, kad jie niekada neteiktų pasitenkinimo. 

Jaunuoliai grįžo į paplūdimį, bet kūno, tiesą sakant, nė nereikėjo 
saugoti. Prieš atvykstant Džordžui ir daktarui Robinsonui, jie teiš- 
vydo keturias miesto pusėn nuriedėjusias mašinas, tačiau variuotojai 
nesumažino greičio pastebėję du paauglius, kurie straksėjo vietoje 
arba mankštinosi prie nedidelės automobilių aikštelės, įrengtos greta 
Hemoko paplūdimio. 

Prisistatę Džordžas su daktaru liepė Džoniui ir Nensei traukti 
savo keliu. Būtent tada jaunuoliai pranyko iš šios “istorijos. Jie, aiš- 
ku, degė smalsumu, bet ir džiaugėsi galėdami pasišalinti. Nė kiek 
dėl to neabejoju. Džordžas pastatė “Fordą" aikštelėje, daktaras 
griebė savo lagaminėlį, ir jiedu nudrožė link žmogaus, įsirėmusio į 
mažąją šiukšliadėžę. Nepažįstamasis vėl sėdėjo šiek tiek pasviręs į 
šoną, ir Krisas Robinsonas pirmiausia jį ištiesino. 

“Miręs, daktare?" - pasidomėjo Džordžas. 

“Po velnių, negyvas jau mažiausiai keturias valandas, gal ir 1l- 
giau. (Tuo momentu pats privažiavau ir sustabdžiau savo “Ševį"" gre- 
ta policijos viršininko “Fordo".) Sustabarėjęs į ragą. Rigor mortis, 
kitaip tariant, lavonas jau sustingęs". 

“Kada jis, tavo nuomone, čia atsidūrė? Vidurnaktį?" - paklausė 
Džordžas. 

“Iš kur man Žinoti? Galbūt drybso nuo Darbo dienos! - atkirto 
daktaras. - Bet vieną dalyką galiu garantuoti. Matau iš sąstingio. 
Antrą valandą nakties jis tikrai buvo negyvas. Greičiausiai netgi Vi- 
durnaktį. Deja, turiu prisipažinti, kad šioje srityje aš nesu specialis- 
tas. Jeigu nuo vandens padvelkė žvarbus vėjas, kuris paspartino 
kūno stingimą...?* 

“Vakar vėjas nepūtė, - pasakiau prie jų prisijungdamas. - Nak- 
tį oras buvo ramus kaip bažnyčios varpe“. 

“Tik pažiūrėkite, dar vienas išminčius, - suurzgė daktaras Ro- 
binsonas. - Gal pats ir paskelbtum mirties datą, supermeno bičiuli?" 

“Ne, - papurčiau galvą. - Užleidžiu vietą tau“. 

“Lai tuo užsiima apygardos patologas, - tarė jis. - Katkartas iš 
Tinoko. Valstija ekspertui moka papildomus vienuolika gabalų per 
metus už pasikrapštymą po žarnokus. Mano kuklia nuomone, per 
mažai... tačiau kiekvienam - savo. Aš tesu apylinkės gydytojas. 
Bet... kaip sakiau, antrą valandą vyrukas jau tikrai buvo užbaigęs 
žemės vargus. Pasimirė anksčiau nei nusileido mėnulis“. 

Maždaug minutę mes trise stovėjome nejudėdami ir dėbsojome 
į lavoną kaip laidotuvių dalyviai. Tam tikromis aplinkybėms minutė 
trunka labai trumpai, bet mano minėtą akimirką ji siaubingai užsitę- 
sė. Pamenu švelnaus, bet jau stiprėjančio rytinio vėjo garsą. Kai 
stovi salos gilumoje ir klausaisi jo švilpimo, rodos, girdi vienišo at- 
siskyrėlio dejones... 

- Aha - tyliai sutiko mergina. - Jis tarsi ūbauja. 

Abu vyrai sulinksėjo. Žiemą vėjo staugimas kartais keldavo 
siaubą, nes kone primindavo sielvarto apimtos moters raudas, bet 
Stefanija šito nežinojo, ir Vinsas su Deivu nematė reikalo jai pasa- 
koti tokių smulkmenų. 

- Galiausiai Džordžas paprašė daktaro spėti - vien tam, kad 
kažką pasakytų, - kiek vyrukui metų. 

“Na, maždaug keturiasdešimt, plius minus penki metai, - atsilie- 
pė jis. - Kaip tu manai, Vinsentai?'' - pritardamas linktelėjau. Ne- 
abejojau, jog daktaras teisus. Tuo metu pagalvojau, kad mirti ketu- 
riasdešimties velniškai apmaudu. Toks individo amžius - labiausiai 
nenusakomas. 

Staiga daktarą kažkas sudomino. Jis priklupo ant vieno kelio 
(penkių pėdų dešimties colių ūgio žmogui, sveriančiam du šimtus 
aštuoniasdešimt svarų* , tą padaryti nelengva) ir pakėlė dešiniąją, 
ant smėlio nuleistą negyvėlio ranką. Sprendžiant iš truputį išsiklai- 
*Maždaug 174 em ir I30kg || | | 

piusių pirštų, prieš mirtį vyrukas bandė juos suriesti į žiūroną. Mudu 
su policijos viršininku pastebėjome smilteles, prilipusias prie pirštų 
pagalvėlių ir delno. 

“Ką atradai? - paklausė Džordžas. - Aš tematau smėlį". 

“Kaip ir aš... bet kodėl jis prilipęs? - atšovė daktaras. - Visi, 
turintys nors lašą smegenų, žino, kad šiukšliadėžės įkastos ten, kur 
jų nepasiekia potvynio bangos. Be to, naktį nelijo. Smėlis sausut 
sausutėlis. Ir dar - pažiūrėkit". 

Jis kilstelėjo kairiąją lavono ranką. Mes išvydome vestuvinį Žie- 
dą, tačiau ant pirštų ir delno smiltelių nebuvo. Daktaras ją nuleido ir 
vėl pakėlė kitą, kurią truputį pakreipė prieš šviesą. 

“Štai". 

“Kas čia? - pasiteiravau. - Taukai?“" 

Jis išsišiepė: 

“Vinsentas atsakė į klausimą ir laimėjo pagrindinį viktorinos pri- 
zą! Beje, matote, kaip suriesti pirštai?" 

“Aha, tarsi jam būtų knietėję paspoksoti pro žiūroną“, - atsilie- 
pė Džordžas. Dabar mes klūpojome visi trise. Iš šono žvelgiant 
tikriausiai atrodė, kad lankstomės prieš šiukšliadėžę-altorių ir mal- 
domis mėginame nepažįstamajam sugrąžinti gyvybę. 

“Ne, nieko panašaus, - atšovė daktaras, ir man kai kas paaiš- 
kėjo, Stefa. Jis įsiaudrino kaip žmogus, kuris nebūdingai sau kažką 
suprato. Robinsonas pažiūrėjo į negyvėlio akis (bent aš taip ma- 
niau, nors iš tiesų daktaras Žiūrėjo šiek tiek žemiau) ir vėl nukreipė 
žvilgsnį į dešiniąją lavono ranką. - Anaipto!“, - pridūrė. 

“Ką gi jis darė? - pasitikslino Džorždas. - Krisai, man reikės 
rašyti pranešimą valstijos policijai ir generaliniam prokurorui. Aš nė 
kiek netrokštu visą rytą praklūpėti, kol tu vaidinsi detektyvą Elerį 
Kviną". 

“Nykštys beveik liečia smilių ir vidurinįjį pirštą. Matote? - aiš- 
ku, kad matėme. - Jei prieš mirtį vyrukas būtų norėjęs pasidairyti 

pro “žiūronus"", jo nykštys būtų dengęs kitus pirštus, lietęs vidurinįjį 
ir bevardį. Patys pamėginkite, jei manimi netikite"". 

Aš pabandžiau, ir jis, velniai rautų, pasirodė besąs teisus. 

“Čia ne žiūronai, - tęsė daktaras savuoju pirštu bakstelėdamas 
į sustingusią dešiniąją negyvėlio ranką, - o žnyplės. Pridėkite tau- 
kus, prie delno prilipusias smilteles... kokia išvada peršasi?“ 

Atsakymą žinojau, bet leidau jį įgarsinti teisėsaugos atstovui, 
Džordžui. 

“Jeigu prieš nusibaigdamas žmogus kažką valgė, - prabilo tas, 
- kur, po šimts, maistas dingo?" 

Daktaras parodė išpurtusį, kaip pastebėjo Nensė Arno, lavono 
kaklą. 

“Manau, didžiuma jis užspringo. Vinsentai, duokš lagaminėlį". 

Prašymą įvykdžiau. Naršyti po savo reikmenis Robinsonas ga- 
lėjo tik viena ranka, nes kitą teko įremti į žemę, kad nuo kelių nenu- 
virstų mėsos kalnas, koks jis buvo. Po akimirkos atidavęs man la- 
gaminėlį, daktaras pareiškė: 

“Aš turiu du otoskopus, Vinsentai - tai yra medicininiams tyri- 
mams būtinus Žžibintuvėlius. Kasdienį ir atsarginį, visiškai naują. 
Mums prireiks jų abiejų". 

 “Šalčiau, šalčiau, - pareikalavo Džordžas. - Argi ne tu sakei, 
kad paliksime lavoną Katkartui, patologui iš Tinoko? Valstija jį nu- 
samdė kaip tik tokiam darbui". 

“Prisiimsiu visą atsakomybę, - pažadėjo daktaras Robinsonas. 
- Smalsumas gali pražudyti, bet ši savybė - ne yda. Tu mane iš- 
krapštei į šaltį ir drėgmę neišgėrusį rytinės arbatos, be jokio trupi- 
nėlio burnoje, todėl savo smalsumą ketinu patenkinti. Galbūt man 
nepavyks, bet nuojauta tvirtina... Vinsentai, imk šitą otoskopą. 
Džordžai, tu laikyk naująjį, tik nenumesk ant smėlio. Jis kainuoja 
du šimtus dolerių. Klausykit, paskutinį sykį ant visų keturių riogso- 
jau tiktai vaikystėje, būdamas septynerių, kai vaidinau arkliuką. Jei 
man teks ilgesnį laiką praleisti tokioje padėtyje, užgriūsiu lavoną vi- 

su svoriu. Todėl judviem, vyručiai, reikės žaibiškai reaguoti į kiek- 
vieną mano nurodymą. Ar kada matėte, kaip darbuotojai iš meno 
muziejaus apšviečia mažučius paveikslus?" 

Džordžas prisipažino nematęs, tad Krisas Robinsonas išaiškino 
jam procedūrą. Kai daktaras baigė kalbėti (ir įsitikino, jog Džor- 
džas Vurno įsisąmonino jo žodžius), vietinio laikraščio redaktorius 
atsiklaupė iš vienos sėdinčio lavono pusės, policijos viršininkas pri- 
klupo iš kitos. Abu gniaužėme po žibintuvėlį, bet, užuot nutvieskę 
meno kūrinį, ruošėmės smeigti spindulius į negyvėlio gerklę, kad 
daktaras galėtų ją apžiūrėti. 

Urgzdamas ir pukšėdamas Robinsonas įrėmė abi rankas į že- 
mę, - vaizdas būtų juokingas, jei ne keistos aplinkybės ir mane apė- 
musi baimė, jog daktarėlį nutrenks širdies smūgis, - paskui ištiesė 
pirštus, juos įkišo į vyruko burną ir trūktelėjo apatinę žandikaulių 
dalį, tarytum toji būtų prikabinta prie vyrių. Žinia, geriau pagalvojus, 
tai labiausiai vykęs palyginimas. 

“Arčiau, bernužėliai, - liepė jis. - Nesijaudinkit, mūsų bičiulis 
nesikandžioja. Jei apsirinku, dėl savo klaidos nukentėsiu tik aš vie- 
nas“. 

Mes pašvietėme į žmogaus ryklę. Teišvydome raudoną ir juodą 
dėmes, neskaitant rožinio liežuvio. Greta manęs švokštė daktaras. 
Po sekundės jis suniurnėjo, tikriausiai sau: 

“Dar truputį. - Plačiau pražiodęs lavoną kreipėsi į mus: - Spin- 
dulius nukreipkit tiesiai į gerklę". 

Mudu paklusome. Nuo liežuvio išblėsusį rožinį atspalvį įgavo 
tas mėsgaliukas, kabantis ties gomuriu... kaip jis ten vadinamas... 
- Liežuvėliu, - vienu metu pasufleravo Stefanija ir Deivas. 

Vinsas sulinksėjo. 

- O tia-aip. Už jo šį tą įžiūrėjau, tiksliau - tamsiai pilką kažko- 
kio objekto paviršių. Mačiau dvi tris sekundes, bet tiek laiko dak- 
tarui Robinsonui užteko. Jis ištraukė pirštus iš velionio burnos - 
apatinė lūpa pliūkštelėjo į dantenas, bet žandikauliai praktiškai ne- 

sukrutėjo, - ir dvėsuodamas išsidrėbė ant sėdimosios. Atrodė taip, 
lyg jam būtų nedaug trūkę iki apopleksijos. 

“Jūs, vyručiai, turėsite man padėti atsistoti, - pareiškė, kai atga- 
vo kvapą. - Žemiau kelių mano kojos visiškai nutirpo. Po galais, na, 
ir nusipenėjau"". 

“Padėsime, kai atsakysi, ką matei, - suniurnėjo Džordžas. - 
Nes man asmeniškai nieko nepasisekė įžiūrėti. O tau, Vinsentai?“ 

“Kažką, regis, įžvelgiau“, - tarstelėjau. Nors iš tiesų nė sekun- 
dei nesuabejojau dėl to, į ką spoksojo sumautos mano akys - at- 
leisk už posakį, Stefa. Tiesiog nenorėjau versti jo raudonuoti. 

“Aha, jis ten, gilumoje, - sukinkavo galva daktaras, vis dar nu- 
siplūkęs, bet patenkintas kaip žmogus, kuriam atlėgo erzinantis nie- 
žulys. - Katkartas ištrauks gumulą, ir tada mes sužinosime, kas už- 
strigo žmogaus gerklėje: kiaulienos ar kokios nors kitos mėsos ga- 
balas. Bet svarbiausia kas kita. Jis atėjo į paplūdimį užkąsti, norėjo 
pasigrožėti mėnesiena, įsirėmė į šiukšliadėžę ir paspringo kaip ne- 
griukas iš vaikiško eilėraštuko. Paskutiniu kąsniu? Gal ir taip, bet 
nebūtinai". 

“Kai jis mirė, maisto likučius galėjo nusinešti žuvėdra, - sumojo 
Džordžas. - Todėl ant delno liko tik taukai". 

“Teisingai, - sutiko daktaras. - Na, tai kaip? Pakelsite mane ar 
turėsiu šliaužti iki Džordžo mašinos ir atsistoti savo jėgomis, įsikibęs 
į durelių rankeną?" 

- Ką manai, Stefa? - paklausė Vinsas, nurijęs gerklę šaldančios 
kolos gurkšnį. - Paslaptis atskleista? Byla baigta? 

- Nė iš tolo! - sušuko ji, beveik neatkreipdama dėmesio į pri- 
tariantį jųdviejų juoką. Merginos akys žibėjo. - Mirties priežastis lyg 

ir aiški... beje, ką jūs ten radote? Gerklėje? O gal aš pernelyg sku- 
bu? 

- Širdele, kai kalbame apie istoriją, kuri neegzistuoja, pernelyg 
skubėti neįmanoma, - nusišypsojo Vinsas. Jo akys taip pat sublyk- 
čiojo. - Klausk, kaip nori. Užuolankomis arba tiesiai šviesiai. Aš 
pasistengsiu tau atsakyti. Deivas irgi nieko neslėps. 

Tarsi įrodydamas, kad kolega byloja tiesą, “The Weekly Islan- 
der“ redaktorius pasakė: 

- Gabalėlį jautienos, štai ką jų trijulė aptiko. Veikiausiai nugari- 
nės arba filė pjausnio, vidutiniškai pakepinto. Mirties liudijimas skel- 
bė: užduso. Negana to, žmogų, kurį mes vadinome vaikiu iš Kolo- 
rado, pakirto cerebrinė embolija arba, pasak tavęs, širdies smūgis. 
Katkarto nuomone, priepuolį nulėmė tai, kad jis užspringo, bet, kas 
Žino, gal ir atvirkščiai. Kaip matai, įdėmiau pasižiūrėjus, miglota 
tampa netgi mirties priežastis. 

- Vieną istoriją (neilgą) iš mūsų pasakojimo vis dėlto galima 1š- 
pešti, - pridūrė Vinsas. - Apie vaikiną, savotiškai panašų į tave, Ste- 
fanija, nors aš linkęs manyti, jog tu papuolei į geresnes rankas - 
jeigu šnekėtume apie tavo išsilavinimo apšlifavimą - ir, tikiuosi, į la- 
biau užjaučiančias. Tas jaunas vyrukas, jei neklystu, dvidešimt trejų 
metų, buvo kilęs iš žemyno, kaip ir tu (tik iš pietų, o ne vidurio va- 
karų). Kaip aspirantas atliko praktiką teismo ekspertizės srityje. 

- Vadinasi, jis darbavosi kartu su daktaru Katkartu ir kažką at- 
rado? 

Vinsas šyptelėjo. 

- Gan logiška išvada, bet tu apsirinki dėl bendradarbio. Jo var- 
das... Deivai, koks jo vardas? 

Deivas Buvis, į kurio atmintį vardai įstrigdavo kaip į taikinį 
smingančios, iš taikliarankės Enės Oukli šautuvo paleistos, kulkos, 
atsakė nedvejodamas: 

- Deveinas. Polas Deveinas. 

- Teisingai. Dabar ir pats prisiminiau. Taigi jaunuolis, Deveinas, 
turėjo tris mėnesius stažuotis pas porelę detektyvų iš generalinės 
prokuratūros. Tik jo atveju labiau tiktų frazė “buvo nuteistas"'. Tuo- 
du bjauriai elgėsi su savo praktikantu. - Vinso akys apniuko. - Vy- 
resni žmonės, netinkamai išnaudojantys jaunuolius, kurie tenori mo- 
kytis... man rodos, tokius tipus derėtų išmesti iš darbo. Bet jie, 
užuot gavę atleidimo lapelius, pernelyg dažnai gauna aukštesnes pa- 
reigas. Manęs niekuomet nestebino tai, kad prieš įsukdamas mūsų 
planetą Dievas ją pakreipė. Didžiuma pasaulio įvykių tarsi mėg- 
džioja posvyrį. 

Deveinas ketverius metus praleido į Džordžtauno universitetą 
panašioje mokymo įstaigoje, kur mėgino įsisavinti nusikaltėlius de- 
maskuojantį mokslą, tačiau negavo rimto darbo, sėkmė nuo jo nu- 
sigręžė - pasiuntė vyruką plušėti su porele spurgas ryjančių detek- 
tyvų, kurie Deveiną padarė pastumdėliu, tegalinčiu murkdytis doku- 
mentų liūne arba vaikyti žioplius iš avarijų vietų. Galbūt kartais jam 
leisdavo išmatuoti pėdsaką arba nufotografuoti padangos atspaudą, 
bet spėju, kad retai. Labai retai. 

Šiaip ar taip, tuodu nuostabūs seklių pavyzdžiai, - meldžiu 
Viešpaties, kad jie seniai būtų išėję poilsio, - trynėsi Tinoke, kai 
Hemoko paplūdimyje pasirodė vaikis iš Kolorado. Partneriai tyrė 
daugiabučio namo gaisrą (“įtartinos kilmės“, kaip sakome mes, apie 
tokias nelaimes pranešdami laikraštyje), į pakrantę atsibeldė kartu 
su praktikantu, kurio idealizmas sklaidėsi lyg dūmas. 

Jeigu vaikinas būtų pakliuvęs į draugiją gerų detektyvų, pri- 
klausančių generalinei prokuratūrai, - per savo gyvenimą mačiau jų 
nemažai, net jei nepaisytume prakeiktos biurokratijos, kuri sukelia 
tiek problemų valstijos teisėsaugos sistemoje, - arba jei teismo eks- 
pertizės departamentas būtų jį išsiuntęs į kitą studentus priimančią 
valstiją, gal dabar Deveinas panėšėtų į vieną iš tų vyrukų, kuriuos 
matome “CSI kriminalistų" seriale. | 

- Man jis patinka, - tarė Deivas. - Kur kas tikroviškesnis už 
“Jos aprašytą žmogžudystę". Neatsisakysit sukrimsti keksiukų? Jų 
yra podėlyje. 

Paaiškėjo, kad išalko visi trys. Pasakojimas nutrūko, ko! Dei- 
vas atnešė užkandžius drauge su popierinių rankšluosčių ritinėliu. 
Kai kiekvieno rankoje atsidūrė po minkštąjį “Labri"? keksiuką ir tru- 
piniams skirtą servetėlę, Vinsas paprašė Deivo tęsti istoriją. 

- Nes aš linkęs į pamokslus, - prisipažino vyriausiasis laikraščio 
redaktorius. - Užlaikyčiau jus iki tamsos. 

- Man rodos, tau sekėsi visai neblogai. 

Vinsas pliaukštelėjo sau per krūtinę, dar kaulėtesnę negu jo 
ranka. 

- Stefa, skambink numeriu 911, man ką tik sustojo širdis. 

- Kai tai iš tikrųjų nutiks, karšinčiau, juokinga nebus, - suniur- 
nėjo Deivas. 

- Pažiūrėk, kiek trupinių pribarstei. Žmogus seiliojasi tiek gi- 
męs, tiek viena koja stovėdamas karste, kaip sakydavo mano mo- 
tina. Na, Deivai, pamiklink liežuvį, tik, susimildamas, iš pradžių nu- 
ryk kąsnį. 

Taip ir padaręs, Vinso kolega nuplovė keksiuką dideliu kolos 
gurkšniu. Stefanija vylėsi, kad sulaukus Deivio Buvio amžiaus jos 
virškinimo sistema irgi atlaikys tokius išmėginimus. 

- Ką gi, - prabilo jis, - Džordžas neatitvėrė paplūdimio, nes, Ži- 
nia, geltona juosta būtų priviliojusi žioplius kaip muses - karvės 
blynas, bet šią kvailystę, suprantama, iškrėtė pora pusgalvių iš ge- 
neralinės prokuratūros. Vieno jų paklausiau, kam to reikėjo, o jis 
dėbtelėjo į mane, lyg būčiau visiškas idiotas. 

“Juk čia nusikaltimo vieta, ar ne? - atrėžė. 

“Gal taip, gal ir ne, - pastebėjau, - bet man įdomu, kiek įrody- 
mų jūs surinksite, kai išgabensite kūną? Negi nejaučiate, kaip su- 
stiprėjo vėjas?“ 

Tuodu nesileido perkalbami, ir aš, aišku, turiu sutikti, jog vaiZ- 
delis iš paplūdimio puikiai atrodė tituliniame laikraščio puslapyje, 
tiesa, Vinsai'? 

- Tia-aip, nuotraukos, kuriose matyti juosta su užrašu NUSI- 
KALTIMO VIETA, visuomet padeda išparduoti tiražą, - sutiko 
Vinsas. Stefanija matė, kad jis jau sudorojo pusę keksiuko, bet tru- 
pinių ant popierinio rankšluosčio skiautės nepastebėjo. 

- Deveinas stovėjo šalia medicinos eksperto Katkarto, kuris 
apžiūrinėjo lavoną - smėliu aplipusį delną, kitą švarią ranką ir burną, 
- bet kai devintos valandos keltu iš Tinoko laidotuvių namų atkelia- 
vo katafalkas, detektyvai nusprendė, jog vaikinas beveik užsiima 
tikra praktika. Pyktelėję ant savęs, pasiuntė Deveiną nupirkti ka- 
vos, spurgų ir sluoksniuotų pyragėlių, kad jie, Katkartas su pagal- 
bininku ir pora ką tik pasirodžiusių vyrukų iš laidotuvių namų, turėtų 
ko užkąsti ir atsigerti. 

Jaunuolis nenutuokė, kur reikėtų apsipirkti. Kadangi tuo metu 
slankiojau po aptvertą teritoriją, pasisiūliau jį nuvežti į Dženės ke- 
pyklą. Užtrukome pusvalandį, gal šiek tiek ilgiau, didžiąją dalį laiko 
pralindėjome automobilyje. Trisdešimties su viršum minučių užteko, 
kad suprasčiau, kokie darbai užkarti vaikinui. Tiesa, jis pasirodė 
velniškai taktiškas. Apie dabartinę savo “mokyklą'' nieko nepasa- 
kojo, tik prasitarė išmokęs ne tiek, kiek tikėjosi. Pridėti du prie 
dviejų sugebėjau ir pats, nes mačiau, kokia užduotis Deveinui pati- 
kėta, kol nusikaltimo vietoje Katkartas tyrinėjo lavoną. 

Kai grįžome, apžiūra jau buvo baigta. Lavonas slypėjo užseg- 
tame maiše. Tačiau vienas iš detektyvų - aukštas, augalotas tipas, 
pavarde O'Šenis, - vis tiek neiškentė jo neiškoneveikęs. “Kur tiek 
laiko valkiojaisi, kol mes čia šalome?"? Ir taip toliau, ir panašiai. 

Deveinas nesiskundė ir nesiaiškino - tėvai puikiai jį išauklėjo, - 
todėl nutariau užstoti vaikiną. Pareiškiau, esą mes lėkėme į priekį ir 
atgal didžiausiu leistinu greičiu. 

“Negi jūs, pareigūne, norėjote, kad mes pažeistume eismo tai- 
sykles?"' - paklausiau su viltimi, jog savo šmaikštumu prasklaidysiu 
debesis. Nieko man neišdegė. Kitas detektyvas, Morisonas, burb- 
telėjo: 

“Kas klausė tavęs, Irvinge? Ar tau nereikia aprašyti kokio se- 
nienų išpardavimo??? 

Jo pastaba bent jau prajuokino partnerį, o jaunuolis, kuris, 
užuot gilinęsis į teismo ekspertizę, teišmoko nešioti kavą (baltą 
O'Šeniui ir juodą Morisonui) išraudo iki plaukų pašaknų. 

Žinai, Stefa, kai sulauki tokio amžiaus, kaip aš, per gyvenimą 
ne kartą susidurti su menką valdžią turinčiais kvėšomis, kuriems 
maga tau įspirti į pasturgalį. Tuo momentu man siaubingai pagailo 
Deveino, kuris pasijuto nesmagiai ne vien dėl savęs, bet ir dėl ma- 
nęs. Nespėjus vyrukui sumąstyti, kaip manęs atsiprašyti (nespėjus 
man pasakyti, kad neverta aušinti burnos, nes jis nepadarė nieko 
blogo), O'Šenis čiupo padėklą su kavos puodeliais, šiuos įteikė 
Morisonui ir iš mano rankų išgriebė du sluoksniuotų pyragaičių 
krepšelius. Paskui įsakė Deveinui nerti po apsaugine juosta ir paim- 
ti maišelį su negyvėlio reikmenimis. 

“Pasirašysi ant “Nuosavybės? blanko, - tarė jis jaunuoliui, tarsi 
kreiptųsi į penkiametį vaiką, - ir pasirūpinsi, kad niekas prie jo ne- 
kištų nagų. Pats irgi nevarvink nosies į maišelio turinį, aišku?“ 

“Taip, sere“, - užtikrino Deveinas ir pakreipęs į mane akis šyp- 
telėjo. Mačiau, kaip iš daktaro Katkarto pagalbininko paėmė įkal- 
čių maišelį, primenantį aplankus, kuriuos galima išvysti kai kuriuose 
biuruose, ir iš voko su perregimu priešakiu iškratė “Nuosavybės" 
blanką. Ar Žinai, Stefa, kam pastarasis reikalingas? 

- Numanau, - atsakė mergina. - Jei kažkas bus patrauktas bau- 
džiamojon atsakomybėn ir radinius, aptiktus nusikaltimo vietoje, 
teks panaudoti kaip kaltinimo įrodymus, prokuroras galės iškloti vi- 
są įvykių grandinę: pradedant tuo to, kur detektyvai objektą rado, 
ir baigiant jo perdavimu į teismo salę kaip daiktinį įrodymą nr. 1. 

- Puikiai pasakyta, - sulinksėjo Vinsas. - Tau derėtų tapti rašy- 
toja. 

“- Cha, cha, - bejausmiu balsu atsiliepė Stefanija. 

- Taip, mem, tai mūsų Vinsentas, tikras Oskaro Vaildo įsikūni- 
jimas, - tarė Deivas. - Bent jau tuomet, kai nevaidina Oskaro 
Niurzgos ir “Mapetų šou“. Na, bet grįžkime prie pasakojimo. Po- 
naitis Deveinas pasirašė ant “Nuosavybės blanko, kurį kyštelėjo į 
permatomą įkalčių maišelio kišenėlę, paskui nukreipė žvilgsnį į porą 
žaliūkų, kėlusių lavoną mašinon. Vinsas, grįžęs į redakciją, jau sė- 
dėjo prie straipsnio. Aš irgi nudrožiau prie savo “Ševio", pakeliui 
aiškindamas žiūrovams (nemažas jų būrys susispietė šalia geltono- 
sios juostos, kaip skruzdės, aplipusios išbertą cukrų) esą apie įvy- 
kius jie galės pasiskaityti “The Weekly Islander“, jei tik nepašykš- 
tės ketvertuko - būtent tiek prieš dvidešimt penkerius metus kainavo 
laikraštis. 

Taigi aš palikau Polą Deveiną stebėti, kaip du pečiuiti vyrai stu- 
mia negyvėlį į katafalką. Nuo to karto jo nebemačiau. Bet Žinau, 
kad vaikinas nepakluso O'Šenio nurodymui nespoksoti į maišelio 
turinį, nes po šešiolikos mėnesių jis man paskambino į redakciją. 
Tuo metu jau buvo atsisakęs svajonės pasišvęsti ekspertizės moks- 
lui ir nusprendęs tapti teisininku. Nežinau, į gera tai ar į bloga, bet 
aišku viena: jo pasirinkimą nulėmė detektyvai iš generalinės proku- 
ratūros - O'Šenis ir Morisonas. Vis dėlto būtent Polo Deveino pa- 
stangomis nepažįstamasis iš Hemoko paplūdimio virto vaikiu iš Ko- 
lorado, kurį policijai galiausiai pavyko identifikuoti. 

- O mums atiteko sensacija, - pridūrė Vinsas. - Iš dalies dėl 
Deivo Buvio, kuris jaunuoliui nupirko spurgą ir davė tai, ko ne- 
įmanoma įsigyti už pinigus. Tiksliau sakant, pademonstravo supra- 
timą bei užuojautą. 

- Tik nereikia tirštinti spalvų, - sumurmėjo Deivas, nejaukiai 
pasimuistęs šezlonge. - Mudu bendravome vos pusvalandį. Gal ke- 

turiasdešimt penkias minutes, jei pridėtume laiką, kurį praleidome 
kepykloje stovėdami eilėje. 

- Kartais to užtenka, - tarstelėjo Stefanija. 

- Tia-aip, galbūt, - atsiliepė Deivas, - ir kas čia blogo? Kaip 
manai, kiek laiko reikia, kad žmogus paspringtų mėsos gabaliuku ir 
užverstų kojas? 

Nė vienas iš pašnekovų nenutuokė, ką atsakyti. Trijulė įsmeigė 
akis į vandens ruožą, kur sūpavosi prašmatni, link Tinoko prieplau- 
kos artėjanti turtuolio jachta. 

- Trumpam palikime Polą Deveiną ramybėje, - pareiškė Vinsas. 
- Šią pasakojimo dalį Deivas išklos per kelias minutes. Manau, tau 
derėtų išgirsti apie skrodimą. 

- Aha, - pritarė vyriausiojo redaktoriaus kolega. - Autopsija, 
sakyčiau, netgi turi tam tikrų panašumų į istoriją. 

- Tik nemanyk, kad Kartkartas iš karto pripuolė prie Hemoke 
aptikto negyvėlio, - įspėjo merginą Vinsas. - Per daugiabučio gais- 
rą, dėl kurių į mūsų kraštus atsibeldė O*Šenis su Morisonu, žuvo du 
žmonės. Šiuos reikėjo ištirti ne vien todėl, kad jie mirė pirmi - po- 
relę nužudė, o neatpažintas paplūdimyje rastas asmuo iš pažiūros, 
gyvybę prarado atsitiktinai. Kai Katkartas juo pagaliau užsiėmė, 
detektyvai, laimei, jau buvo iškeliavę atgal į Augustą. 

Aš dalyvavau skrodime, nes visoje apylinkėje vienintelis turė- 
jau teisę vadintis šiokiu tokiu profesionaliu fotografu. Policijai reikė- 
jo “miegaliaus nuotraukos". Tai europietiškas posakis, reiškiantis 
žiniasklaidai tinkamą portretą, kuriame lavonas primintų snaudžiantį 
žmogų. 


52 


Stefanijos akyse nušvito susidomėjimo ir kartu siaubo kupinas 
žvilgsnis. 

- Ir kaip? Ar negyvėlius pavyksta pavaizduoti miegančiais'? 

- Ne, - atsakė Vinsas. - Na, nebent fotografuojamas vaikas. 
Arba jeigu Žiūri į nuotrauką probėgšmais, primerkęs vieną akį. Tą- 
kart pleškinti fotoaparatu teko prieš skrodimą, nes Katkartas ma- 
nė, jog dėl gerklėje užstrigusio kąsnio, ko gero, reikės pernelyg 
stipriai trūktelėti apatinį žandikaulį. 

- Jūs manėte, kad suveržus po smakru diržą ir taip užčiaupus 
burną, lavonas neatrodys panašus į žmogų, kuris nutarė pasnausti? 
- tokie kraupūs dalykai lyg ir neturėjo kelti juoko, bet Stefanija ne- 
Jučia nusišypsojo. Iš sąmonės gilumos niro vienas šlykštus paveiks- 
lėlis po kito. 

- Teisingai, - sutiko Vinsas. Taip pat išsišiepęs. Kaip ir Deivas. 
Regis, ne jai vienai į galvą atklydo bjaurūs, bet kažkodėl juokingi 
vaizdiniai. Ačiū Dievui. - Nes tuomet jis atrodytų kaip lavonas, ku- 
riam maudžia dantį. 

Visi trys prajuko. Stefanija pagalvojo, jog tuodu aštrialiežuviai 
seniokai jai labai... labai patinka. 

- Iš giltinės tenka juoktis, - tarė Vinsas. Nuo turėklo čiupo ko- 
los buteliuką, gurkštelėjo ir nuleido jį atgal. - Ypač kai esi mano 
amžiaus. Jaučiu tą išperą už kiekvienų durų; kai išjungiu šviesą, 
užuodžiu jos kvapą, sklindantį nuo pagalvės, ant kurios anksčiau 1l- 
sėdavosi mano ir abiejų žmonų galvos - palaimink jas Viešpatie. 
Taip, iš giltinės tenka juoktis. 

Grįžkim prie temos. Paspragsėjus fotoaparatu, “miegalio nuo- 
traukos“, išėjo tokios, kokių tikėjausi. Geriausioje vyrukas atrodė 
tarsi kirmytų po gerų išgertuvių arba gulėtų komoje. Po savaitės ją 
ir išspausdinome. Mūsų pavyzdžiu sekė Bangoro “Daily News" ir 
Elsvorto bei Portlendo laikraščiai. Jokios naudos tai nedavė, Žinia 
netgi neišgąsdino jį pažinojusių žmonių. Gerokai vėliau mums paaiš- 
kėjo kodėl. 

O Katkartas tęsė darbą. Tuodu dvoklos išsinešdino atgal į Au- 
gustą, todėl daktaras neprieštaravo, kad sukinėčiaus aplinkui, tik 
perspėjo nespausdinti to, ko jis neleis. Užtikrinau jį paklusiąs ir sa- 
vo žodį tesėjau. 

Visų pirma iš gerklės jis iškrapštė keptos mėsos gabalą, kurį 
paplūdimyje įžvelgė daktaras Robinsonas. 

“Štai mirties priežastis, Vinsai"', - pasakė Katkartas. Cerebrinė 
embolija, aptikta po to, kai keltu išplaukiau į Briedžių Kraštą, jo 
nuomonės nepakeitė. Anot daktaro, jei vyrukui kas būtų atlikęs 
Heimlicho manevr, arba pats nelaimėlis būtų sugebėjęs kaip reikiant 
trinktelėti sau į paširdžius, dabar jis negulėtų ant šalto plieninio stalo 
su išverstomis žarmomis. | 

Antra, skrandžio nr.1 turinys, kitaip tariant vidurnakčio užkan- 
dis, kurio virškinimo sistema nespėjo apdoroti, nes žmogus netikė- 
tai pasimirė. Vien tik kepsnio gabalėliai, šeši ar septyni, gerai su- 
kramtyti. Katkarto nuomone, ne mažiau kaip keturios uncijos. 

Galiausiai skrandžio nr.2 turinys, tai yra vakarienė, ir, beje, ne- 
menka. Bet į smulkmenas verčiau nesigilinkime. Svarbiausia štai 
kas: virškinimo procesas taip suardė maistą, jog daktaras Katkar- 
tas tegalėjo pasakyti, esą maždaug šešias ar septynias valandas 
prieš mirtį vyrukas valgė kažkokią žuvį, tikriausiai su salotomis ir 
skrudintomis bulvytėmis. 

“Aš ne Šerlokas Holmsas, daktare, - tariau, - bet informacijos 
įstengčiau pateikti daugiau". 

“Nejaugi?"', - skeptiškai paklausė jis. 

“Tia-aip, - patvirtinau. - Manau, jis vakarieniavo “Kerlyje"? ar- 
ba “Prieplaukoje"", jei nutarė užkrimsti Tinoke. O jeigu valgė saloje, 
guldau galvą, kad lankėsi “Janko" užkandinėje“. 

“Kodėl būtent ten, kai dvidešimties mylių spinduliu o pen- 
kiasdešimt restoranėlių, kurie net ir balandį vaišina žuvies patieka- 
lais? - nustebo jis. - Kodėl, pavyzdžiui, ne “Pilkajame kire“?* 

“Todėl, kad “Pilkasis kiras" nenusipigina pardavinėdamas žuvį 
su keptomis bulvytėmis"', - atšoviau. 

- Žinai, Stefa, per visą skrodimą laikiausi tvirtai, bet tuo mo- 
mentu man sutraukė gerklę. 

“Žuvimi su bulvytėmis prekiaujama tiktai šiose trijose, mano 
minėtose vietose, - paaiškinau. - Užuodžiau actą, vos prapjovei 
skrandį''. - Tai taręs nėriau į tualetą, kur išsivėmiau. 

Aš nesuklydau. Tą patį vakarą atspausdinau “miegaliaus nuo- 
traukas'' ir kitą dieną parodžiau jas užeigose, apie kurias pasakojau 
daktarui Katkartui. “Janke" niekas žmogaus neatpažino, užtat 
maisto išnešiotoja iš “Prieplaukos"' kaipmat jį prisiminė. Pareiškė 
pristačiusi jam krepšelį žuvies su skrudintomis bulvytėmis ir kolos, 
o gal dietinės kolos. Vyriškis valgė vėlyvą popietę (tą patį vakarą 
užspringo naktipiečiais). Išėjęs laukan prisėdo už staliuko ir spok- 
sodamas į vandenį ėmė kramsnoti maistą. Pasiteiravau, ar jis ką 
nors sakė, bet mergina iš kliento tegirdėjo įprastus “prašau" ir 
“ačiū. Paklausiau, ar ji pastebėjo, kur žmogus nuėjo, kai baigė 
pietauti - maždaug pusę šešių, tačiau padavėja tik krestelėjo gal- 
vą. 

Vinsas pažiūrėjo į Stefaniją. 

- Beveik neabejoju, kad jis nudrožė į prieplauką, kur sėdo į 
šeštos valandos keltą ir išplaukė į salą. Bent jau laikas sutampa. 

- Aha, ir man taip atrodo, - sutiko Deivas. 

Mergina išsitiesė staiga šį tą suvokusi. 

- Nepažįstamąjį aptiko balandžio viduryje, Meino pakrantėje, 
O jis buvo tik su švarku. Ar apsiaustą vilkėjo, kai pietavo “Prieplau- 
koje??? 

Abu senukai išsišiepė, tarsi ji būtų ką tik išsprendusi sudėtingą 
lygtį. Suprantama, laikraščio (netgi tokio menko tiražo kaip “The 
Weekly Islander") darbuotojams labiau rūpėjo, kaip aprašyti, ką 
reikėtų išspręsti. 

- Puikus klausimas, - pagyrė Vinsas. 

- Šaunus, - sutiko Deivas. 

- Šią dalį ketinau papasakoti vėliau, - prisipažino vyriausiasis 
redaktorius, - bet... kadangi jokios istorijos nėra, patausoti įdomių 
epizodų ateičiai neverta. Tiesa, širdele, konkrečių atsakymų nesiti- 
kėk. Maisto išnešiotoja, dirbusi “Prieplaukoje", negalėjo šimtu pro- 
centu garantuoti, kad aptarnavo būtent poną Nepažįstamąjį. Niekas 
kitas jo nematė. Atvirai kalbant, mums dar pasisekė. Vyrukui pasi- 
rodžius liepos viduryje, kai į panašias užeigas braunasi milijonas tu- 
ristų, norinčių žuvies su bulvytėmis, omarų suktinukų, grietininių le- 
dų, padavėja būtų jį prisiminusi nebent tuo atveju, jeigu žmogus būtų 
nusimovęs kelnes ir aplinkiniams pademonstravęs nuogą užpakalį. 

- Labai tikėtina, jog net ir tada nebūtų į jį atkreipusi dėmesio, - 
pastebėjo Stefanija. 

- Teisybė. Taigi mergina klientą atsiminė, bet pasakyti, ar jis 
vilkėjo apsiaustą, negalėjo. Aš pernelyg jos nemygau, nes supratau, 
kad mergaitė pareikštų, neva ji šį tą prisiminė, norėdama man įsi- 
teikti... arba manimi atsikratyti. 

“Gal ir apsirinku, pone Tygai, bet, rodos, tas vyriškis dėvėjo 
lengvą žalią striukę“, - tarė padavėja. Veikiausiai klydo, bet... aš 
linkęs tikėti, kad mergaitė buvo teisi, ir žmogus iš tikrųjų vilkėjo to- 
kią striukę. 

- Kurgi ji dingo? - paklausė Stefanija. - Ar žaliąją striukę pa- 
vyko surasti? 

- Ne, - atsakė Deivas. - Nenustebčiau, jeigu ji išties neegzista- 
vo... nors man galva neišneša, ką pusplikiam žmogui veikti pakran- 
tėje darganotą balandžio naktį. 

Stefanija atsigręžė į Vinsą. Jai magėjo pateikti tūkstančius ra- 
mybės neduodančių, bet kol kas miglotų, klausimų. 

- Kodėl šypsais, brangioji? - pasiteiravo senukas. 

- Nežinau. - Ji patylėjo. - Ne, žinau. Mano sąmonėje sukasi ai- 
bė klausimų, bet aš nenutuokiu, nuo kurio pradėti. 

Vyresnieji kolegos džiaugsmingai suklegėjo. Galinėje kelnių ki- 
šenėje Deivas netgi sužvejojo didžiulę nosinę, kuria nusivalė akis. 

- Ak, kokia šelmė! - šūktelėjo jis. - Taip, mem! Štai ką tau pa- 
sakysiu, Stefa: įsivaizduok, kad užklydai į rudeninį, ponioms skirtą 
indų išpardavimą ir renkiesi pirkinį. Tiesiog užsimerk ir besk pirštu 
į pirmą žuvyčių akvariumą. 

- Gerai, - atsakė mergina ir, dalinai pasinaudodama patarimu, 
išdrožė klausimą, kuris kirbėjo ant liežuvio galo: - Kaipgi negyvėlio 
pirštų atspaudai? O įrašai apie dantis? Aš visad galvojau, kad miru- 
"siojo tapatybė tiksliai nustatoma pagal šiuos dalykus. 

- Dauguma atveju, - sutiko Vinsas, - bet neužmiršk, Stefa, jog 
tai įvyko prieš dvidešimt penkerius metus. - Jis tebesišypsojo, ta- 
čiau dabar žvelgė į merginą surimtėjusiomis akimis. - Prieš kompiu- 
terių revoliuciją, gerokai anksčiau, nei atsirado internetas, nuosta- 
busis informacijos lobynas, jūsų, jaunuolių, laikomas savaime su- 
prantamu dalyku. 1980-aisiais neatpažinto subjekto atspaudus ir 
dantų žymes galėjai sutikrinti su asmenų, kuriuos numanei esant ne- 
at-subu, kalbant policijos žargonu. Vartydamas visas bylas, su- 
kauptas policijos departamente, būtum užtrukęs ne vienerius me- 
tus. Ar žinai kiek žmonių kasmet dingsta Jungtinėse Valstijoje? Net- 
gi jei ieškotume tik trisdešimtmečių-keturiasdešimtmečių vyrų, to- 
kia užduotis vis vien neįgyvendinama, širdele. 

- Aš maniau, jog net anuomet teisėsaugos pajėgos duomenis 
saugojo kompiuteriuose... 

- Vargu bau, - palingavo galva Vinsas. - Kad 1r kaip ten būtų, 
informacijos apie vaikį iš Kolorado jos neturėjo. 

- Tapatybės pėdsakus nurodė ne pirštų atspaudai ar dantys, - 
tarė Deivas. Jis sunėrė pirštus virš iškilios krūtinės, tarsi užsigeidęs 
pasimėgauti į vakarą įžembėjančiais, bet dar šiltais saulės spindu- 
liais. - Progą užsiimti paieškomis mums suteikė vienas žmogus. 

- Kas? 

- Teks vėl grįžti prie Polo Deveino, - paskelbė Vinsas. - Ir pui- 
ku, nes apie jį galima parašyti tikrą istoriją, vieną iš tų, kuriomis uŽ- 
sidirbu pragyvenimui. Jos yra mano arkliukas, kaip sakydavome 
senais laikais. Deveinas prilygsta mažam, bet skonio receptorius 
patenkinančiam Horacijaus Aldžero, to pigių knygelių rašytojo, 
gurkšneliui. “Stenkis, ir tau pasiseks“. “Dirbk, ir tu laimėsi". 

- “Uostyk actą, ir tu pričiurkši į kelnes", - pasiūlė Deivas. 

- Tebūnie, - abejingai atsiliepė Vinsas. - Žodžiu, vos tik Kat- 
kartas pateikė parengtinę ataskaitą apie gaisro aukas, porelė 
stuobrių farų su Deveinu išsidangino į Augustą, nes tiems dviem nė 
velnio nerūpėjo atsitiktinai paspringęs nelaimėlis, kurį Briedžių 
Krašto saloje rado vietiniai paaugliai. Katkartas savo ruožtu ėmė 
skrosti poną Nepažįstamąjį. Daktarui draugiją palaikė jūsų nuolan- 
kus tarnas. Mirties liudijime buvo įrašyta “užduso" arba medikų 
vartojamas šio žodžio atitikmuo. Laikraščiuose atspausdinta manoji 
“miegaliaus nuotrauka", kurią mūsų protėviai, gyvenę Viktorijos 
epochoje, vadino teisingiau: “mirties portretu". Deja, į generalinę 
prokuratūrą ir į valstijos policijos būstinę niekas nepaskambino at- 
pažinęs tėvą, dėdę arba brolį. 

Tinoko laidotuvių biuras laikė jį šaldytuve šešias dienas - įstaty- 
mas to nereikalavo, bet, kaip pati įsitikinsi, Stefa, mirties versle be- 
sidarbuojantys žmonės paklūsta tam tikroms tradicijoms, nors pa- 
tys nenutuokia kodėl. Beveik po savaitės, ponui Nepažįstamajam 
nepakeitus savo pavardės, Eibas Karvis jį balzamavo. Vėliau negy- 
vėlį perkėlė į Pajūrio kapinių kriptą, priklausančią laidojimo biurui. 

- Kraupoka, - sumurmėjo Stefanija. Mintyse nejučia išvydo 
žmogų, gulintį požemyje, tik kažkodėl ne karste (nors jį neabejoti- 
nai įkišo į kokią pigią dėžę), o ant akmens plokštės, po drobule, lyg 
siuntinį, kurio iš velionių pašto skyriaus niekas neatsiėmė. 

- Tia-aip, truputį, - ramiu balsu pritarė Vinsas. - Man tęsti? 

- Jei sustosite, aš jus nudėsiu. 

Jis linktelėjo. Dabar nebesišypsojo, tačiau vis tiek atrodė ja 
patenkintas. Nežinia kodėl, bet Stefanija buvo tuo tikra. 

- Vyruką laikė kriptoje visą vasarą ir pusę rudens. Lapkritį taip 
ir neatpažintą kūną nusprendė palaidoti, kaip priderėjo. - Jankiška 
Vinso tartimi, žodis “ palaidoti"? rimavosi su “siautėti"". - Kol perne- 
lyg nesušalo žemė. Aišku? 

- Taip, - sumurmėjo mergina. Ji išties viską suprato. Šįkart 
senukus siejančio telepatinio ryšio neužfiksavo, bet, matyt, jis ne- 
buvo nutrūkęs, nes pasakotojo gairelę Deivas perėmė neragina- 
mas. 

- Deveinas iki galo atkentėjo praktiką O'Šenio ir Morisono 
draugijoje, gal net, pasibaigus tris ar keturis mėnesius trukusiai sta- 
žuotei, padovanojo jiems po kaklaraištį. Kaip minėjau, Stefanija, 
tas jaunuolis pradėto darbo nemesdavo. Tačiau ištvėręs jam skirtą 
praktikos laiką Deveinas iš naujo padavė dokumentus į savo kole- 
džą, - rodos, sakė, kad Džordžtauno, bet galiu klysti, - ir ėmė 
ruoštis teisės studijoms. Jei ne dvi smulkmenos, šioje vietoje ponai- 
tis Polas Deveinas pranyktų iš mūsų istorijos, kuri, kaip tvirtino 
Vinsas, neturi nieko bendra su tikra istorija, na, nebent dalinai. Visų 
pirma, vaikinas dirstelėjo į surinktų įrodymų maišelį ir peržiūrėjo 
pono Nepažįstamojo daiktus. Antra, jis ėmė rimtai rėžti sparną ap- 
link vieną merginą, kuri pasikvietė naująjį draugą į namus, norėda- 
ma supažindinti su savo gimdytojais (taip elgiasi didžiuma mergaičių, 
jei su priešingos lyties asmeniu užmezga artimus santykius). Jos tė- 
vas turėjo bent vieną blogą įprotį, labiau įprastą anuomet negu nū- 
dien. Jis rūkė. 

Stefanija, kuri pasižymėjo skvarbiu protu (tą žinojo abu senu- 
kai), akimoju prisiminė cigarečių pakelį, iškritusį ant Hemoko pa- 
plūdimio smėlio, kai nuvirto lavonas. Džonis Grevlinas (dabartinis 
Briedžių Krašto meras) cigaretes pakėlė ir įkišo į negyvėlio kišenę. 
Staiga merginą nutvilkė apvaizda. Ji krūptelėjo lyg įgelta. Viena ko- 
ja netyčia paspyrė savo buteliuką. Šnypšdama kola pasruvo su- 

džiūvusiomis balkono lentomis ir pro plyšelius nuvarvėjo ant akme- 
nų bei piktžolių. Nė vienas iš senukų nekreipė į tai dėmesio. Jie 
puikiai žinojo stebintys suvokimo akimirką, todėl žvelgė į jaunąją 
praktikantę neslėpdami susidomėjimo ir džiaugsmo. 

- Banderolė! - kone suspigo ji. - Kiekvieno pakelio apa- 
čioje atspaudžiamas konkrečiai valstijai sumokėto akcizo 
ženklas! 

Abu vyrai paplojo merginai. Nesmarkiai, bet nuoširdžiai. 

- Stefa, aš tau papasakosiu, ką ponaitis Deveinas išvydo, kai 
nepaklusęs detektyvams žvilgtelėjo į surinktų asmeninių reikmenų 
maišelį, - tarė Deivas. - Vargu ar jaunuolis tyrinėjo jo turinį su viltimi, 
jog skurdžioje daiktų kolekcijoje pavyktų aptikti ką nors vertinga. 
Veikiau todėl, kad ant tųdviejų griežė dantį. Pirmiausia pamatė ves- 
tuvinį pono Nepažįstamojo žiedą. Auksinį, tačiau be jokių graviūrų, 
netgi be datos. 

- Kodėl jo nepaliko ant... - pastebėjusi, kaip senukai į ją Žiūri, 
mergina suvokė, kad klausimas nuskambėjo juokingai. Jeigu žmo- 
gaus tapatybė būtų nustatyta, žiedą grąžintų. Gal net užmautų ant 
piršto, prieš užkasant kūną, jei to pageidautų šeima. Bet iki tol vi- 
sus įrodymus derėjo saugoti jiems skirtoje vietoje. 

- O... aišku, - burbtelėjo Stefanija. - Kokia aš kvaila. Beje, 
kažkur turėtų gyventi ponia Nepažįstamoji, teisingai? 

- Taip, - prislėgtu balsu patvirtino Vinsas Tygas. - Ir mes ją ra- 
dome. Galiausiai. 

- Ir vaikučius? - paklausė mergina neabejodama, jog tokio 
amžiaus žmogus galėjo jų turėti visą pulką. 

- Verčiau nenukrypkim nuo temos, - pasiūlė Deivas. 

- Oi, atleiskit. 

- Neatsiprašinėk, - vyptelėjo jis. - Aš tik nenoriu pamesti gijos. 
Ji kur kas lengviau išsprūsta iš rankų, kai istorijos neįmanoma... 
kaip tu sakai, Vinsai? Sutraukti į kelias eilutes, kurios atspindi es- 
mę? 

- Būtent. - Vyriausiasis redaktorius šypsojosi, bet jo akyse at- 
sispindėjo miglotas žvilgsnis. Stefanija paklausė savęs, ar tik senu- 
kas nesusimąstė apie pono Nepažįstamojo atžalas. 

- Aha, niekaip nesutrauksi, - sulinksėjo Deivas ir po pauzės 
įrodė, kad pasižymi puikia atmintimi, ant pirštų suskaičiavęs asme- 
ninius negyvėlio daiktus: - Maišelio turinį sudarė vestuvinis velionio 
žiedas, septyniolika dolerių kupiūromis - dešimtinė, penkinė ir pora 
banknotų po vieną, beveik doleris smulkiais pinigais. Deveinas tiki- 
no aptikęs vieną ne amerikietišką monetą. Jis sakė, kad ant jos iš- 
vydo rusiškas raides. 

- Rusiškas? - nustebo Stefanija. 

- Kirilica, - sumurmėjo Vinsas. 

Deivas pratęsė: 

- Be to, “Serts"" mėtinukus 1r “Didžiosios raudonosios" kramto- 
mos gumos pakelį be vienos juostelės. Degtukų dėžutę su piešinė- 
liu, reklamuojančiu pašto ženklų kolekcionavimą - vieną iš tokių, 
kurių pilna pigių prekių krautuvėlėse. Anot Deveino, jos apačioje 
buvo matyti ryškiai rausva brūkštelėjimo žymė. Ir, žinoma, jis pa- 
matė pradarytą rūkalų pakelį be vienos ar dviejų cigarečių. Deveino 
nuomone, greičiausiai be vienos. Tą patvirtino ir brėžis per degtukų 
dėžutę. 

- O piniginė? - pasiteiravo Stefanija. 

- Jos nerado. 

- Ir jokio asmens pažymėjimo? 

- Visiškai jokio. 

- Ar bandėte sukurpti teoriją, neva kažkas nugvelbė paskutinį 
kepsnio, kurį valgė ponas Nepažįstamasis, gabalėlį 7 piniginę? - 
mergina sukrizeno anksčiau, nei spėjo delnu prisidengti burną. 

- Stefa, mes apgalvojome įvairiausius spėjimus, - atsakė Vin- 
sas, - įskaitant ir hipotezę, kad į Hemoko paplūdimį jį nušveitė vie- 
na iš Pakrantės šviesų. 

- Praėjus maždaug šešiolikai mėnesių nuo tada, kai Džonis 
Grevlinas ir Nensė Arno atrado negyvėlį, - vėl ėmė pasakoti Dei- 
vas, - Polo Deveino draugė savaitgaliui jį pakvietė į savo tėvų na- 
mus. Kažkur Pensilvanijoje. Manau, tuo metu jaunuoliui mažiausiai 
rūpėjo Briedžių Krašto sala, Hemoko paplūdimys ir ponas Nepa- 
žįstamasis. Vakare kartu su mergina jis ketino pasivaikščioti, gal už- 
sukti į kiną. Motinėlė su tėveliu virtuvėje plovė indus - stengėsi at- 
sikratyti nemaloniais darbais, kaip sakoma šiuose kraštuose. Polas 
siūlėsi padėti, bet merginos gimdytojai ištrėmė jaunuolį į svetainę 
aiškindami, esą jis nežinos, kur sudėti lėkštes ir dubenius. Įsitaisęs 
fotelyje ponaitis Deveinas Žiūrėjo televizorių, kai atsitiktinai nukrei- 
pė akis į tėtušio Lokio krėslą, stovintį greta tėtušio Lokio kavos 
staliuko, ant kurio pastebėjo tėtušio Lokio “TV gidą“, peleninę bei 
pakelį cigarečių. 

Deivas sekundei nutilo, kryptelėjo lūpų kampučius aukštyn ir 

- Keista, kaip retsykiais šypsos sėkmė - apie tai pagalvojęs ne- 
jučia imi spėlioti, kiek gyvenime pasitaiko atvejų, kai ji nuo tavęs 
nusigręžia. Jei pakelis būtų gulėjęs kitaip - pasuktas viršugaliu, o ne 
apačia, ponas Nepažįstamasis niekada nebūtų tapęs vaikiu iš Ko- 
lorado, kuris vėliau pakeitė vardą į poną Džeimsą Koganą iš Ne- 
derlando, miestelio į vakarus nuo Bolderio. Tačiau Deveinas išvydo 
apačią, jei tiksliau, į pašto ženklą panašią sumokėto akcizo žymę, 
ir prisiminė rūkalus, beveik prieš pusantrų metų matytus įrodymų 
maišelyje. 

- Supranti, Stefa, vienas iš detektyvų, tik dabar nepamenu kuris 
- O*Šenis ar Morisonas, - mėgdavo patraukti dūmą, todėl Polui, be 
visų kitų nuobodžių darbų, nuolat tekdavo pirkti “Camel"" cigaretes. 
Šios taip pat būdavo antspauduotos, tačiau banderolė ant pakelio 
iš negyvėlio kišenės atrodė kitokia. Vaikinas prisiminė, kad Meino 
valstijos rūkalai pažymėti rašaliniu spaudu... na, Žinai, kokiu tave 
apdovanoja, kai apsilankai provincinio miestelio šokiuose arba... 
arba... 

- Vaišėse, surengtose Gernerdo fermose? - pasutleravo ji. 

- Teisingai! - Deivas bedė į merginą putliu pirštu, tarytum pisto- 
leto vamzdžiu. - Tuo momentu jaunuolis, žinoma, nesuriko “Eure- 
ka! Aš atradau!"', bet vėliau mintimis vis grįždavo prie savaitgalio, 
praleisto pas draugės tėvus. Jam nedavė ramybės rūkalai, priklausę 
ponui Nepažįstamajam. Visų pirma todėl, kad ant pakelio turėjo 
būti Meino valstijos banderolė. Ir visiškai nesvarbu, iš kur atsibel- 
dė jo savininkas. 

- Kodėl? 

- Todėl, kad iš pakelio buvo dingusi vos viena cigaretė. Koks 
rūkalius dūmija vieną sykį per šešias valandas? 

- Neužkietėjęs'? 

- Ne, veikiau išvis nerūkantis, - švelniai pataisė Vinsas. - Maža 
to, Deveinas matė negyvėlio liežuvį. Kaip ir aš pats, klūpėdamas 
ant smėlio, daktaro Robinsono otoskopu pašviesdamas jam į bur- 
ną. Liežuvis buvo rausvas lyg mėtinis saldainiukas. Ne rūkaliaus. 

- Nepamirškim degtukų dėžutės, - mąsliai tarė Stefanija. - Tik 
vienas brūkštelėjimas? 

Nusišypsojęs Vinsas Tygas sulinksėjo. 

- Tik vienas, - patvirtino. 

- Jokio Žiebtuvėlio. 

- Jokio žiebtuvėlio, - sutartinai atsiliepė abu vyrai ir nusikvato- 
j0. 

- Deveinas sulaukė pirmadienio, - tęsė Deivas, - bet cigaretės 
vis neiškrito jam iš galvos, nors nuo praktikos laikų vaikiną skyrė 
bemaž pusantrų metų. Galop jis man skambtelėjo ir pareiškė spė- 
jąs, kad cigaretes ponas Nepažįstamasis galėjo - tiktai galėjo - įsi- 
gyti ne Meino valstijoje. Jei taip, banderolė pakelio apačioje paro- 
dys, kur būtent rūkalai nupirkti. Deveinas išreiškė abejonę, kad He- 
moko paplūdimyje rastas žmogus priklausė dūmytojų gretoms. 
Šiaip ar taip, sumokėto akcizo ženklas mus turėjo atvesti į gimtuo- 
sius jo kraštus. Aš sutikau, bet pasiteiravau, kodėl Deveinas susi- 
siekė su manimi. Vaikinas atsakė neįstengęs sumąstyti, ką dar do- 
mintų šis įvykis, nuo kurio praėjo tiek laiko. Jis nesuklydo. Ponas 
Nepažįstamasis vis dar kurstė mano (ir Vinso, žinoma) smalsumą. 
Jaunuolis pasirodę besąs teisus ir dėl banderolės. 

Aš pats nesu rūkantis, niekada nebuvau, ir tai, ko gero, viena 
iš priežasčių, kodėl sulaukęs padoraus amžiaus, šešiasdešimt pen- 
kerių metų, išsaugojau tokią puikią formą... 

Vinsas numykė ir numojo ranka, bet Deivas nė kiek nesutrikęs 
pratęsė: 

- „todėl nudrožiau prie “Bayside News“ kiosko ir pardavėjo 
paklausiau, ar galėčiau apžiūrėti cigarečių pakelį. Mano prašymą 
patenkino. Ant banderolės, primenančios pašto ženklą, išties pama- 
čiau rašalinį spaudą. Tuomet paskambinau į generalinę prokuratūrą 
- kreipiausi į vyruką, pavarde Miurėjus, kuris dirbo įkalčių saugyk- 
loje. Stengiaus kalbėti kuo diplomatiškiau, nes porelė bukagalvių 
detektyvų dar nebuvo pasitraukusi iš tarnybos... 

- Ir jiems pro akis prasprūdo galimai vertinga užuomina, tiesa? 
- paklausė Stefanija. - Kuri kaip reikiant palengvintų mėginimus nu- 

statyti pono Nepažįstamojo tapatybę, apribotų paiešką iki vienos 
valstijos? Į kurią jie nė nesiteikė atkreipti dėmesio? 

- Aha, - patvirtino Vinsas. - Savo stažuotojo tuodu kaltinti ne- 
galėjo, nes liepė jam nekišti nosies į įrodymų maišelį. Be to, net ir 
paaiškėjus, kad Deveinas nepakluso įsakymui... 

- ...JIS senų seniausiai buvo prapuolęs detektyvams iš akiračio, 
- susiprotėjo mergina. 

- Teisingai, - pakinkavo galva Deivas. - Aišku, jų vis vien nie- 
kas nebūtų užsipuolęs. Nepamiršk, Tinoke farai tyrė žmogžudystę, 
- dėl padegimo per gaisrą žuvo du žmonės, - o mūsiškis ponas Ne- 
pažįstamasis tiesiog paspringo maisto gabalėliu. 

- Vis dėlto... - skeptiškai nutęsė Stefanija. 

- Taip, tie detektyvai vis tiek elgėsi kaip mulkiai. Nesidrovėk to 
pasakyti. Juk esi tarp draugų. - Deivo veidą nušvietė šypsena. - 
Bet “The Weekly Islander“ redakcija neketino porelei pridaryti rū- 
pesčių. Taip ir pareiškiau Miurėjui. Tada pridūriau, kad nusikaltimu 
čia nė nekvepia. Man paprasčiausiai magėjo nustatyti nelaimėlio ta- 
patybę, nes kažkur kankinosi jo artimieji, kurie norėjo sužinoti, kas 
vargšeliui nutiko. Kaip ir nujaučiau, Miurėjus prižadėjo man padėti, 
bet aš vis tiek iki vakaro neradau sau vietos svarstydamas, kad ga- 
lėjau šiek tiek kitaip sulošti kortomis. Tikrai galėjau. Tereikėjo įkal- 
bėti daktarą Robinsoną ar net Katkartą paskambinti į Augustą... 
bet manęs nežavėjo mintis, jog siekdamas savo tikslų turėčiau juos 
išnaudoti. Nors tai skamba banaliai, aš nuoširdžiai tikiu, kad devy- 
niais atvejais iš dešimties geriausia išlikti sąžiningam. 

Galų gale viskas susiklostė kuo puikiausiai. Miurėjaus skambu- 
čio sulaukiau, kai praradau viltį ir užsimetęs striukę nutariau keliauti 
namo - taip paprastai ir atsitinka, ar ne? 

- Laukiančiam laikas visada prailgsta, - pastebėjo Vinsas. 

- Vaje, kaip poetiška. Duokite man bloknotą ir pieštuką. Tavo 
sentenciją privalau užsirašyti! - Deivo fizionomiją papuošė plačiau- 

sias, kokį Stefanijai teko regėti bendradarbio veide, vypsnis, kuris 
ne šiaip jį atjaunino, o praktiškai pavertė berniuku. Po akimirkos 
“The Weekly Islander“ redaktorius surimtėjo, ir berniokiška išraiš- 
ka pranyko. 

- Kiek suprantu, didmiesčiuose įkalčiai nuolat pradanginami, 
bet Augusta, nors ir valstijos sostinė, ne tokia jau didelė. Seržantas 
Miurėjus be vargo rado įrodymų maišelį, ant kurio pasirašė Polas 
Deveinas. Kaip pats tvirtino, jį aptiko per dešimt minučių, likusį lai- 
ką sugaišo, kol iš vyresnybės bandė išprašyti leidimą supažindinti 
mane su pono Nepažįstamojo kišenėse rastais daiktais. Laimei, jo 
pastangas lydėjo sėkmė. Ant cigarečių pakelio (paaiškėjo, kad 
“Vinston'*) buvo apvalus spaudukas, kurį atsiminė Polas Deveinas. 
Su mažutėmis tamsiomis raidėmis užrašytu valstijos pavadinimu: 
KOLORADAS. Miurėjus pasakė informaciją nusiųsiąs generalinei 
prokuratūrai ir paprašė “prieš straipsnio publikavimą" perduoti po- 
licijai žinią, jei vis dėlto pavyktų nustatyti vaikio iš Kolorado tapa- 
tybę. Štai kokį vardą jam suteikė. Galima teigti, jog seržantas Miu- 
rėjus iš įkalčių saugyklos tapo savotišku nepažįstamojo krikštatėviu. 
Jei mums pasisektų identifikuoti vyruką, pridūrė jis, laikraštyje de- 
rėtų užsiminti, kad prie to prisidėjo 1r generalinė prokuratūra. Ko- 
kie jūs mieli, pamenu, tuomet pagalvojau. 

Stefanija pasviro į priekį, lyg užburta įsmeigė į jį blizgančias 
akis. | 

- Ką darėte toliau? Kokių veiksmų griebėtės? 
redaktoriaus peties. 

- O kaip tu manai, širdele? 

- Prasideda pamokos? - paklausė mergina. 

- Aha, - patvirtino jis. | 

Tiek iš Vinso akių, tiek iš įtemptų lūpų (ypač iš pastarųjų) Ste- 
fanija suprato, kad jis kalba nuoširdžiai, todėl prieš atsakydama 
rimtai pagalvojo. 

- Jūs padauginote “miegaliaus nuotraukas"... 

- Tia-aip. 

- Tada jas drauge su naujienos santrauka išsiuntėte Kolorado 
redakcijoms. Tik įdomu kelioms? 

Senukas šyptelėjo ir pakėlė nykštį. 

- Septyniasdešimt aštuonioms, panele Makan. Nežinau, ką pa- 
sakys Deivas, bet aš niekaip neatsistebiu tuo, kaip pigiai mums at- 
siėjo laiškų siuntimas. Netgi 1981-aisiais. Ne daugiau kaip šimtas 
dolerių. 

- Kuriuos, be abejo, nurašėme į verslo išlaidas, - pridėjo Dei- 
vas, ne vien “The Weekly Islander'' redaktorius, bet ir buhalteris. - 
Iki paskutinio cento. Ir mes turėjome tokią teisę. 

- Kiek laikraščių spausdino nuotrauką? 

- Visi iki vieno, po galais! - atsakė Vinsas ir delnu plojo per 
savo liesą šlaunį. - O tia-aip. Net Denverio “Post? ir Uolinių kalnų 
“News"! Nes mudu su Deivu pateikėme tik vieną keistą smulkme- 
ną ir nuostabią santrauką. 

Stefanija linktelėjo. Paprasta ir gražu. 

Vinsas irgi sukinkavo galva. Jis švytėte švytėjo. 

- Paplūdimyje, Meino valstijos saloje, už dviejų tūkstančių my- 
lių, rastas neatpažintas žmogus, greičiausiai iš Kolorado! Jokių pa- 
stebėjimų apie gerklėje užstrigusį kepsnio gabalėlį, velniai žino kur 
nutrenktą apsiaustą arba kišenėje aptiktą rusišką monetą. Tik žinutė 
apie vaikį iš Kolorado - elementari neatskleista paslaptis. Natūralu, 
kad pranešimą spausdino visi laikraščiai, net ir dalinami dykai, ku- 
riuos didžiąja dalimi sudaro nuolaidų kuponai. 

- 1981-ųjų spalį, praėjus dviem dienoms nuo tada, kai nuotrau- 
ka pasirodė Bolderio dienraštyje, - tarė Deivas, - man paskambino 
Arla Kogan, gyvenanti Nederlande, netoli tenykščių kalnų. Aštuo- 
niasdešimtųjų balandį pranyko jos vyras, palikęs žmoną ir pusme- 
tinuką sūnų vienus. Ponia Kogan pasakė, kad jis vardu Džeimsas. 
Nors pati visiškai nenutuokė, ką sutuoktinis veikė Meino pakrantė- 

je, “Camera" laikraštyje atspausdintas portretas labai jį priminė. 
Labai. - Deivas trumpam nutilo. - Manau, moteris nujautė, jog tai 
ne šiaip atsitiktinis panašumas, nes ji pratrūko ašaromis. 

Stefanija paprašė Deivo ištarti ponios Kogan vardą paraidžiui. 
Dėl neaiškios jankiškos tarties ji tegirdėjo ilgas “a"', apsupusias vie- 
nišą “I". 

“The Weekly Islander'' redaktorius pakluso ir pridūrė: 

 - Žinia, vargšelė neturėjo jo piršto atspaudų, bet žinojo, pas 
kurį dantistą vyras lankėsi, 1r... 

- Minutėlę, minutėlę. - Mergina iškėlė ranką nelyginant eismo 
reguliuotoja. - Tas Koganas... kaip jis užsidirbdavo duonai? 

- Pagal užsakymus piešdavo paveikslus Denverio reklaminėje 
agentūroje, - atsiliepė Vinsas. - Vėliau man teko matyti keletą jo 
darbų. Vyrukas išties turėjo neblogą ranką. Aišku, šalies mastu pa- 
garsėjęs niekuomet nebūtų, užtat kuo puikiausiai tiko, jei kam nors 
prisireikdavo paveikslėlio ant skrajutės, kurioje, pavyzdžiui, moteris 
laikydavo ritinį tualetinio popieriaus tarsi sumeškeriotą upėtakį. Į 
Denverį jis važiuodavo tik antradieniais ir trečiadieniais - dalyvau- 
davo posėdžiuose ir gaminių aptarimuose. Likusias savaitės dienas 
plušėdavo namuose. 

Ji nukreipė žvilgsnį į Deivą. 

- Dantistas šnekėjosi su Katkartu, medicinos ekspertu, teisin- 
gai? 

- Tu nuolat pataikai į dešimtukus, Stefa. Katkartas neturėjo 
dantų nuotraukų, nes nematė reikalo gabenti lavoną į apygardos li- 
goninę, kur būtų padaryta rentgeno nuotrauka, bet pastebėjo 
plombas ir dvi karūnėles. Viskas sutapo. Negyvėlio pirštų atspau- 

dus jis išsiuntė Nederlando teisėsaugos atstovams, 0 šie savo ruož- 
tu iš Denverio policijos departamento išsikvietė specialistą, kuriam 
liepė keliauti į Koganų rezidenciją ir pražuvėlio vyro kambaryje pa- 
ieškoti atspaudų. Ponia Kogan... Arla... pareiškė atvykėliui, esą tas 
nieko neras, nes ji nuodugniai išvalė kabinetą, kai galiausiai supra- 
to, jog Džimas nebegrįš. Arba ją paliko, nors tuo buvo neįmanoma 
patikėti, arba jam nutiko kažkas siaubingo - ir tai atrodė /abiau 
panašu į tiesą. Ekspertas atsakė, kad jei Koganas praleido kamba- 
ryje daug laiko, aptikti pirštų atspaudus garantuotai pavyks. - Dei- 
vas atsiduso, ranka perbraukė praretėjusius savo plaukus. - Jis ne- 
suklydo, ir mes pagaliau nustatėme tikrąją pono Nepažįstamojo, 
dar žinomo kaip vaikis iš Kolorado, tapatybę: Džeimsas Koganas, 
keturiasdešimt dvejų metų, iš Nederlando, Kolorado valstijos, ve- 
dęs Arlą Kogan. Jųdviejų sūnui, Maiklui Koganui, buvo šeši mėne- 
siai, kai dingo tėvas, ir beveik sukakę dveji metai, kai jį galiausiai 
pasisekė identifikuoti. 

Vinsas atsistojo, sunėrė rankas už sprando ir pasirąžė. 

- Gal drožiame vidun? Mano kaulus smelkia vėsa, o pasakoji- 
mas dar nesibaigė. 

Jie paeiliui užsuko į tualetą, įrengtą nišoje už senojo, nebenau- 
dojamo, ofsetinio spausdintuvo (nuo 2002-ųjų laikraštį spausdino 
Elsvorte). Kol gamtinius reikalus tvarkė Deivas, Stefanija įjungė ka- 
vinuką. Jeigu istorija, kuri, tiesą sakant, neturėjo nieko bendra su 
tikra istorija, tęsis dar valandą (mergina tuo beveik neabejojo), 
jiems ne pro šalį pasimėgauti karštu gėrimu. 

Visiems trims pagaliau susėdus, Deivas mostelėjo virtuvėlės link 
ir pritariamai palinksėjo. 

- Man patinka moterys, kurios darbo virtuvėje nelaiko vergove 
net ir tuomet, kai savo jėgomis užsidirba pragyvenimui. 

- Lygiai tą patį manau apie vyrus, - atkirto mergina. Senukui 
nusijuokus ir vėl linktelėjus (antra kandi replika per vieną popietę - 
rekordinės aukštumos), ji pakreipė galvą į masyviąją spausdinimo 
mašiną. - Vergauti tektų prie ana /0 agregato. 

- Dabar spausdintuvas atrodo prasčiau nei kada nors anksčiau, 
- atsiliepė Vinsas. - O ankstesnysis buvo tikras siaubo įsikūnijimas. 
Jei prarasdavai budrumą, jis galėjo tau nutraukti ranką ar bent jau 
pamėginti. Na, ties kuria vieta mes baigėme? 

- Ties moterimi, supratusia, jog tapo našle, - atsakė Stefanija. - 
Ji, be abejo, kūną atsiėmė? 

- Aha, - patvirtino Deivas. 

- Kažkuris iš jūsų pasitiko ją Bangoro oro uoste ir atvežė čia? 

- Kaip pati galvoji, širdele? 

Apmąstymams daug laiko neprisireikė. Vėlyvą 1981-ųjų spalį 
arba ankstyvą lapkritį Meino valstijos pareigūnai senų seniausiai bu- 
vo pamiršę vaikį iš Kolorado, juolab kad jis viso labo Žuvo per ne- 
laimingą atsitikimą, paspringęs kepsnio kąsniu. Kam galėjo rūpėti 
neatpažintas lavonas“? 

- Žinoma, kad pasitikote. Meine kitų draugų, išskyrus jus, ji ne- 
turėjo. - Ši mintis netikėtai privertė Stefaniją suvokti, kad Arla Ko- 
gan buvo (ir, aišku, iki šiol yra) realus asmuo, o ne šachmatų figūrėlė 
iš Agatos Kristi detektyvo arba “Jos aprašytos žmogžudystės'' se- 
rijos. 

- Važiavau aš, - švelniai pratarė Vinsas. Jis sėdėjo krėsle pasvi- 
ręs, nudūręs akis į savo išklaipytus, žemiau kelių sunertus pirštus. - 
Jei atvirai, ponia Kogan atrodė kitaip, nei tikėjausi. Mintyse susikū- 
riau neteisingą jos paveikslą. Pats nesuprantu kodėl. Juk Žiniasklai- 
dos versle atsidūriau prieš šešiasdešimt penkerius metus - tuomet, 
kai gimė mano kompanionas, kuris, žinia, jau nebe tas stiebelis, ko- 
kiu mano esąs. Per tiek laiko prisižiūrėjau negyvėlių su kaupu. Pa- 

mačius daugumą jų, iš galvos akimirksniu išdulka tokios romantiš- 
kos eilės, kaip “aš regėjau mergelę, žavią ir sustingusią"'. Tiesą sa- 
kant, lavonų vaizdas kelia šiurpulį. Didžiuma išvis nepanašūs į žmo- 
nes. Bet tik ne vaikis iš Kolorado. Jo išvaizda buvo gan nebloga, 
lyg paimta iš romantiškų pono Po kūrinių. Žinia, Džeimsą Koganą 
nufotografavau prieš skrodimą. Įdėmiau paspoksojus į nuotrauką, 
su gyvu žmogumi jo niekaip nesupainiotum. Vis dėlto tie papilkėję 
skruostai, blyškios lūpos ir šviesiai violetiniai akių vokai kurstė sa- 
votišką pasigerėjimą. 

- Brrr, - pasipurtė Stefanija, bet ji suvokė, ką Vinsas turėjo 
omenyje, ir... taip, mintyse netikėtai išgirdo žodžius iš Po eilėraščio 
apie prarastą Lenorą. Iš “Varno". 

- Tia-aip, kalbi tarsi įsimylėjėlis, - pastebėjo Deivas ir nupėdino 
įsipilti kavos. 

Vinsas Tygas į savo puodelį šliūkšlelėjo kondensuoto pieno 
(Stefanijos nuomone, ne mažiau, kaip pusę pakelio) ir liūdnai nusi- 
šypsojęs tęsė pasakojimą: 

- Aš tik sakau, jog maniau išvysiąs juodaplaukę, blyškiaveidę 
gražuolę. Bet susidūriau su putlia strazdanota raudongalve. Nė se- 
kundei nesuabejojau, kad ponia Kogan nuoširdžiai sielvartauja, 
bet, man regis, ji priklausė tam ratui moterų, kurios nepasninkauja, 
kai susinervina, o valgo viską, kas papuola po ranka. Sūnelį sutiko 
prižiūrėti iš Omahos, o gal De Moino, atvykę jos tėvai. Niekuomet 
neužmiršiu, kokia sutrikusi ir vieniša moteris atrodė, kai išlipo iš lėk- 
tuvo su nedideliu kelioniniu krepšiu, kurį spaudė prie iškilios krūti- 
nės. Kaip minėjau, ji nė iš tolo nepriminė prarastos Lenoros... 

Stefanija krūptelėjo ir pagalvojo: ga/ dabar telepatinis ryšys 
užsimezgęs tarp mūsų trijų? 

- „bet aš kaipmat ją atpažinau ir pamojau ranka. Priėjusi Arla 
Kogan paklausė: 

“Ponas Iygas?' 

Kai atsakiau teigiamai, ji nuleido krepšį ant žemės, apkabino 
mane ir sukuždėjo: 

“Ačiū, kad mane pasitikote. Ačiū už viską. Negaliu patikėti, 
kad jūs radote mano vyrą, bet esu beveik tikra, jog nuotraukoje 
įamžintas jis". 

- Iš oro uosto tenka važiuoti ilgai - pati žinai, Stefa. Laiko po- 
kalbiui mums nepritrūko. Pirmiausia ji pasiteiravo, ar aš numanau, 
ką Džimas veikė Meino pakrantėje. Atsakiau, kad neturiu nė men- 
kiausio supratimo. Tuomet Arla Kogan paklausė, ar trečiadienio 
vakarą jis užsiregistravo vietiniame motelyje... - senukas atsisuko į 
Deivą. - Aš neklystu? Tikrai trečiadienio vakarą? 

Vinso kolega kinktelėjo galva. 

- Aha. Nes Džonis su Nense jį rado ketvirtadienio rytą. 1980- 
ųjų balandžio 24-ąją. 

- Kaip jūs sugebate taip tiksliai atsiminti? - išpūtė akis Stefanija. 

Deivas patraukė pečiais. 

- Tokios smulkmenos savaime įstringa man į smegeninę. Užtat 
pasitaiko atvejų, kai užmirštu nusipirkti duonos kepalą ir pliaupiant 
lietui esu priverstas trenktis į parduotuvę. 

Mergina atsigręžė į Vinsą. 

- Jis, aišku, neapsistojo jokiame motelyje, antraip jūs, bičiuliai, 
nebūtumėte taip ilgai jo vadinę ponu Nepažįstamuoju. Ši/uo slapy- 
vardžiu niekas nesiregistruoja. Nors jis tikriausiai galėjo pasirinkti 
kitą. 

Vyriausiasis “The Weekly Islander“ redaktorius įniko linksėti 
anksčiau, negu ji užbaigė sakinį. 

- Nuo tos dienos, kai paplūdimyje aptiko vaikį iš Kolorado, 
mudu su Deivu tris ar keturias savaites - laisvų nuo darbo metu, Ži- 
noma, - naršėme motelius. Pradėjome nuo Briedžių Krašto salos ir 
tęsėme paieškas “platėjančiu ratu", kaip pasakytų ponas Jeitsas. 
Vasarą, kuomet per pusdienį kelio nuo Tinoko prieplaukos dėl tu- 
ristų tarpusavyje varžosi keturių šimtų motelių, užeigos namų, vieš- 
butukų, nuomojamų kambarių savininkai, tokia užduotis būtų ne- 
įmanoma. Bet, aišku, ne balandį, nes nuo Padėkos iki Atminimo 
dienos septyniasdešimt procentų jų užsidaro. Mes rodėme nuotrau- 
ką visur, Stefa. 

- Ir nieko nepešėte? 

- Visiškai nieko, - patvirtino Deivas. 

Mergina vėl pažiūrėjo į Vinsą. 

- Kaip ji reagavo į naujieną? 

- Suglumo. - Po pauzės jis pridėjo: - Pakūkčiojo. 

- Žinia, - sumurmėjo Deivas. 

- Ką gi jūs darėte? - paklausė Stefanija, neatplėšdama akių 
nuo Vinso. 

- Nutariau iki galo atlikti pradėtą darbą, - padvejojęs atsiliepė 
jis. 

- Todėl, kad jums visada maga sužinoti tiesą. 

Tankūs jo antakiai pakilo aukštyn. 

- Tu tikrai taip galvoji? 

- Taip, - užtikrino mergina ir pažvelgė į Deivą, tarytum prašy- 
dama pritarimo. 

- Ji pataikė kaip pirštu į akį, ar ne, partneri? - tarstelėjo apkū- 
nusis redaktorius. 

- Svarbiausia, ar /u nori šito darbo, - kreivai nusišypsojo Vin- 
sas. - Man rodos, kad nori. 

- Suprantama, - kone nerūpestingai atsakė ji. Jau ištisas savai- 
tes žinojo čia liksianti. Nors prieš atvykdama į Briedžių Kraštą tik- 
rai neplanavo ilgam apsistoti tokioje nuošalioje vietovėje ir iš pana- 

šių klausimų būtų tik nusijuokusi. Dabar toji Stefanija Makan, kuri, 
užuot plaukusi į salą, vos nenusprendė keliauti į Niudžersį, atrodė 
visai kitas žmogus. Pašalietis. - Ką ji pasakė? Ką atskleidė? 

- Smulkmenas, dėl kurių mūsų “istorija"" tapo dar keistesnė, - 
atsakė Vinsas. 

- Papasakokit išsamiau. 

- Gerai, bet įspėju - jokių esminių apibendrinimų tu nesulauksi. 

Stefanija nedvejojo. 

- Tebūnie. 

- 1980-ųjų balandžio 23-iąją, kaip ir kiekvieną trečiadienį, 
Džimas Koganas išvažiavo į Denverį, jei tiksliau, į savo darbovietę, 
“Kalnų panoramos" reklamos agentūrą. Štai ką išgirdau iš jo žmo- 
nos. Vyrukas pasiėmė aplanką su piešiniais, skirtais “Sanset Ševro- 
letui"' - vienai iš stambių vietinių automobilių kompanijų, nuolatiniam 
ir labai vertingam “Kalnų panoramos" klientui, užsakančiam galybę 
reklamos. Koganas ir trys jo kolegos bendradarbiavo su “Sanset 
Ševroletu" pastaruosius trejus metus, tvirtino žmona, ir ji neabejojo, 
kad firmos vadovai buvo patenkinti Džimo darbais, o tas savo ruož- 
tu džiaugėsi nesenkančiu užsakymų srautu. Anot Arlos, jis speciali- 
zavosi “aikčiojančių pupyčių“ srityje. Kai pasidomėjau, ką tai reiš- 
kia, ji nusišypsojo ir paaiškino, jog Džimui puikiai sekdavosi piešti 
žavias išplėstakes mergužėles, dažniausiai išsižiojusias ir delnus pri- 
plojusias prie skruostų, tarytum krykštaujančias: “Vaje, kokius šau- 
nius ratus įsigijau “Sanset Ševroleto" kompanijoje!" 

Stefanija nusijuokė. Ji ne kartą matė tokius piešinėlius, papras- 
tai skrajutėse, kurias dalydavo Tinoko “Taupos" parduotuvėje. 

Vinsas sukinkavo galva. 

- Arla irgi turėjo menininko gyslelę - sugebėdavo parinkti taik- 
lius žodelius. Jos besiklausant, man prieš akis stojo padoraus žmo- 
gaus, dievinančio žmoną, sūnelį ir darbą, paveikslas. 

- Kartais mylinčios akys nemato, ko nenori, - pastebėjo Stefa- 
nija. 

- Jauna, bet kokia ciniška! - ne be palengvėjimo sušuko Dei- 
vas. 

- Aha... deja, ji teisi, - tarė Vinsas. - Tačiau šešiolika mėnesių - 
ganėtinai ilgas laiko tarpas, kad per jį spėtų nukristi rožiniai akiniai. 
Jeigu jis būtų turėjęs kokių nors problemų darbe arba pradėjęs rėžti 
sparną apie jauną panelę, Arla būtų aptikusi kokių nors užuominų. 
Na, nebent Džimas pasižymėjo paranojišku atsargumu. Per tuos 
šešiolika mėnesių ji po keletą kartų šnekėjosi su Kogano pažįsta- 
mais, ir visi lyg susitarę teigė tą patį: jis mėgo savo darbą, mylėjo 
žmoną ir kraustėsi iš proto dėl kūdikio. Per mūsų pokalbį Arla vis 
sugrįždavo prie vaiko. “Jis nė už ką nebūtų palikęs Maiklo, - tvirti- 
no moteris. - Aš žinau, pone Tygai. Jaučiu širdimi". Ir aš ja patikė- 
"jau. - Vinsas gūžtelėjo lyg prisipažindamas: kaltas, paduokite ma- 
ne į teismą. 

- Darbas ponui Koganui neatsibodo? - pasidomėjo Stefanija. - 
Jis netroško siekti daugiau? 

- Ne. Pasak Arlos, jam patiko namelis kalnuose - virš lauko 
durų netgi pakabino ženklą su užrašu ERNANDO PASTOGĖ.. Ji 
kalbėjos ir su vienu dailininku, su kuriuo Koganas dirbo ne viene- 
rius metus... Deivai, kuo jis vardu? 

- Džordžas Rankinas ar Franklinas, tiksliai nepamenu. 

- Nenusimink, karšinčiau. Karjeros saulėlydyje beisbolo aikš- 
telėje kartais susikirsdavo net ir Vilis Meisas. 

Deivas kyštelėjo liežuvį. 

Vinsas sulinksėjo, lyg būtų numatęs vaikišką kolegos reakciją ir 
tęsė pasakojimą: 

- Anot dailininko Džordžo, darbe Džimas pasiekė savo gali- 
mybių ribas, tačiau jis priklausė tiems laimės kūdikiams, kurie ne tik 
žinojo, ką sugeba, bet ir tuo tenkinosi. Džordžas pareiškė, esą Ko- 
ganas turėjo vienintelę neįgyvendintą svajonę - netolimoje ateityje 
vadovauti “Kalnų panoramos" meno skyriui. Atsižvelgiant į šitą 
troškimą, sunku patikėti, kad Arlos vyras, pagautas impulso, galėjo 
į viską spjauti ir išlėkti į Naujosios Anglijos pakrantę. 

- Bet, žmonos manymu, būtent taip jis ir pasielgė? - pasitikslino 
Stefanija. 

Nuleidęs kavos puodelį ant stalo, Vinsas paglostė susitaršiusį 
savo žilų plaukų kuokštą. 

- Arla Kogan niekuo nesiskyrė nuo mūsų, - pratarė. - Ji besą- 
lygiškai tikėjo įrodymais. 

Tą trečiadienį Džeimsas Koganas išvyko iš namų be penkioli- 
kos septynios ryto. Į Denverį ketino važiuoti Bolderio greitkeliu. Į 
kelionę tepasiėmė minėtąjį aplanką. Jis vilkėjo pilką kostiumą, bal- 
tus marškinius, buvo pasirišęs raudoną kaklaraištį, ant pečių užsi- 
metęs pilką apsiaustą... o, tiesa, avėjo juodus “laivelius"". 

- Jokios žalios striukės? - paklausė Stefanija. 

- Jokios žalios striukės, - patvirtino Deivas. - Bet Džonis su 
Nense paplūdimyje išties rado jį su pilkomis kostiuminėmis kelnė- 
mis, baltais marškiniais ir juodais “laiveliais". 

- O švarkas? 

- Dingęs kaip į vandenį, - atsakė Deivas. - Kartu su kaklaraiš- 
čių. Žinia, jei žmogus užsimano nusirišti kaklaraištį, devyniais atve- 
jais iš dešimties jį įsikiša į švarko kišenę. Kertu lažybų, kad jei ap- 
tiktume vieną, rastume ir kitą. 

- Be penkiolikos devynios ryto Koganas jau sėdėjo savo dar- 
bo kabinete, prie piešimo lentos, - toliau pasakojo Vinsas. - Kūrė 
reklamą “King Soopers"... 

- Kam? 

- Prekybos centrų tinklui, širdele, - paaiškino Deivas. 

- Maždaug penkiolika minučių po dešimtos, - tęsė Vinsas, - dai- 
lininkas Džordžas - Rankinas ar Franklinas - pamatė, kaip mūsų 
vyrukas, vaikis iš Kolorado, nudrožė liftų pusėn. Koganas pasakė, 
kad užsukęs už kampo “Starbakse" nusipirks “tikros, kaip jis va- 
dino, kavos puodelį, o tada prigriebs sumuštinį su kiaušinių saloto- 
mis, nes pietauti ketino biure, už savo stalo. Galop paklausė, ar 
Džordžui ką nors atnešti. 

- Ir tai viskas, ką Arla išklojo, kol judu keliavote į Tinoką? 

- Taip, mem. Vežiau ją pas Katkartą. Pagal nuotrauką oficialiai 
patvirtinti sutuoktinio tapatybę - “Čia mano vyras, Džeimsas Koga- 
nas“ - ir pasirašyti leidimą ekshumuoti. Jis mūsų laukė. 

- Aišku. Atleiskit, kad įsiterpiau. 

- Nieko tokio, Stefanija. Klausinėti yra žurnalistų darbas. Taigi 
dailininkas Džordžas... | 

- Rankinas ar Franklinas, - paslaugiai pridėjo Deivas. 

- Tia-aip... jis kavos atsisakė, bet iki liftų palaikė Koganui 
draugiją, nes su kolega norėjo šnektelėti apie būsimą atsisveikinimo 
vakarėlį, skirtą tokiam Heiverčiui, vienam iš agentūros įkūrėjų. Dai- 
lininkas Džordžas tvirtino Arlai, esą jos antroji pusė nekantrauda- 
mas laukė pobūvio, kuris turėjo būti surengtas gegužės vidury. Ke- 
lias minutes abu svarstė, ką padovanoti iškilmių kaltininkui. Galiau- 
siai Koganas žengė į nusileidus; liftą, tarė bendradarbiui, kad apie 
dovaną jie pasikalbės vėliau, kai užkandžiaus. Pridūrė, jog, paklaus 
greta jų dirbančios moters, ką ji galvoja. Kolega sutiko, atsisvei- 
kindamas Koganas pamojo ranka, ir lifto durys užsidarė. Dailinin- 
kas Džordžas buvo paskutinis žmogus, kuris prisiminė vaikį iš Ko- 
lorado matęs Kolorade. 

- Dailininkas Džordžas, - lyg apžavėta murmtelėjo mergina. - 
Kaip manote, ar Džeimsas Koganas būtų atsidūręs Meino pakran- 
tėje, jeigu jo bendradarbis būtų pareiškęs: “Ei, minutėlę, aš tave pa- 
lydėsiu į kavinę, tik užsimesiu apsiaustą“? 

- Kas Žino, - patraukė pečiais Vinsas. 

- Ar jis dėvėjo apsiaustą? - pasitikslino Stefanija. - Koganas? 
Ar prieš išeidamas vilkėjo savo pilkąjį apsiaustą? 

- Arla teiravosi; bet dailininkas Džordžas nepajėgė atsiminti, - 
tarė Vinsas. - Tegalėjo pasakyti: “Nemanau". Ko gero, neklydo. 
“Starbakso"' kavinė ir sumuštinių krautuvėlė stovėjo viena šalia ki- 
tos, išties už kampo. 

- Agentūros priimamajame sėdėjo sekretorė, - papildė bičiulį 
Deivas. - Bet ji nematė, kaip vyrai išniro iš liftų. Sakė: “Matyt, bu- 
vau trumpam atsitraukusi nuo stalo“. - Senukas apmaudžiai palinga- 
vo galva. - Tikruose detektyviniuose romanuose, kuriuose sekliai 
laužo galvas mėgindami įminti paslaptis, taip niekada nenutinka. 

Bet dabar Stefanijos mintys sukosi apie kitus dalykus. Mergina 
suprato, kad iki šiol nuo stalo rinko trupinėlius, užuot bedusi šakutę 
į priešais garuojantį kepsnį. 

- Dailininkas Džordžas atsisveikino su Koganu - vaikiu iš Ko- 
lorado - penkiolika po dešimtos. Jei tiksliau, dvidešimt... na, žinote, 
kol nusileido liftas ir atsivėrė durys... 

- Tia-aip, - sulinksėjo Vinsas įsmeigęs į ją švytinčias akis. Kaip 
ir Deivas. | 

Stefanija pakėlė dešinįjį smilių. 

- O maisto išnešiotoja, dirbusi Tinoke, “Prieplaukoje", tikino, 
€są pusę šešių vakaro jis sėdėjo prie staliuko, valgė žuvį su skru- 
dintomis bulvytėmis ir spoksojo į vandenį. 

- Tia-aip, - vėl patvirtino VInsas. 

- Koks laiko skirtumas tarp Meino ir Kolorado? Valanda? 

- Dvi, - pataisė Deivas. 

- Dvi, - aidu atsiliepė ji ir po pauzės pakartojo. - Dvi. Vadinas, 
kai dailininko Džordžo akiratyje užsivėrė lifto, į kurį įlipo Koganas, 
durys, Meine jau buvo po vidurdienio. 

- Su sąlyga, kad niekas nesumaišė valandų, - pritarė Deivas. - 
Šiuo metu mes tegalime remtis prielaidomis, ar ne? 

- Ar jis būtų sugebėjęs čia atvykti per tokį laiko tarpą? 

- Taip, - atsakė Vinsas. 

- Ne, - tarė Deivas. 

- Galbūt, - sutartinai išdudeno abudu. Užmiršusi, kad rankoje 
laiko kavos puodelį, Stefanija pervėrė juos (vieną po kito) nuosta- 
bos sklidinu žvilgsniu. 

- Štai kodėl mūsų istorija netiktų tokiems laikraščiams kaip 
“Globe", - siurbtelėjęs baltintos kavos ir sutelkęs mintis pratarė Vin- 
sas. - Net jei ir būtume norėję ją atskleisti. 

- Bet, aišku, nenorėjome, - gaižiai įsiterpė Deivas. 

- Teisingai, - sutiko Vinsas. - Tačiau jeigu būtume norėję... Ste- 
fa, kai didmiesčių laikraščiai, pavyzdžiui, “Globe" arba “New York 
Times", spausdina apybraižas arba visą jų seriją, jiems maga pa- 
teikti a/sakymus. Na, bent jau pametėti užuominą. Ar mane tai er- 
zina? Žinia, po šimts! Paimk bet kurį didmiesčio laikraštį - ką tu iš- 
vysi pirmajame puslapyje? Naujienas, pasislėpusias po klausimais. 
Kur Osama Bin Ladenas? Nežinome. Ką prezidentas veikia Vidu- 
riniuosiuose Rytuose. Neįsivaizduojame, nes jis pafs nenutuokia. 
Ekonomikai lemta suklestėti ar nusiristi velniop? Ekspertų nuomo- 
nės skiriasi. Ar kiaušinius valgyti sveika? Viskas priklauso nuo to, 
kokių tyrimų ataskaitas skaitysi. Tikslių Žinių nesitikėk net iš orų 
prognozių sudarytojų. Jie nesugebės garantuoti, kad šiandien tikrai 
pūs šiaurės rytų vėjas, nes vakar spėliodami susimovė. Žodžiu, jei 
redakcijos nutaria spausdinti apybraižą apie geresnes, mažumoms 
reikalingas gyvenimo sąlygas, joms knieti pasakyti, kad jei darysi 
A, B, C ir D, padėtis pagerės daugmaž 2030-aisiais. 


- Žurnalistai, rašantys straipsnius apie neatskleistas paslaptis, - 
pridėjo Deivas, - geidauja kaip nors įrodyti, jog Pakrančių šviesos 
iškylą greičiausiai nunuodijo paviliota ir apgauta metodistų bažny- 
čios sekretorė. Bet jeigu jau prabilome apie laiko tarpą, per kurį 
Koganas turėjo nukakti į Meino pakrantę... 

- Į kurį tu pirmas atkreipei dėmesį, - nusišypsojo Vinsas. 

- Aha, kad ir kaip pažiūrėsi, visos prielaidos skamba šokiruo- 
jančiai, - pastebėjo Deivas. 

- Man nusispjaut, - atkirto Vinsas. - Besidomėdamas tuo rei- 
kalu tiek sykių kalbėjau telefonu, kad vos nenuroviau aparato nuo 
prakeiktos sienos. Todėl, manau, turiu teisę išsakyti visus, net ir šo- 
kiruojančius spėjimus. 

- Anot mano tėvo, pjaustyk kreidą nepjaustęs, ji vis vien nevirs 
sūriu, - vyptelėjo Deivas. 

- Tiesa, - sutiko Vinsas, - bet leisk man dar truputį ją padrožti. 
Taigi lifto durys užsidarė dvidešimt minučių po dešimtos Kolorado 
laiku. Diskusijos labui, tarkim, kad savo veiksmus ponas Koganas 
suplanavo iš anksto ir gatvėje jo laukė automobilis užvestu varikliu. 

- Tarkim... - nutęsė Stefanija, neatplėšdama nuo vyresniojo ko- 
legos įdėmių akių. 

- Gryna fantazija, - suprunkštė Deivas. 

- Hipotezė šiek tiek pritempta, - palinksėjo Vinsas, - tačiau 
penkiolika po dešimtos vaikis iš Kolorado sėdėjo savo biure, ir po 
penkių valandų vžkandžiavo “Prieplaukoje"'. Faktą, nors ir skam- 
bantį neįtikimai, patvirtino liudininkai. Ar galėčiau pratęsti? 

- Prašom, detektyve Makdafe, - pamojo ranka Deivas. 

- Jeigu gatvėje jo tikrai laukė mašina įšilusiu varikliu, visai įma- 
noma, kad mūsų vyrukas nusigavo į Steipeltono oro uostą per pus- 
valandį. Įprastu civiliniu reisu neskrido. Galėjo susimokėti už bilietą 
grynaisiais ir prisistatyti netikru vardu, - anuomet pasų niekas netik- 

rino, - bet iš Denverio tiesiai į Bangorą lėktuvai neskrido. Tiksliau, 
neskrido į jokį Meino valstijos miestą. 

- Jūs patikrinote. 

- Suprantama. Keliaudamas įprastais reisais, Bangore jis galėjo 
atsidurti anksčiausiai be penkiolikos septynios vakaro, gerokai vė- 
liau nei Džeimsą Koganą pastebėjo maisto išnešiotoja. Netgi vėliau 
nei į Briedžių Kraštą išplaukė paskutinis keltas - turiu omenyje, aiš- 
ku, balandžio mėnesio grafiką. 

- Paskutinis - šeštą? - pasitikslino Stefanija. 

- Aha, - sukinkavo galva Deivas. - Ir taip iki gegužės vidurio. 

- Paprasčiau kalbant, jis skrido užsakomuoju reisu, - padarė 
išvadą mergina. - Reaktyviniu lėktuvu? Ar Denveryje yra kompa- 
nijų, kurios nuomoja reaktyvinius lėktuvus? Ar jis galėjo sau leisti 
tokią prabangą? 

- Tia-aip, - patvirtino Vinsas, - į visus klausimus. Už bilietą vei- 
kiausiai paklojo keletą tūkstančių. Turėjo kaip reikiant patuštinti 
šeimyninę banko sąskaitą. 

- Bet nepatuštino? 

Vinsas pakratė galvą. 

- Prieš pradingdamas vyrukas iš banko neatsiėmė jokių dides- 
nių sumų. Vienaip ar kitaip, grynųjų jis nestokojo. Aš susisiekiau su 
kompanijomis, skraidinančiomis klientus užsakomaisiais reisais, ir 
visų atstovai mane patikino, kad giedrą dieną, kai danguje matyti 
reaktyvinių variklių palikti pėdsakai, tarp kurių švilpia mažutis “Ly- 
ras 35*' arba “Lyras 55*', skrydis užtruktų ne ilgiau kaip tris valan- 
das. 

- Iš Denverio į Bangorą? 

- Aha. Kitose mūsų pakrantės vietose tie mažieji degalų plem- 
pikai nutūpti negali. Dėl pernelyg trumpų nusileidimo takų. 

- Denverio kompanijoms, be abejo, irgi skambinote. 

- Bandžiau. Bet nelabai sėkmingai. Tiktai dvi iš penkių sutiko su 
manimi kalbėtis. Nieko nuostabaus. Aš viso labo buvau žurnalistas 

iš provincijos laikraščio, nagrinėjantis atsitiktinės mirties aplinkybes, 
o ne faras, kuris tyrė nusikaltimą. Beje, viena jų pastebėjo, kad ne- 
užtenka vien paprašyti duomenų iš SBO, skraidinančių nuomoja- 
mus lėktuvus iš Steipeltono... 

- Kas yra SBO? 

- Stacionarių bazių operatoriai, - paaiškino Vinsas. - Jie ne vien 
rūpinasi užsakomaisiais reisais, bet ir tvarko skrydžiui būtinus doku- 
mentus, eksploatuoja nedidelius terminalus, pro kuriuos keliauja 
klientai, siekiantys išsaugoti anonimiškumą, teikia įvairias paslaugas, 
įskaitant ir orlaivių remontą. Praciti JAV muitinę gali pro daugybę 
SBO punktų, ten pat įmanoma nusipirkti aukščiamatį, jei taviškį 
konfiskuoja, arba atsipūsti lakūnų laukiamajame, jeigu ilgesniam lai- 
kui atideda tavąjį reisą. Kai kurie iš SBO išplėtė savo verslą iki tin- 
klo kaip “Holidei In“ viešbučiai arba "Makdonaldas". Kitų sky- 
riuose teaptiksi apšiurusią įrangą, geriausiu atveju - užkandžių auto- 
matą ir prie pakilimo tako plevėsuojantį vėjarodį. 

- Kaip matau, jūs surinkote nemažai informacijos. - Stefanijos 
balse pasigirdo susižavėjimo gaidelės. 

- Pakankamai, kad sužinočiau vieną esminį dalyką: Steipeltono 
ar bet kuriuo kitu Kolorado oro uostu naudojosi ne vien tenykščiai 
lakūnai ir lėktuvai. Pavyzdžiui, iš Niujorko La Gardijos SBO į 
Denverį orlaivis skraidina keleivius, ketinančius mėnesį svečiuotis 
pas giminaičius. Kai jis nusileidžia, pilotas teiraujasi klientų, kurie iš 
jų trauks atgal į Niujorką, nes nori Žinoti, kiek tuščių vietų reikės 
užpildyti. 

- Nūdien bilietus atgaliniam skrydžiui keleiviai užsisakytų iš 
anksto, ir jų skaičių parodytų kompiuteris, - pasakė Deivas. - Su- 
pranti, Stefa? 

Mergina suprato. Ir ne vien tai. 

- Žodžiu, įrašas apie pašėlusią pono Kogano išvyką gali slypėti 
Niujorke, “Oro erelių" duomenų bazėje. 

- Arba tos pačios kompanijos failuose, tiktai Monpeljė, Ver- 
monto valstijoje, - tarstelėjo Vinsas. 

- Arba “Puikiųjų reaktyvinių lėktuvų“ archyvuose, Vašingtone, 
Kolumbijos apygardoje, - pridūrė Deivas. 

- Jei Koganas mokėjo grynaisiais, labai tikėtina, kad jo pavardė 
išvis niekur neužfiksuota, - pastebėjo Vinsas. 

- Juk agentūrų yra įvairiausių... 

- Taip, mem, - sutiko Deivas. - Gyvas velnias. Pradedant Fe- 
deraline aviacijos administracija ir baigiant mokesčių valdyba. Ne- 
nustebčiau, jeigu tarp jų būtų įsiterpusi Federalinė finansinės pagal- 
bos agentūra. Bet kai reikalai susiję su grynaisiais, iš dokumentaci- 
jos praktiškai nieko nelieka. Pameni Heleną Hefner? 

Padavėjos iš “Pilkojo kiro“ Stefanija, be abejo, neužmiršo. Tos 
apkūnios moteriškės, kurios sūnus neseniai iškrito iš medžio ir su- 
silaužė ranką. Ji gaus kiekvieną centą, šnekėjo Vinsas prieš 
įbrukdamas pinigus Helenai į kišenę. Kalbant apie mokesčius dė- 
dei Semui... na, kai nežinai, tai ir širdies neskauda. O Deivas 
pridūrė: taip Amerikoje tvarkomi verslo reikalai. 

Matyt, tai tiesa, bet šiuo atveju dėl jos iškilo per daug klausi- 
mų, į kuriuos neįmanoma rasti atsakymų, mąstė Stefanija. 

- Norite pasakyti, kad nieko tiksliai nežinote, - pagaliau prabilo 
mergina. - Kaip galėdamas stengėtės atkapstyti informaciją, bet 
jums nepasisekė. 

Vinsas iš pradžių nustebo, paskui pralinksmėjo. 

- Jeigu jau prašnekome apie pastangas, Stefa, man regis, dau- 
guma mūsų pasmerkti tikėti, kad galėjome pasiekti šio to daugiau, 
net jei ir sugebame įgyvendinti tikslus. Vis dėlto tu klysti. Aš žinau, 
kad iš Steipeltono jis išskrido užsakomuoju reisu. 

- Bet jūs sakėte... 

Jis pasviro virš sunertų savo rankų ir skvarbų žvilgsnį įbedė į 
Stefanijos akis. 

- Klausykis įdėmiai, širdele, ir mokykis. Apie Šerloką Holmsą 
neskaičiau jau daug metų, todėl nesu tikras, jog citata nuskambės 
tiksliai, bet kažkuriuo momentu didis detektyvas pareiškė daktarui 
Votsonui: “Kai atmeti neįmanomus dalykus, lieka atsakymas, kad ir 
koks neįtikėtinas jis atrodytų“. Štai ką mes žinome: trečiadienio 
rytą vaikis iš Kolorado buvo Denveryje, reklamos agentūros kon- 
toroje, nuo po dešimtos penkiolikos minučių, iki po dešimtos dvi- 
dešimt. Beveik neabejojame, kad pusę šešių vakaro vyrukas sė- 
dėjo “Prieplaukoje". Atlenk pirštus, Stefanija, kaip tą darei anks- 
čiau. 

Mergina pakluso. Kairysis jos smilius atstojo vaikį iš Kolora- 
do, dešinysis - Džeimsą Koganą iš Meino. Vinsas kilstelėjo vieną 
ranką ir pastarąjį jos pirštą palietė savuoju. Ore susidūrė senatvė ir 
jaunystė. | 

- Tik šituo smiliumi nežymėk pusės šeštos, - tarė. - Maisto 1š- 
nešiotoja pasitikėti neverta. Aišku, ji nebuvo nusiplūkusi, kaip, pa- 
vyzdžiui, liepą, bet per vakarienę darbų mergaitei vis tiek netrūko. 

Stefanija linktelėjo. Šiame pasaulio krašte žmonės vakarieniau- 
davo anksti. Pietus vietiniai valgydavo vidurdienį, dažniausiai iš 
priešpiečių kubilėlių, sėdėdami valtyje ir gaudydami omarus. 

- Pakeiskime laiką į šeštą valandą, kuomet į salą išplaukia pas- 
kutinis keltas. 

Ji vėl sukinksėjo galva. 

- Kuriuo keliavo Džeimsas Koganas, teisingai? 

- Nebent vandens ruožą jis įveikė plaukte, - suniurnėjo Deivas. 

- Juk galėjo išsinuomoti valtį, - priminė Stefanija. 

- Mes paklausinėjome žmonių, - atsakė Deivas. - Svarbiausia, 
kad šnekėjome su Gardu Edviku, kuris 80-aisiais dirbo keltininku. 

Ar Koganas atnešė jam arbatos, nejučia savęs paklausė 
mergina. Nes jeigu nori plaukti keltu, vairininką privalai pavai- 
šinti arbata. Pats taip sakėte, Deivai. O gal vairininkas ir kel- 
tininkas yra du skirtingi žmonės? 

- Stefa? - susirūpino Vinsas. - Kaip tu jautiesi, brangioji? 

- Gerai. Kodėl klausiate? 

- Na, nežinau... atrodei taip, lyg būtum susidūrusi.su kažkokia 
keistybe. 

- Aš ir susidūriau. Juk šita istorija - siaubingai keista, ar ne? - 
atsakė mergina ir po akimirkos pridūrė: - Tik, žinoma, ji neturi nie- 
ko bendra su tikra istorija, štai kodėl jaučiuosi pasimetusi. Tarsi 
dviračiu mėginčiau važiuoti neegzistuojančiu lynu. 

Stefanija padvejojo, galop nusprendė tęsti ir galutinai apsijuok- 
ti: 

- Ar ponas Edvikas prisiminė Koganą, nes tas jam kažką atne- 
šė? Arbatą vairininkui? 

Sekundę kitą abu pagyvenę vyrai tylėjo, mįslingai įsistebeiliję į 
merginą, - raukšlėtuose jų veiduose spindėjo savotiškai jaunos, mie- 
los, berniokiškos akys, - o Stefanija panūdo nusikvatoti arba apsi- 
ašaroti... na, kažkaip atsikratyti nerimo ir stiprėjančio įsitikinimo, 
kad ji apsikvailino per visą pilvą. 

- Tą vakarą virš vandens tvyrojo žvarba, - prašneko Vinsas. - 
Vienas žmogus, vyriškis, užsuko į laivavedžio kabiną ir Gardui įtei- 
kė popierinį puodelį kavos. Jiedu apsikeitė viso labo keliais Žžo- 
džiais. Nepamiršk, keltas plaukė į salą balandžio mėnesį, tad po 
šešių jau buvo užslinkusi prieblanda. Vyriškis pastebėjo: “Rami ke- 
lionė". Gardas atsakė: “Aha". Tuomet nepažįstamasis pridėjo: 
“Kaip 1lgai teko jai ruoštis." Anot vairininko, sakinys galėjo skam- 
bėti 1r taip: “Kaip ilgai Lidlui teko jai ruoštis". Tokios pavardės ne- 
aptikau Tinoko telefonų knygoje, bet radau keliose kitose. 

- Koganas vilkėjo žalią apsiaustą ar paltą? 

- Stefa, - atsiliepė Vinsas, - Gardas ne tik neprisiminė, ką matė 
ant to žmogaus pečių. Jis, ko gero, netgi teisme nebūtų galėjęs tiks- 
liai pasakyti, atėjo vyrukas pėsčiomis ar atjojo raitas. Visų pirma te- 
mo. Antra, po pusantrų metų atmintyje teišliko gerumo gestas ir po- 

ra žodelių, kuriais jie persimetė. Ir trečia... senasis Gardas, na, su- 
pranti... - Vinsas spragtelėjo sau į pasmakrę. 

- Apie mirusiuosius dera kalbėti tiktai gerai arba nieko, bet jis 
pampdavo kaip išprotėjęs, - įsiterpė Deivas. - 85-aisiais dėl gėrimo 
prarado darbą kelte. Miesto valdžia pasodino plačiagerklį už snie- 
go valytuvo vairo vien tam, kad jo šeima nebadautų. Gardas turėjo 
penkis vaikus ir žmoną, sergančią išsėtine skleroze. Galų gale Cen- 
trinėje gatvėje jis taranavo stulpą, - tuo momentu buvo girtas kaip 
pėdas, - sudaužė mašiną ir vasario mėnesį visai prakeiktai savaitei 
vietinius gyventojus paliko be suknistos elektros. Atleisk, Stefa, už 
sumautai nešvankų mano liežuvį. Netekęs ir valytojo darbo, Gar- 
das išsinešdino iš miesto. Ar aš stebiuosi, kad jis nieko daugiau ne- 
atsiminė? Anaiptol! Bet iš to, ką prisiminė, esu tikras, jog tądien vai- 
kis iš Kolorado tikrai plaukė į salą paskutiniu keltu ir vairininkui at- 
nešė arbatos arba jos atitikmenį. Puiku, Stefa, kad neužmiršai šitos 
smulkmenos. - Jis patapšnojo merginos ranką. Stefanija savo ruož- 
tu apdovanojo Deivą šypsena, išduodančia, kad ji mažumėlę suglu- 
musi. 

- Kaip minėjai, - vėl prabilo Vinsas, - mums reikėtų atsižvelgti 
į vieną svarbų faktorių: dviem valandomis besiskiriančias laiko 
juostas. - Kairijį jos smilių senukas pristūmė arčiau dešiniojo. - Ry- 
tų pakrantės laiku, Koganas pasišalino iš kontoros penkiolika mi- 
nučių po dvyliktos. Tą pačią sekundę, kai lifto durys atsivėrė į ves- 
tibiulį, vaikis iš Kolorado, nusimetęs kasdieninę nerūpestingo žmo- 
gelio kaukę, galvotrūkčiais nėrė į gatvę, kur jo laukė eiklus auto- 
mobilis ir greitai lakioti sugebantis vairuotojas. 

Po pusvalandžio Koganas atsidūrė Steipeltono SBO laukiama- 
jame, dar po penkių minučių trapu užlipo į lėktuvą. Skrydžiu, be 
abejo, pasirūpino iš anksto. Kai kurie žmonės nuolat renkasi užsa- 
komuosius reisus. Svetur pasisvečiuoja pusę mėnesio ir grįžta atgal. 
Per tas porą savaičių jų lakūnams tenka skraidinti kitus orlaivius. 


86 


Vienu iš jų mūsų bičiulius ir pakilo, už kelionę į rytus sumokėjęs gry- 
nais. 

Stefanija paklausė: 

- Ką jis būtų daręs, jei žmonės, kurie naudojosi lėktuvu, pasku- 
tinę minutę būtų atidėję skrydį? 

Deivas patraukė pečiais. 

- Matyt, tą patį, ką būtų daręs ir blogu oru - išvykęs kitą dieną. 

Vinsas dar kartelį stumtelėjo kairįjį merginos smilių prie dešinio- 
jo. 

- Rytinėje pakrantė laikrodis rodė jau beveik pirmą, - tarė. - 
Na, Koganui bent jau nereikėjo nerimauti dėl painiavos su apsauga. 
Tik ne 1980-aisia1s ir ne skrendant užsakomuoju reisu. Vėlgi spė- 
jame, kad lėktuvas nuriedėjo pakilimo taku, vos užsivėrė liukas. 
Antraip jo grafikas būtų nuėjęs šuniui ant uodegos. Tuo metu pa- 
krantėje... - senukas palietė dešinįjį Stefanijos pirštą - vaikio iš Ko- 
lorado lūkuriavo paskutinis dienos keltas. 

Skrydis tęsėsi tris valandas. Mūsų manymu, žinoma. Per inter- 
netą, kurį mūsų mielas kolega dievina, pavyko sužinoti, jog; 80-ųjų 
balandžio 23-ąją oras buvo geras. Žemėlapiuose orlaivio pėdsakai 
matyti ten, kur jie maždaug ir turėjo driektis... 

- Bet iš jų neaišku, kokiu greičiu lėktuvas skrido, - pridėjo 
Deivas, pažvelgęs į bendradarbį. - Tavo išvados, partneri, tėra spė- 
lionės, nors turiu pasakyti, kad jos gana pagrįstos. 

- Tarkim, tris valandas, - pakartojo Vinsas ir pritraukė kairįjį 
Stefanijos pirštą (vaikį iš Kolorado) prie dešiniojo (kuris savo 
ruožtu atstojo Džeimsą Koganą, netrukus užspringsiantį mėsos ga- 
balėliu). Dabar abu smilius teskyrė du coliai. - Ne ilgiau. 

- Kitaip nepasitvirtintų faktai, - saumurmėjo ji. Prielaidos mergi- 
ną pakerėjo (ir, tiesą sakant, truputį pašiurpino). Vidurinėje mo- 
kykloje Stefanija skaitė fantastinį romaną “Mėnulis, atšiaurus myli- 
masis“. Ji nieko neišmanė apie mėnulį, bet pamažu įtikėjo, kad pa- 
vadinimas bylojo tiesą. 

- Būtent, mem, - pritarė Vinsas. - Ketvirtą valandą, tebūnie 
penkios minutės po keturių, Koganas nusileido “Giminingųjų miestų 
civilinės aviacijos" padalinyje, anuomet vieninteliame Bangoro tarp- 
tautinio oro uosto SBO... 

- Įrašai apie jo atvykimą išliko? Jūs patikrinote? - Stefanija ne- 
abejojo, kad į antrąjį klausimą jis atsakys teigiamai ir pridurs neap- 
tikęs jokių stulbinančių smulkmenų. Ne tokią istoriją pasakojo. Ji 
panėšėjo į kutulį šnervėse, nuo kurio norisi, bet nepavyksta nusi- 
čiaudėti. 

Vinsas nusišypsojo. 

- Suprantama, tačiau tais nerūpestingais laikais, kai dar nebuvo 
sugriežtintas vidaus saugumas, “Giminingieji miestai" ilgėliau teišsau- 
godavo buhalterinę dokumentaciją. Tądien jų skyrius gavo nemen- 
kas grynųjų sumas, po pietų sulaukė ir čekių už degalų papildymą. 
Bet galbūt tam neverta teikti reikšmės. Pilotas, skraidinęs vaikį iš 
Kolorado, galėjo pernakvoti Bangoro viešbutyje ir kitą rytą iške- 
liauti atgal... 

- Arba praleisti savaitgalį mieste, - įsiterpė Deivas. - Bet nerei- 
kėtų atmesti tikimybės, kad lakūnas pasišalino iš oro uosto nieko 
nedelsdamas ir neužsipylęs degalų. 

- Nors įveikė tokį kelią iš Denverio? - išsižiojo Stefanija. 

- Matyt, užsuko į Portlendą, - atsakė Deivas. - Ten ir prisipildė 
baką. 

- Kurių galų? 

“The Weekly Islander“ redaktorius išsišiepė, ir dėl vypsnio jo 
fizionomija įgavo suktą miną, niekuo nepriminančią įprastos naivo- 
ko atvirumo išraiškos. Merginai dingtelėjo, kad savo proto, slypin- 
čio už apkūnaus, berniokiško veido, žvitrumu jis niekuo nenusileido 
Vinsui Tygui. 

- Nenustebčiau, jei Koganas, norėdamas užtrinti pėdsakus, su- 
mokėjo ponui Denverio Skrajūnui, kad šis tučtuojau išsinešdintų iš 

Bangoro, - paaiškino Deivas. - O ponas Denverio Skrajūnas mie- 
lai pakluso. Už atitinkamą sumelę, Žinia. 

- Kalbant apie vaikį iš Kolorado, - toliau pasakojo Vinsas, - 
jam buvo likusios beveik dvi valandos, per kurias vyrukas turėjo 
nusigauti į Tinoką, “Prieplaukoje"" užkrimsti žuvies su keptomis bul- 
vytėmis, iš už stalelio pasižvalgyti į vandenį ir spėti į paskutinį salon 
išplaukiantį keltą. - Šnekėdamas jis lėtai sulietė dešinįjį ir kairįjį 
Stefanijos smilius. 

Mergina tebespoksojo į senuką lyg užburta. 

- Ar jis galėjo spėti? 

- Greičiausiai, nors laiko ir ne per daugiausia, - atsiduso Dei- 
vas. - Aš pats tuo nepatikėčiau, jeigu jis nebūtų atrastas negyvas 
Hemoko paplūdimyje. O tu, Vinsai? 

- Ne-e, - be menkiausios dvejonės atsiliepė kolega. 

- Tuzino mylių spinduliu nuo Tinoko driekiasi keturi sezoniniai, 
neasfaltuoti kilimo ir tūpimo takai. Vasarą jais naudojasi orlaiviai, 
kuriais skrenda turistai, užsimanę iš aukštybių pasigrožėti vaizdais. 
Rudenį, maždaug porą savaičių, jie gali gėrėtis spalvingomis lapijo- 
mis. Dėl visa ko patikrinome ir juos. Kas Žino, galbūt Koganas 1š- 
sinuomojo antrą lėktuvą, mažylį su propeleriu, “Paiper Kab" ar pa- 
našų, ir iš Bangoro juo atlėkė į pakrantę. 

- Sėkmė jūsų neaplankė ir šiuo atveju? 

- Teisingai, - atsakė Vinsas ir niūriai nusišypsojo. - Kai Denve- 
ryje užsidarė lifto, į kurio kabiną įžengė Koganas, durys, iš jo teliko 

- Balandžio mėnesį trys iš keturių takų buvo apleisti, todėl lėk- 
tuvas galėjo nepastebėtas kuriame nors iš jų nusileisti. Prie ketvir- 
tojo gyveno moteris, vardu Meisė Herington, kartu su tėvu ir šešio- 
mis dešimtimis maišytos veislės šunėkų. Ji užtikrino, esą tarp 79-ųjų 
spalio ir 80-ųjų gegužės aplinkui nematė jokių orlaivių, bet moteriš- 
kė dvokė tarsi spirito varykla. Nemanau, kad ji nebūtų pajėgusi 

prisiminti, kas įvyko savaitę prieš mūsų pokalbį, ką jau kalbėti apie 
pusantrų metų. 

- O kaip jos tėvas? 

- Aklas it kurmis vienakojis diabetikas, - atsakė Deivas. 

- Vaje, - išspaudė Stefanija. 

- Tia-aip. 

- Palikime Džeką ir Meisę Heringtonus ramybėje, - nekantriai 
nutraukė juos Vinsas. - Kogano atveju, aš niekuomet netikėjau 
“Antrojo lėktuvo" teorija. Kaip ir tuo, kad Kenedį nupylė antras 
šaulys. Jei Denveryje vyruko laukė automobilis, Civilinės aviacijos 
terminale jo lūkuriuoti galėjo kita mašina. 

- Tavo spėjimai pernelyg pritempti, - ne tiek ironiškai, kiek 
graudžiai pastebėjo Deivas. 

- Ko gero, - nė kiek nesutrikęs atsiliepė Vinsas. - Bet kas lie- 
ka, kai atmeti neįmanomus dalykus? Šunytis, kuris krebždena į du- 
ris ir prašosi įleidžiamas. 

- Jis galėjo pats sėsti už vairo, - mąsliai pratarė Stefanija. 

- Išsinuomoti automobilį? - Deivas papurtė galvą. - Vargu bau. 
Nuomos agentūros priima tiktai kreditines korteles, o dokumentuo- 
se šios įspaudžia ryškius pėdsakus. 

- Be to, - pridėjo Vinsas, - kiek sugebėjome sužinoti, Koganas 
anksčiau niekuomet nesisvečiavo Meino rytuose arba pakrantėje. 
Tu, Stefa, jau pažįsti mūsų kelius. Iš Bangoro į Elsvortą veda tik 
vienas kelias, bet pačiame Elsvorte tenka rinktis iš keturių. Nevie- 
tinis, netgi turintis žemėlapį, lengvai susipainiotų. Ne, man regis, 
Deivas teisus. Užsimanęs važiuoti automobiliu ir suspėti į šeštos va- 
landos keltą, vaikis iš Kolorado turėjo pasirūpinti, kad jo lauktų 
vairuotojas, kuris su mielu noru priimtų grynuosius, bet nepasiklys- 
tų čionykščiuose kraštuose. 

Stetanija susimąstė. Senukai jai netrukdė. 

- Iš viso žrys samdomi vežėjai, - pagaliau prabilo mergina. - 
Vidurinysis skraidino užsakytą lėktuvą. 

- Gal net su antruoju lakūnu, - tyliai pridūrė Deivas. - Pagal tai- 
sykles, piloto kabinoje visada sėdi pora žmonių. 

- Keista, - burbtelėjo ji. 

Vinsas sulinksėjo ir atsiduso. 

- Sunku nesutikti. 

- Nė vieno iš tų vežėjų taip ir neaptikote? 

- Ne. 

Ji vėl trumpam nugrimzdo į apmąstymus, šįsyk nukorusi galvą. 
Lygioje merginos kaktoje įsirėžė gili raukšlė. Kaip ir anksčiau, pa- 
gyvenę bendradarbiai jos minčių srauto nenutraukė. Maždaug po 
dviejų minučių Stefanija pakėlė akis. 

- Bet kodėl? Ko tokio svarbaus siekė Koganas, kad taip ryž- 
tingai puolė įgyvendinti savo tikslą? 

Vinsas Iygas ir Deivas Buvis susižvalgė, po akimirkos nukreipė 
akis į jaunąją kolegę. 

- Argi ne puikus klausimas? - ištarė vyriausiasis “The Weekly 
Islander“ redaktorius. 

- Taiklus klausimas, - sukinkavo galva Deivas. 

- Esminis klausimas, - pataisė Vinsas. 

- Žinia, - pritarė Deivas. - Kaip visada. 

Vinsas romiai kreipėsi į merginą: 

- Mes nežinome, Stefanija. Taip ir nesužinojome. 

Deivas dar švelniau pridėjo: 

- Bostono “Globe" mūsų istorija visiškai nepatiktų. Ne-e. 

- Aišku, mes dirbame ne Bostono “Globe"', - tarė Vinsas. - Ir 
netgi ne Bangoro “Daily News". Tačiau, Stefanija, kai suaugęs vy- 
ras ar moteris išeina laukais, kiekvienas žurnalistas - tiek iš didmies- 

čio, tiek iš provincijos miestelio - mėgina surasti konkrečias prie- 
žastis, dėl kurių taip susiklostė įvykiai. Ir visai nesvarbu, apie ką 
mes kalbame: metodistų pikniką, per kurį nusinuodijo iškylautojai, 
ar vieną rytą amžiams pranykusį sutuoktinį. Kol kas išmeskime iš 
galvos, kur jam magėjo atsidurti ir kaip pavyko ten nusigauti. 
Verčiau pasakyk, kokie motyvai galėjo nulemti iš pažiūros be- 
protišką jo elgseną. Suskaičiuok juos ant pirštų, mažiausiai iki 
keturių. 

Prasideda pamokos, pamanė Stefanija ir staiga prisiminė, ką 
Vinsas kone probėgšmais jai sakė prieš mėnesį: “Jei sieki karjeros 
žiniasklaidos versle, širdele, tau pravers ciniška mąstysena". Tuo 
metu pastaba jai pasirodė ekscentriška, lyg ir liudijanti apie prasi- 
dedančią senatvinę silpnaprotystę. Bet nūnai mergina daug geriau 
suprato, ką jis turėjo omenyje. 

- Seksas, - pareiškė atlenkdama kairįjį smilių, kuris atstojo vai- 
kį iš Kolorado. - Tai yra kita moteris. - Aukštyn šovė dar vienas 
jos pirštas. - Problemos dėl pinigų. Skola arba vagystė. 

- Nepamiršk mokesčių inspekcijos, - priminė Deivas. - Kartais 
žmonės parodo padus, kai suvokia tapę dėdės Semo įkaitais. 

- Ji neįsivaizduoja, kokių velnių gali būti priėdusi MI, - tarė Vin- 
sas. - Nieko nuostabaus. Bet, anot Kogano žmonos, mokesčių ins- 
pekcija jos vyrui neturėjo jokių pretenzijų. Tęsk, Stefa, tau šauniai 
sekasi. 

Merginai trūko dviejų atlenktų pirštų, kad patenkintų jo prašy- 
mą, tačiau šiuo momentu ji įstengė sumąstyti tiktai dar vieną prie- 
žastį. 

- Pokyčių troškimas? - dvejodama paklausė, veikiau savęs ne- 
gu jų. - poreikis... na, nežinau... nutraukti visus ankstesnius ryšius ir 
pradėti naują gyvenimą? Kitoje vietoje? - staiga jai į galvą šovė 
mintis. - Beprotybė? - dabar Stefanija laikė iškeltus keturis pirštus, 
žyminčius seksą, pinigus, permainas ir pamišimą. Į paskutinius du ji 

žvelgė su abejone akyse. - Galbūt norui pasikeisti įtakos turėjo psi- 
chinis sunegalavimas? 

- Gal ir taip, - pritarė Vinsas. - Beprotybe įmanoma pateisinti 
įvarius žalingus įpročius, nuo kurių žmonės neretai stengiasi išsiva- 
duoti pasitelkdami tariamus “geografinius vaistus“. Aš turiu galvoje 
narkotikus ir alkoholį. Liguistą potraukį į azartinius lošimus taip pat 
bandoma gydyti “geografiniais vaistais“. Bet jį galima priskirti pini- 
ginių problemų punktui. 

- Džeimsas Koganas buvo įjunkęs į kvaišalus? 

- Ne, pasak Arlos, ir aš ja tikiu. Tai moteriškei užteko laiko - 
šešiolikos mėnesių, - kad suprastų, ar sutuoktinis turėjo bėdų dėl 
alkoholio arba narkotikų. Manau, ji būtų man pasakiusi. 

- Stefa, - švelniu balsu ištarė Deivas, - geriau pagalvojus, pami- 
šimas kažkaip /urėtų sietis su šiuo reikalu, ar ne? 

Mintyse mergina išvydo Džeimsą Koganą, vaikį iš Kolorado, 
atsirėmusį į šiukšliadėžę, paspringusį mėsos kąsniu, nukreipusį už- 
merktas akis į Tinoko statinius, dunksančius anapus vandens ruo- 
žo. Suriesti vienos rankos pirštai tarsi liudijo, jog vyrukas gniaužė 
kepsnio gabalėlį, kurį neabejotinai nugvelbė išalkusi žuvėdra, ant 
riebaluoto delno tepalikdama smiltelių raštą. 

- Taip, - atsiliepė Stefanija. - Susidaro įspūdis, kad jis tikrai 
kuoktelėjo. Ar jo Žmona tai žinojo? 

Abu pagyvenę vyrai susižvalgė. Vinsas atsiduso ir pasitrynė 
siaurą it ašmenys nosį. 

- Gal ir žinojo, bet tuo metu ji labiau nerimavo dėl savo gyveni- 
mo. Savo ir sūnaus. Kai vyras taip netikėtai pranyksta, žmona atsi- 
duria velniškai sunkioje padėtyje. Ji grįžo į senąjį darbą Bolderio 
banke, bet namo Nederlande išlaikyti, žinoma, nepajėgė. 

- Ernando pastogės, - sumurmėjo Stefanija. Jos širdį pervėrė 
užuojautos tvinksnis. 

- O tia-aip. Arla sugebėjo išstovėti ant kojų perdaug nesisko- 
lindama iš savo arba jo tėvų, bet išleido bemaž visus pinigus, atidė- 

tus aukštajam mažylio Maiko mokslui. Kai mudu susitikome, spė- 
jau, kad jai rūpėjo du dalykai. Praktiškas ir... na, galima sakyti, 
dvasinis? - senukas dvejodamas atsigręžė į Deivą, bet tas patraukė 
pečiais ir linktelėjo, tarytum patvirtindamas kolegos žodžius. 

Pats sukinkavęs galva Vinsas tęsė: 

- Arlai knietėjo nusikratyti nežinia. Jis gyvas ar miręs? Ji ištekė- 
jusi ar likusi našlė? Vilties derėtų atsisakyti ar ją puoselėti dar šiek 
tiek laiko? Gal tai nuskambės beširdiškai, bet aš galvoju, kad še- 
šiolika mėnesių tempti vilties naštą pernelyg sunku. 

Grįžtant prie praktiško dalyko... na, jis elementarus. Iš draudi- 
mo bendrovės Arla norėjo išsireikalauti tai, kas jai priklausė. Ko- 
gano žmona, suprantama, ne vienintelė pasaulyje degė neapykanta 
draudimo kompanijai, bet jos liepsnos plieskė ryškiausiomis spal- 
vomis. Moteris sukosi kaip išmanydama, persikėlė į Bolderį, į trijų 
ar keturių kambarių butą, - įspūdingas pokytis, palyginti su mielu 
nameliu Nederlande, - dienomis turėdavo palikti Maiklą su auklė- 
mis, kuriomis nepasitikėdavo, kasryt keliauti į darbą, kurio nė kiek 
netroško, vakarais viena griūti į lovą, nors daugelį metų guolį sušil- 
dydavo mylimas žmogus, nerimauti dėl sąskaitų, nuolat stebėti de- 
galų matuoklį, nes benzino kaina netgi anuomet kilo į viršų... ir visą 
tą laiką Arla buvo tikra, kad vyras miręs. Deja, draudimo bendrovė 
nepasikliovė jos nuojauta - išmokėti pinigų neketino, kol nebus ras- 
tas kūnas ir nenustatyta mirties priežastis. | 

Ji vis klausė manęs, ar “tie šunkaros"' (taip vadinos draudikus) 
sugebėtų kaip nors išvengti įsipareigojimų, jeigu paaiškėtų, jog 
Džeimsas nusižudė. Aš atsakiau niekada negirdėjęs, kad žmonės 
žudytųsi užspringdami mėsos gabalu, ir vėliau, kai Katkarto akivaiz- 
doje Arla oficialiai patvirtino velionio tapatybę, daktaras pakartojo 
mano žodžius. Ji, rodės, mažumėlę aprimo. 

Negana to, Katkartas pasišovė skambtelėti kompanijos filialui, 
įsikūrusiam Braitone, Kolorado valstijoje, perduoti informaciją apie 
pirštų atspaudus ir jos atpažintą nuotrauką. Priremti bendrovę prie 

sienos. Arla netgi apsiašarojo - manau, dalinai nuo palengvėjimo, 
dalinai - iš dėkingumo ir nuovargio. 

- Natūralu, - suniurnėjo Stefanija. 

- Keltu mudu nuplaukėme į salą ir aš ją nuvežiau į “Raudonojo 
stogo" motelį, - tęsė Vinsas. - Juk ir tu iš pradžių ten apsistojai, kai 
čia atvykai, tiesa? 

- Aha, - atsakė mergina. Pastarąjį mėnesį ji gyveno pensione, 
bet spalį ruošėsi pasiieškoti nuolatinio būsto. Jei tik porelė tėvukų 
panorės ją išlaikyti redakcijoje. Bet dėl to abejonių beveik nekilo. 
Argi ne dėl šios priežasties tuodu porino jai istoriją, kurios pašalie- 
čiui atskleisti neketino? 

- Kita rytą visi trise papusryčiavome, - tarė Deivas. - Kaip 
dauguma žmonių, nepadariusių nieko bloga, retai kada bendravusių 
su žiniasklaidos atstovais, ji nė kiek nesibaimino su mumis kalbėtis. 
Nemanė, jog tai, ką pasakys, vėliau galėtų atsidurti pirmame laik- 
raščio puslapyje. - Jis patylėjo. - Žinia, Arla Kogan neapsiriko. Pa- 
teikus esminius faktus - “Hemoko paplūdimyje rastas negyvas 
žmogus; koronerio manymu, nusikaltimo sudėties nėra“, - tokia is- 
torija tęsinio neturi. Juolab kad po pusantrų metų šiuo įvykiu mažai 
kas domėjosi. 

- Nes iš jo neįmanoma išpešti jokių esminių apibendrinimų? - 
pasitikslino Stefanija. 

- Jokių! - sušuko Deivas, nusijuokė ir užsikosėjo. Kai atsi- 
krenkštė, didžiule raštuota nosine, kurią sužvejojo galinėje kelnių 
kišenėje, nusišluostė akių kampučius. 

- Ką ji papasakojo? 

- O ką galėjo papasakoti? - atšovė Vinsas. - Arla Kogan api- 
pylė klausimais mus. Aš asmeniškai pateikiau tiktai vieną. Kam 
Džeimsui reikėjo červonco: kaip amuleto, atminimo dovanos ar dar 
kažko? - jis purkštelėjo. - Na, ir šaunus žurnalistas anuomet buvau. 

- Čevron... - Stefanija užsikirto ir pakratė galvą. 

- Rusiškos monetos, aptiktos kišenėje tarp smulkiųjų, - paaiš- 
kino Vinsas. - Cervoncas - dešimt rublių. Pasidomėjau, ar Džei- 
mas ją laikė kaip talismaną, bet Arla atsakė neturinti nė menkiausio 
supratimo. Su Rusija jos vyras buvo susijęs tik tuo, jog kartą 
“Blokbasteryje"? išsinuomojo filmą apie Džeimsą Bondą: “Su meile, 
iš Rusijos". 

- Galbūt ją aptiko paplūdimyje, - mąsliai pratarė mergina. - Ant 
kranto žmonės randa įvairiausių daiktų. - Vieną dieną, vaikštinėda- 
ma už poros mylių nuo Hemoko, smėlyje ji pati išvydo aukštakulnį, 
vilnelių egzotiškai nublizgintą, moterišką batelį. 

- Gal ir taip, - sutiko Vinsas ir įsmeigė į Stefaniją akis, žybčio- 
jančias giliose akiduobėse. - Žinai, ką geriausiai prisimenu iš to ry- 
to? 

- Ką? 

- Po vakarykščio pašnekesio su Katkartu ji, rodės, atgavo 
dvasios ramybę. Ir už pusryčių stalo šveitė pasičepsėdama. 

- Teisingai, - pritarė Deivas. - Kaip skelbia senas posakis, nu- 
teistieji mirti visuomet prisikerta iki soties, bet man regis, niekas 
taip entuziastingai nešlamščia maisto, kaip žmonės, kurie sulaukia 
malonės. Pavyzdžiui, Arla. Ji nenutuokė, kodėl vyras atklydo į šį 
pasaulio kraštą ir kas iš tikrųjų jam nutiko. Ko gero, suvokė nieka- 
da nesužinosianti... 

- Tikrai suvokė, - užtikrino Vinsas. - Prisipažino, kai ją vežiau 
atgal į oro uostą. 

-... bet svarbiausią dalyką išsiaiškino: vyras negyvas. Širdimi 
tiesą nujautė, tačiau protui reikėjo įrodymų. 

- Jau neminint nepakenčiamos draudimo bendrovės, - pridėjo 
Vinsas. 

- Ar ji atgavo pinigus? - paklausė Stefanija. 

Deivas šyptelėjo. 

- Taip, mem. Kompanijos atstovai bandė vilkinti - tie vyručiai 
darbuojasi žaibiškai, kai pardavinėja polisus, ir delsia, jei klientai 

mėgina išsireikalauti jiems teisėtai priklausančias sumas, bet galiau- 
siai sumokėjo. Vėliau gavome padėkos laišką, kuriame Arla rašė, 
kad jei ne mes, ji iki šiol gyventų nežinioje, o draudimo bendrovė 
vis dar teigtų, esą Džeimsas Koganas gali būti gyvas ir sveikas, tik 
pasprukęs į Brukliną arba Tanžyrą. 

- Ko ji klausinėjo? 

- Ko ir buvo galima tikėtis, - atsakė Vinsas. - Pirmiausia norė- 
jo sužinoti, kur jis patraukė išlipęs iš kelto. Mes pakamantinėjome 
aplinkinius, bet neaptikome jokių pėdsakų, tiesa Deivai'? 

Deivas Buvis linktelėjo. 

- Niekas neprisiminė jį matęs, - tęsė Vinsas. - Žinia, tuo stebė- 
tis nevertėtų. Salą Koganas pasiekė beveik sutemus. Nuo vandens 
pūtė žvarbus vėjas, todėl saujelė kitų keleivių (tuo metų laiku, ypač 
vėlyvą valandą, į Briedžių Kraštą minios nesiverždavo) į apykakles 
įtraukę galvas nulėkė link savo automobilių, kurie stovėjo Įlankos 
gatvės aikštelėje. 

- Arla teiravosi ir apie piniginę, - pridūrė Deivas. - Mudu tega- 
lėjome pasakyti, kad niekas, bent jau policija, jos nerado. Egzis- 
tuoja tikimybė, jog kelte iš Kogano kažkas nugvelbė piniginę, pasi- 
ėmė grynuosius ir šveitė ją per bortą. 

- Dar pridėk, kad rojuje angelai rengia rodeo, - šaltai pasiūlė 
Vinsas. - Jeigu grynuosius jis nešiojosi piniginėje, kam reikėjo kišti 
septyniolika dolerių į kelnių kišenę? 

- Dėl viso pikto? - pastebėjo Stefanija. 

- Turbūt, - atsakė Vinsas, - bet man vis tiek nesueina galai. Jei 
atvirai, prielaida, neva šeštos valandos kelte, kuris iš Tinoko traukė 
į Briedžių Kraštą, darbavosi kišenvagis, man šiek tiek labiau nejti- 
kima negu tai, jog, dailininkas iš Denverio reklamos agentūros užsa- 
komuoju reisu išskrido į Naująją Angliją. 

- Šiaip ar taip, mes nenumanėme, kur piniginė prapuolė, - tarė 
Deivas. - Nežinojome, nei kur dingo apsiaustas su švarku nei kodėl 
jis sėdėjo paplūdimyje vienmarškinis. 


97 


- O kaip cigaretės? - priminė Stefanija. - Kertu lažybų, kad Ar- 
lai Kogan jos parūpo. 

Vinsas prunkštelėjo. 

- Ne tas žodis. Išgirdus apie pakelį rūkalų, moteriškei atvipo 
žandikaulis. Ji neįsivaizdavo, kodėl Džeimsas įsigijo cigaretes. Ir be 
Arlos patikinimų žinojome, kad jis nepriklausė tiems žmonėms, ku- 
rie trumpam mesdavo rūkyti ir vėl įjunkdavo į žalingą įprotį. Per 
skrodimą Katkartas įdėmiai apžiūrėjo lavono plaučius. Pati supranti 
kodėl... 

- Norėjo įsitikinti, kad jis nenuskendo? - spėjo Stefanija. 

- Būtent, - palinksėjo Vinsas. - Vanduo plaučiuose, po mėsos 
gabalėliu, paliudytų, jog kažkas siekė užmaskuoti tikrąją jo mirties 
priežastį. Žmogžudystės gal ir neįrodytų, bet įtarimų sukeltų. Ištyręs 
plaučius Katkartas vandens nerado. Kaip ir nikotino pėdsakų. Ten 
rausva ir švaru - štai ką pareiškė daktaras. Vis dėlto, nors ir velniš- 
kai skubėdamas, tarp darbovietės bei Steipeltono oro uosto Koga- 
nas greičiausiai liepė vairuotojui sustoti, kad galėtų nusipirkti ciga- 
rečių. Arba buvo jas pasiėmęs iš anksto, kuo aš labiau linkęs tikėti. 
Galbūt kartu su moneta. 

- Taip jai ir pasakėte? 

- Ne, - papurtė galvą Vinsas. Staiga suskambėjo telefonas. - 
Atleisk, - tarė ir nudrožė pakelti ragelį. 

Jis šnekėjo trumpai, porą ar tris sykius iškniaukė “tia-aip"', ga- 
lop grįžo prie stalo ir pasirąžė. 

- Elena Danvudi, - pranešė. - Ji pasirengusi kalbėti apie didžiąją 
savo traumą, kurią patyrė nušniojusi vandens kolonėlę ir “prieš vi- 
sus apsijuokusi''. Tai tiksli citata, bet vargu ar ji pasirodys mano 
jaudinančioje įvykio ataskaitoje. Na, man metas pasivaikščioti. Iš- 
gausiu istoriją, kol Elenos atsiminimai neapsitraukė dulkių sluoksniu 
ir kol ji nenusprendė ruošti vakarienės. Laimei, Elena su seserimi 
mėgsta užkandžiauti vėlyvu paros metu. Teks keliauti nieko nedel- 
siant. 

- O aš privalau patikrinti prakeiktus važtaraščius, - sumurmėjo 
Deivas. - Rodos, prieš išeinant į “Pilkąjį kirą“, čia jų gulėjo tuzinu 
mažiau. Garbės žodis, kai nusigręži nuo stalo, jie ima daugintis. 

Stefanijos akyse nušvito siaubas. 

- Negi dabar sustosite? Nejau paliksite mane nei pakartą, nei 
paleistą? 

- Nėra kitos išeities, - romiai atsakė Vinsas. - Mudu su Deivu 
tokioje būsenoje esame jau dvidešimt penkerius metus. Jokių 
užuominų iš mūsų nesitikėk. Čia tau ne suviliota ir pamesta bažny- 
čios sekretorė. 

- Ir ne Elsvorto žiburiai, atsispindintys debesų sluoksnyje, - pri- 
dūrė Deivas - Netgi ne Teodoras Ripono, vargšas senas jūreivis, 
nužudytas dėl tariamų piratų turtų ir nušveistas virš pirmgalio triumo. 
Nelaimėlis tysojo kraujo klane vienas, be draugų, kuriuos kažkas 
išmetė į jūrą. Ir kodėl? Tai perspėjimas būsimiems lobių ieškoto- 
jams, suprantama! Neblogas apibendrinimas, širdele, tiesa? 

Deivas išsišiepė, bet po sekundės jo vypsnis išblėso. 

- Vaikio iš Kolorado atveju neužsikabinome už jokio siūlo. Be 
to, čia nėra Šerloko Holmso ar Elerio Kvino, kuris ant jo galėtų 
suverti įrodymų karoliukus. Tesame mudu, pora vyrukų iš laikraš- 
čio, per savaitę apžvelgiančių maždaug šimtą istorijų. Bostono 
“Globe"' skaitytojų nė viena nesudomintų, bet žmonės 1š salos jas 
skaito. Jeigu jau apie tai prabilome, argi tu nesiruošei pašnekinti 
Semo Gernerdo? Išgauti smulkmenų apie Žymiąsias jo vaišes? 

- Taip, ketinau... tiksliau, ketinu... ir man knieti! Ar jūs, bičiuliai, 
suprantate? Man tikrai knieti pakalbėti su juo apie tas kvailystes! 

Vinsas Iygas pratrūko kvatoti. Deivas prie jo prisijungė. 

- Tia-aip, - išlemeno vyriausiasis “The Weekly Islander“ redak- 
torius, kai pagaliau atgavo kalbos dovaną. - Įdomu, Stefa, kaip į 
tavo pasirinkimą reaguotų žurnalistikos fakulteto galva. Tikriausiai 
neišlaikytų neapsiašarojęs. Tiesą sakant, aš Žinau, ko tu nori. - Jis 
dirstelėjo į Deivą. - Mes abu žinome. 

- Aišku, judviem netrūksta savų reikalų, bet nejau po tiek metų 
jums nekilo jokių minčių... negi jūs nesumąstėte jokių teorijų... - 
Mergina įbedė į kolegas maldaujamą žvilgsnį. - Nejau... 

Tuodu eilinį kartą susižvalgė, ir Stefanija vėl pajuto tarp senukų 
užsimezgusį telepatinį ryšį, tik šįsyk nesusigaudė, ką jie mąstė. Ga- 
liausiai Deivas atsigręžė į ją. 

- Ką gi tau knieti sužinoti, Stefa? 

- Ar jūs galvojate, kad jis buvo nužudytas? - štai koks klausi- 
mas nedavė jai ramybės. Vinsas su Deivu prašė atmesti tokią mintį, 
ir mergina pakluso, bet dabar, pokalbiui apie vaikį iš Kolorado ar- 
tėjant į pabaigą, ji nusprendė, jog porelė nesupyks, jeigu jie grįš 
prieš šitos temos. 

- Vis dar įtari, kad jo mirtis galėjo būti neatsitiktinė? Po to, ką 
išklojome? Kodėl? - nuoširdžiai pasmalsavo Deivas. 

- Dėl cigarečių. Koganas specialiai jas nusipirko. Bet nemanė, 
kad banderolė su Kolorado valstijos pavadinimu bus pastebėta tik- 
tai po pusantrų metų. Tikriausiai tikėjosi, jog paplūdimyje rastas ne- 
atpažinto asmens lavonas sukels policiją ant kojų, ko, deja, nenu- 
tiko. 

- Taip. - Vinsas atsiliepė tyliai, tačiau sugniaužė kumštį ir juo 
pagrūmojo tarytum krepšinio sirgalius, stebintis, kaip jo mylimos 
komandos žaidėjas įmeta lemiamus taškus. - Šaunuolė mergaitė. 
Puikus darbas. 

Stefanija, nors tik dvidešimt dvejų metų, būtų įsižeidusi, jeigu 
kai kurie žmonės būtų ją pavadinę mergaite. Bet devyniasdešimt- 
metis senukas retais žilais plaukais, prakauliu veidu ir veriančiomis 

mėlynomis akimis jiems nepriklausė. Tiesą sakant, iš pasitenkinimo 
mergina paraudo. 

- Koganas negalėjo Žinoti, kad jo mirtį imsis tirti pora kvėšų 
kaip O'Šenis ir Morisonas, - tarė Deivas. - Negalėjo žinoti, kad 
jam teks pasikliauti praktikantu, pastaruosius kelis stažuotės mėne- 
sius nešiojusiu lagaminėlius ir kavos puodelius, jau nekalbant apie 
kelis pagyvenusius individus, kurie darbavosi savaitraštyje, nedaug 
kuo besiskiriančiame nuo reklaminių, prekybos centruose dalinamų 
lankstinukų. 

- Minutėlę, brol, - pertraukė bičiulį Vinsas. - Tavo pareiškimas 
skamba pernelyg įžūliai. - Jis suspaudė savo seniokiškus kumščius, 
bet po akimirkos nesusilaikęs išsišiepė. 

 - Vis dėlto likimas Koganui pasirodė maloningas, - pastebėjo 
Stefanija. Prisiminusi moterį su kūdikiu, Maiklu (nūnai jau įpusėju- 
siu trečią dešimtį), pridūrė: - Jai taip pat. Jei ne Polas Deveinas ir 
judu, Arla Kogan niekada nebūtų gavusi pinigų iš draudimo ben- 
drovės. 

- Iš dalies tu teisi, - sutiko Vinsas. Mergina pralinksmėjo supra- 
tusi, kad senukas pasijuto nejaukiai. Ne tiek dėl gero savo darbo, 
kiek dėl to, jog kažkas žinojo apie gerą jo darbą. Salos gyventojai 
naudojosi internetu, ant kiekvieno namo blizgėjo palydovinės lėkš- 
tės, visi laivai, išplaukiantys į jūrą, įsijungdavo GPS* . Bet senųjų, 
giliai įsišaknijusių kalvinistinių pažiūrų vietiniai atsikratyti nepajėgė. 
Kairiajai rankai neleiski žinoti, ką veikia dešinioji. 

- Kas iš tikrųjų, jūsų nuomone, įvyko? - paklausė ji. 

- Ne, Stefa, - švelniu, bet tvirtu balsu atsakė Vinsas. - Tu iki 
šiol tikiesi, kad į kambarį įžygiuos detektyvas iš Rekso Stauto kny- 
gų arba mis Džeinė Marpl, įsikibusi į Elerio Kvino parankę. Jei mes 
būtume žinoję ar bent numanę, kas atsitiko, siūlo giją būtume viję iki 
pat pabaigos. Velniop tą Bostono “Globe". Mūsų istorija būtų at- 
spausdinta pirmame “The Weekly Islander'' puslapyje. 81- aisiais 


*GPS - (angl. global positioning system) - visuotinės padėties nustatymo sistema. 

mudu dirbome provincijos laikraštyje, ten pat esame ir dabar, bet 
pakratyti kojų dar nesiruošiame. Mane vis tiek vilioja mintis su- 
kurpti didelį, kokia nors įspūdinga istorija paremtą straipsnį. 

- Ir mane, - pridėjo Deivas. Jis stovėjo, turbūt negalėdamas iš 
galvos išmesti važtaraščių. Dabar atsisėdo ant stalo kraštelio ir ėmė 
siūbuoti masyvią koją. - Aš seniai svajoju, kad vieną dieną mes iš- 
spausdinsime apybraižą, kurią nupirks visos šalies laikraščiai. Su šia 
svajone veikiausiai ir mirsiu. Nagi, Vinsai, dėstyk savo mintis. Stefa 
niekam jų neišduos. Ji tapo viena iš mūsų. 

Mergina kone sudrebėjo iš džiaugsmo, bet Vinsas Tygas to ne- 
pastebėjo. Jis pasviro į priekį, įsmeigė į merginą šviesiai mėlynas 
akis, įgavusias tamsesnį, saulės nutvieksto vandenyno atspalvį. 

- Tebūnie, - pratarė. - Dar prieš naujieną apie banderolę jo 
mirtis ir atsiradimas pakrantėje man atrodė keistoki. Nesilioviau 
kvaršinęs sau galvos klausimais, kol pagaliau suvokiau, kad ponas 
Koganas turėjo rūkalų pakelį, kuriame trūko tiktai vienos cigaretės, 
nors į salą jis atplaukė pusę septynių vakaro. Nuo tada per dienų 
dienas lindėjau “Bayside News“ kioske ir visiems kaip reikiant įky- 
rėjau. 

Prisiminęs tuos laikus jis šyptelėjo. 

- Krautuvėlėje Kogano nuotrauką rodžiau kiekvienam, pasipai- 
niojusiam man po ranka, įskaitant valytoją. Neabejojau, kad pakelį 
vaikis iš Kolorado nusipirko būtent ten, jei tik jo neiškrapštė iš au- 
tomato, stovinčio “Raudonojo stogo" motelyje, “Vilionės" užeigos 
namuose arba, pavyzdžiui, Sonio “Sunoco" degalinėje. Maniau, 
pritrūkęs rūkalų kelte, naują pakelį įsigijo saloje. Be to, galvojau, 
kad “Bayside News“ cigaretes jis nusipirko prieš vienuoliktą, kitaip 
tariant, prieš užsidarant kioskui. Štai kodėl spėjo surūkyti tiktai vie- 
ną. 

- Bet paskui sužinojote, kad jis - ne rūkalius, - įsiterpė Stefani- 
ja. 

- Teisingai. Taip teigė jo žmona, kurios žodžius patvirtino Kat- 
kartas. Vėliau įtikėjau, jog pakelis atliko žinutės funkciją: aš atsi- 
beldžiau iš paties Kolorado. 

- To garantuoti negalėtume, - papildė kolegą Deivas, - bet šir- 
dimi jaučiame, kad neklystame. 

- Jė-ė-ėzau, - mažne sukuždėjo jis. - Kur šis siūlo galas jus at- 
vedė? 

Abu senukai dar kartą susižvalgė ir vėl vienu metu patraukė pe- 
čiais. 

- Į šešėlių ir mėnesienų kraštą, - atsakė Vinsas. - Ten, kur žur- 
nalistai iš Bostono “Globe" nė už ką nesiveržtų. Tačiau dėl kelių da- 
lykų man abejonių nekyla. Norėtum apie juos išgirsti? 

- Taip! 

Vinsas prabilo lėtai, bet ryžtingai, kaip Žmogus, apčiuopomis 
žingsniuojantis labai tamsiu koridoriumi, kuriame jis lankėsi daugybę 
sykių. 

- Džeimsas Koganas žinojo atsidursiąs beviltiškoje padėtyje ir 
numanė, kad po mirties gali būti neatpažintas. Jis to nenorėjo, nes, 
labiausiai tikėtina, baiminosi, jog žmona liks be cento kišenėje. 

- Žodžiu, nusipirko cigaretes su viltimi, kad į jas bus pažiūrėta 
pro pirštus, - murmtelėjo Stefanija. 

Vinsas sulinksėjo. 

- Tia-aip. 

- Kas turėjo žiūrėti pro pirštus į rūkalų pakelį? 

Sekundę kitą senukas tylėjo, galiausiai pratęsė neatsakydamas 
į jos klausimą. 

- Jis nusileido lifiu, perėjo vestibiulį ir išniro laukan. Priešais pa- 
radines duris arba už kampo stovėjo automobilis, kuris nuvežė 
Džeimsą Koganą į Steipeltono oro uostą. Galbūt salone draugiją 
jam palaikė tik vairuotojas, gal dar kažkas. Mes niekuomet nesuži- 
nosime tiesos. Anksčiau manęs klausei, ar rytą, prieš išvykdamas iš 
namų, Koganas užsimetė apsiaustą. Dailininkas Džordžas neprisimi- 

nė, ką bendradarbis vilkėjo, bet Arla Kogana to apsiausto nebema- 
tė. Visai įmanoma, kad lietpaltį jis paliko mašinoje arba lėktuve. 
Ten pat nušveitė ir švarką. Mainais iš kažko gavo žalią striukę, o 
gal tiesiog rado ją padėtą. 

- Mašinoje arba lėktuve. 

- Tia-aip, - patvirtino Deivas. 

- O cigaretės? 

- Manau, nusipirko jas iš anksto, - pareiškė Deivas. - Koganas 
nujautė, kas jo laukia... kad ir kas tai būtų. Pakelį tikriausiai įsikišo 
į kelnių kišenę. 

- Vėliau, paplūdimyje... - mintyse mergina išvydo Koganą, sa- 
vąjį vaikio iš Kolorado variantą, prisidegantį pirmąją ir paskutiniąją 
cigaretę gyvenime, mėnesienoje vieną kulniuojantį palei krantą iki 
Hemoko paplūdimio. Vidurnakčio mėnesienoje. Jis įtraukia vieną 
gaižų, nepažįstamo skonio dūmą, galbūt du, tuomet nusviedžia ciga- 
retę į jūrą. O tada... kas? 

Kas? 

- Lėktuvas nuskraidino jį į Bangorą, - išgirdo Stefanija save 
prabylant keistu balsu, kuris jai pačiai skambėjo gaižiai ir nepažįs- 
tamai. 

- Tia-aip, - sutiko Deivas. 

- Bangore jis sėdo į automobilį ir atlėkė į Tinoką. 

- Tia-aip, - šįkart atsiliepė Vinsas. 

- Kur užkando žuvies su skrudintomis bulvytėmis. 

- Teisingai, - vėl patvirtino Vinsas. - Tą įrodė skrodimas. Ir 
mano šnervės. Aš užuodžiau actą. 

- Tinoke piniginės jis nebeturėjo? 

- Mums nelemta to sužinoti, - atsakė Deivas. - Bet man rodos, 
kad neturėjo. Turbūt paliko ją su apsiaustu ir švarku, kai atsisveiki- 
no su normaliu gyvenimu. Kaip sakė Vinsas, mainais gavo žalią 
striukę, kurios vėliau taip pat atsikratė. 


104 


- Nebent ji buvo nuvilkta nuo negyvėlio, - pridūrė Vinsas. 

Stefanija nejučia sudrebėjo. 

- Taigi Koganas išplaukė į Briedžių Kraštą šeštos valandos kel- 
tu, Gardui Edvikui atnešė popierinį puodelį kavos - vairininkui arba 
keltininkui skirtos arbatos atitikmenį. 

- Aha, - niūriai atsiliepė Deivas. 

- Be dokumentų ir piniginės, tik su septyniolika dolerių ir smul- 
kme, įskaitant rusišką dešimties rublių monetą. Nemanote, kad ji 
galėjo būti... na, nežinau... savotiškas asmens pažymėjimas kaip ro- 
manuose apie šnipus? Juk anuomet šaltasis karas tarp Rusijos ir 
Jungtinių Amerikos Valstijų tebesitęsė, ar ne? 

- Visu pajėgumu, - atsakė Vinsas. - Bet Stefa, nejau tu, mėgin- 
dama užmegzti ryšį su slaptuoju rusų agentu, naudosies rubliais kaip 
prisistatymo priemone? 

- Ne, - sutiko ji. - Tik aš neišmąstau, kam dar jie reikalingi. 
Spėju, kad Koganas norėjo monetą kažkam parodyti. 

- Man nuojauta kužda, jog monetą jam kažkas davė, - tarė 
Deivas. - Galbūt kartu su šalta jautienos filė, įvyniota į foliją. 

- Kodėl? - paklausė Stefanija. - Kam to reikėjo? 

Deivas papurtė galvą. 

- Nežinau. 

- Nelaimės vietoje foliją radote? Gal jūržolėse, prie pat van- 
dens? 

- Bent jau O*Šenis su Morisonu jos neieškojo, - atsakė Dei- 
vas. - Po to, kai pašalino geltonąją juostą, mudu su Vinsu apšniukš- 
tinėjome paplūdimį. Dairėmės ne folijos, suprantama, o kokių nors 
smulkmenų, kurios galėjo priklausyti negyvėliui. Išskyrus įprastas 
šiukšles - saldainių popierėlius ir kitokį šlamštą, nieko neaptiko- 
me. 

- Staniolį arba maišelį vaikis iš Kolorado galėjo nutrenkti į van- 
denį drauge su nuorūka, - pastebėjo Vinsas. 

- O kaip gerklėje užstrigęs mėsos gabalėlis? 

Senukas vyptelėjo. 

- Apie tą kepsnio kąsnį keletą sykių kalbėjausi su daktaru Ro- 
binsonu ir Katkartu. Kartais prie manęs prisijungdavo ir Deivas. 
Pamenu, prieš šešerius ar septynerius metus, likus mėnesiui iki šir- 
dies smūgio, atėmusio jo gyvybę, Katkartas man pasakė: “Šis se- 
nas reikalas tau neduoda ramybės kaip vaikiščiui iškritusio danties 
vietoje likusi skylutė, kurią jis nuolat knebinėja liežuvio galu''. O aš 
pagalvojau: aha, visiškai teisingai, aš baksnoju į tą skylę vis mėgin- 
damas atrasti dugną. 

- Iš pradžių man rūpėjo sužinoti, ar mėsos gabalą buvo įmano- 
ma įsprausti į negyvo Kogano gerklę. Pirštais arba kokiu nors in- 
strumentu, tarkim, valgomąja lazdele. Tokia mintis šovė ir tau į gal- 
vą, tiesa? 

Stefanija sulinksėjo. 

- Katkartas atsakė: “Įmanoma, bet mažai tikėtina, nes kąsnis 
labai gerai sukramtytas". Mėsos gabalėlis virto, anot Katkarto, 
“minkšta organine mase“. Jį galėjo sukramtyti ir kitas žmogus... 
nors vargu bau. Tariamas žudikas išsigąstų, jog, tyrėjai minkštimo 
nepalaikytų mirties priežastimi. Supranti, apie ką aš kalbu? 

Mergina vėl kinktelėjo. 

- Negana to, pasak Katkarto, košeliena virtusios mėsos ne- 
pavyktų suspausti instrumentu. Grūdama į gerklę ji ištežtų. Pirštai 
organinės masės neišdraikytų, bet Katkartas tikino, kad būtų paste- 
bėjęs jų pėdsakus. Tiksliau, pastangas atverti burną. - Jis akimirkai 
susimąstė, galop pakratė galvą. - Tokia procedūra, kai atlaužiami 
žandikauliai, apibūdinama medicininiu terminu, bet aš jo, deja, ne- 
prisimenu. 

- Pasakok, ką išgirdai iš Robinsono, - paragino bičiulį Deivas. 
Jo akys žybčiojo. - Gal ir nieko ypatingo, bet, mano nuomone, 
velniškai įdomu. 

- Daktaras sakė, kad organizme buvo rasti tam tikri raumenų 
relaksantai, kai kurie - svetimos kilmės. Matyt, Koganas jais pasi- 
vaišino kartu su naktipiečiais, - atsiliepė Vinsas. - Žinant, ką pasi- 
sekė iškrapštyti iš skrandžio, pirmus porą kąsnių jis sudorojo be 
vargo, bet galiausiai kažkurio gabaliuko, net ir gerai sukramtyto, 
nuryti nepajėgė. 

- Štai kur šuo pakastas! - sušuko Stefanija. - Mėsą apnuodijęs 
žmogus stebėjo, kaip auka springsta! Paskui, Koganui išleidus pas- 
kutinį kvapą, žudikas jį atrėmė į šiukšliadėžę ir iš rankos išgriebė li- 
kusią jautienos dalį, kad niekas negalėtų jos ištirti. Žuvėdra čia nie- 
kuo dėta... - mergina užsikirto. - Kodėl jūs purtote galvas? 

- Pamiršai skrodimą, širdelę, - priminė Vinsas. - Chromatogra- 
ftinės kraujo-dujų analizės nieko tokio neparodė. 

- Bet jeigu jis paragavo svetimos kilmės... 

- Užklydai į Agatos Kristi darželį? - Vinsas mirktelėjo ir nusi- 
šypsojo. - Na, galbūt... o kaipgi gerklėje užstrigęs kąsnis? 

- Ai, tiesa. Daktaras Katkartas ištyrė ir jį? - mergina mažumėlę 
apniuko. 

- Būtent, - atsakė Vinsas. - Net ir į mūsų, pilkų provincijos pe- 
lyčių, smegenines protarpiais ateina išganingos, nors ir nedžiuginan- 
čios mintys. Ant sukramtyto mėsgalio pavyko aptikti vienintelį į 
nuodus panašiausią papildą. Druską. 

Ji nutilo. Po kurio laiko vos girdimų balsu pratarė: 

- Gal žudikas panaudojo medžiagą, kuri savaime išgaruoja? 

- Aha. - Deivas liežuviu pabaksnojo vidinę skruosto pusę. - 
Kaip Pakrantės šviesos. Po valandos kitos. 

- Arba “Žaviosios Lizos“ įgula, - pridėjo Vinsas. 

- Ir jūs nežinote, kur jis nudrožė išlipęs iš kelto? 

- Ne, mem, - atsakė Vinsas. - Dairėmės dvidešimt penkerius 
metus, bet neradome nė vieno, kuris būtų Koganą matęs anksčiau 
nei balandžio 24-ąją, maždaug penkiolika minučių po šešių ryto, kai 
jį pastebėjo Džonis su Nense. Beje, aš netikiu, kad nelaimėliui už- 

springus kažkas paėmė mėsą iš lavono delno. Ją veikiau nugvelbė 
žuvėdra, kaip mes ir spėjome. Oje, man tikrai metas judėti. 

- O aš turiu sėsti prie važtaraščių, - pareiškė Deivas. - Bet pir- 
miausia reikėtų dar kartą apsilankyti pasakų namelyje. - Jis nulin- 
gavo į tualetą. 

- Man turbūt derėtų imtis savo skilties, - suniurnėjo Stefanija ir 
staiga išpoškino, pusiau juokais, pusiau rimtai: - Jau beveik pradė- 
jau gailėtis, kad išprašiau jūsų papasakoti apie nelemtą įvykį. Dėl 
tos paslapties kvaršinsiu galvą ištisas savaites! 

- Praėjo dvidešimt penkeri metai, bet ji iki šiol neduoda mums 
ramybės, - pastebėjo Vinsas. - Dabar bent jau supranti, kodėl jos 
neatskleidėme vyrukui iš “Globe"". 

- Taip. 

Jis išsišiepė ir sulinksėjo. 

- Tavo reikalai susiklostys puikiai, Stefanija. Pamatysi. - Vinsas 
draugiškai paspaudė merginos petį, numygo link durų, pakeliui nuo 
popieriais užversto stalo čiupo užrašų knygelę ir ją įsikišo į galinę 
kelnių kišenę. Nors devyniasdešimties, senukas kulniavo lengvu 
žingsniu, tik truputį susikūprinęs. Jis vilkėjo baltus marškinius, ant 
kurių nugaros kryžiavosi petnešos. Viduryje kambario Vinsas su- 
stojo ir vėl atsigrįžo į Stefaniją. Žilus, retus it kūdikio plaukus vėly- 
va saulės šviesa pavertė tviskančiu nimbu. 

- Žinok, mums labai malonu su tavimi bendrauti, - tarė jis. 

- Ačiū. - Mergina buvo arti ašarų, bet vylėsi, kad balsas nenu- 
skambėjo verksmingai. - Čia nuostabu. Iš pradžių turėjau šiokių to- 
kių abejonių, bet... bet dabar jos visiškai pranyko. Man tikrai pa- 
tinka stažuotis jūsų redakcijoje. 

- Ar mąstei apie galimybę likti pas mus? Esu tikras, kad apie tai 
galvojai. 

- Taip, be abejo. 

Jis rimtai palinksėjo. 

- Mudu su Deivu irgi kalbėjome šia tema. Mūsų personalui 
praverstų šviežias kraujas. Jaunas kraujas. 

- Jūs, vyručiai, vadovausite laikraščiui dar ne vienerius metus. 

- O tia-aip, - nerūpestingai atsiliepė vyriausiasis redaktorius, ta- 
rytum tai būtų savaime suprantama. Kai po pusmečio Vinsas mirė, 
per pamaldas šaltoje bažnyčioje sėdinčiai, į bloknotą pastabas už- 
sirašančiai Stefanijai dingtelėjo: jis numatė savo galą. - Aš sukinė- 
siuos aplinkui daugybę metų. Taigi jei užsimanysi pasilikti, mes mie- 
lai tave priimsime. Tau nereikia atsakyti tuojau pat, bet tarkim, kad 
iš manęs sulaukei nuolatinio darbo pasiūlymo. 

- Aišku. Aš jį apsvarstysiu. Nors, manau, mes abu žinome, 
koks bus atsakymas. 

- Ką gi, puiku. - Jis nusisuko, tačiau po akimirkos vėl atsigręžė. 
- Šiai dienai pamokos beveik baigtos, bet galėčiau paminėti dar vie- 
ną smulkmeną, susijusią su mūsų verslu. Nieko prieš? 

- Ne, žinoma. 

- Aplinkui leidžiami tūkstančiai laikraščių, kuriems rašo dešim- 
tys tūkstančių žmonių. Bet visos istorijos skirstomos tiktai į dvi rū- 
šis. Į naujienas, tiksliau sakant, einamųjų įvykių ataskaitas, kurioms 
nebūtina turėti panašumų į tikras istorijas. Žmonės ima laikraštį, 
kad paskaitytų apie kraują ir ašaras lygiai taip pat, kaip greitkelyje 
pristabdo mašiną, norėdami atidžiau apžiūrėti avarijos vietą. Bet ką 
jie randa vidiniuose laikraščio puslapiuose? 

- Apybraižas, - atsakė Stefanija, prisiminusi Henretį ir jo seriją 
straipsnių apie neatskleistas paslaptis. 

- Tia-aip. Jos ir įkūnija tikras istorijas. Kiekviena turi pradžią, 
vidurį ir pabaigą. Dėl šios priežasties apybraižos yra vykusios. Net- 
gi pasakojimas apie bažnyčios sekretorę, kuri greičiausiai išžudė 
nai, kodėl jos vykusios? 

- Ne. 

- Verčiau numanytum, - paskelbė Deivas išnirdamas iš tualeto, 
popieriniu rankšluosčiu tebesišluostydamas rankas, - jei nori išlikti 
mūsų versle ir suvokti, kuo užsiimi. - Pakeliui link stalo jis nušveitė 
rankšluostį į šiukšliadėžę. 

Pagalvojusi Stefanija atsakė: 

- Jos vykusios, nes užsibaigusios. 

- Teisingai! - nušvito Vinsas ir pakėlė rankas aukštyn tarytum 
pamokslautojas. - Tos istorijos yra užbaigtos, su a/iomazga! Bet 
Stefanija, ar tikrame gyvenime iš tiesų egzistuoja visos trys sudeda- 
mosios dalys: pradžia, vidurys ir pabaiga? Ką sako tavo patirtis? 

- Man jos trūksta, jei kalbėtume apie žurnalistiką, - prisipažino 
ji. - Dirbau tik universitetinio miestelio laikraštyje ir čia, prie “Įvai- 
renybių“ skilties. 

Vinsas numojo ranka. 

- Ką sako tavo širdis ir sveikas protas“? 

- Kad gyvenime paprastai taip nebūna. - Stefanija mąstė apie 
vieną jaunuolį, su kuriuo teks išsiaiškinti santykius, jeigu ji nutars pri- 
imti Vinso pasiūlymą dėl darbo ir keturių mėnesių viešnagę saloje 
pratęsti neribotam laikui. Jos lauks sunkus ir nemalonus pokalbis. 
Naujienos Riko nepradžiugins, nes, jo įsivaizdavimu, įvykiai turėjo 
pakrypti kitokia vaga. 

- Per savo gyvenimą aš nesu skaitęs apybraižos, kurioje apra- 
šyta gryna teisybė, - švelniai pratarė Vinsas. - Bet prie laikraščio 
puslapio melas dažniausiai dera. Mūsų istorija spaudai netiktų. Ne- 
bent... - jis gūžtelėjo. 

Mergina nesuprato gesto reikšmės, bet po sekundės prisiminė, 
ką Deivas pasakė, kai giedrą, vėlyvą rugpjūčio popietę jie išėjo 
pasėdėti į balkoną. Šioji istorija priklauso mums, mažne piktai iš- 
rėžė Deivas. Vyrukas iš “Globe", ne čionykštis, ją tiesiog su- 
terštų. Jis nieko nesuprastų. 

- Jeigu pasakojimą apie vaikį iš Kolorado būtumėte įbrukę 
Henrečiui, tas būtų jį aprašęs, tiesa? 

- Na, mes negalėjome nieko įbrukti, nes istorija nėra mūsų, - 
atšovė Vinsas. - Ji priklauso visiems, kurie sugeba atsekti įvykių ei- 
£2. 

Vyptelėjusi Stefanija palingavo galva. 

- Jūs kalbate nenuoširdžiai. Man rodos, judu su Deivu likote 
vieninteliai, kurie žino visas smulkmenas. 

- Buvome vieninteliai, - pataisė Deivas. - Dabar prie mūsų pri- 
sijungei tu, Stefa. 

Ji palinksėjo, priimdama užslėptą komplimentą, vėl atsisuko į 
Vinsą Tygą ir pakėlė antakius. Po kelių sekundžių tas sukrizeno. 

- Mes nepasakojome žurnalistui apie vaikį iš Kolorado, nes tik- 
rą, neatskleistą, paslaptį jis būtų pavertęs eiline apybraiža, - paaiš- 
kino Vinsas. - Faktų nekeistų, tik pabrėžtų vieną dalyką - pavyz- 
džiui, raumenų relaksantus, kurie trukdė arba neleido nuryti kąsnio, 
- ir “užmirštų" kitą. 

- Tą aplinkybę, jog šiuo atveju ręlaksantai neatliko lemiamo 
vaidmens, - pastebėjo mergina. 

- Tia-aip. Gal tą, gal dar kažką. Visai įmanoma, kad jis pats 
taip parašytų, nes po tam tikro laiko, praleisto žiniasklaidos versle, 
mėginimai sukurpti apybraižą iš nuotrupų, kurios niekaip nelimpa į 
tikrą istoriją, tampa įpročiu. Arba redaktorius būtų sugrąžinęs jam 
Juodraštį ir liepęs viską perrašyti. 

- Gal net perrašytų savo ranka, jei spaustų laikas, - įsiterpė 
Deivas. 

- Aha, redaktoriai užsiima ir tokiais darbais, - sutiko Vinsas. - 
Vienaip ar kitaip, vaikis iš Kolorado būtų paminėtas septintame ar 
aštuntame epizode iš Henrečio apybraižų serijos apie neatskleistas 
Naujosios Anglijos paslaptis. Virtęs istorija, kuri sekmadienį pen- 
kiolikai minučių prikaustytų skaitytojų dėmesį, o pirmadienį atsidur- 
tų dėžutėje-kačiukų tualete. 

- Ir nebepriklausytų jums, - pridūrė Stefanija. 

Pritardamas Deivas pakinkavo galva. Vinsas numojo ranka, 
tarsi sakytų: /e-fui. 

- Manęs tai nejaudina. Bet meluoti apie mirusį žmogų, kuris ne- 
galės paneigti laikraštyje išsakytų teiginių... ne, su /u0 nesitaiksty- 
čiau. Man ir nereikia. - Jis pažiūrėjo į laikrodį. - Ką gi, laikas Žy- 
giuoti. Neužmirškit - paskutinis, išėjęs iš redakcijos, privalo užra- 
kinti lauko duris. 

Vinsas pasišalino. Bendradarbiai palydėjo jį akimis. Galiausiai 
Deivas atsisuko į merginą. 

- Dar klausimų bus? 

Stefanija nusijuokė. 

- Mažiausiai šimtas, bet nėra nė vieno, į kurį jūs arba Vinsas 
sugebėtumėte atsakyti. 

- Nieko baisaus, vėliau mielai juos išklausysiu, jei tik tau nenu- 
vargs liežuvis. - Jis sėdo prie savo stalo ir atsidusęs prisitraukė do- 
kumentų šūsnį. Stefanija pajudėjo link savojo, tačiau jos žvilgsnis 
užkliuvo už didžiulės skelbimų lentos, prikaltos prie tolimosios kam- 
bario sienos, už popiergaliais apversto Vinso rašomojo stalo. 

Kairiąją lentos dalį dengė sluoksnis senų, titulinių - nūnai pagel- 
tonavusių ir susigarankščiavusių - “The Weekly Islander“ puslapių. 
Viršutiniame kampe puikavosi pirmasis 1952-ųjų liepos 9-osios lei- 
dinio puslapis. Antraštė skelbė: PASLAPTINGOS ŠVIESOS 
VIRS HENKOKO PAKERĖJO TŪKSTANČIUS. Apačioje, ne- 
spalvotoje, Vinso Tygo darytoje nuotraukoje, - anuomet vyriausia- 
vo, - Stefanija išvydo softbolo aikštę ir šios gilumoje iškilusią afišų 
lentą su užrašu: 

HENKOKO “MEDKIRČIAI"' NIEKUOMET NEPASIDUODA! 

Merginai susidarė įspūdis, kad fotografuota prieš pat sutemas. 
Aptriušusiose žiūrovų vietose stovėjo ir į dangų Žiūrėjo keletas su- 
augusiųjų. Jų pavyzdžių sekė teisėjas, Žirgliojantis link namų bazės, 
dešinėje rankoje laikantis apsauginę kaukę. Aplink trečiąją bazę 


112 


spietėsi iš pažiūros sunerimusių žaidėjų (turbūt iš svečių komandos, 
spėjo Stefanija) grupelė. Kiti vaikai, dėvintys džinsus bei marškinė- 
lius su žodžiais HENKOKO MEDKIRČIAI, uždažytais ant nuga- 
rų, būriavosi aikštelės rombe išsirikiavę į kreivą liniją ir vėpsojo 
aukštyn. Ant kauburėlio stypsantis kamuoliuko padavėjas, nedidu- 
kas berniukas, kėlė pirštinę į viršų, link vieno iš ryškių, po debesi- 
mis spindinčių ratilų, tarytum trokšdamas paliesti paslaptį, ją prisit- 
raukti ir atskleisti - sužinoti jos istoriją. 


AUTORIAUS 
PABAIGOS ŽODIS 


Patiko jums “Vaikis iš Kolorado" ar ne (dauguma žmonių vidu- 
rinio varianto nepasirinks - na, ir puiku), padėkas arba pasipiktini- 
mą derėtų reikšti mano draugui Skotui, iš kurio ir gavau laikraščio 
iškarpą, pakišusią mintį šiam siužetui. 

Kiekvienam grožinės literatūros kūrėjui retsykiais kažkas įduo- 
da iškarpas ir patikina, esą iš aprašomų įvykių įmanoma sukurpti 
nuostabią istoriją. “Tau tereikia šį tą pakeisti", - optimistiškai šie- 
piasi toks pagalbininkas. Nežinau, ar tai praverčia kitiems rašyto- 
jams, bet man asmeniškai iš jų nėra jokios naudos. Todėl, kai Sko- 
tas įteikė voką su puslapiu iš Meino laikraščio, nieko doro nesitikė- 
jau. Motina man nuo pat mažens skiepijo mandagumą, tad aš pa- 
dėkojau, parsinešiau voką namo ir numečiau ant rašomojo stalo. 
Po kelių dienų jį praplėšiau, perskaičiau viduje rastą apybraižą ir 
akimoju įsiaudrinau. 

Vėliau iškarpą kažkur pamečiau, ir šįkart atrasti straipsnio ne- 
padėjo netgi “Google" paieškos sistema, toji dvidešimt pirmojo 
amžiaus suflerė. Man telieka jį apibendrinti iš atminties, itin nepati- 

kimo informacijos šaltinio (bet tai neturi reikšmės, nes apybraiža 
tebuvo kibirkštis, užžiebusi ugnį, kuri liepsnojo šiuose puslapiuose). 

Kai išskleidžiau Skoto dovanotą straipsnį, mano žvilgsnį kaip- 
mat patraukė nupiešta ryškiai raudona rankinė. Ji priklausė jaunai 
moteriai, kurią pastebėjo vaikštinėjančią centrine gatve, vienoje iš 
Meino pakrantės salų. Kitą dieną ją rado negyvą paplūdimyje, be 
rankinės ir jokio asmens pažymėjimo. Paslaptis gaubė netgi jos 
mirties priežastį. Patologai nustatė, kad nelaimėlė prigėrė, matyt, 
padauginusi alkoholio, tačiau jų diagnozė išliko preliminari iki nū- 
dienos. 

Palaikus, ilgą laiką laikytus laidojimo biuro kriptoje, žemyninėje 
valstijos dalyje, galiausiai pasisekė identifikuoti. Man visad dingo- 
davosi, kad slėpiningose Meino salose tvyro bendrumo ir nuošalu- 
mo atmosferos, kurios atrodo prieštaringos, bet kartu keistai papil- 
do viena kitą. Amerikoje yra labai nedaug vietovių, kur egzistuoja 
tokia aiški skiriamoji linija tarp mažojo Vidinio ir didžiojo Išorinio 
pasaulių. Salų gyventojai spinduliuoja šilumą saviškiams, bet paša- 
liečiams neatsiveria. Kaip puikiai matyti iš Agatos Kristi “Dešimties 
negriukų“, sala prilygsta milžiniškam užrakintam kambariui, nors 
giedrą vasaros popietę žemynas, regis, pasiekiamas ranka. Ji įkūni- 
ja tobulą paslapčių skrynią. 

Viena 1š tokių paslapčių ir tapo mano knygos tema. Be abejo, 
didžiuma skaitytojų jaučiausi apgauti ar net pyksta, nes aš nepatei- 
kiau jokio atsakymo. Gal todėl, kad jo neturėjau? Anaiptol. Pasitel- 
kęs fantaziją ir sveiką nuovoką (kaip Ričardas Adamsas rašo “Šar- 
diko“ įžanginiame autoriaus žodyje), galėjau išmąstyti pustuzinį ver- 
sijų - tris pusėtinas, porą patenkinamų ir bent vieną labiausiai tikė- 
tiną. Dauguma jūsų, perskaičiusių kūrinį, veikiausiai nujaučia, kokius 
variantus paminėčiau. Bet šiuo atveju, šiuo konkrečiu atveju, mane 
domina ne tiek atsakymas, kiek paslaptis, nes būtent apie ją diena 
iš dienos sukosi mano mintys. 

Ar man rūpėjo tuodu seniokai, laisvalaikiu nepaliaujamai mėgi- 

nę įminti mįslę, visus tuos metus, per kuriuos jie dar labiau suseno? 
Taip. Ar man rūpėjo Stefanija, kuriai teko atlaikyti tam tikrą malo- 
nių, bet reiklių teisėjų surengtą patikrinimą? Taip - aš norėjau, kad 
jai pasisektų. Ar mane džiugino kiekvienas naujas, nežymus atradi- 
mas, kiekvienas naujas nušvitęs saulės spindulėlis? Žinoma. Bet la- 
biausiai mane pakerėjo pats vaikis iš Kolorado, nugara įsirėmęs į 
šiukšliadėžę, sustiklėjusiomis akimis žiopsantis į vandenyną - visiš- 
kai neįtikėtina anomalija. Galų gale man tapo nebeįdomu, kaip ne- 
gyvėlis ten atsidūrė. Kvapą užėmė vien jo buvimas, tarsi dykumoje 
pastebėta lakštingala. 

Suprantama, man knietėjo sužinoti, kaip Knygos veikėjai rea- 
guos į jo egzistavimą. Pasirodė, visai neblogai. Aš jais didžiuojuosi. 
Dabar lauksiu laiškų, tiek elektroninių, tiek keliaujančių vėžlio Žings- 
niu, ir pažiūrėsiu, ką jūs, bičiuliai, galvojate apie vaikį iš Kolorado. 

Man nesinori gilintis į smulkmenas, bet prieš atsisveikindamas 
prašyčiau atkreipti dėmesį į vieną dalyką: mes gyvename paslapčių 
voratinklyje, prie kurio taip įpratome, kad išbraukėme žodį iš sa- 
vo žodyno ir pakeitėme jį maloniau skambančiu. Kitaip tariant, 
realybe. Iš kur mes atėjome? Kur buvome prieš atsirasdami šia- 
me pasaulyje? Nežinau. Kur gyvenimo kelias mus veda? Neži- 
nau. Bažnyčios užtikrintų turinčios atsakymus, bet didžiumai mūsų 
nuojauta kužda, kad jų išvedžiojimai tėra apgaulė, kuria siekiama 
iš piniginių išvilioti kuo daugiau aukų. O mes dalyvaujame savo- 
tiškame priverstiniame kvadrato žaidime, tarsi svyruojame tarp 
“tebūnie" ir “neturiu nė menkiausio supratimo" sąvokų. Kartais 
bombos sprogsta, kartais lėktuvai nusileidžia sėkmingai, kartais 
kraujo analizės neparodo jokių ligos požymių, kartais biopsijos re- 
zultatai esti teigiami. Dažniausiai vidurnakčiais mums niekas ne- 
skambina ir nepraneša baisių naujienų, nors retsykiais tenka sulaukti 
ir tokių skambučių. Šiaip ar taip, mes suvokiame, kad iki galo nu- 
spaudę akceleratoriaus pedalą visu greičiu lekiame į paslapties glė- 
bį. 

Man keista, bet drauge nuostabu, jog pajėgiame taip gyventi ir 
išlikti sveiko proto. Rašydamas aš bandau suvokti, ką mąstau. Štai 
kas man paaiškėjo, kuriant “Vaikį iš Kolorado". Galbūt - sakau 
galbūt - mums, savo trapiomis gyvybėmis užpildžiusiems Žemę, ku- 
ri panaši į uždelsto veikimo sprogmenį, pakvaišti neleidžia paslap- 
ties grožis. Mums visuomet maga pasiekti dangaus šviesulius ir su- 
žinoti, kokia vaikio iš Kolorado (pasaulyje apstu vaikių iš Kolora- 
do) kilmė. Bet verčiau norėti negu Žinoti - tai ne teiginys, 0 spėji- 
mas. Bet jei pasakysite man, esą aš prastai atlikau savo darbą, nes 
neišklojau visos istorijos, aš atšausiu, kad jūs klystate. 

Dėl to nė trupučio neabejoju. 


DOLANO 
KADILAKAS 


Kerštas - kaip patiekalas, 
kurį skaniausia valgyti šaltą. 
Ispanų patarlė 


Laukiau ir nenuleidau nuo jo akių septynerius metus. Regėda- 
vau jį, Dolaną, išvažiuojantį ir parvykstantį. Regėdavau, kaip žy- 
giuoja į prabangius restoranus pasipuošęs fraku, visuomet su kita 
moterimi, įsikibusia į jo parankę, dviejų asmens sargybinių apsup- 
tyje. Per tą laiką pilkšvi Dolano plaukai madingai pražilo, o manieji 
nuslinko, ir jų vietoje liko plikė. Regėdavau jį keliaujantį iš Las Ve- 
go į Vakarų pakrantę ir grįžtantį. Du ar tris kartus iš šalikelės stebė- 
jau jo “Sedaną DeVilį?" (panašios spalvos kaip savininko ševeliūra), 
prašvilpiantį 71-uoju plentu Los Andželo pusėn. Tuo pačiu pilku 
kadilaku jis išriedėdavo iš namų, stūksančių Holivudo Kalvose, ir 
lėkdavo atgal į Las Vegą. Matydavau ir tai, bet nedažnai. Aš esu 
mokytojas. O mokytojai negali pasigirti tokia judėjimo laisve, ko- 
kią turi storakišeniai gangsteriai. Šios gyvenimo tiesios nepaneigsi. 

Dolanas nenutuokė esąs stebimas - aš stengiaus prie jo nepri- 
artėti ir nė akimirkai nepraradau budrumo. 

Jis užmušė mano žmoną arba užsakė jos žmogžudystę, bet tai 
vienas ir tas pats. Pageidaujate smulkmenų? Iš manęs jų neišgirsite. 
Jei labai knieti sužinoti daugiau, atsiverskite paskutinius laikraščių 
puslapius. Ji buvo vardu Elizabeta. Mudu dirbome vienoje mokyk- 
loje, kurioje aš tebedėstau. Žmona mokė pirmokus. Vaikai ją my- 
lėjo. Manau, kai kas iš jų, nors ir tapę paaugliais, iki šiol atmena 
savo pradinės klasės mokytoją. Aš ją mylėjau, 1r mano jausmai ne- 
išblėso netgi dabar. Elizabeta nebuvo gražuolė, tačiau simpatiška. 
Tyli, bet juoktis sugebėdavo. Dažnai ją sapnuoju. Per miegus žvel- 
giu į šviesiai rudas jos akis. Man niekada nereikėjo kitos moters. Ir 
niekada nereikės. 

Jis padarė klaidą - Dolanas. Užteks Žinoti tiek. Elizabeta, atsi- 
dūrusi netinkamoje vietoje ir netinkamu laiku, viską matė. Ji nudro- 
žė į policiją, iš kur pateko tiesiai į FTB rankas. Apklausiama pa- 
tvirtino, jog teisme liudys. Federalai prižadėjo apsaugą, bet jie su- 
simovė arba neįvertino Dolano. Veikiausiai ir viena, ir kita. Kad ir 

kaip ten būtų, vieną vakarą Elizabeta sėdo į automobilį, o dinami- 
tas, prijungtas prie degimo sistemos, pavertė mane našliu. Jis pa- 
vertė mane našlių - Dolanas. 

Kai dingo vienintelis liudininkas, jį paleido. 

Dolanas grįžo į savo pasaulį, aš - į savąjį. Jis nukeliavo į praš- 
matnią mansardą Las Vege, aš - į tuščius namus. Jį apsupo žavin- 
gos, į kailius įsigaubusios moterys, kurios nuolat keitėsi, mane - ty- 
la. Jis važinėjo pilkais kadilakais (per tuos metus pakeitė keturis), 
aš - senučiu “Biuiku Riviera''. Jo plaukai pražilo, manųjų papras- 
čiausiai nebeliko. 

Bet aš nepaleidau to tipo iš akių. 

Elgiausi atsargiai, o taip! Labai atsargiai. Puikiai Žinojau, kas jis 
toks ir ką sugeba. Žinojau, jog Dolanas mane sutraiškytų kaip va- 
balėlį, jei užuostų, ką jam ruošiu. Todėl buvau atidus. 

Prieš trejus metus per vasaros atostogas nusekiau paskui pilką- 
jį kadilaką (pasirinkęs saugų atstumą) į Los Andželą, kur jis dažnai 
lankydavosi. Dolanas apsistojo savo prabangiame būste, ėmė 
rengti vakarėlius (atvykstančius ir išeinančius stebėjau iš kvartalo 
galo, pasitraukdamas į šešėlių gilumą, kai pro šalį praburgzdavo 
gan dažnai patruliuojantys policijos automobiliai), aš įsikūriau pigia- 
me viešbutuke, kur žmonės per garsiai klausydavosi radijo imtuvų, 
o pro langus, nuo pusnuogių šokėjų baro, negailestingai plieskė ne- 
oninis tviskesys. Tomis naktimis per miegus į mane žvelgdavo švie- 
siai rudos Elizabetos akys, aš sapnuodavau, kad mudu vėl esame 
kartu, ir kartais pabusdavau su ašaromis, džiūstančiomis ant 
skruostų. 

Beveik praradau viltį. 

Suprantate, jį perdėm gerai saugojo. Dolanas niekur neidavo 
be dviejų iki dantų ginkluotų žaliūkų. Rinkdavosi tik šarvuotus ka- 
dilakus, riedančius ant masyvių, radialinių, savaime užsisandarinan- 
čių padangų, kurioms pirmenybę teikė diktatoriai iš mažų, neramu- 
mų purtomų valstybių. 

Būtent tada man ir paaiškėjo, kaip įgyvendinti planus - tik prieš 
tai teko gerokai išsigąsti. 

Palydėjau jį atgal į Las Vegą, nutolęs nuo kadilako per vieną 
mylią, protarpiais per dvi arba tris. Dykumoje, keliaujant į rytus, jo 
automobilis retsykiais panėšėdavo į spingsulę, mirgančią ties hori- 
zontu, ir tuomet aš atmindavau, kaip saulės šviesoje spindėdavo Eli- 
zabetos plaukai. 

Tąkart sekiau įkandin atsitraukęs per padorų atstumą. Savaitės 
viduryje 71-ajame kelyje daug mašinų nesutiksi, o kai eismas nėra 
didelis, seklio darbas tampa pavojingu užsiėmimu - tą Žino netgi pra- 
dinės mokyklos mokytojas. Pravažiavęs oranžinį ženklą, skelbiantį 
APLINKKELIS UŽ 5 MYLIŲ, dar labiau sumažinau greitį. Dy- 
kumose priverstiniai lankstai pristabdo eismą iki vėžlio Žingsnio, o 
aš nė kiek netroškau atsidurti tiesiai už pilko kadilako, kuris bus 
priverstas lėtai dardėti kokiame nors provėžuotame šunkelyje. 

APLINKKELIS UŽ 3 MYLIŲ, pranešė kitas ženklas. Jo apa- 
čioje išvydau papildomą informaciją: PRIEŠAKYJE SPROGDI- 
NIMŲ ZONA, IŠJUNKITE TRUMPŲJŲ BANGŲ RADIJO 
IMTUVUS. 

Tuo momentu pagalvojau apie vieną, prieš daugelį metų matytą 
filmą, kuriame ginkluoti plėšikai atviliojo šarvuotą furgoną į dyku- 
mą, pakelėse pristatę netikrų aplinkkelio ženklų. Kai prigautas vai- 
ruotojas pasuko į apleistą purviną keliūkštį (dykumoje jų driekiasi 
tūkstančiai - avių išmindyti takai, į rančas vedantys šuntakiai, seni, 
tyruose nutrūkstantys vieškeliai), vagys pašalino ženklus ir nuoša- 
lioje vietovėje apsiautę šarvuotą furgoną sulaukė, kol sargybiniai iš- 
lis iš savo kabinos. 

Banditai juos nužudė. 

Šitai gerai prisiminiau. 

Banditai juos nužudė. 

Įsukus į lankstą, mano baimė pasitvirtino. Kelias pasirodė be- 
sąs siaubingai prastas - elementarus suslėgtos žemės ruožas, dviejų 

juostų, pilnas duobių, dėl kurių mano senasis biuikas kratėsi ir de- 
javo. Mašinai reikėjo naujų amortizatorių, bet šie iš mokytojo būtų 
pareikalavę nemenkų išlaidų, net jeigu jis - bevaikis našlys, neturin- 
tis jokių pomėgių ir svajonių, išskyrus keršto geismą. 

Biuikui barškant pirmyn, man netikėtai šovė mintis. Kitą kartą, 
kai Dolano kadilakas iš Las Vego trauks į Los Andželą arba at- 
virkščiai, aš važiuosiu priešakyje. Sukursiu netikrą aplinkkelį, kaip 
filme, nukreipsiu jį į tykias, kalnais apsuptas dykras, kurios plyti į 
vakarus nuo Las Vego. Paskui nuversiu iškeltus ženklus, kaip tą 
padarė plėšikai... 

Staiga sugrįžau į tikrovę. Dolano kadilakas stovėjo priešais, 
dulkėtoje šalikelėje. Viena padanga, nors ir savaime užsisandari- 
nanti, buvo nuleista. Tiksliau, sprogusi, dėl ko dabar mašina dunk- 
sojo ant ratlankio. Avarijos priežastimi greičiausiai tapo aštrus uo- 
lienos luistelis, kyšantis iš suplūktos žemės nelyginant miniatiūrinių, 
tankams skirtų spąstų dyglys. Prie automobilio pirmgalio vienas iš 
dviejų asmens sargybinių darbavosi domkratu. Kitas (milžinas kuilio 
snukiu, ežiuku kirptais plaukais, iš po kurių žliaugė prakaito srove- 
lės) saugojo šeimininką. Jie nerizikuodavo netgi tyruose. 

Dolanas stovėjo pakelėje - liaunas tipelis, dėvintis marškinius 
gilia apykakle ir tamsias laisvas kelnes. Žilas sruogas plaikstė dyku- 
mos vėjas. Jis rūkė ir stebėjo vyrus taip, tarytum pats būtų kažkur 
kitur, gal restorane, pokylių salėje arba saloniniame traukinio vago- 
ne. 

Mūsų žvilgsniai susidūrė, tačiau po sekundės jo akys nuslydo 
šalin. Dolanas manęs neatpažino, nors prieš septynerius metus, per 
pirminį bylos nagrinėjimą, sykį buvo mane matęs (kai dar turėjau 
plaukus!) sėdintį šalia žmonos. 

Siaubą, kuris persmelkė širdį, kai pasivijau kadilaką, pakeitė 
akinantis įniršis. 

Man magėjo persisverti, nuleisti keleivio langą ir užstaugti: kaip 
drįsai mane užmiršti? Kaip drįsai išmesti mane iš galvos? Žino- 

ma, taip elgtis galėtų nebent beprotis. Puiku, kad jis manęs nebe- 
prisiminė. Verčiau būti pelyte, už sienų panelių graužiančia laidus. 
Verčiau tapti voru, kuris pakraigėje veja voratinklį. 

Prie kėliklio prakaituojantis vyrukas pamojo man ranka, bet ne 
vien tik Dolanas pasižymėjo užmaršumu. Nukreipiau abejingas akis 
virš mostaguotojo, mintyse palinkėjau, kad jį nutrenktų apopleksija, 
saulės smūgis arba ir viena, ir kita tuo pačiu metu. Mano koja tebe- 
mygo akceleratoriaus pedalą, tačiau galva pulsavo ir tvinkčiojo. 
Kelioms sekundėms ties horizontu iškilę kalnai, rodės, susidvejino 
ar net susitrejino. 

Jei tik aš turėčiau ginklą, pagalvojau. Jei tik turėčiau gin- 
klą! Galėčiau tuojau pat atimti tavo niekingą, apgailėtiną gy- 
vybę! 

Kai įveikiau dar keliolika mylių, įsiklausiau į sveiko proto balsą. 
Ginklas neabejotinai būtų mane pražudęs. Tarkim, aš sustabdyčiau 
biuiką už domkratą minkančio žaliūko, išnirčiau laukan, pradėčiau 
šaudyti. Gal net ką nors sužeisčiau. Netrukus mane garantuotai nu- 
dobtų ir užkastų negiliame kape, o Dolanas kaip visada mėgautųsi 
gražių moterų draugija ir savo sidabriniu kadilaku kursuotų tarp Las 
Vego ir Los Andželo. Tuo tarpu mano palaikus išraustų ir šviečiant 
šaltai mėnesienai dėl kaulų susirietų dykumos žvėrys. Taip už Eliza- 
betą neatkeršyčiau. 

Drauge su juo keliaujantys vyrai buvo apmokyti žudyti. O aš 
dirbau mokykloje ir dėsčiau trečiokams. 

Tai ne filmas, priminiau sau grįždamas į greitkelį, pralėkdamas 
pro oranžinį ženklą su užrašu: KELIO DARBŲ PABAIGA. NE- 
VADOS VALSTIJA JUMS DEKOJA! Jei vis dėlto supainiočiau 
tikrovę su kinu ir nutarčiau, jog praplikęs, trumparegis trečiokų mo- 
kytojas sugebėtų įsikūnyti į purvinąjį Harį ne vien savo svajose, 
keršto planai nueitų perniek. 

Bet ar atkeršyti įmanoma? Ar įmanoma? 

Ketinimas sukurti netikrą aplinkkelį, be abejo, buvo romantiš- 
kas ir nerealus, kaip mintis šokti iš senojo biuiko ir trijulę užlieti kul- 
komis - aš, kuris nešaudė nuo šešiolikos, o pistoleto išvis niekada 
nelaikė rankoje. 

Šiaip ar taip, sumanymui įgyvendinti prireiktų grupelės bendri- 
ninkų. Net 1r filme darbavosi visa jų gauja - aštuoni ar devyni žmo- 
nės, išsiskirstę į du būrius, palaikantys ryšį racijomis. Vienas iš plė- 
šikų skrido lėktuvėliu ir danguje sukdamas ratus stebėjo, ar link 
spąstų artėjančio šarvuočio niekas neseka. 

Siužetą, aišku, išmąstė koks nors nusipenėjęs scenaristas, sėdin- 
tis prie baseino, viena ranka laikantis pinakolados taurę, kita gniau- 
žiantis “Pente!"" šratinuką ir Edgaro Volaso kūrinių santraukas. Netgi 
tam vyrukui reikėjo armijos, kad būtų apiplėštas šarvuotis. Aš pa- 
galbininkų neturėjau. 

Man nepavyktų. Per septynerius metus panašios apgaulingos 
vilties prošvaistės blykčiojo manyje ne kartą - pamenu, svarsčiau, 
kaip Dolano būste į oro kondicionavimo sistemą prileisti nuodingų 
dujų, padėti bombą jo namuose ar įsigyti išties mirtiną ginklą - pa- 
vyzdžiui, bazuką - ir prakeiktą sidabrinį kadilaką, braukiantį 71-u0- 
ju keliu į rytus, Las Vego kryptimi, arba į vakarus, Los Andželo pu- 
sėn, paversti liepsnų kamuoliu. 

Tokios mintys nieko vertos. 

Bet aš neįstengiau išvyti jų iš galvos. 

Atkirsk jį nuo pažįstamos teritorijos, sukuždėjo balsas, kal- 
bantis už Elizabetą, kaip patyręs aviganis nuo bandos atkerta 
avį, kurią jam nurodo šeimininkas. Nukreipk jį į tyrlaukius ir 
užmušk. Nužudyk visus. | 

Neišdegs. Net ir neatsižvelgiant į kitas aplinkybes, derėtų pri- 
pažinti esminį faktą: individui, sugebėjusiam taip ilgai išlikti gyvam 
kaip Dolanas, būdingas itin stiprus išgyvenimo instinktas, nedaug 
kuo besiskiriantis nuo paranojos. Jis su savo vyrais kaipmat per- 
prastų apgaulę. 

Šiandien lankstu jie važiavo, atsiliepė Elizabetos balsas. Ne- 
sudvejojo nė akimirkos. Nudardėjo pirmyn lyg avinėliai. 

Bet aš kažkaip Žinojau, jog Dolano tipo žmonės, kurie veikiau 
primena vilkus, numato pavojų šeštuoju pojūčiu. Iš kelių tarnybos 
angaro galėčiau pavogti tikrus aplinkkelių ženklus, išstatyti juos rei- 
kiamose vietose, papildyti fluorescenciniais oranžiniais kūgeliais ir 
keliomis dūmų cisternomis, tačiau Dolanas vis tiek užuostų dirglų, 
nuo dekoracijų atsiduodantį mano prakaito kvapą. Užuostų per ne- 
peršaunamą langą. Užsimerktų ir gyvačių duobės, atstojančios jo 
sąmonę, gelmėje išgirstų mano žmonos vardą. 

Elizabetos balsas nutyko, ir aš nusprendžiau, kad šiandien gal- 
voje jis nebenuskambės. Bet kai akiratyje pasirodė Las Vegas - 
melsvas, padūmavęs, virpantis dykumos pakraštyje, - smegenis vėl 
persmelkė šnabždesys: 

Tuomet nebandyk jo nuvilioti į savo sukurtą lankstą. Pri- 
gauk tikru aplinkkeliu. 

Žaibiškai pasukau biuiką į kelkraštį ir abiem kojom nuspau- 
džiau stabdį. Išsprogintas akis įbedžiau į galinio vaizdo veidrodėlį. 

Mano galvoje Elizabetos balsas ėmė kvatoti. Juokas skambėjo 
beprotiškai, bet po sekundės aš prie jo prisijungiau. 


**xk 


Kiti mokytojai prunkštė sužinoję, kad pradėjau lankyti “Devin- 
tosios gatvės sveikatingumo klubą“. Vienas jų pasiteiravo, ar tik 
kas nors mano fizionomijos nesumurkdė į smėlį. Aš taip pat rodžiau 
dantis. Aplinkiniai niekuo neįtars žmogaus, kuris krizena iš jų 
pokštų. Ir ko gi man nesijuokus? Juk žmoną palaidojau prieš sep- 
tynerius metus, ar ne? Iš jos beliko dulkės, plaukai ir keletas 
karste dūlančių kaulų. Ko gi man nesijuokus? Bendradarbiai ima 
spėlioti, ar tau nieko nenutiko, tik tada, kai nuolat slankioji nutaisęs 
rūškaną miną. 

Štai kodėl šypsojausi klausydamasis jų pašaipėlių, nors visą ru- 
denį ir žiemą man gėlė raumenis. Žvingavau iš jų sąmojų, nors ma- 
ne nuolat kankino alkis - vietoj antrų porcijų, naktipiečių, alaus, 
džino su toniku, kurį gurkšnodavau prieš pietus, valgiau kalnus rau- 
donos mėsos ir žalumynus, žalumynus, žalumynus. 

Per Kalėdas nusipirkau “ Nautilus" treniruojį. 

Ne, tai ne visai tiesa. Kalėdoms “ Nautilus" treniruoklį man pa- 
dovanojo Elizabeta. 

Dolaną matydavau gerokai rečiau. Didžiąją laisvalaikio dalį pa- 
skyriau kūnui tobulinti, pastangoms atsikratyti pilvu, prisiauginti rau- 
menų ant rankų ir kojų, sustiprinti krūtinės ląstą. Bet kartais atrody- 
davo, kad aš neištempsiu, nepajėgsiu atgauti geros fizinės būklės, 
neišgyvensiu be antrų porcijų, pyragaičių ir grietinėlės lašelių, ku- 
riais retsykiais pasigardindavau kavą. Tokiais momentais priva- 
žiuodavau prie vieno iš jo mėgstamų restoranų arba klubų, lūku- 
riuodavau, kol Dolanas išlips iš balzganai pilko kadilako drauge 
su arogantiška, šalta it ledas blondine, kikenančia, ant palydovo 
rankos pakibusia raudonplauke arba abejomis iš karto. Ir jis pa- 
sirodydavo - žmogus, pribaigęs mano Elizabetą - pasipuošęs ma- 
dingais marškiniais iš “Bidžano"' salono, su auksiniu “Rolex"* laik- 
rodžiu, spindinčiu naktinio klubo šviesose. Kai nuvargdavau ir 
prarasdavau ryžtą, dairydavausi Dolano, kaip mirtinai ištroškęs ke- 
liautojas dykumoje ieško oazės. Atgaudavau jėgas išgėręs nuodingo 
jo vandens. 

Vasarį pradėjau kasdien bėgioti, o kiti mokytojai įniko kvaksėti 
iš mano plikės, kuri nuolat parausdavo ir nusilupdavo, kad ir kiek 
kremo nuo saulės ant jos užtepliodavau. Juokdavausi kartu su jais, 
tarytum porą sykių ko neapalpau: po pasilakstymų teko masažuoti 
diegiančias, mėšlungio sutrauktas kojas. 

Atėjus vasarai, į Nevados kelių tarnybą kreipiausi dėl darbo. 
Komunalinis skyrius preliminariai patvirtino prašymą ir mane nu- 
siuntė pas apygardos brigados vadovą - Harvį Blokerį, aukštaūgį, 

po Nevados saule kone juodai įdegusį vyriškį mėlynais džinsais, 
dulkėtais darbiniais batais ir mėlynais berankoviais marškinėliais, 
ant kurių buvo perspėjimas: PRASTAI NUSITEIKĘS. Po oda 
slankiojo įspūdingos apimties raumenys. Jis peržiūrėjo prašymą, 
dėbtelėjo į mane ir nusikvatojo. Į ritinėlį susukta, milžiniškame 
kumštyje suspausta mano anketa atrodė kaip popieriaus skiautelė. 

- Juokauji, drauguži, ne kitaip. Mes plušame po dykumos saule 
per svilinantį karštį. Čia tau ne mėšlinas jupių soliariumas. Kuo už- 
siimi tikrame gyvenime, vyruti? Dirbi buhalteriu? 

- Mokytojauju, - atsakiau. - Trečiokams. 

- O Jėzau, - vėl prajuko jis. - Pranyk man iš akių, gerai? 

Aš turėjau kišeninį laikrodį, paveldėtą iš prosenelio, kuris triūsė 
paskutinėje didžiojo transžemyninio geležinkelio atkarpoje iki pat 
pabaigos, anot šeimos legendos, kai buvo įkalta paskutinė bėgvinė. 
Išsitraukęs laikrodį pasiūbavau jį ant grandinėlės priešais Blokerio 
veidą. 

- Matai? - pratariau. - Kainuoja šešis, gal net septynis, šimtus 
dolerių. 

- Mėgini papirkti? - dar kartą sukrizeno jis. Na, 1r tipas - ne- 
duok valgyti, tik pasijuokti. - Bičiuli, man teko girdėti apie Žmones, 
sudariusius sandėrius su šėtonu. Bet tu esi pirmas, kuris duoda kyšį 
norėdamas pakliūti į pragarą. - Blokerio akyse nušvito kažkas pa- 
našaus į užuojautą. - Tau rodos, kad žinai, kur atsidursi. Bet iš tiesų 
tu neturi nė menkiausio supratimo, patikėk manimi. Liepą, į vaka- 
rus nuo Indian Springs miestelio, temperatūra neretai pakyla iki šim- 
to septyniasdešimties laipsnių*. Apsiverkia netgi patys tvirčiausi vy- 
rai. O tau, drauguži, trūksta stiprybės. Net ir nematydamas tavęs 
pusnuogio, žinau, kad po marškiniais tėra raumenėliai, papumpuoti 
jupių sveikatingumo klube. Didžiojoje Dykynėje jie tau nepadės. 

- Tą dieną, kai nuspręsi, kad susimoviau, aš pasitrauksiu, - at- 
sakiau. - Laikrodis, Žinoma, atiteks tau. 


*170 laipsnių pagal Farenheitą - maždaug 76 laipsniai pagal Celsijų. 

- Suknistas melagis. 

Kurį laiką mudu spoksojome vienas į kitą. 

- Ne, tu nesi suknistas melagis, - nustebęs tarstelėjo Blokeris. 

- Nesu. 

- Leisi Tinkeriui pasaugoti laikrodį? - jis dūrė nykščiu į gigantiš- 
ką juodaodį raštuotais marškinėliais, įsitaisiusį buldozerio kabinoje, 
šlamščiantį vaisinį pyragaitį, kurį nusipirko “Makdonalde"', besiklau- 
santį mūsų pokalbio. 

- Jis patikimas? 

- Aišku, velniai rautų. 

- Ką gi, tegul pasaugo. Iki kol mane išspirsi arba iki rugsėjo, 
kai man reikės grįžti į mokyklą. 

- O kas atiteks man? 

Bedžiau pirštu į savo prašymą, kurį Blokeris gniaužė kumštyje. 

- Pasirašyk jį, - tariau. - Štai kas tau atiteks. 

- Beprotis. 

Pagalvojau apie Dolaną bei Elizabetą ir nutylėjau. 

- Pradėsi nuo juodo darbo, - įspėjo Blokeris. - Iš sunkvežimio 
kastuvu semsi karštą asfaltą, kurį versi į duobes. Ne todėl, kad man 
reikia tavo prakeikto laikrodžio - nors aš mielai jį priglausiu. Tie- 
siog taip pradeda visi. 

- Gerai. 

- Svarbiausia, kad suprastum, ką sakau, vyruti. 

- Aš suprantu. 

- Nė velnio, - atšovė Blokeris. - Bet netrukus pamatysi, ką tu- 
rėjau omenyje. 

Jis buvo teisus. 


Iš pirmų poros savaičių beveik nieko neprisimenu - tik tai, kaip 
karštą asfaltą šveisdavau į kelio įdubas, suplūkdavau jį ir nukoręs 

galvą linguodavau paskui sunkvežimį iki kitos duobės. Kartkartėmis 
darbuodavomės netoli Vego, ir mano ausis pasiekdavo tilindžiavi- 
mas, sklindantis iš lošimų namų, bylojantis, jog kažkam pasisekė 
laimėti stambų prizą. Protarpiais varpeliai skambėdavo mano galvo- 
je. Kilstelėjęs akis pamatydavau, kad Harvis Blokeris Žiūri į mane 
su keista užuojautos išraiška. Nuo plento tvoskiančioje kaitroje vir- 
pėdavo jo veidas. Retsykiais atsigręždavau į buldozerį ir brezentu 
aptrauktoje šio kabinoje išvysdavau Tinkerį, ant grandinėlės sūpuo- 
jantį mano prosenelio laikrodį, nuo kurio blyksėjo saulės atspin- 
džiai. 

Man teko sukaupti visą valią, kad nenukeipčiau. Iš paskutiniųjų 
stengiausi neprarasti sąmonės. Birželį atlaikiau. Pirmąją liepos sa- 
vaitę, per priešpiečių pertraukėlę, Blokeris prisėdo šalia manęs. 
Tuo metu valgiau sumuštinį spausdamas jį drebančia ranka. Gan 
dažnai virpulys krėsdavo kūną iki dešimtos vakaro. Dėl karščio. 
Arba tirtėsi, arba nuleipsi, tvirtinau sau. Prisimindavau Dolaną ir to- 
liau drebėdavau, kažkaip sugebėdamas nepasiduoti alpuliui. 

- Tau vis dar stinga jėgų, vyruti, - pasakė jis. 

- Ne, - atkirtau. - Bet, kaip kalba žmonės, pažiūrėk, nuo ko 
man reikėjo pradėti. 

- Kiekvieną sykį, kai atsisuku, tikiuosi pamatyti tave išsikėtoju- 
sį vidury kelio, o tu tebestovi ant kojų. Bet dar nugriūsi. 

- Ne. 

- Klysti. Jei liksi už sunkvežimio, būtinai susileisi. 

- Ne. 

- Mūsų laukia karščiausia vasaros dalis, vyruti. Tinkas ją vadina 
kepykla. 

- Nieko man nenutiks. 

Blokeris kišenėje sužvejojo mano prosenelio laikrodį. Metė jį 
man ant kelių. 

- Pasiimk šitą sumautą žaisliuką, - su pasibjaurėjimu išdrožė. - 
Man jis nereikalingas. 

- O kaip mūsų susitarimas"? 

- Aš jį nutraukiu. 

- Jeigu mane atleisi, kreipsiuos į arbitražą. Tu pasirašei prašymą 
Ir... 

- Nesijaudink, neatleisiu, - atsiliepė Blokeris ir nusigręžė. - 
Liepsiu Tinkui tave pamokyti, kaip valdyti ekskavatorių. 

Ilgą laiką Žiopsojau į jį nežinodamas, ką pasakyti. Nūnai mane 
ir vėsią bei malonią trečiokų klasę tarytum skyrė praraja... vis dėlto 
aš iki šiol nepajėgiau suvokti, kaip mąstė Blokeris arba ką jis turė- 
jo omenyje. Nujaučiau, jog tas vyrukas manimi žavisi ir kartu bjau- 
risi, bet nenutuokiau kodėl. Tau nebūtina apie tai galvoti, staiga 
sąmonėje pasigirdo Elizabetos balsas. Sutelk mintis į Dolaną. Pri- 
simink Dolaną. 

- Kodėl taip elgiesi? - galiausiai paklausiau. 

Jis nudelbė mane pašaipiu žvilgsniu, kuriame atsispindėjo ir 
įtūŽis. 

- Kas tave apsėdo, vyruti? Kas, tavo manymu, aš esu? 

- Ašne... | 

- Tikriausiai būgštauji, jog dėl to suknisto laikrodžio tave užmu- 
šiu, tiesa? 

- Atleisk. 

- Aha, kurgi ne. Tikras atgailautojų močkrušys. 

Prosenelio laikrodį įsikišau į kišenę. 

- Tu niekuomet nebūsi stiprus, vyruti. Kai kurie žmonės ir auga- 
lai negali gyventi be saulės. Kiti sudžiūsta ir miršta. Tu merdėji. Pats 
žinai, kad vos pradvėsuoji, bet vis tiek nesitrauki į šešėlį. Kodėl? 
Kodėl taip alini organizmą? 

- Aš turiu savų priežasčių. 

- Neabejoju. Padėk Dieve tiems, kurie tau stos skersai kelio. 

Jis pakilo ir nupėdino šalin. 

Prie manęs priėjo išsišiepęs Tinkeris. 

- Manai, sugebėsi išmokti valdyti ekskavatorių? 

- Taip. 

- Ir man taip atrodo. Senajam Blokagalviui tu patinki. Tik jis 
nežino, kaip išreikšti prielankumą. 

- Pastebėjau. 

Tinkas prajuko. 

- Tu esi velniškai kietas riešutėlis, ar ne? 

- Tikiuosi, - atsakiau. 

Likusią vasaros dalį praleidau vairuodamas ekskavatorių. Kai 
rudenį grįžau iš mokyklos, ne ką šviesesnis negu Tinkeris, kiti mo- 
kytojai nustojo traukę mane per dantį. Kartais žvilgčiodavo į manę 
akių krašteliu, bet nebesijuokė. 

Aš turiu savų priežasčių. Štai ką jam pasakiau. Ir nemelavau. 
Tris mėnesius prakiurksojau pragare ne šiaip sau. Privalėjau sutvir- 
tėti. Tokių drastiškų priemonių neprisireiktų, jei raoštum kapą vyrui 
arba moteriai, tačiau žmonių laidoti aš neketinau. 

Pakišti po velėną rengiausi prakeiktą kadilaką. 


*k*x* 


Iki kitų metų balandžio Valstijos kelių komisija mano adresą 
įtraukė į sąrašą, pagal kurį siųsdavo reklaminius leidinius. Kas mė- 
nesį gaudavau suvestinę, pavadintą “Nevados kelio ženklai". Di- 
džiumą informacijos, susijusios su greitkelių mokesčiais, perkama 
arba parduodama darbų įranga, valstijos priimtais įstatymais tokio- 
mis temomis, kaip kopų priežiūra arba antierozinė metodika, tik 
permesdavau akimis. Labiausiai domėjausi paskutiniais puslapiais - 
kalendoriumi, nurodančiu, kur ir kokiomis dienomis artimiausią mė- 
nesį bus tiesiami keliai. Man ypač rūpėjo eilutės, papildytos sutrum- 
pinimu: PERASF. Tai reiškė perasfaltavimą. Iš savo patirties, įgy- 
tos, kai plušėjau Harvio Blokerio brigadoje, Žinojau, jog aplinkkelių 
prisireikdavo būtent per šias procedūras. Dažniausiai, bet ne visa- 
da. Greitkelių komisija uždarydavo plento atkarpą tik tuomet, kai 

nelikdavo jokios kitos išeities. Anksčiau ar vėliau, mąsčiau, san- 
trumpa nulems Dolano baigtį. Tos šešios raidės, kurias protarpiais 
sapnuodavau: PERASF. 

Be abejo, lengva nebus. Visų pirma gali tekti laukti ne vienerius 
metus. Nenustebčiau, jei per tą laiką Dolanas nusibaigtų smurtine 
mirtimi, tačiau ne nuo mano rankos. Jis priklausė gretoms blogų, 
pavojingai gyvenančių žmonių. Tarpusavyje turės sutapti keturi 
menkai vieni su kitais susiję faktoriai, tarsi retai pasitaikantis plane- 
tų išsidėstymas: Dolano kelionė, mano atostogos, valstybinė šventė 
ir trijų dienų savaitgalis. 

Taip, gali būti, kad praeis daug metų. Nevertėtų atmesti ir tiki- 
mybės, jog tikslo neįgyvendinsiu niekada. Bet širdyje kirbėjo įsiti- 
kinimas, kad mano diena išauš, ir tuomet aš būsiu jai pasiruošęs. 
Galų gale lūkesčiai išsipildė. Ne tą vasarą ir ne rudenį. Netgi ne kitą 
pavasarį. Bet pernai birželį atsiverčiau “Nevados kelių ženklus" ir 
štai ką išvydau kalendoriuje: 


LIEPOS 1-LIEPOS 22: 
71 KELIAS 440-472 MYLIOS 


(VAKARINĖ JUOSTA) PERASF. 


Drebančiomis rankomis pasklaidžiau stalinio kalendoriaus pus- 
lapius ir pamačiau, kad liepos 4-oji išpuola pirmadienį. 

Vadinasi, sutampa trys iš keturių esminių faktorių, nes perasfal- 
tuojant tokią ilgą plento atkarpą, neabejotinai prisireiks aplinkkelio. 

O Dolanas... kaipgi Dolanas? Kaip ketvirtasis faktorius? 

Kiek pamenu, per tuos septynerius metus, liepos 4-osi0s sa- 
vaitėmis (vienais iš ramesnių laikotarpių Las Vege) jis tris kartus va- 
žiavo į Los Andželą. Dar tris sykius keliavo kitur - į Niujorką, Ma- 
jamį ir netgi į Londoną. Vieną kartelį paprasčiausiai liko Vege. 

Jei tik jis išvyks... 

Kaip sužinoti? 

sidėjau ilgiems ir kankinantiems apmąstymams, bet juos nuolat nu- 
traukdavo dvi vizijos. Vienoje iš jų regėjau, kaip prieš saulėlydį, 
71-uoju keliu, Los Andželo pusėn lekia Dolano kadilakas, nuo ku- 
rio krenta ištįsęs šešėlis. Mačiau, kaip jis rieda pro aplinkkelių žen- 
klus, pro paskutinįjį, perspėjantį vairuotojus išjungti radijo imtuvus, 
pro trejoms šventinio savaitgalio dienoms apleistą sunkiąją techniką 
- buldozerius, greiderius, ekskavatorius. 

Antroji vizija buvo tapati pirmajai, išskyrus tai, kad iš akiračio 
pranyko įspėjamieji ženklai, kuriuos aš pašalinau. 

Tik paskutiniąją dieną mokykloje man toptelėjo, kaip sužinoti 
jo planus. Aš kone snūduriavau, mintimis nutolęs nuo pamokų ir 
Dolano per milijoną mylių, bet staiga išsitiesiau lyg nukratytas elek- 
tra ir nuo savo stalo netyčia nutrenkiau vazą (iš jos kyšojo dailios 
dykumos gėlytės; kurias prieš vasaros atostogas man įteikė moki- 
niai). Atsitrenkęs į grindis keraminis indas sudužo, ir keletas vaikų, 
irgi mažne snaudusių, taip pat įsitempė it stygos. Mano veido iš- 
raiška, matyt, vieną išgąsdino, nes mažylis, vardu Timotis Urikas, 
apsiašarojo, ir aš turėjau jį nuraminti. 

Paklodės, mąsčiau guosdamas Timį. Paklodės ir pagalvių ap- 
valkalai. Patalynė, stalo sidabras, kilimai, perkelis... Jis pagei- 
daus nepriekaištingos tvarkos. 

Na, Žinoma. Išorinis blizgesys Dolanui rūpėjo ne mažiau negu 
kadilakas. 

Lūpų kampučius nejučia pakėliau aukštyn, Timis Urikas atsakė 
tuo pačiu, bet aš šypsojausi ne jam. 

Mano vypsnis buvo skirtas Elizabetai. 


*** 


Tais metais pamokos užsibaigė birželio 10-ąją. Beveik po dvie- 
jų savaičių išskridau į Los Andželą. Išsinuomojau automobilį, įsikū- 
riau pigiame viešbutyje, kuriame apsistodavau ir anksčiau. Tris die- 


132 


nas iš eilės atklysdavau į Holivudo Kalvas ir stebėdavau Dolano 
namą. Nuolat ten kiurksoti negalėjau, nes būčiau patraukęs į savęs 
dėmesį. Turtuoliai samdo žmones, akylai besidairančius įsibrovėlių, 
nes šie pernelyg dažnai pasirodo besą pavojingi. 

Kaip aš. 

Iš pradžių aplinkui viešpatavo ramybė. Pastatas, aišku, nebuvo 
užkaltas lentomis, o pievelė neatrodė apžėlusi (apsaugok, Viešpa- 
tie!), vandenį baseine, suprantama, kažkas valydavo ir chloruoda- 
vo. Tačiau Dolano rezidencija vis tiek dvelkė tuštuma. Nuo vasaros 
saulės kambarius saugojo užtrauktos naktinės užuolaidos, šalia pa- 
radinių durų nestovėjo mašinos, prie baseino niekas nesiartindavo, 
neskaitant plaukus į uodegėlę susirišusio jaunuolio, kuris kasryt jį iš- 
valydavo. 

Bemaž įtikėjau, kad sėkmė nuo manęs nusigręžė. Iš Los An- 
dželo nesitraukiau, nes vis dar vyliausi, jog prie trijų faktorių prisi- 
jungs ir ketvirtas. 

Birželio 29-ąją, kai jau susitaikiau su mintimi, kad lūkuriuoti 
teks dar mažiausiai metus, per kuriuos treniruosiuos, 0 vasarą vai- 
ruosiu ekskavatorių Harvio Blokerio brigadoje (jei tik jis sutiks pri- 
imti mane į darbą), priešais Dolano valdas sustojo mėlynas automo- 
bilis su užrašu LOS ANDŽELO SAUGOS TARNYBA. Laukan 
išlipo uniformuotas vyriškis, kuris atrakino vartus. Pro atsivėrusį įė- 
jimą nuvairavo mašiną ir prapuolė už kampo. Po kelių minučių var- 
tus uždarė, atbraukęs link jų pėsčiomis. 

Na, vis šis tas. Sušmėžavo miglotos vilties kibirkštis. 

Aš dingau iš stebėjimo taško beveik dviem valandoms. Galop 
grįžau ir šįkart sustabdžiau mašiną prie pat įvažiavimo į kvartalą. Po 
penkiolikos minučių prie Dolano namo privažiavo mėlynas furgo- 
nas, ant kurio šono buvo užrašyta DRUČKIO DŽO VALYMO 
PASLAUGOS. Pajutau, kaip krūtinėje suspurdėjo širdis. Pamenu, 
spiginausi į galinio vaizdo veidrodėlį ir lyg replėmis spaudžiau išnuo- 
moto automobilio vairą. 

Iš furgono išniro keturios moterys: dvi baltaodės, juodaodė ir 
meksikietė. Nors apsirengusios baltai kaip padavėjos, jos, žinoma, 
dirbo valytojomis. 

Sureagavęs į vienos moteriškės skambutį, apsaugininkas atra- 
kino vartus. Kurį laiką penkiukė plepėjo ir kikeno. Vyrukas paban- 
dė pliaukštelėti per užpakalį kažkuriai iš valytojų, bet toji kvatoda- 
ma tvojo jam per ranką. 

Viena iš moterų sėdo į furgoną ir jį nuvairavo link paradinių du- 
rų. Kitos čiauškėdamos nužingsniavo įkandin, o apsaugininkas vėl 
uždarė vartus. 

Mano veidu tarytum riebalai tekėjo prakaitas. Širdis stuksėjo 
kaip pašėlusi. 

Kol žiūrėjau į veidrodėlį, jie pranyko iš akiračio. Surizikavau ir 
apsisukau. 

Pamačiau, kaip atsiveria galinės furgono durys. 

Viena iš jų nešė švarių paklodžių šūsnį, kita laikė rankšluosčius, 
trečia išvilko porą dulkių siurblių. 

Jos sutartinai žengė prie namo durų, ir apsaugininkas visas įleido 
vidun. 

Nuriedėjau šalin taip virpėdamas, kad vos pajėgiau vairuoti 
mašiną. 

Tie žmonės prisistatė sutvarkyti namus. Dolanas ketino čia at- 
vykti. 


Jis nekeisdavo seno kadilako į naują kasmet ar kas porą - ar- 
tėjant tam birželiui, savo pilkuoju sedanu Dolanas važinėjo jau tre- 
čius metus. Aš puikiai Žinojau automobilio matmenis. Išgavau 
juos iš “Dženeral Motors", apsimetęs faktinės medžiagos ieškan- 
čiu rašytoju. Man atsiuntė šiuometinio modelio vadovą ir instruk- 
cijas. Netgi sugrąžino mano pridėtą, sau adresuotą voką su pašto 

ženklu. Stambios kompanijos išlieka maloningos, net kai patiria 
nuostolių. 

Įsidėmėjau tris skaičius - maksimalų kadilako plotį, aukštį ir ilgį 
- ir persakiau juos savo draugui, matematikui iš Las Vego vidurinės 
mokyklos. Kaip minėjau, aš tam kruopščiai rengiausi, ir ne visi pa- 
ruošiamieji darbai reikalavo fizinių jėgų. Tikrai ne didžiuma. 

Pateikiau savo problemą kaip grynai hipotetinę. Mėginu sukurti 
fantastinį apsakymą, tvirtinau, ir noriu, kad visi skaičiai sutaptų. 
Netgi išmąsčiau keletą tikėtinų siužeto epizodų - pats apstulbau su- 
vokęs, koks esu išradingas. 

Bičiulis pageidavo žinoti, kokiu greičiu lėks žvalgybinis ateivių 
transporteris. Tokio klausimo nesitikėjau, todėl pasiteiravau, ar šioji 
smulkmena svarbi. 

- Be abejo, - užtikrino jis. - Jei tau reikia, kad žvalgybinis atei- 
vių visureigis iš tavo apsakymo papultų tiesiai į spąstus, pastarieji 
privalo būti tinkamų apimčių. Kiek suprantu, taviškis transporteris 
yra septyniolikos pėdų ilgio ir penkių pėdų pločio. 

Išsižiojau norėdamas pareikšti, kad nieko panašaus nesakiau, 
bet jis iškėlė ranką ir privertė mane užsičiaupti. 

- Matmenys - apytikriai. Taip bus lengviau apskaičiuoti lanką. 

- Ką? 

- Nusileidimo lanką, - pakartojo jis, ir aš atvėsau. Žmogus, 
puoselėjantis keršto troškimą, šią frazę galėjo įsimylėti. Ji skambėjo 
niūriai ir grėsmingai. Nusileidimo lankas. 

Iš pradžių galvojau, jog kadilakas paprasčiausiai atsidurs ka- 
pe, jeigu iškasiu duobę, didesnę nei automobilio matmenys. Drau- 
gas padėjo man suvokti, kad pirmiausia kapui teks atlikti spąstų 
vaidmenį. 

Reikšminga yra pati forma, aiškino jis. Siauras griovys, kurį re- 
gėjau mintyse, ko gero, nepateisintų lūkesčių - tiksliau sakant, eg- 
zistavo didelė tikimybė, kad mano planas neišdegtų. “Užuot įlėkęs 

tiesiai į daubą, - kalbėjo bičiulis, - transporteris gali pasvirti ant 
griovos krašto. Jam sustojus, pro keleivio dureles išsiropštę ateiviai 
supleškintų visus tavo apsakymo veikėjus". Spąstų pirmagalį derė- 
tų išplėsti, pasiūlė jis. Kitaip tariant, visa tranšėja turėtų įgauti piltu- 
vėlio pavidalą. 

Keblumų kėlė ir greitis. 

Jei Dolano kadilakas švilps per sparčiai, o duobė bus pernelyg 
trumpa, automobilis ją tiesiog perskris šiek tiek įdubdamas arba ki- 
tą griovio pusę užkabindamas kapoto apačia. Vienaip ar kitaip, jis 
apvirs ant stogo, tačiau į griovį neįkris. Antra vertus, jei kadilakas 
riedės per lėtai, ir manieji spąstai bus per ilgi, jis gali įsiremti į dugną 
pirmagaliu, o ne ratais. Man iš to jokios naudos. Pastangos užkasti 
kadilaką, kurio bagažinė ir buferis kyšo iš žemės, primintų mėgini- 
mus palaidoti žmogų aukštyn kojomis. 

- Na, kokiu greičiu brauktų tavo žvalgybinis transporteris? 

Mintyse bematant sumečiau atsakymą. Atvirame greitkelyje 
Dolano vairuotojas išspausdavo nuo šešiasdešimties iki šešiasde- 
šimt penkių mylių per valandą. Toje atkarpoje, į kurią norėjau ma- 
šiną nukreipti, jis veikiausiai važiuos lėčiau. Aplinkkelio ženklus pa- 
šalinsiu, tačiau sunkiosios technikos arba asfaltavimo darbų niekaip 
nepaslėpsiu. 

- Iki dvidešimties ralų, - pareiškiau. 

Jis vyptelėjo. 

- Gal išverstum? 

- Tarkim, iki penkiasdešimties žemiškųjų mylių per valandą. 

- Aha. - Bičiulis ėmėsi darbo. Aš atsisėdau greta išsišiepęs, ste- 
bėdamas draugą spindinčiomis akimis, nebyliai kartodamas nuosta- 
biąją frazę: nusileidimo lankas. 

Po akimirkos jis pakėlė galvą. 

- Žinai, - tarė, - tau reikėtų pakeisti transporterio matmenis. 

- Kodėl? 

- Na, septyniolikos pėdų ilgio ir penkių pėdų pločio žvalgybinis 
visureigis būtų velniškai masyvus, - suprunkštė jis. - Kaip “Linkol- 
nas Markas IV" 

Aš irgi parodžiau dantis. Mudu juokėmės drauge. 


Kai pamačiau moteris, nukulniavusias į Dolano rezidenciją su 
švariomis paklodėmis bei rankšluosčiais, tučtuojau grįžau į Las Ve- 
g4. | 

Atrakinau laukujes savo namo duris, nėriau į svetainę ir čiupau 
telefono ragelį. Mano ranka mažumėlę drebėjo. Devynerius metus 
lūkuriavau ir stebėjau įvykius tarsi voras pakraigėje arba pelytė už 
medinės sienos panelės. Stengiaus Dolanui nesuteikti nė menkiau- 
sios užuominos, kad Elizabetos vyras juo tebesidomi - visiškai abe- 
jingas žvilgsnis, kuriuo jis mane apdovanojo tądien, kai pakeliui į 
Vegą aplenkiau kadilaką sprogusia padanga, tapo puikiausiu atlygiu, 
nors tuo momentu ir įniršau. 

Dabar teko rizikuoti. Kitos išeities neturėjau, nes vienu metu 
dviejose vietose būti negalėjau, o man reikėjo sužinoti, ar Dolanas 
keliaus į Los Andželą, ir žinoti, kuomet trumpam pradanginti ap- 
linkkelio ženklus. 

Neblogą, mano nuomonę, planą sumąsčiau skrisdamas lėktuvu 
namo. Jei tik viską atliksiu teisingai, jis būtinai išdegs. 

Paskambinau Los Andželo informacijos tarnybai ir sužinojau 
“Dručkio Džo valymo paslaugų" numerį. Po minutės, kai jį surinkau 
ir kitame laido gale išgirdau balsą, prisistačiau: 

- Čia Bilas iš “Renės aptarnavimo“. Šeštadienį rengiame vaka- 
rėlį Holivudo Kalvose - Astero kelias 1121. Norėjau paprašyti pa- 
slaugos. Galbūt viena iš jūsų merginų patikrintų, ar pono Dolano 
namuose, spintelėje virš viryklės, tebėra didysis indas punšui? 

Man liepė luktelėti. Paklusau, nors sulig kiekviena užsitęsusia 
sekunde vis labiau baiminausi, kad pašnekovas užuodė klastą ir 
dabar skambino į telefonų kompaniją. 

Galiausiai, po amžinybės, jis atsiliepė. Sprendžiant iš balso, bu- 
vo sutrikęs. Ačiū Dievui. To aš ir norėjau. 

- Vakarėlis šeštadienį? 

- Teisingai. Šiuo metu jiems reikalingo milžiniško dubens punšui 
mes neturime, todėl kažko panašaus reikėtų dairytis visame mieste. 
Bet, jei neklystu, jį galima rasti pono Dolano namuose. 

- Klausykit, pagal mano grafiką, ponas Dolanas atvyks tiktai 
sekmadienį, ne anksčiau kaip trečią popiet. Suprantama, mano 
mergaitės virtuvėje paieškos dubens, bet... pirmiausia derėtų viską 
išsiaiškinti. Pono Dolano nepavedžiosi už suknistos nosies, atleiskit 
už posakį... 

- Sutinku, - pritariau. 

- ...1r jeigu jis ketina atvažiuoti diena anksčiau, aš privalau nu- 
siųsti daugiau merginų. 

- Leiskit dar kartelį sutikrinti savo užsakymus, - paprašiau. 
Greta manęs, ant stalo, gulėjo trečiokams skirtas skaitymo vadovė- 
lis “Visur vedantys keliai". Kilstelėjau knygą prie ragelio ir pašiure- 
nau puslapius. 

- O varge, - sumurmėjau. - Apsirikau. Jis kviečiasi svečius sek- 
madienio vakarui. Kokia kvaila klaida. Sumaišysit mane su žemė- 
mis? 

- Ne-e. Palaukit truputį. Paskambinsiu savo merginoms ir liep- 
siu joms pažiūrėti... 

- Nebūtina. Juk priėmimas įvyks sekmadienį. Iki tol iš vestuvių 
Glendeile atgausime savąjį punšo indą. 

- Ką gi, nusiraminkit. - Maloniame jo balse abejonės neišgir- 
dau. Taip kalbėjo žmogus, kuriam nekilo jokių įtarimų. 

Bent aš taip vyliausi. 

Nuleidau ragelį ant telefono aparato ir kuriam laikui sustingau. 
Galvoje verpetais sūkuriavo mintys. Norint trečiai nusigauti į Los 
Andželą, iš Las Vego reikėtų išvykti dešimtą ryto. Prie aplinkkelio 
Dolanas priartėtų maždaug pusę dvyliktos. Tokiu paros metu aplin- 
kui nebus nė gyvos dvasios. 

Nutariau liautis svajojęs ir imtis veiksmų. 

Laikraštyje peržvelgiau skelbimus, įtrauktus į “Reikalinga? skiltį, 
paskambinau keliais numeriais, tuomet išlėkiau apžiūrėti man įper- 
kamų penkių transporto priemonių. Pasirinkau aptrankytą “Fordą", 
furgoną, nuriedėjusį nuo konvejerio tais pačiais metais, kai buvo nu- 
žudyta Elizabeta. Sumokėjau grynais. Taupomojoje sąskaitoje be- 
liko du šimtai penkiasdešimt septyni doleriai, bet dėl to nė trupučio 
nesukau galvos. Pakeliui namo užvažiavau į nuomos punktą, dy- 
džio sulig nukainotų prekių parduotuve, kur įsigijau nešiojamą oro 
kompresorių. Šįkart teko pasinaudoti “MasterCard" kortele. 

Vėlyvą penktadienio popietę į furgoną sukroviau darbui būti- 
nus daiktus: kirtiklius, kastuvus, kompresorių, rankinį vežimėlį, įran- 
kių dėžę, žiūronus, iš kelių tarnybos pasiskolintą kūjinį perforatorių 
su įvairiais, strėlės antgalius primenančiais, asfalto pjaustymui skir- 
tais priedais, didžiulę kvadratinę drobės atraižą (smėlio spalvos), 
storą brezento ritinį - prie šio plušėjau visą praėjusią vasarą, dvide- 
šimt vieną medinį statramstį, kiekvieno iš kurių ilgis siekė penkias 
pėdas. Paskutinis, bet ne mažiau svarbus instrumentas - masyvus 
pramoninis sankabų tvirtiklis. 

Dykumos pakraštyje užsukau į prekybos centrą ir stovėjimo 
aikštelėje nugvelbiau porą mašinų numerių. Pritvirtinau juos prie sa- 
vo furgono. 

Už septyniasdešimt šešių mylių į vakarus nuo Vego kelkraštyje 
iškilo pirmasis oranžinis ženklas: PRIEŠAKYJE KELIO DAR- 
BAI. VAŽIUOKITE ATSARGIAI. Dar už mylios išvydau kitą 
lentelę su užrašu, kurį man magėjo pamatyti nuo... na, nuo tada, kai 
žuvo Elizabeta, nors anuomet aš to nežinojau. 

APLINKKELIS UŽ 6 MYLIŲ. 

Tirštėjant prieblandai, atvykau į vietą ir įvertinau padėtį. Nu- 
sprendžiau, kad, jei būtų mano valia, dekoracijoms sceną išsirink- 
čiau kiek kitokią, nors ir panašią. 

Lankstas vingiavo dešinėn, tarp dviejų kalvų. Nuošalų šuntakį 
kelininkai išlygino ir praplėtė, kad juo galėtų riedėti sunkiasvoris 
transportas. Kur nusukti, rodė tvyksčiojanti strėlė, kuriai energija 
tiekė dūzgiantis, užrakintoje plieninėje dėžutėje paslėptas akumulia- 
torius. 

Už aplinkkelio, plentui kylant į antrąją keterą, driekėsi dviguba 
kūgelių užtvara. Dar toliau (matyt, pasitaikydavo bukapročių vai- 
ruotojų, kurie nepastebėdavo mirksinčios strėlės ir taranuodavo kū- 
gelių liniją), milžiniškas it skelbimų lenta, oranžinis ženklas skelbė: 
KELIAS UŽDARYTAS. VAŽIUOKITE APLINKKELIU. 

Bet žiūrint iš mano taško, nebuvo aišku, kodėl plentas užtver- 
tas. Tiesiog nuostabu. Aš nenorėjau, jog Dolanas užuostų spąstus ir 
sugebėtų jų išvengti. 

Skubiai nėriau iš furgono - turėjau darbuotis sparčiai, kol ma- 
nęs niekas nepastebėjo, - į krūvą sudėjau tuziną kūgių, į dešinę pa- 
traukiau ženklą KELIAS UŽDARYTAS, grįžau į savo mašiną ir ją 
nuvairavau pro spragą. 

Ausis pasiekė stiprėjantis variklio gausmas. 

Vėl čiupau kūgelius, kiek įmanydamas mitriau sudėliojau juos į 
vietas. Pora išslydo iš rankų ir nusirideno į griovį. Sunkiai dvėsuo- 
damas moviau iš paskos. Tamsoje užkliuvau už akmens, išsidrėbiau 
ant žemės, veidu į dulkes, bet tučtuojau pašokau. Iš delno sunkėsi 
kraujas. Automobilis nenumaldomai artėjo. Netrukus jis pasirodys 
ant pirmosios keteros, priešais aplinkkelį. Ilgųjų žibintų šviesoje vai- 
ruotojas pamatys vyruką purvinais džinsais bei marškinėliais, mėgi- 
nantį išrikiuoti kūgelius, ir jo furgoną, riogsantį ten, kur transportas, 
nepriklausantis Nevados kelių tarnybai, neturėjo teisės stovėti. Pa- 

dėjęs ant žemės paskutinį kūgį - nuleidau per stipriai, todėl jis su- 
sverdėjo ir vos nenuvirto, - moviau atgal prie ženklo. 

Kai rytuose, virš kalvos, vis ryškiau ėmė plieksti priekiniai ma- 
šinos Žibintai, mane ūmai nutvilkė įsitikinimas, jog čia atlekia Neva- 
dos valstijos patrulis. 

Ženklą perkėliau ten, kur jis dunksojo anksčiau ar bent jau ne- 
toliese. Sprinterio greičiu nurūkau prie furgono, šokau į kabiną ir 
spūstelėjęs akceleratorių užvažiavau ant kitos viršukalnės. Vos tik 
ją įveikiau, už nugaros, virš pirmosios keteros, visu pajėgumu užsi- 
žiebė priešakinės artėjusio automobilio šviesos. 

Ar vairuotojas pastebėjo mane tamsoje? 

Vargu. 

Užsimerkęs atsilošiau sėdynėje. Palaukiau, kol sulėtės širdies 
pulsas. Aprimau tik tada, kai nutolo lankstu dardančios mašinos 
užesys. 

Su įžanginiu etapu susidorojau - atsidūriau už aplinkkelio. 

Metas griebtis darbo. 


**+ 


Kitoje kalvos pusėje plytėjo ilga, tiesi, nuožulni plento atkarpa. 
Du jos trečdaliai paprasčiausiai nustojo egzistuoti - asfaltą pakeitė 
žemių kauburiai ir platus susmulkinto žvyro ruožas. 

Ar Dolanas, išvydęs kelio darbus, lieps vairuotojui sustoti ir 
apsisukti? O gal nutars keliauti pirmyn, nes nebus matęs jokių Žžen- 
klų, reikalaujančių riedėti lankstu? 

Dabar per vėlu dėl to nerimauti. 

Mano išsirinktą tašką nuo viršukalnės skyrė maždaug dvidešimt 
jardų, tačiau iki tos vietos, kur asfaltas pranyko, dar buvo likęs be- 
veik ketvirtis mylios. Sustabdžiau furgoną šalikelėje, persiritau per 
sėdynės atlošą ir atidariau galines duris. Laukan išstūmiau keletą 

lentų, kuriomis prakaituodamas nuleidau įrengimus. Tuomet pailsė- 
jau spoksodamas į šaltas dykumos žvaigždes. 

- Pradedame, Elizabeta, - sukuždėjau joms. 

Man rodės, kad sprandą paglostė vėsi ranka. 


* + 


Kompresorius kaip reikiant kriokė, gręžimo kūjis kėlė dar di- 
desnį triukšmą, bet aš nieko negalėjau padaryti - beliko tikėtis, kad 
pirmąją darbų stadiją užbaigsiu prieš vidurnaktį. Jeigu ji tęsis ilgiau, 
pakliūsiu į bėdą, nes pritrūksiu kompresoriui būtinų degalų. 

Tiek to, negalvok apie žmones, galbūt besiklausančius ir spėlio- 
jančius, koks idiotas vidurnaktį įjungė kūjinį perforatorių. Sutelk 
mintis į Dolaną. Į pilkąjį “Sedaną DeVilį". 

Į nusileidimo lanką. 

Iš pradžių čiupau kreidos gabalėlį, įrankių dėžėje sukrapščiau 
ruletę ir prisiminęs skaičius, kuriuos man pateikė bičiulis matemati- 
kas, apibrėžiau kapą. Išėjo nelygus, maždaug penkių pėdų pločio ir 
keturiasdešimties pėdų ilgio, stačiakampis. Iš priešakio jis platėjo, 
tačiau nepriminė piltuvėlio, kokį ant popieriaus lapo nupiešė drau- 
suryčiau, branguti, pamaniau ir nusišypsojau. 

Skersai kapo, kas dvi pėdas, nubrėžiau dvidešimt linijų, kurias 
papildžiau viena išilgine, nubraukta per vidūrį būsimos duobės. Štai 
taip suskaidžiau ją į keturiasdešimt du mažesnius stačiakampius, 
dviejų pėdų pločio ir dviejų su puse pėdų ilgio. Keturiasdešimt tre- 
čiąjį atstojo išplatėjusi, kastuvo mentę primenanti skiltis. 

Galiausiai pasiraitojau rankoves, įjungiau kompresorių ir stojau 
prie pirmojo segmento. 

Darbas ėjosi sparčiau, nei drįsau tikėtis, bet lėčiau negu norė- 
tųsi - argi ne taip paprastai būna? Žinoma, užduotį palengvintų sun- 

kioji technika, bet šia teks pasinaudoti vėliau. Pirmiausia reikėjo iš- 
pjauti asfalto stačiakampius. Lieti prakaito nebaigiau nei dvyliktą, 
nei trečią nakties, kai kompresorius surijo benzino likučius. Nujau- 
čiau, jog taip gali nutikti, todėl pasirūpinau siurbliu. Žengiau prie fūr- 
gono ir atsukau kuro bako dangtelį, bet užuodęs degalų kvapą vėl 
Jį prisukau ir išsitiesiau galinėje mašinos kabinoje. 

Šiai nakčiai užteks, nusprendžiau. Nebeistengiau pajudėti. Nors 
mūvėjau darbines pirštines, delnus nusėjo nuospaudos, dauguma 
kurių šlapiavo. Nuo kūjinio perforatoriaus stuksenimo visas mano 
kūnas, regis, vibravo. Rankos drebėjo it paklaikę kamertonai. Gal- 
vą varstė geliantis skausmas. Diegė netgi dantis. O nugarą tarytum 
badė stiklo šukės. 

Aš tesupjausčiau dvidešimt aštuonis stačiakampius. 

Dvidešimt aštuonis. 

Liko dar keturiolika. 

Ir tai tik pradžia. 

Ne, man nepavyks, dingtelėjo mintis. Neįmanoma. 

Sprandą vėl palietė toji šalta ranka. 

Įmanoma, brangusis, įmanoma. 

Spengimas ausyse truputį atlėgo. Kartkartėmis išgirsdavau ar- 
tėjantį variklio ūžesį... kuris nukrypdavo į dešinę, kai vairuotojas 
pasukdavo į kelių tarnybos nutiestą lankstą. 

Rytoj šeštadienis... ne, šiandieną. Jau šeštadienis. Dolanas iš 
namų išvyks sekmadienį. Man pnistigs laiko. 

Tu sugebėsi, brangusis. 

Sprogimas sudraskė ją į gabalus. 

Mano mieliausiąją ištaškė į skutelius, nes ji pranešė policijai, ką 
matė, nes nesileido įbauginama, nes buvo drąsi. O Dolanas iki šiol 
važinėja savo kadilaku, mėgaujasi dvidešimt metų išlaikytu viskiu ir 
puikuojasi auksiniu “Rolex?? laikrodžiu. 

Aš pabandysiu, pagalvojau ir nugrimzdau į miegą kaip užmuštas. 

Pabudau aštuntą ryto, kai veidą nutvilkė karšti saulės spindu- 
liai. Atsisėdau ir surikau, virpančiomis rankomis griebdamas sau už 
sprando. Imtis darbo? Išpjauti dar keturiolika asfalto luistu? Aš vos 
įstengiau pakrutėti. 

Vis dėlto man užteko jėgų, kad išsiropščiau laukan. Tarsi senis 
nuvilkau kojas iki keleivio durelių, atidariau jas ir dėklėje sužvejojau 
empirino buteliuką, kurį pasiėmiau tam atvejui, jeigu mane kankins 
sopuliai. Kaip šį rytą. 

Nejau tikrai maniau, jog atgavau fizinę formą? Nejaugi? 

Cha! Juokinga, ar ne? 

Nurijau keturias empirino tabletes užsigerdamas jas vandeniu, 
luktelėjau, kol vaistai ištirps skrandyje, tuomet godžiai sušlamščiau 
pusryčius - džiovintų vaisių saują ir “Pop-tart" tešlainius. 

Pažvelgiau į gręžimo kūjį ir kompresorių. Geltonas pastarojo 
korpusas, kurį įkaitino ryto saulė, rodės, jau čirškė. Įkandin agre- 
gato, abipus rėžių vietos, kėpsojo dailiai išpjauti asfalto stačiakam- 
piai. 

Aš nė kiek netroškau vėl įsikibti į pertoratorių. Mintyse išgirdau 
Harvio Blokerio balsą: tu niekuomet nebūsi stiprus, vyruti. Kai 
kurie žmonės ir augalai negali gyventi be saulės. Kiti sudžiūsta 
ir miršta... Kodėl? Kodėl taip alini organizmą? 

- Ją sumaitojo sprogimas, - iškrenkščiau. - Aš mylėjau Elizabe- 
tą, 0ją sudraskė į skutus. 

Toks padrąsinantis šūksnis, žinoma, neprilygo raginimui “Pir- 
myn, lokiai!" arba “Sudorokit juos, ilgaragiai!"", tačiau jis privertė 
mane pajudėti. Iš furgono bako išsiurbiau degalus, nuo smarvės su- 
žiaukčiojęs, vien tik išskirtinėmis valios pastangomis neatsikratęs 
pusryčių. Staiga ėmiau spėlioti, ką darysiu, jei kelininkai, prieš va- 
žiuodami namo ilgajam savaitgaliui, iš savo mašinų išpumpavo dyze- 

liną, bet po akimirkos išvijau šią mintį iš galvos. Kvaila nerimauti dėl 
to, ko negali kontroliuoti. Nūnai pasijutau kaip žmogus, kuris šoka 
iš “B-52" lėktuvo su skėčiu rankoje, užuot ant nugaros prisitvirti- 
nęs parašiuto kuprinę. 

Nunešiau kanistrą prie kompresoriaus ir supyliau benziną į ba- 
ką. Kairiąja ranka turėjau užlankstyti dešiniosios pirštus aplink star- 
terio rankeną. Trūktelėjus trosą, sueižėjo dar kelios nuospaudos. 
Kai kompresorius atgijo, pamačiau, kad iš kumščio varva pūliai. 

Man nepavyks. 

Prašau, brangusis. 

Vėl įjungiau kūjinį perforatorių. 

Prasčiausiai jaučiausi pirmą valandą, bet vėliau nuolatinis agre- 
gato dundesys ir empirino poveikis apmarino visą kūną - nugarą, 
rankas, galvą. Paskutinę asfalto dalį išpjoviau prieš vienuoliktą. At- 
ėjo laikas prisiminti Tinkerio pamokas, per kurias jis rodė, kaip be 
raktelio užvesti kelininkų transportą. 

Nusvirduliavęs iki furgono ir sėdęs prie vairo, pusantros mylios 
barškėjau atgal, kur buvo perasfaltuojamas plentas. Man reikalingą 
mašiną pamačiau iš karto: masyvų “Keis-Džordaną"', 135000 do- 
lerių vertės ekskavatorių su žnyplėmis, pritvirtintomis jam iš galo. 
Blokerio brigadoje vairavau “Vikšrą"", bet neabejojau, kad šitame 
milžine atrasiu panašius valdymo mechanizmus. 

Tiksliau sakant, vyliausi. 

Užsiropščiau į kabiną ir nužvelgiau diagramą, išraižytą ant pa- 
varų svirties bumbulo. Lygiai tokią pačią, kaip ir manajame “Vikš- 
re“. Pamėginau reikiama tvarka perjungti pavaras. Iš pradžių svirtis 
spyriojosi - matyt, į jos dėžę pripūtė dulkių. Vyrukas, valdantis šitą 
žaisliuką, greičiausiai pamiršo uždaryti sklendės, saugančias mecha- 
nizmus nuo smėlio, o brigadininkui iškrito iš galvos jį patikrinti. Blo- 
keris būtų apžiūrėjęs ekskavatorių skersai išilgai ir paskyręs vairuo- 
tojui penkių dolerių baudą. Ilgas savaitgalis - ne dingstis aplaidu- 
mui. 

Jo akys... tas susižavėjimą ir drauge panieką spinduliuojantis 
žvilgsnis. Įdomu, kokia būtų jo nuomonė apie šią užduotį? 

Koks skirtumas? Dabar ne metas mąstyti apie Harvį Blokerį. 
Verčiau galvok apie Elizabetą. Ir Dolaną. 

Ant plieninių kabinos grindų gulėjo drobės atraiža. Pakėliau ją 
ieškodamas raktelio, bet, aišku, nieko neradau. 

Mano sąmonę persmelkė Tinko balsas: po velnių, baltaranki, 
vieną iš tų mažulių pajėgtų užvesti netgi vaikas. Niekų darbas. 
Mašina bent jau aprūpinta uždegimo spynele, kurios nėra se- 
nesniuose modeliuose. Pažiūrėk čia. Ne, ne ten, kur kišamas 
raktelis. Juk tu neturi raktelio. Kokio velnio ten žiopsai? Žvelk 
žemiau. Matai kabančius laidelius? 

Nukreipiau akis po spynele ir išvydau laidus, kuriuos rodė Tin- 
keris: raudoną, mėlyną, geltoną ir žalią. Nuo kiekvieno nulupau po 
colį izoliacinės medžiagos ir iš galinės džinsų kišenės išsitraukiau 
varinės vielos pynutę. 

Gerai, baltaranki. Įtempk ausis. Klausimais ir atsakymais 
pažaisime vėliau. Dabar sujungsi raudoną laiduką su žaliu. Tai 
Kalėdinės spalvos, jų tikrai neužmirši. Tuodu laidai garantuos 
tau degimą. 

Savos vielos atraiža apvyniojau plikus raudono ir žalio laidelių 
galus. Lauke sušvilpė dykumos vėjas, tarytum pūsdamas virš tuščio 
butelio kaklelio. Odą pakuteno nuo kaklo srūvantis, po marškinė- 
liais nutekėjęs prakaitas. 

Telieka suliesti mėlyną su geltonu. Tiktai jų nejunk... ir ne- 
kišk pirštų prie neizoliuotų vietų, jei nenori į šortus prileisti įe- 
lektrinto vandenėlio. Mėlynas ir geltonas laidai užves variklį. 
Galėsi važinėti, kiek užsimanysi. Kai atsibos, atskirk raudoną 
nuo žalio. Mašina apmirs, lyg būtum pasukęs raktelį, kurio ne- 
turi. 

Mėlynu laideliu palytėjau geltoną. Akis nutvilkė gelsva kibirkš- 
tis, ir aš atšlijau, pakaušiu dunkstelėdamas į vieną iš metalinių, ka- 

binos gale įtvirtintų stulpelių. Po sekundės pasvirau į priekį ir vėl 
juos suliečiau. Variklis atsikrenkštė, o ekskavatorius mėšlungiškai 
šastelėjo į priekį. Užvirtęs ant prietaisų skydo, kairiuoju skruostų 
įsirėžiau į vairo svirtį. Užmiršau įjungti neutralią pavarą ir dėl savo 
prakeikto neapdairumo vos nepraradau akies. Įsivaizdavau, kaip 
juoktųsi Tinkeris, stebėdamas mano pastangas. 

Ištaisęs klaidą dar sykį priglaudžiau vieną laidą prie kito. Varik- 
lis kartelį sučiaudėjo, išspjovė rusvą dulkių debesėlį, kurį tučtuo- 
jau išsklaidė vėjo gūsiai, ir ėmė džergžti. Vis kartojau sau, esą ma- 
šina mažumėlę aprūdijusi - vyrukas, neuždaręs sklendžių, galėjo 
užmiršti pasirūpinti ir kitais mechanizmais, - bet pamažu stiprėjo 
įsitikinimas, kad mano baimė pasitvirtino ir kelininkai tiesiog išpum- 
pavo dyzelį. 

Jau ketinau pasiduoti ir susirasti kokią lazdelę, kuria bake išma- 
tuočiau degalų lygį (kuris perduotų tau blogas naujienas, bran- 
gusis), kai ekskavatorius atgijo. 

Atskyriau laidelius - nuo pliko mėlynojo galo vinguriavo dūme- 
liai - ir spūstelėjau akceleratorių. Trūkčiojančiam variklio urzgimui 
aprimus, įjungiau pirmą pavarą, apsukau mašiną ir ją nuvairavau link 
pailgo, asfalte išpjauto, vakarinėje plento juostoje ruduojančio sta- 
čiakampio. 


Likusią dienos dalį praleidau akinančiame pragare, kuriame 
mano ausis kurtino variklio riaumojimas, o viršugalvį kepino saulė. 
“Keis-Džordano" vairuotojas gal ir neuždarė sklendžių, apsaugan- 
čių pavarų dėžę nuo smėlio, tačiau skėčio pasiimti neužmiršo. Na, 
senieji dievai retsykiais mėgsta pasijuokti. Šiaip, be jokios akivaiz- 
džios priežasties. Jiems, matyt, būdingas iškreiptas humoro jaus- 
mas. 

Asfalto luistus į griovį perkėliau tiktai prieš antrą. Deja, tobulai 
valdyti žnyplių taip ir neišmokau. Skiltį, panašią į kastuvo mentę, 
atsikišusią stačiakampio pirmgalyje, turėjau perpjauti pusiau ir ranko- 
mis nunešti gabalus į šalikelę. Bijojau, kad žnyplėmis juos suskaldyčiau. 

Kai visos asfalto dalys atsidūrė kelkraštyje, pasukau ekskava- 
torių atgal prie kitų, kelio tiesimui naudojamų mašinų. Man ėmė stigti 
degalų; atėjo laikas pasidarbuoti siurbliu. Sustojau prie furgono, pa- 
siėmiau žarną... ir lyg užhipnotizuotas įsistebeilijau į didžiulį bidoną 
vandens. Palikęs siurblį ramybėje, pro galines furgono duris įsiropš- 
čiau vidun. Vandeniu apsipyliau veidą, kaklą, krūtinę ir iš pasitenkini- 
mo užriaumojau. Žinojau, kad nurijęs lašelį apsivemsiu, bet vis vien 
gėriau. Ir, aišku, lupau ožius. Nė neišlipau iš mašinos, tiesiog pasukau 
galvą į šoną. Galop nušliaužiau kuo toliau nuo garuojančių išskyrų. 

Vėl užmigau, ir kai pabudau, lauke jau temo. Kažkur staugė vil- 
kas, veikiausiai pakėlęs snukį į mėnulį, kuris švietė violetiniame dan- 
guje. 


Prieblandoje išpjautas asfalto plotas išties panėšėjo į kapą - į 
kažkokio mitinio žmogėdros, galbūt Galijoto, kapą. 

Nė už ką nepavyks, mintyse ištariau, žvelgdamas į rusvą sta- 
čiakampį. 

Prašau, sukuždėjo Elizabeta. - Prašau... dėl manęs. 

Iš dėklės ištraukiau empirino buteliuką ir nugurgiau dar keturias 
tabletes. 

- Dėl tavęs, - balsu pasakiau. 


** 4 


“Keis-Džordanu"' nubildėjau prie pat buldozerio, dalba nuplė- 
šiau abiejų kuro bakų dangtelius. Vairuotojas iš kelininkų brigados 

galėjo išsisukti nuo bausmės pamiršęs uždaryti sklendes, kurios ap- 
saugodavo mechanizmus nuo smėlio, bet neužrakinti degalų talpyk- 
los? Šiaip laikais, kai dyzelio galonas kainavo dolerį penkis centus? 
Niekuomet. 

Buldozerio kurui plūstelėjus į mano ekskavatorių, sustingau, pa- 
sistengiau nustumti mintis į tamsiausią sąmonės kertelę, įbedžiau 
akis į vis aukščiau kylantį mėnulį. Netrukus grįžau prie išpjovos ir 
pradėjau kasti žemę. 

Mėnesienoje valdyti ekskavatorių buvo gerokai lengviau nei 
gniaužti veikiančio kūjinio perforatoriaus rankenas, kai viršugalvį 
svilino dykumos saulė. Vis dėlto dirbau lėtai, nes man reikėjo, jog 
duobės dugnas įgautų atitinkamą nuožulnumą. Štai kodėl dažnai 
čiupdavau gulsčiuką. Kitaip tariant, sustabdydavau ekskavatorių, 
šokdavau laukan, išmatuodavau nuolydį ir vėl kabarodavausi į ka- 
biną. Įprastomis aplinkybėmis pertraukėlės nebūtų kėlusios jokių 
problemų, tačiau iki vidurnakčio mano kūnas taip sustabarėjo, kad 
nuo kiekvieno judesio raumenis ir kaulus perverdavo skausmo dū- 
riai. Labiausiai diegė nugarą. Aš net išsigandau, jog kažkaip paken- 
kiau stuburui. 

Bet tuo - kaip ir kitais dalykais - teks pasirūpinti vėliau. 

Išrausti keturiasdešimt dvi pėdas ilgio, penkias pėdas pločio ir 
penkias pėdas gylio tikrai nebūčiau sugebėjęs, net ir su ekskavato- 
riaus kaušu. Lygiai taip pat sėkmingai galėjau planuoti išspirti Dola- 
ną į kosmosą arba ant jo užversti Tadž Mahalį. Tokiais matmenimis 
apibrėžiamas mažiausiai tūkstantis kubinių pėdų žemės. 

- Piktuosius tavo ateivius turės įtraukti piltuvo formos duobė, - 
aiškino matematikas draugas. - Todėl tau reikės sukurti nuožulnu- 
mą, daugmaž atkartojantį nusileidimo lanką. 

Bičiulis nubrėžė kreivę ant popieriaus lapo. 

- Žodžiu, tavo tarpgalaktiniai maištininkai privalės pašalinti tik 
pusę žemės kiekio, lyginant jį su nurodytais skaičiais. Jei tiksliau... 
- jis brūkštelėjo kelis skaitmenis ir išsišiepė. - Penkis šimtus dvide- 

šimt penkias kubines pėdas. Gryni niekai. Jas iškasti pajėgtų net 
vienas Žmogus. 

Kadaise ir aš tuo tikėjau, tačiau nepagalvojau apie karštį... 
nuospaudas... išsekimą... nuolatinius nugaros sopulius. 

Sustok minutėlei, bet ne ilgiau. Išmatuok griovio nuolydį. 

Viskas ne taip blogai, ar ne, brangusis? Laimei, rausti ten- 
ka kelio pagrindą, o ne dykumos kietžemį... 

Kapui gilėjant, darbo tempas dar labiau sulėtėjo. Iš rankų, įsi- 
kibusių į valdymo prietaisus, sruvo kraujas. Stumdavau svirtį į prie- 
kį, kol kaušas palies žemę. Patraukdavau tą pačią svirtį į save ir 
stumtelėdavau kitą - po pastarojo veiksmo, žviegiant hidraulinėms 
sistemoms, ištįsdavo strėlė. Stebėdavau, kaip iš dulkėto oranžinio 
aptaiso išlenda ryškus, tepaluotas metalo gabalas, kuris į dirvą įgrū- 
dą kaušą. Retsykiais, kai šis užkliudydavo titnago gabalėlį, prieša- 
kyje blykstelėdavo žiežirbos. Galiausiai iškeldavau kaušą, prieš 
žvaigždes pakreipdavau tamsią, pailgą jo formą (mėgindamas už- 
miršti, kad sprandas pulsuoja iš skausmo, o nugarą raižo tvilkčioji- 
mai) ir išversdavau žemes į kelkraštį, tiesiai ant asfalto išpjovų. 

Nieko baisaus, brangusis, rankas aptvarstysi, kai susidoro- 
si su užduotimi. Kai susidorosi su juo. 

- Ją ištaškė į gabalėlius, - užkriokiau ir nuleidau kaušą, kad iš 
Dolano kapo pasemčiau dar du šimtus svarų žvyro. 

Et, kaip nepastebimai bėga laikas, kai tau smagu! 


**k 


Rytuose pastebėjęs pirmuosius blyškius aušros ruoželius, išlipau 
iš kabinos ir dar kartą gulsčiuku išmatavau daubos nuožulnumą. 
Darbas artėjo į pabaigą. Nusprendžiau, jog pasiekti tikslą man vis 
dėlto lemta. Tačiau priklupęs pajutau, kad nugaroje kažkas dusliai 
trakštelėjo. 

Sumaurojau gomuriniu balsu ir šonu tėškiaus ant nuolaidaus 

griovio dugno. Prašiepęs dantis prie sprando prispaudžiau delnus. 

Akinančio skausmo priepuolis pamažu atlėgo, ir aš vargais ne- 
galais atsistojau. 

Ką gi, pamaniau, viskas baigta. Man sekėsi gan neblogai, 
bet dabar viskas baigta. 

Meldžiu, brangusis, sušnabždėjo Elizabeta. Keista, tačiau kuž- 
desys įgavo nemalonių atspalvių - jis skambėjo siaubingai neper- 
maldaujamai. Tik nepasiduok. Prašau. 

Kasti toliau? Aš nė nežinau, ar galėsiu paeiti! 

Juk liko tiek nedaug, suaimanavo balsas. Nūnai man dingojo- 
si, kad jis išties priklausė Elizabetai. Tiek nedaug, brangusis! 

Brėkštant pažvelgiau į duobę ir lėtai sulinksėjau. Ji teisi. Ekska- 
vatoriui tereikėjo iškasti penkias, daugiausiai septynias, pėdas. De- 
ja, giliausias penkias arba septynias pėdas. 

Tu sugebėsi, brangusis. Aš žinau, kad sugebėsi, išgirdau sa- 
vo sąmonėje mažumėlę pataikaujantį toną. 

Atvirai kalbant, tęsti darbą mane įtikino ne balsas, o nekenčia- 
mo tipo vaizdas - Dolano šilkinėmis pižaminėmis kelnėmis, mie- 
gančio prabangioje mansardoje, greta pusnuogės blondinės, nenu- 
tuokiančio, kad aš stoviu ant griovio krašto, šalia dvokiančio, burz- 
giančio ekskavatoriaus, purvinas nuo galvos iki kojų, supleišėju- 
siais, kraujuojančiais delnais. 

Apačioje, įstiklintoje požeminio garažo dalyje, stovi kelionei 
pasiruošęs kadilakas. Degalų bakas - pilnutėlis; bagažas - sukrau- 
tas. 

- Kaip pasakysi, - sumurmėjau. Lėtai užkopiau į ekskavato- 
riaus kabiną ir padidinau variklio apsukas. 


*** 


Rausti žemes lioviausi prieš devynias. Man derėjo pasirūpinti 
kitomis smulkmenomis, o laiko liko vis mažiau. Nuolaidaus grio- 

vio ilgis siekė keturiasdešimt pėdų. Tiek turės pakakti. 

Sugrąžinau ekskavatorių į vietą, prie kitos sunkiosios technikos. 
Man jo dar prireiks, vadinasi, vėl teks siurbti dyzelį iš kitos trans- 
porto priemonės. Bet ne dabar. Šiuo momentu norėjau išgerti em- 
pirino. Tiesa, buteliuke tablečių liko mažokai. Žinojau, kad man jos 
pravers šiandien vakare... ir rytoj. O taip, rytojus, pirmadienis, di- 
dingoji liepos ketvirtoji. 

Užuot į gerklę susivertęs empiriną, leidau sau penkiolika minu- 
čių atsipūsti. Gaišti laiko negalėjau, bet pailsėti vis tiek prisiverčiau. 
Atsiguliau furgone jausdamas, kaip virpa ir tvinkčioja raumenys, 
mintyse regėdamas Dolaną. 

Šią akimirką jis greičiausiai susirenka paskutinius ilgai kelionei 
reikalingus daiktus - kokius nors dokumentus, tualetinius reikmenis, 
galbūt romaną plonais viršeliais arba kortų malką. 

O jeigu jis nutars skristi, iš sąmonės gilumos atsklido pa- 
giežingas šnypštimas, ir aš nejučia suvaitojau. Anksčiau Dolanas 
niekuomet nelėkdavo į Los Andželą lėktuvu. Visada važiuodavo 
kadilaku. Numaniau, kad jis paprasčiausiai nemėgo skraidyti. 
Nors kartais tekdavo - pavyzdžiui, sykį orlaiviu keliavo į Lon- 
doną, - ir šioji mintis pulsavo galvoje tarytum šašu apsitraukusi 
žaizdelė. 


Pusę dešimtos pasiėmiau ritinį brezento, pramoninį sankabų 
tvirtiklį ir medinius statramsčius. Diena išaušo apsiniaukusi ir šiek 
tiek vėsesnė nei vakar - Dievas kartkartėmis suteikdavo malonių. 
Dėl kitų fizinių kančių buvau visai pamiršęs savo pliką pakaušį, bet 
dabar, kai paliečiau viršugalvį, iš skausmo aiktelėjau ir žaibiškai ati- 
traukiau pirštus. Nužvelgęs plikę keleivio veidrodėlyje pamačiau, 
kad ji nusidažiusi sodriu, mažne violetiniu raudoniu. 

Vege Dolanas tikriausiai jau laukė, kol vairuotojas pristatys ka- 
dilaką prie paradinių durų. Tarp mūsų tebuvo septyniasdešimt pen- 

kios mylios. Neilgai trukus pilkasis “Sedanas DeVilis“ įveiks tą at- 
stumą šešiasdešimties mylių per valandą greičiu. Aš neturėjau laiko 
dejonėms dėl saulės nudegintos makaulės. 

Man patinka įraudusi tavo plikė, šalimais ištarė Elizabeta. 

- Ačiū, Bete, - atsakiau ir nunešiau statramsčius į duobę. 


**k 


Palyginti su kasimu, šis darbas pasirodė lengvas. Iš kojų ver- 
čiantis nugaros skausmas atslūgo iki maudulio. 

O kaip jausies vėliau, pasiteiravo meilus balsas. 

Kaip bus, taip bus, mintyse atrėžiau. Dabar svarbiausia, kad 
spąstus, regis, parengti suspėsiu. 

Savo ilgiu stulpeliai truputį pranoko griovio plotį. Jų galus įbe- 
džiau į asfaltą, viršutinį duobės sluoksnį. Naktį, kai asfaltas sukietė- 
ja, atlikti šią užduotį būtų buvę sunkiau, bet įpusėjus rytui plento vir- 
šus patežo, todėl jaučiausi, tarsi kiščiau pieštukus į irisų masę. 

Kai įtvirtinau visus statramsčius, išrausa įgavo pradinius, kreida 
apibrėžtus kontūrus, neskaitant trūkstamos išilginės linijos. Sunkų 
brezento ritinį nuleidau ant sekliausio daubos galo ir nuplėšiau rulo- 
ną suveržusias virves. 

Tuomet išvyniojau keturiasdešimt dvi 71-ojo kelio pėdas. 

Iš arti iliuzija neatrodė tobula, kaip ir scenos dekoracijos, ku- 
rias teatre mato pirmose trijose eilėse sėdintys žiūrovai. Tačiau, at- 
sitraukus per keletą jardų, brezentas tapdavo praktiškai nepastebi- 
mas. Tamsiai pilkšvu atspalviu jis niekuo nesiskyrė nuo 71-ojo 
plento paviršiaus. Kairiajame apdangalo krašte (žvelgiant iš rytų 
pusės) driekėsi geltona brūkšninė linija. 

Ilgają atraižą prie statramsčių konstrukcijos prisegiau sankabė- 
lėmis. Rankos protestavo prieš papildomą triūsą, bet aš nekreipiau 
į jas dėmesio. 

Pritvirtinęs brezentą, nusiūbavau atgal iki furgono, susmukau už 
vairo (kai atsisėdau, raumenis sutraukė agoniją keliantis mėšlungis, 
bet, laimei, trumpam), ir grįžau ant pirmosios viršukalnės, kurią pa- 
siekęs visą minutę spiginausi į žaizdotas, ištinusias, ant kelių nuleis- 
tas savo rankas. Galiausiai išvirtau laukan ir kone nerūpestingai 
dirstelėjau į 71-ąjį kelią. Neketinau įsmeigti žvilgsnio į kažkokį kon- 
kretų objektą. Norėjau pamatyti bendrą vaizdą - kitaip tariant, vi- 
sumą. Išvysti kraštovaizdį Dolano ir jo vyrų, kurie užriedės ant kal- 
vos keteros, akimis. Įsitikinti, ar atsivėrusi panorama jiems nepa- 
kurstys kokių nors įtarimų. 

Reginys manęs nenuvylė. 

Žvyro krūvas, iškilusias abipus spąstų, galėjo suversti sunkioji 
kelių technika, riogsanti tolimojoje tiesaus ruožo atkarpoje. Didžiu- 
mą į šalikeles nutrenktų asfalto luistų dengė žemės. Kai kurie buvo 
matyti, nes sąnašas išblaškė sustiprėjęs vėjas, tačiau jie priminė se- 
no asfaltuoto plento atraižas. Kompresorius, kurį atsigabenau fur- 
gonu, kuo puikiausiai derėjo prie kelininkų įrengimų. 

Žvelgiant nuo viršukalnės, iliuzija buvo nepriekaištinga - išvynio- 
tas brezentas visiškai susiliejo su 71-uoju keliu. 

Penktadienį ir netgi šeštadienį plente netrūko automobilių - ties 
lankstu nuolat gaudė variklių ūžesys. Bet šįryt akiratyje nemačiau 
nė vienos mašinos; dauguma žmonių jau nukako ten, kur ketino at- 
švęsti liepos ketvirtąją, arba keliavo magistrale už keturiasdešimties 
mylių į pietus. Na, ir puiku. 

Pastačiau furgoną ant šlaito, ir dabar nuo aplinkkelio jį užstojo 
kalvos ketera. Pats, išsitiesęs ant pilvo, pragulėjau iki be penkioli- 
kos vienuolika. Kai lankstu nubarškėjo griozdiškas pienvežis, vėl 
įsitaisiau už vairo, grįžau iki oranžinių kūgelių ir juos visus sumečiau 
į galinę kabiną. 

Pašalinti blyksinčią strėlę sekėsi sunkiau. Iš pradžių nesumąs- 
čiau, kaip ją atjungti nuo užrakinto akumuliatoriaus, nenusikratant 
elektra. Įdėmiai apžiūrėjęs ženklą pastebėjau kištuką, paslėptą po 

guminiu žiedu, kuris dengė plieninės dėžutės šoną... matyt, tam, kad 
vandalai arba išdaigininkai nesugalvotų iškrėsti pokšto ir užgesinti 
žybsinčios strėlės. 

Įrankių dėžėje susiradau plaktuką bei kaltą. Po keturių smūgių 
žiedas sudrisko. Nuplėšiau jį ir replėmis ištraukiau kabelį. Ženklas 
kaipmat aptemo. Akumuliatoriaus dėžę užkasiau griovyje. Jaučiausi 
keistai girdėdamas, kaip jis dūzgia smėlyje. Tačiau garsas sužadino 
mintis apie Dolaną, ir aš nusijuokiau. 

Vargu ar Dolanas zvimbs. 

Veikiau klyks. 

Strėlė kyšojo iš žemos plieninės atramos, priveržta prie šios 
keturiais varžtais. Kaip įmanydamas sparčiau juos išklibinau. Plušė- 
jau įtempęs ausis, laukdamas eilinio variklio riaumojimo, tik, aišku, 
sklindančio ne iš Dolano kadilako. 

Galvoje vėl suzirzė pesimistas. 

O jeigu jis skris? 

Jis nemėgsta skraidyti. 

O jeigu važiuos, bet kitu keliu? Pavyzdžiui, magistrale? 
Šiandien visi renkasi... 

Dolanas visada renkasi 71-ajį plentą. 

Taip, bet jeigu... 

- Užsičiaupk, - iškošiau. - Užsičiaupk, po velnių! Užsičiaupk, 
nuokruša! 

Ramiau, brangusis, ramiau! Viskas bus gerai. 

Įstūmiau strėlę pro galines furgono duris. Ženklui atsitrenkus į 
sieną, dužo kelios lemputės. Pokštelėjo dar kelios, kai įkandin nu- 
šveičiau metalinę atramą. 

Vėl užriedėjęs šlaitu, sustojau viršukalnėje ir atsigręžiau. Paša- 
linau kūgelius ir strėlės ženklą. Užnugaryje beliko vienintelis oranži- 
nis perspėjimas: 

KELIAS UŽDARYTAS. VAŽIUOKITE APLINKKELIU 

Mano pusėn artėjo automobilis. Jei Dolanas nutarė išvykti 
anksčiau, sukirbėjo mintis galvoje, visos mano pastangos nueis šu- 
niui ant uodegos - vairą spaudžiantis jo galvažudys tiesiog nukreips 
kadilaką į lankstą ir paliks mane išprotėti dykumoje. 

Po ilgos kankinančios sekundės akiratyje išvydau “Ševroletą"". 

Širdies dūžiai sulėtėjo, ir aš išspaudžiau gilų, trūksmingą ato- 
dūsį. Supratau, jog daugiau tokių staigmenų mano nervai neatlai- 
kys. 

Vėl grįžau ant viršukalnės, nuo kurios dar sykį nužvelgiau savo 
dekoracijas. Furgono kabinoje, iš po netvarkingai suverstų daiktų 
krūvos, išgriebiau domkratą. Su niūriu užsispyrimu, nepaisydamas 
skausmo dūrių, badančių mano nugarą, pakėliau mašinos galą, nu- 
ėmiau ratą, kurį Dolanas pastebės, kai 

(jeigu) 

važiuos pro šalį, ir sviedžiau jį ant strėlės. Išgirdau dūžtant stik- 
lą. Beliko tikėtis, kad šukės nesupjaustė padangos, nes atsarginės 
aš neturėjau. 

Nudrožęs iki furgono pirmgalio atsidariau dureles, nuo keleivio 
sėdynės stvėriau žiūronus ir patraukiau atgal link aplinkkelio. Pra- 
ėjau palei jį ir kiek galėdamas sparčiau užbėgau - tiksliau sakant, 
užsvirduliavau - ant kitos kalvos. 

Kai pasiekiau keterą, priglaudžiau žiūronus prie akių, kurias nu- 
kreipiau į rytus. 

Akiratyje aiškiai driekėsi trys mylios. Įžvelgiau ir plento, nutįsu- 
sio dar per dvi mylias, atkarpas. Šiuo momentu mano kryptimi 
braukė šeši automobiliai, tarsi karoliukai, padrikai išsibarstę ant vė- 
rinio. Iki pirmojo, užsienietiško, “Datsuno"' arba “Subar", tebuvo 
likusi mažiau nei mylia. Už jo bildėjo pikapas, įkandin kurio burzgė 
“Mustangą"' primenanti mašina. Spoksodamas į kitus tris, viso labo 
mačiau švytinčias dėmeles - nuo chromo ir stiklo atsispindinčius 
saulės spindulius. 

Priartėjus pirmajam automobiliui (paaiškėjo, kad “Subaru"'), at- 
sistojau ir iškėliau nykštį lyg tranzuodamas. Nemaniau, jog vairuo- 
tojas sustos, ir mano lūkesčiai apvilti nebuvo. Moteris su prašmat- 
nia kepuraite apdovanojo mane pasibaisėjimo kupinu žvilgsniu, o 
jos fizionomija susitraukė tarytum į kumštį gniaužiami pirštai. Po se- 
kundės kitos ji pranyko nusileidusi nuo šlaito ir pasukusi į aplinkke- 
i 

- Išsimaudyk, bičiuli, - po pusės minutės sušuko pikapo vairuo- 
tojas. 

“Mustangas" iš tiesų pasirodė besąs “Fordas Eskortas". Pavy- 
mui sekė “Plimutas", o šį lydėjo “Vinebagas", sprendžiant iš krykš- 
tavimų, pilnas vaikų, kurie talžėsi pagalvėlėmis. 

Dolano - nė ženklo. 

Dirstelėjau į laikrodį. 11:25. Metas išdygti ir jam. 

Rodyklės lėtai nuslinko iki 11:40, o Dolano vis dar nebuvo ma- 
tyti. Tik gana naujas “Fordas" ir juodas it audros debesis katafal- 
kas. 

Jis neatvažiuos. Nusprendė keliauti magistrale. Arba skris- 
ti. 

Ne, jis trauks šituo keliu. 

Nieko panašaus. Tu bijojai, jog Dolanas tave užuos. Taip ir 
atsitiko. 

Tolumoje vėl tvykstelėjo chromas. Šį kartą mano pusėn lėkė 
įspūdingų matmenų automobilis. Pakankamai didelis, galėtų būti 
kadilakas. 

Drėbiaus ant pilvo, alkūnes įrėmiau į kelkraščio žvyrą, žiūronus 
įspaudžiau į akiduobes. Mašina pranyko už keteros... ir išniro... 
dingo už posūkio... 1 vėl sušmėžavo priešakyje. 

Taip, link aplinkkelio dūmė kadilakas, bet ne pilkšvas, o tam- 
siai žalias kaip mėta. 

Turiu prisipažinti, kad patyriau trisdešimt labiausiai kankinančių 
sekundžių per visą gyvenimą. Jos tęsėsi lyg trys dešimtys metų. Da- 


157 


lis manęs bematant nutarė, kad Dolanas išmainė senąjį “Sedaną De- 
Vilį'' į naują. Anksčiau taip elgėsi ne sykį, nors iki šiol niekada nesi- 
rinkdavo žalių. Antra vertus, velniai žino, kas jam galėjo šauti į gal- 
vą. 

Kita mano pusė įnirtingai tvirtino, esą greitkeliuose ir šunkeliuo- 
se, tarp Vego bei Los Andželo, kadilakų nestinga. Kad žaliasis “ka- 
dis"? priklausė Dolanui, šansų buvo vienas iš šimto. 

Į akis nuvarvėjo prakaito lašeliai, ir vaizdas suraibuliavo. Turė- 
jau nuleisti žiūronus. Šįsyk jie man nepadės. Kai įžvelgsiu keleivius, 
vis vien nespėsiu nieko nuveikti. 

Jau dabar beveik per vėlu! Leiskis žemyn ir nugriauk ap- 
linkkelio ženklą, antraip jis paspruks! 

Ar žinai, kas paklius į tavo spąstus, jei dabar patrauksi tą 
ženklą? Porelė pasiturinčių senukų, vykstančių į Los Andželą 
pasimatyti su vaikais ir nusivežti anūkus į Disneilendą. 

Nedelsk! Čia jis! Kitos tokios progos neturėsi! 

Teisingai. Neturėsiu. Tad verčiau nesusimausiu, pričiupda- 
mas ne tuos žmones. 

Ten Dolanas! 

Ne! 

- Užteks, - išlemenau susiėmęs už galvos. - Liaukitės! Liauki- 
tės! 

Ausų būgnelius pakuteno variklio urzgimas. 

Dolanas. 

Senukai. 

Moteris. 

Tigras. 

Dolanas. 

Še... 

- Elizabeta, padėk man! - suinkščiau. 

Brangusis, jis gyvenime nėra pirkęs žalio kadilako. Aišku, 
kad čia ne jis. 

Galvos skausmas atlėgo. Šiaip ne taip atsistojau ir kilstelėjau 
nykštį. 

Link manęs artėjo ne senukai... bet ir ne Dolanas. Salone 
spaudėsi iš pažiūros dvylika Las Vege dainuojančių chorisčių, o prie 
vairo sėdėjo pagyvenęs tipas didžiausia kaubojiška skrybėle ir 
tamsiausiais “Foster Grants'' akiniais, kokius tiktai buvau regėjęs. 
Kai žaliasis kadilakas nusuko į aplinkkelį, viena iš merginų parodė 
man nuogą užpakalį. 

Prislėgtas lėtai pakėliau žiūronus. 

Ir išvydau savo taikinį. 

To kadilako, išnirusio į plento atkarpą, kurią sugebėjau įžvelg- 
ti, nebūčiau supainiojęs su jokiu kitu automobiliu - pilkas lyg ap- 
siniaukęs dangus, tačiau puikiai matomas tarp rusvų rytinių kalve- 
lių. 

Taip, ten tikrai jis - Dolanas. Visos mano dvejonės akimoju iš- 
garavo. Man nereikėjo matyti pilko kadilako, kad suprasčiau, kas 
važiuoja keliu. 

Sunku pasakyti, ar mano kvapas nutvilkė Dolano šnerves, ta- 
čiau aš jį užuosti galėjau. 


“Sedano DeVilio'' vaizdas suteikė man jėgų, privertė paraityti 
geliančius kulnus. 

Grįžau prie didžiojo APLINKKELIO ženklo ir jį nuverčiau už- 
rašu į žemę. Tuomet paslėpiau po smėlio spalvos brezentu ir saujo- 
mis žvyro apipyliau atraminius stulpelius. Rezultatas, žinoma, nepri- 
lygo pseudoplento atkarpai, nusidriekusiai virš duobės, bet, mano 
nuomone, šito turėjo pakakti. 

Leidausi tekinas į antrąją viršukalnę, kur palikau savo furgoną, 
nūnai tapusį dekoracijos dalimi - transporto priemone, kurią savi- 

ninkas trumpam apleido nudrožęs pasiieškoti naujos padangos arba 
užlopyti senąją. 

Nėriau į kabiną ir išsitiesiau ant sėdynių jausdamas, kaip krūti- 
nėje daužosi širdis. 

Vėlgi minutės užsitęsė. Aš įtempiau ausis, idant išgirsčiau varik- 
lio gausmą, bet geidžiamų garsų niekaip nesulaukiau. 

Jie nulėkė lankstu. Paskutinę sekundė Dolanas kažkaip ta- 
ve pajuto... o gal jam arba vienam iš apsaugininku kažkas 
pasirodė įtartina... ir kadilakas pasuko į dešinę. 

Mano nugara lėtai vilnijo pulsuojančio sopulio bangos. Gulėjau 
kietai užsimerkęs, tarytum būčiau tikėjęsis, jog tai sustiprins klausą. 

Ar tik aš neišgirdau variklio burzgimo? 

Ne, tiktai vėją, švilpiantį ganėtinai stipriai, kad smėlio šuoru 
protarpiais užpiltų furgono šoną. 

Nepasirodys. Pasuko į šoną arba atgal. 

Tiktai vėją. 

Pasuko į šoną arba at... 

Ne, ne tik vėją, bet ir garsėjantį variklio gausmą. Po kelių se- 
kundžių automobilis praūžė pro šalį. 

Atsisėdau ir sugriebiau vairą - turėjau į kažką įsikibti. Išsprogi- 
nau akis į priekinį langą, dantimis sukandau liežuvio galiuką. 

Pilkasis kadilakas leidosi nuo šlaito penkiasdešimties mylių per 
valandą, gal šiek tiek didesniu, greičiu. Stabdžių Žibintai taip ir ne- 
nušvito. Jie nepastebėjo spąstų. Nė nenutuokė, jog tie galėtų egzis- 
tuoti. 

Štai kas nutiko po akimirkos: man netikėtai pasidingojo, jog 
“Sedanas DeVilis" ėmė skrosti plentą. Iliuzija, kurią, beje, pats su- 
kūriau, buvo tokia įtikima, kad pajutau, kaip svaigsta galva. Dola- 
no kadilakas įdubo į kelią iki ratų gaubtų, galop prasmego iki dure- 
lių. Mano smegeninėje sušmėžavo absurdiška mintis: jei “Dženeral 
Motors“ gamintų prabangius povandeninius laivus, būtent taip jie ir 
atrodytų. 

Išgirdau pokšėjimą, kai po automobiliu sulūžo paramsčiai. Ant 
jų užklotas brezentas suvirpėjo ir perplyšo. 

Pats įvykis tetruko tris sekundes, bet aš jas atminsiu visą gyve- 
nimą. 

Man susidarė įspūdis, jog dabar į priekį juda tiktai kadilako 
stogas. Akiratyje mačiau ne daugiau kaip du ar tris colius poliari- 
zuotų stiklų. Staiga pasigirdo duslus bumbtelėjimas, ir dūžtančio 
stiklo bei kiūžtančio metalo garsai. Į orą pakilo didžiulis dulkių de- 
besis, kurį kaipmat išblaškė vėjas. 

Norėjau nedelsdamas driuokti prie duobės, bet iš pradžių turė- 
jau sugrąžinti į vietą aplinkkelio ženklus, kad mums niekas nesu- 
trukdytų. 

Išvirtęs 1š furgono, atidariau galines dureles. Iš kabinos išvilkau 
ratą, uždėjau jį ant ašies, kaip galėdamas sparčiau pirštais prisukau 
šešis varžtus. Užtvirtinti juos galėjau ir vėliau. Dabar tereikėjo nu- 
važiuoti iki to taško, kur nuo 71-ojo kelio šakojosi lankstas. 

Iš po dugno ištraukiau domkratą ir nušlubčiojau atgal į vairuo- 
tojo kabiną. Prie durelių porai sekundžių sustingau ir įsiklausiau. 

Išgirdau vėjo ošimą. 

Ir šūksnius... o gal klyksmus, sklindančius iš stačiakampės duo- 
bės. 

Prašiepęs dantis sėdau už vairo. 


**xX 


Svirduliuodamas it girtas, furgonas nubraškėjo nuo kalvelės. Iš- 
lipęs vėl atšoviau galines duris ir ištraukiau oranžinius kūgelius. Įdė- 
miai klausiausi, ar neartėja mašinos, bet dėl sustiprėjusių vėjo gūsių 
mano pastangos nuėjo perniek. Supratau, jog pastebėčiau automo- 
bilį tik tada, kai jis atsidurtų visai šalia. 

Žengiau į kelkraštį, paslydau, tėškiaus ant pasturgalio ir šlaitu 
nučiuožiau į griovį. Atvertęs smėlio spalvos brezentą, į viršų užtem- 

piau didįjį aplinkkelio ženklą. Užkėliau jį ant atramos, nulingavau at- 
gal prie furgono ir užtrenkiau galines duris. Montuoti blyksinčios 
strėlės neketinau. 

Galiausiai persiritau per antrąją kalvą, sustabdžiau mašiną ten, 
iš kur lanksto nebuvo matyti, ir raktu priveržiau rato varžtus. Šūk- 
čiojimai nutyko, bet dabar juos neabejotinai pakeitė energingas 
krioksmas. 

Prisukau varžtus neskubėdamas. Aš nesibaiminau dėl to, kad 
kadilake įkalinti vyrai išsiverš laukan ir mane užpuls arba nuskuos į 
dykumą. Jie niekaip neištrūks. Spąstai suveikė be priekaištų. “Se- 
danas DeVilis" riogsojo ant keturių ratų tolimajame daubos gale. 
Abipus jo kilo sienos, vos už keturių colių nuo mašinos šonų. Salo- 
ne tūnanti trijulė atvertų dureles tik tiek, kad pro tarpą sugebėtų 
prakišti koją, ne daugiau. Atidaryti langų negalėjo, nes šie buvo 
valdomi elektra, o iš akumuliatoriaus beliko rūgštimi apšlakstyta, 
prie suskaldyto variklio prilipusi plastiko bei metalo masė. 

Vairuotoją ir šaulio vietoje kiurksojusį žaliūką, ko gero, taip pat 
sutraiškė į kruviną košę, bet tai manęs nejaudino. Aš žinojau, jog 
kažkas išgyveno. Labiausiai tikėtina, kad Dolanas, kuris visuomet 
sėdėdavo automobilio gale prisisegęs diržą, kaip priderėjo įstatymus 
gerbiančiam piliečiui. 

Užtvirtinęs varžtus, sėdau į furgoną ir nudardėjau iki duobės. 
Sustojau prie plačiojo krašto. 

Dauguma statramsčių pranyko, tačiau keletas strampų tebeky- 
šojo iš asfalto. Sumaigytas ir perplėštas brezentinis “kelias" gulėjo 
ant dugno nelyginant gyvatės odos nuolupa. 

Nupėdinau palei duobę iki giliausios jos vietos ir pažiūrėjau į 
Dolano kadilaką. 

Visiškai suknežintas kapotas virto savotiška dantyta vėduokle. 
Po atšokusiu gaubtu išvydau metalo, gumos ir žarnelių mišinį, užpil- 
tą smėliu bei žemėmis, kurių laviną sukėlė smūgis. Tarp mechanizmų 

kažkas tyliai šnypštė ir varvėjo. Ore pakibo vėsus, alkoholiu atsi- 
duodantis, aušalui priklausantis kvapas. 

Truputį nerimavau dėl priekinio stiklo. Jis galėjo įdubti ir suei- 
žėti, tuomet pro atsivėrusią ertmę Dolanas būtų išropojęs laukan. 
Tačiau pernelyg nesijaudinau. Kaip minėjau, Dolanas rinkdavosi 
automobilius, kurių techninės sąlygos atitikdavo smulkių diktatorių 
ir despotiškų karinių vadovų įgeidžius. Stiklai neturėjo skilti... jie ir 
neskilo. 

Dėl menkesnių apimčių užpakalinis “kadžio" langas buvo dar 
tvirtesnis. Dolanas neįstengs jo suskaldyti - bent jau per tas minu- 
tes, kurias aš jam atseikėsiu, - o pliekti iš pistoleto nedrįs. Mėgini- 
mai iš arti suvarpyti neperšaunamą stiklą prilygo rusiškai ruletei. Lan- 
go paviršiuje kulka tepaliks baltą dėmelę ir rikošetu grįš į saloną. 

Manau, po kurio laiko jis būtų sugalvojęs, kaip išsikapstyti iš 
šarvuočio, bet aš delsti nesiruošiau. 

Spyriau į žemės kauburėlį ir žvyru apibėriau kadilako stogą. 

Kaipmat sulaukiau reakcijos. | 

- Mes įstrigome. Prašom padėti. 

Dolano balsas. Sprendžiant iš šiurpiai ramaus tono, jis nenu- 
kentėjo. Tačiau baimės gaideles, nors ir prislopintas, išgirdau. Man 
kone jo pagailo. Puikiai įsivaizdavau, kaip vyrukas sėdi sumaitoto 
kadilako salone greta dejuojančio vieno iš savo galvažudžių, kurį 
veikiausiai prispaudė variklis. Kitas turbūt žuvo arba prarado są- 
monę. 

Kai mintyse išvydau šį vaizdą, mane persmelkė jausmas, ge- 
riausiai apibūdinamas “prijaučiančios klaustrofobijos"? sąvoka. 
Spūsteli lango mygtuką - jokio rezultato. Bandai pastumti duris, bet 
matai, kad jos įsirems į griovio sieną, 0 pro atsivėrusi tarpelį prasi- 
skverbti nepavyks. 

Išvaikiau iliuzinius reginius iš galvos nusprendęs, kad jis gaus, 
ko nusipelnė. 

- Kas čia? 

- Aš, - atsakiau. - Bet pagalbos iš manęs nesitikėk, Dolanai. 

Ant pilkojo kadilako užverčiau dar vieną saują žvirgždo. Ak- 
menėliams subarbėjus į stogą, rėksnys vėl paleido gerklę. 

- Mano kojos! Džimai, mano kojos! 

Dolano balsas bylojo, kad jis įsitempė. Lauke, prie duobės, 
stovintis žmogus žinojo jo vardą. Tai reiškė, kad padėtis - nepa- 
prastai pavojinga. 

- Džimi, aš įžiūriu kaulus savo kojose! 

- Užsikimšk srėbtuvę, - šaltai atsiliepė Dolanas. Jaučiausi keis- 
tai, klausydamasis pridususio jų klegėjimo. Pamaniau, jog man de- 
rėtų užlipti ant bagažinės ir įbesti akis į galinį langą, bet vargu ar aš 
ką nors išvysčiau, net jei veidu prisispausčiau prie stiklo. Juk tas 
buvo poliarizuotas, kaip jau sakiau. 

Šiaip ar taip, žiopsoti į jį nė kiek netroškau. Labai gerai žinojau, 
kaip Dolanas atrodė. Kokio velnio man spigintis į saloną? Kad pa- 
tikrinčiau, ar jis tebenešioja “Rolex"' laikrodį ir dėvi madingus džin- 
sus? 

- Kas tu, vyruti? - pasiteiravo Dolanas. 

- Niekas, - atšoviau. - Žmogus, kuris turėjo rimtą priežastį 
įgrūsti tave į duobę. 

Krūptelėjau, kai jis netikėtai paklausė: 

- Tavo pavardė Robinsonas? 

Man tarsi kažkas smogė į paširdžius. Tas tipelis žaibiškai atsi- 
jojo primirštus vardus bei veidus ir dūrė pirštu tiesiai į dešimtuką. Ar 
aš jį laikiau gyvuliu, pasižyminčiu žvėries instinktais? Atrodo, neži- 
nojau nė pusės. Gal ir gerai, antraip man būtų pritrūkę drąsos įgy- 
vendinti keršto planą. 

- Kokia mano pavardė, neturi jokios reikšmės. Bet, esu tikras, 
tu nujauti, kas netrukus įvyks, ar ne? 

Prieš akimirką staugęs jo parankinis vėl išsižiojo ir gargaliuoda- 
mas sužvigo: 

- Džimi, ištrauk mane laukan! Ištrauk! Dėl Dievo meilės! 
Mano koja lūžusi! 

- Prikąsk liežuvį, - liepė Dolanas ir kreipėsi į mane: - Klausyk, 
žmogau, per tuos riksmus aš tavęs negirdžiu. 

Priklaupiau ant keturių ir pasvirau į priekį. 

- Sakiau, tu nujau... 

Staiga mintyse išvydau vilką, persirengusį senele, aiškinantį 
Raudonkepuraitei: kad tave geriau girdėčiau, širdele... prieik ar- 
čiau. Atšlyti spėjau pačiu laiku. Revolveris supokšėjo keturis kar- 
tus. Šūviai aidėjo garsiai netgi lauke; tūnančius automobilio salone 
jie turbūt apkurtino. Kadilako stoge atsivėrė keturios juodos sky- 
lės, ir kažkas perskrodė orą per colį nuo mano kaktos. 

- Tu sužeistas, nuopisa? - pasidomėjo Dolanas. 

- Ne, - atsakiau. 

Kvyklys tapo raudaliumi. Blyškiais lyg paskenduolio delnais jis 
vangiai tapšnojo per priekinį stiklą ir krutino negyvą, greta susmu- 
kusį vairuotoją. Džimi, padėk man ištrūkti, rypavo žaliūkas, aš krau- 
juoju, man seuby-yngai skauda, aš neištversiu, o Jė-ė-ėzau, Dieve, 
atleisk man visas nuodemes, daugiau nepakel... 

Nugriaudėjo dar du šūviai. Žmogus užsičiaupė. Nuo stiklo nu- 
slydo rankos. 

- Na, štai, - bemaž mąsliai prabilo Dolanas. - Jam nebeskauda. 
Dabar mudu galėsime susišnekėti. 

Neatsiliepiau. Mane nelauktai apėmė svaigus nerealumo pojūtis. 
Jis ką tik pribaigė savo parankinį. Nužudė. Į galvą vėl atklydo min- 
tis, kad aš jo neįvertinau, nors ėmiausi visų atsargumo priemonių. 

- Aš tau kai ką pasiūlysiu, - tarė Dolanas. 

Nutylėjau. 

- Ei, bičiuli? 

Neišspaudžiau nė garso. 

- Ei, tu! - jo balsas mažumėlę suvirpėjo. - Atsiliepk, jei vis dar 
ten esi. Juk liežuvis nenudžius. 

- Aš tave girdžiu, - atsakiau. - Tiesiog suskaičiavau šūvius. Iš 
viso šeši. Pamaniau, kad pabaigai norėtum vieną išsaugoti sau. Bet 
gal tavo apkaboje telpa aštuoni šoviniai. Arba tu turi atsarginę. 

Atėjo eilė patylėti jam. Po pauzės Dolanas paklausė: 

- Ką sumąstei? 

- Kertu lažybų, kad jau pats atspėjai. Pastarąsias pusantros pa- 
ros kasiau ilgiausią pasaulyje kapą, ir dabar ketinu tave palaidoti 
kartu su prakeiktu kadilaku. 

Kaip ir anksčiau, Dolanas neišsidavė bijąs. O man knietėjo jį 
palaužti. 

- Išklausysi mano pasiūlymą? 

- Gerai. Po kelių sekundžių. Iš pradžių turiu šį tą prigriebti. 

Nupėdinau atgal prie furgono ir pasiėmiau kastuvą. 


**x* 


Grįžęs atgal išgirdau, kaip jis kartoja mano pavardę tarsi žmo- 
gus, burbuliuoj antis į nutykusį telefono ragelį: 

- Robinsonai? Robinsonai? Robinsonai? 

- Taip, taip, - sumurmėjau. - Tu kalbėk. Aš klausysiuos. Kai 
baigsi, pateiksiu tau atsakomąjį pasiūlymą. 

Nūnai jo balsas nuskambėjo guviau. Jeigu jau užsiminiau apie 
atsakomąjį pasiūlymą, vadinasi, esu pasirengęs derėtis. Dolano ma- 
nymu, tai reiškė, kad egzistavo reali galimybė ištrūkti į laisvę. 

- Jei mane išleisi, duosiu tau milijoną dolerių. Negana to... 

Pilną kastuvą žvirgždo užverčiau ant galinės kadilako dalies. Į 
mažąjį užpakalinį langelį sutratėjo akmenukai. Ant bagažinės nusi- 
driekė žemių linija. 

- Ką tu darai? - sunerimo jis. 

- Dykos rankos - džiaugsmas nelabajam, - atšoviau. - Savąsias 
nutariau kuo nors užimti. 

Vėl suvariau kastuvo mentę į kauburėlį ir pasemtas žemes nu- 
šveičiau griovin. 

Šįkart Dolanas sududeno sparčiau ir kur kas primygtiniau. 

- Duodu milijoną dolerių ir garantuoju, kad niekas tavęs nepa- 
lies... nei aš, nei mano vyrai, nei kiti. 

Man rankų nebemaudė. Tikras stebuklas. Aš ritmiškai mosta- 
gavau kastuvu, ir po penkių minučių kadilako bagažinė pranyko po 
žemės sluoksniu. Paaiškėjo, jog užversti duobę gerokai lengviau nei 
išrausti. 

Trumpam parimau ant kastuvo. 

- Kalbėk, kalbėk, nesustok. 

- Tu kuoktelėjęs, - iškošė Dolanas, ir jo balse galų gale išgir- 
dau panikos užuominas. - Tai beprotystė. 

- Pataikei kaip į akį, - sutikau ir kibau į darbą. 


Jis laikėsi ilgiau, nei tikėjausi. Šnekino mane, bandė atvesti į 
protą, meilikavo, tačiau žvyrui uždengus galinį langelį ėmė veblenti, 
kartotis, netgi mikčioti. Kažkuriuo momentu keleivio durelės prasi- 
vėrė ir atsitrenkė į daubos sieną. Pastebėjau ranką juodais plauke- 
liais, styrančiais ant krumplių, ir ant smiliaus užmautą žiedą su ma- 
syviu rubinu. Į ertmę tučtuojau švystelėjau biraus smėlio. Jis išsiplū- 
do ir užtrenkė duris. 

Neilgai trukus Dolanas palūžo. Greičiausiai dėl nuolatinio žemių 
dunksėjimo. Salone tas garsas, matyt, buvo griausmingas. Žvyro 
akmenėliai be paliovos barškėjo į kadilako stogą ir palei langus ri- 
tosi žemyn. Jis galų gale suvokė sėdįs apmuštame aštuonių cilindrų 
karste su įpurškimo sistema. 

- Išleisk mane! - suspigo. - Prašau! Aš nebeištversiu! Išleisk! 

- Tave domina mano pasiūlymas? - pasiteiravau. 

- Taip! Taip! Jėzau! Taip! Taip! Taip! 

- Rėk. Štai ką tau siūlau. Štai ko aš noriu. Jei staugsi iš visų jė- 
gų, galbūt tave išvaduosiu. 

Jis suklykė veriančiu balsu. 

- Šaunu, - nuoširdžiai pagyriau. - Bet nepakankamai gerai. 

Vėl ėmiau versti žemes ant kadilako, vieną pilną kastuvą po ki- 
to. Priekiniu stiklu nušliaužė ir valytuvų plyšius užkimšo byrantys 
grumstai. 

Jis užkriokė taip balsingai, jog net pradėjau spėlioti, ar taip 
riaumojantis žmogus galėtų pažeisti savo gerklas. 

- Neblogai, - tarstelėjau ir įnikau triūsti dvigubai energingiau. 
Nors nugara pulsavo iš skausmo, mano veide švytėjo šypsena. - 
Nenustebčiau, jei tau pavyktų, Dolanai... nė kiek nenustebčiau. 

- Penki milijonai, - išspaudė jis paskutinius rišlius žodžius. 

- Gal ne, - atsakiau užgulęs kastuvą, purvina plaštaka nuo kak- 
tos nusibraukdamas prakaitą. Dabar žemės dengė beveik visą au- 
tomobilio stogą. Rodės, tarytum Dolano kadilaką būtų prislėgęs 
milžiniškas rudas delnas praskėstais pirštais. - Bet jei tavo riksmas 
bus toks pat garsus kaip aštuonių dinamito plytelių, prijungtų prie 
68-ųjų “Ševroleto", sprogimas, tuomet prižadu tave išleisti. 

Taigi jis nesiliovė klykęs, o aš tebeverčiau žvyrą ant kadilako. 
Kurį laiką Dolanas išties žviegė kaip skerdžiamas, nors, mano nuo- 
mone, nepranoko netgi keturių dinamito plytelių, pritvirtintų prie 
“Ševroleto" degimo sistemos, driokstelėjimo. Geriausiu atveju pri- 
lygo trims. Kai iš akių pranyko mašinos korpusas, nutariau atsipūsti. 
Kelias minutes Žiūrėjau į duobėje iškilusį kauburį, iš kurio nūnai te- 
sklido kimus krenkštimas. 

Pažvelgiau į laikrodį. Jau buvo po pirmos. Mano rankos vėl 
kraujavo, kastuvo rankena tapo slidi. Į veidą plūstelėjo žvirgždėto 
smėlio gūsis, ir aš atšlijau. Dykumoje stipraus vėjo garsai nuteikia 
itin nemaloniai - nuolatinis gausmas primena vaiduoklio dejonę. 

Pasvirau virš griovio. 

- Dolanai? 


Jokio atsakymo. 
- Rėk, Dolanai. 

Iš pradžių jis neatsiliepė, bet galop springdamas užbliovė. 
Ak, kaip gera! 


Grįžau į furgoną, paleidau variklį ir sukoręs pusantros mylios 
atsidūriau prie perasfaltuojamo plento. Pakeliui įsijungiau WKXR, 
vienintelę Las Vego stotį, kurios bangas sugaudavo mano automo- 
bilio radijas. Baris Manilou pareiškė rašąs dainas, skatinančias dai- 
nuoti visą pasaulį, bet į šitą jo teiginį aš sureagavau su tam tikra 
skeptiškumo doze. Netrukus išgirdau oro prognozę. Anot jos, vėjai 
stiprėjo. Klajūnams patartina trauktis iš kelių, vingiuojančių tarp 
Las Vego ir Kalifornijos sienos. Smėlio šuorai sukels matomumo 
problemų, tvirtino laidos vedantysis, bet labiausiai reikėtų saugotis 
nuožmiai gairinančio vėjo. Puikiai supratau, ką jis turėjo omenyje, 
nes jaučiau, kaip siūbuoja furgonas. 

Štai ir “Keis-Džordanas", kurį kone pradėjau laikyti savo nu- 
osavybe. Užsiropščiau į kabiną niūniuodamas Bario Manilou melo- 
diją ir vėl suliečiau mėlyną bei geltoną laidelius. Ekskavatorius be- 
matant atgijo. Šįkart išjungti pavaros neužmiršau. Neblogai, balta- 
ranki, galvoje nuskambėjo Tinko balsas. Pamoką įsisavinai. 

Teisingai. Mokausi visą laiką. 

Minutę sėdėjau stebėdamas, kaip dykumoje sūkuriuoja smėlio 
debesys, klausydamasis variklio ūžesio, svarstydamas, ką veikia 
Dolanas. Jis jak sulaukė Didžiosios Progos. Pabandyk išdaužti ga- 
linį langelį arba nušliaužti į priekį ir suskaldyti priekinį stiklą, minty- 
se jam pasiūliau. Kiekvieną iš jų užpyliau keliomis pėdomis smėlio 
ir žemių, tačiau pabėgti iš spąstų buvo įmanoma. Daug kas priklau- 
sė nuo to, ar jis galutinai pamišo. Nusprendęs, kad spėlioti neverta, 
sutelkiau dėmesį į kitus dalykus. 

Įjungiau pavarą ir nuvairavau ekskavatorių iki duobės. Kai nu- 
sigavau į vietą, sunerimęs žengiau prie griovio krašto ir pažvelgiau 

žemyn. Bemaž tikėjausi pamatyti kadilako kauburio gale arba prie- 
šakyje žiojinčią skylę, pro kurią Dolanas išsirabždino laukan. 

Nieko panašaus neišvydau. 

- Dolanai, - gan linksmai šūktelėjau. 

Atsakymo neišgirdau. 

- Dolanai! 

Tyla. 

Jis nusižudė, pamaniau apimtas kartėlio. Kažkaip nusižudė 
arba mirė iš baimės. 

Dolanai? 

Iš kauburio gilumos atsklido nevaldomas, nuoširdus juokas. 
Mano oda bematant nuėjo pagaugais. Taip kvatodavo žmonės, at- 
sisveikinę su sveiko proto likučiais. 

Pažvingavęs kimiu balsu jis ėmė spiegti. Paskui vėl pratrūko 
krizenti. Netrukus aš prie jo prisijungiau. 

Kurį laiką juokiausi kartu su Dolanu, o gal klykiau... koks skir- 
tumas. Prie mudviejų prisijungė ir vėjas, bet man dingojos, kad jis 
iš mūsų šaiposi. 


gęs užversti ir sulyginti duobę. 


Po keturių minučių pranyko netgi kadilako forma. Beliko maž- 
ne iki viršaus žemėmis užpiltas griovys. 

Man pasirodė, jog kažką išgirdau, tačiau tuo tikras nebuvau, 
nes pašalinius garsus slopino vėjo ūžesys bei variklio urzgimas. Pri- 
klupau, paskui išsitiesiau ir nukoriau galvą į daubą. 

Dolanas vis dar juokėsi savo kape. Ausis pasiekęs krizenimas 
chi chi chi. Galbūt jis tarė ir žodžius. Sunku pasakyti. Aš nusišyp- 
sojau ir linktelėjau. 

- Rėk, - sukuždėjau. - Rėk, jei nori. - Bet duslus juokas tebe- 
sisunkė iš po žemių tarytum nuodingi garai. 

Mane netikėtai užvaldė siaubas - Dolanas stovėjo už nugaros! 
Taip, jis įstengė ištrūkti ir dabar sėlino artyn! Po sekundės įstums 
mane į griovį, anksčiau, nei spėsiu atsisukti... 

Pašokau ir apsigręžiau pūslėtomis rankomis mėgindamas pa- 
vaizduoti Kumščius. 

Veidą nutvilkė su vėju atvilnijusi smėlio banga. 

Aplinkui nebuvo nė gyvos dvasios. 

Purvina skarele nusišluosčiau skruostus, sėdau į ekskavatoriaus 
kabiną ir pratęsiau darbą. 

Duobę užverčiau gerokai prieš sutemas. Nemenką jos dalį už- 
ėmė kadilakas, todėl iš abiejų šonų liko riogsoti kauburėliai, nors 
nemažai žemių išnešiojo vėjas. Kapą sulyginau be jokių keblumų... 
taip greitai... taip greitai... 

Kai nuvairavau ekskavatorių virš tos vietos, kur buvo palaido- 
tas Dolanas, mano sąmonėje įsivyravo sąmyšis. Galvoje sukosi 
miglotos, kliedesius primenančios mintys. 

Sugrąžinau mašiną į senąją vietą, nusiėmiau marškinius ir jais iš- 
tryniau visus metalinius kabinos paviršius, kad pašalinčiau pirštų at- 
spaudus. Iki šios dienos nesuvokiu, kodėl taip elgiausi. Juk plušė- 
damas liečiau šimtus kitų daiktų. Galų gale prasmegęs audringoje, 
rusvai pilkoje prieblandoje, nušlubčiojau atgal prie furgono. 

Atidariau vieną iš galinių durelių, pastebėjau viduje susigūžusį 
Dolaną ir atšokau su šūksniu lūpose. Ranka prisidengiau veidą. 
Tuo momentu neabejojau, kad mano krūtinėje sprogs širdis. | 

Iš automobilio niekas neišniro. Durys susiūbavo vėjo šuoruose 
nelyginant namo, kuriame vaidenasi, langinė. Po užsitęsusios aki- 
mirkos baugščiau dirstelėjau į kabiną. Teišvydau krūvą daiktų - 
strėlę su sudužusiomis lemputėmis, domkratą, įrankių dėžę. 

- Privalai susivaldyti, - tyliai pratariau. - Privalai susivaldyti. 

Laukiau, kol Elizabeta pasakys: viskas bus gerai, brangusis... 
ar kažką panašaus... bet girdėjau tiktai vėjo ošimą. 

Sudribau už vairo, įjungiau variklį ir įveikiau pusę kelio iki ka- 
po. Toliau važiuoti neprisiverčiau. Aišku, tai skamba kvailai, bet aš 
įtikėjau, jog furgone tūno Dolanas. Akimis vis šaudžiau į galinio 
vaizdo veidrodėlį, bandydamas įžvelgti jo šešėlį. 

Vėtra dar labiau sustiprėjo, furgonas įniko energingai svyruoti 
ant lingių. Žibintų šviesoje iš dykumos almantis smėlis atrodė pana- 
šus į dūmų tumulus. 

Sustojęs kelkraštyje išvirtau iš kabinos ir užrakinau visas maši- 
nos dureles. Žinojau, kad miegoti lauke būtų tikra beprotybė, tačiau 
sudėti akių kabinoje negalėjau. Tiesiog negalėjau. Todėl su mieg- 
maišiu nušliaužiau po furgonu. 

Užsegiau užtrauktuką ir jau po penkių sekundžių pūčiau į akį 
kaip užmuštas. 


Sapnavau košmarą, bet pabudęs jo neprisiminiau - tik tiek, kad 
mano gerklę spaudė kažkieno pirštai. Kai atsimerkiau, paaiškėjo, 
jog aš pats palaidotas gyvas. Smėlis užkimšo nosį ir ausis. Jis ver- 
žėsi ir į gerklę grasindamas uždusinti. 

Sustūgau ir pabandžiau atsistoti įsitikinęs, kad mane įkalino ne 
miegmaišis, o žemių sluoksnis. Pakaušiu tvojęs į furgono dugną pa- 
mačiau nubyrančius rūdžių gabalėlius. 

Išsiridenus iš po automobilio, mane pasitiko purvino alavo at- 
spalviu nusidažiusi aušra. Vos tik išsirangiau iš miegmaišio, vėtra jį 
nupūtė kažin kur. Nustebęs šūktelėjau ir leidausi įkandin. Už poros 
dešimčių pėdų suvokiau, kad galiu padaryti rimčiausią klaidą savo 
gyvenime. Regimumas sumažėjo iki dvidešimties jardų spindulio. 
Vietomis kelio išvis nebuvo matyti. Atsisukau į furgoną - išblukęs jo 

pavidalas tarsi priklausė vaiduoklių miestui, pavaizduotam tamsiai 
rusvoje nuotraukoje. 

Svirduliuodamas grįžau iki mašinos, kišenėje sugraibiau rakte- 
lius ir smukau į kabiną. Sausai kosėdamas vis dar spjaudžiausi 
smėliu. Kai paleidau variklį ir įjungiau pavarą, furgonas lėtai nurie- 
dėjo ten, iš kur atvykau. Klausytis orų prognozės nereikėjo. Vakar 
per radiją girdėti perspėjimai pasitvirtino. Dykumoje šėlo nuožmiau- 
sia audra Nevados istorijoje. Visi keliai uždaryti. Nekiškite nosies 
laukan, nebent prispirtų būtinybė... ne, net ir tada likite namuose. 

Didingoji liepos 4-oji. | 

Sėdėk kabinoje. Niekur neik, nes tave apakins smėlis. 

Na, teks surizikuoti. Man pasitaikė puikiausia proga uždengti 
kapą - netgi slapčiausiose svajonėse nesitikėjau sulauksiąs tokios 
galimybės, todėl dabar ketinau ją išnaudoti. 

Iš namų buvau pasiėmęs tris ar keturias antklodes. Nuo vienos 
nuplėšiau ilgą juostą ir ja apsivyniojau galvą. Įgavęs pamišusio be- 
duino išvaizdą išlipau laukan. 


Kiaurą rytą iš šalikelės kilnojau ir atgal į išlygintą duobę gul- 
džiau asfalto luistus. Plušėjau kaip statybininkas, ant sienos klojan- 
tis plytų eilę arba mūrijantis nišą. Pats nešiojimas daug fizinių jėgų 
neatėmė, nors didžiumą asfaltų gabalų turėjau iškasti lyg senovinių 
artefaktų ieškantis archeologas. Kas dvidešimt minučių nuo smėlio 
sprukdavau į furgoną, kur leisdavau pailsėti geliančioms akimis. 

Nuo sekliojo griovio galo pamažu judėjau į vakarus, ir po pir- 
mos penkiolika pradėjęs šeštą, nusigavau iki paskutinių septynioli- 
kos pėdų. Vėjas po truputį ėmė rimti; pakėlęs galvą retsykiais įŽiū- 
rėdavau dantytus mėlynus dangaus lopinėlius. 

Monotoniškai kilnodamas ir dėliodamas asfalto gabalus galiau- 
siai pasiekiau tą vietą, kur mano nuomone, turėjo glūdėti Dolanas. 

Ar jis jau negyvas? Kiek kubinių pėdų oro tilpo kadilake? Kada 
salone pritrūks deguonies? Kiek laiko pratemps Dolanas, su sąly- 
ga, kad porelė jo bendražygių nebekvėpuoja? 

Atsiklaupiau šalia plikos žemės. Nuo “Keis-Džordano" vikšrų 
likę pėdsakai apsinešė smėliu, bet iki galo nepranyko. Po vos įžiū- 
rimais įdubimais kiurksojo žmogus su “Rolex" laikrodžiu. 

- Dolanai, - draugiškai šūktelėjau, - aš apsigalvojau. Nutariau 
tave išleisti. 

Jokio garso. Jis garantuotai nusibaigęs. 

Nukėblinau į pakelę ir čiupau eilinį asfalto luistą. Nuleidęs jį į 
vietą ruošiausi stoti, kai pasigirdo prislopintas, iš kapo besiskver- 
biantis krizenimas. 

Vėl parpuoliau ant visų keturių, nukraginau galvą, - jei būčiau 
turėjęs plaukus, nūnai tie būtų kadaroję po mano veidu, - sustingau 
tokia poza ir kurį laiką klausiausi jo juoko: tylaus, anaiptol ne me- 
lodingo garso. 

Kai Dolanas užsičiaupė, išsitiesiau ir atnešiau kitą asfalto gaba- 
lą, pažymėtą geltona brūkšnine linija. Atsiklaupiau nepaleisdamas 
naštos iš rankų. 

- Dėl Dievo meilės! - sužvigo jis. - Dėl Dievo meilės, Robinso- 
nai! 

- Taip, - išsišiepiau. - Dėl Dievo meilės. 

Įspraudžiau asfalto gabalą greta kitų. Nors įtempiau ausis, jo 
balso nebegirdėjau. 


Namo, į Vegą, grįžau vienuoliktą vakaro. Išmiegojęs šešiolika 
valandų atsikėliau, nupėdinau į virtuvę užkaisti kavinuko, ir susmu- 
kau ant grindų, nes nugarą sutraukė siaubingas mėšlungis. Raityda- 
masis viena ranka tryniau sprandą, o kitą sukandau, kad iš gerklės 
neišsprūstų riksmas. 

Kai skausmas šiek tiek atlėgo, nuropojau į vonią, - nes paban- 
džius atsistoti, mane vėl nutvilkė akinantis dieglys, - įsikibau į prau- 
syklę ir prisitraukiau iki spintelės, kurioje stovėjo pilnas empirino 
buteliukas. 

Iškratytas tris tabletes tučtuojau prarijau. Paskui susirietęs ant 
grindų laukiau, kol prisipildys vonia. Galop į ją įsirangiau, bet prieš 
tai, žinoma, nusimečiau pižamą. Vandenyje tysojau penkias valan- 
das, kurias prasnaudžiau. Išlipęs sugebėjau paeiti. 

Truputį. 

Apsilankiau pas chiropraktiką. Jis paaiškino, jog mano nugaro- 
je iš vietos išslydę trys diskai ir rimtai išnarinta apatinė stuburo da- 
lis. Tada pasidomėjo, ar aš kartais nemėginau apsimesti cirko galiū- 
nu. 

Atsakiau, jog susižalojau kasinėdamas sodą. 

Jis pareiškė, kad man teks keliauti į Kanzas Sitį. 

Paklusau be jokių ginčų. 

Mane paguldė ant operacinio stalo. 

Kai anesteziologas guminiu kaušeliu uždengė mano veidą, išgir- 
dau Dolaną, besijuokiantį švykštesių kupinoje tamsoje, ir supratau, 
kad mirsiu. 


Atsipeikėjau pooperacinėje palatoje, kurios sienas dengė žals- 
vos plytelės. 

- Ar aš gyvas? - iškrenkščiau. 

Sanitaras prunkštelėjo. 

- Taip, taip. - Jis palietė mano kaktą, susiliejančią su viršugal- 
viu. - Dieve, koks jūs įdegęs! Skauda? O gal dėl vaistų poveikio iki 
šiol nieko nejaučiate? 

- Nejaučiu, - patvirtinau. - Ar aš kalbėjau, kai mane užmigdė? 

- Taip, - atsakė jis. 

Mane nukratė šiurpas. Iki pats kaulų smegenų. 

- Ką? 

- Jūs sakėte: “Čia tamsu. Išleiskite mane!"* - sanitaras vėl sukri- 
zeno. 

- Ooo... - nutęsiau. 


**x* 


Jo taip ir nerado - Dolano. Dėl to kalta audra, taip vykusiai 
sutapusi su keršto diena. Aš numanau, kas įvyko, bet, tikiuosi, su- 
prantate, kad savo įtarimų nuodugniai netikrinau. 

PERASF. - pamenate šią santrumpą? Plento atkarpa buvo pe- 
rasfaltuojama. 71-ojo ruožas, kurį uždarė aplinkkelio ženklas, pa- 
sislėpė po smėlio sąnašomis. Grįžę kelininkai naujų kopų nelygino - 
pašalino tiktai trukdančias darbui. Nenuostabu. Juk dėl eismo neri- 
mauti nereikėjo. Taigi jie valė žemėmis apipiltas vietas ir kartu 
gremžė kelio dangą. Jei buldozerio vairuotojas ir pastebėjo, kad 
viename ruože asfaltas lūžta kone geometriškai lygiomis figūromis, 
jis niekam neprasitarė. Ko gero, buvo įkaušęs arba užsisvajojęs, 
kaip vakare su savo mažule trauks į miestą pasilinksminti. 

Vėliau pasirodė žvyro kalnus gabenantys savivarčiai, 0 šiuos 
atlydėjo barstytuvai ir volai. Įkandin pastarųjų atbildėjo karštu gud- 
ronu, kuris asocijuodavosi su lydomos batų odos kvapu, atsiduo- 
dančios didžiosios autocisternos su plačiais, iš jų galų styrančiais 
purškikliais. Naujam asfalto sluoksniui sukietėjus, darbo ėmėsi linijų 
purkštuvas. Po plačiu brezentiniu skėčiu sėdintis vairuotojas, aiškų, 
dažnai Žžvilgčiojo atgal ir tikrino, ar geltona brūkšninė linija driekėsi 
tiesiai, bet nenutuokė važiuojąs virš pilkšvo kadilako, kuriame 
drybsojo trys negyvėliai, nenujautė, jog tamsoje slypėjo žiedas su 
rubinu ir auksinis “Rolex"' laikrodis, turbūt iki šiol skaičiuojantis va- 
landas. 

Vienas iš sunkiųjų transporterių neabejotinai būtų sutrynęs 
įprastą kadilaką, pasviręs ant šono ir sutraškėjęs. Būrys darbininkų 
būtų puolę kasti žemę, kad pažiūrėtų, kas glūdi po sunkvežimiu. 
Tačiau pilkasis “kadis" išties labiau priminė tanką negu automobilį. 
Anksčiau ar vėliau, žinoma, jį saknežins pradundėjęs vilkikas, o 
pavymui lekiančio automobilio vairuotojas pastebės įspūdingų ap- 
imčių ertmę, atsivėrusią į vakarus nusidriekusioje juostoje. Gavusi 
informaciją kelių tarnyba pradės naujus perasfaltavimo darbus. Jei- 
gu tuo momentu kelininkai nesisukinės apylinkėse, jie nebandys 
smulkmeniškai aiškintis, kas nutiko, ir po plentu neatras tuščiavidu- 
rio objekto, kurį suplojo sunkvežimio svoris. Manau, paprasčiau- 
siai nuspręs, jog dėl įgriovos kaltas šaltis, ištirpęs podirvinis drus- 
kos klodas arba vietinis žemės drebėjimas. Kelią pataisys, ir gyve- 
nimas tekės sava vaga. 


Jį įtraukė į dingusiųjų sąrašą - Dolaną. 

Nuvarvėjo kelios ašaros. 

Straipsnio autorius iš “Las Vegas Sun" spėjo, kad jis kažkur 
žaidžia domino arba biliardą su Džimiu Hofa*. 

Na, tai panašu į tiesą. 


**x* 


Aš pasveikau. 

Nugaros skausmai nebekankina. Man griežtai nurodyta be pa- 
šalinių pagalbos nekelti jokių daiktų, sveriančių daugiau nei trisde- 
šimt svarų. Šimet dėstau šauniems trečiokas, kurie, esant reikalui, 
mielai man padėtų. 

*Džimis Hofa - JAV profsąjungų lyderis, 1975- aisiais paslaptingai pranykęs. | 

Tą plento atkarpą keletą kartų įveikiau savo naująja “Akura"". 
Vieną sykį sustojau, išlipau (pirmiausia pasidairiau norėdamas įsiti- 
kinti, jog kelio ruože esu visiškai vienas) ir nusičiurškiau ten, kur, 
mano įsitikinimu, glūdėjo kadilakas. Stiprios srovės neišspaudžiau, 
nors šlapimo pūslė buvo pilna. Grįždamas namo vis žvilgčiojau į ga- 
linio vaizdo veidrodėlį. Gal tai pasirodys juokinga, bet man dingo- 
jos, kad pamatysiu jį pakylantį nuo užpakalinės sėdynės: kaukolę 
aptempusia cinamono spalvos oda, smėlėtais plaukais, žibančiomis 
akimis bei “Rolex"' laikrodžiu. 

Nuo tada 71-uoju plentu nebevažinėju. Jei prisireikia traukti į 
vakarus, renkuosi magistralę. 

O Elizabeta? Kaip ir Dolanas, ji nutyko. Dėl to man gerokai 
palengvėjo. 


DEDIKACIJA 


Už kampo, atokiau nuo šveicorių, limuzinų, taksi, besisukančių 
durų, kurios veda į “Le Palais", vieną iš seniausių bei prabangiausių 
Niujorko viešbučių, yra kitos durys - be jokių užrašų, nežymios ir 
neįsidėmėtinos. 

Be penkiolikos septintą ryto prie jų priartėjo Marta Rozvol, be- 
sišypsanti, nešina mėlyną drobinį krepšelį. Išvysti pastarąjį jos ran- 
kose buvo galima gana dažnai, o šypsena veide nušvisdavo kur kas 
rečiau. Darbas jos neslėgė - vyriausiosios ūkvedės, prižiūrinčios 
tvarką “Le Palais" nuo dešimto iki dvylikto aukšto, pareigos gal ir 
neatrodė reikšmingos arba džiuginančios, bet tik ne moteriai, kuri 
vaikystėje, kai gyveno Babilone, Alabamos valstijoje, vilkėjo suk- 
neles, pasiūtas iš ryžių ir miltų maišų. Bet, kad ir kuo žmogus užsi- 
imtų (būtų mechanikas ar kino žvaigždė), įprastą rytą jis pasirodo 
darbe nutaisęs išraišką, bylojančią: man dar magėtų pasnausti. 
Tačiau Martai Rozvel šis rytmetis nebuvo eilinis. 

Rutina iškrypo iš vėžių vakar, kai po pietų grįžusi namo ji rado 
ilgai lauktą paketą, kurį sūnus atsiuntė iš Ohajo. Tą naktį Marta 
miegojo su pertrūkiais. Vis keldavosi pažiūrėti, ar dovana niekur 
nedingo. Norėjo įsitikinti jos realumu. Galų gale nukišo siuntinį po 
pagalve kaip nuotaka, slepianti gabalėlį vestuvių torto. 

Dabar, nužingsniavusi palei pagrindinį viešbučio įėjimą ir užsu- 
kusi už kampo, ji atrakino siaurąsias duris, trimis laipteliais nusilei- 
do į ilgą žalią koridorių, prie kurio sienų rikiavosi virtinės “Den- 
daks“ skalbinių vežimėlių, apkrautų ką tik išplautomis ir išlygintomis 
paklodėmis bei užvalkalais. Aplinkui tvyrojo švaros kvapas, Martai 
miglotai primenantis šviežios duonos aromatą. Iš vestibiulio sklido 
tyli muzikėlė, bet viešbutyje pasirodžiusi moteris nūdien kreipė į ją 
ne daugiau dėmesio negu į tarnybinių liftų ūžesį arba virtuvėje dzing- 
sintį porcelianą. 

Koridoriaus pusiaukelėje ji atidarė duris, pažymėtas užrašu 
VYR. ŪKVEDŽIAMS, žengė per slenkstį, ant vagio pakabino ap- 
siaustą ir nudrožė per didįjį kambarį, kur ūkio dalies vadovai (iš vi- 

so vienuolika) per pertraukėles gurkšnodavo kavą, spręsdavo pro- 
blemas, susijusias su pasiūla ir paklausa, be paliovos pildydavo 
šūsnis dokumentų. Prie šios patalpos, kurioje dunksojo milžiniškas 
rašomasis stalas, vieną sieną dengė skelbimų lenta ir nestigo nuoru- 
kų pilnų peleninių, šliejosi rūbinė žalsvomis šlakbetonio sienomis. 
Kambarėlyje stovėjo suoliukai, spintelės ir du 1lgi plieniniai strypai 
su girliandomis pakabų, pritvirtintų taip, kad niekas negalėtų jų nu- 
gvelbti. 

Tolimajame drabužinės gale prasivėrė durys, vedančios į dušinę 
bei tualetą. Tarpduryje išdygo Darsė Sagamor, apsigaubusi pūkuo- 
tu “Le Palais" chalatu ir šiltų garų debesėliu. Ji dirstelėjo į švytinčią 
Martą ir nusijuokusi išskėtė rankas. 

- Tu ją gavai! - sušuko. - Aš teisi? Matau iš tavo veido! O 
taip, sere, taip, mem! 

Marta nenujautė pravirksianti iki to momento, kai iš akių ištryš- 
ko ašaros. Ji apkabino Darsę ir veidu įsikniaubė į drėgnus, tamsius 
draugės plaukus. 

- Nieko tokio, širdele, - švelniai tarė Darsė. - Išsiliek. 

- Aš taip juo didžiuojuosi... nepaprastai didžiuojuosi. 

- Suprantama. Todėl ir verki. Bet kai aprimsi, gal ją parodysi? 
- moteris vyptelėjo. - Tik neduok man į rankas. Jei aplašinčiau tavo 
turtą, guldau galvą, kad man išbadytum akis. 

Iš mėlyno drobinio krepšio Marta Rozvol ištraukė pirmąjį sū- 
naus romaną, demonstruodama pagarbą, kokios nusipelno itin 
šventas objektas. Į šilkinį popierių įvyniotą knygą slėpė po ruda 
nailonine uniforma. Ji atsargiai nuėmė apvalkalą ir parodė savo lobį 
draugei. 

Darsė įdėmiai nužvelgė ant viršelio pavaizduotus tris jūrų pėsti- 
ninkus, vieno kurių galva buvo aptvarstyta. Iš ginklų pliekiantys ka- 
reiviai veržėsi į viršukalnę. “Šlovės spinduliai", skelbė pavadinimas 
ugningomis, raudonai oranžinėmis raidėmis. Virš jų puikavosi auto- 
riaus vardas ir pavardė: Piteris Rozvolas. 

- Puiku, nuostabu, bet dabar parodyk man ką kitą! - Darsė 
kalbėjo kaip moteris, nuo paprastų įdomybių geidžianti eiti prie rei- 
kalo esmės. 

Marta sulinksėjo ir nedvejodama atvertė dedikacijos puslapį su 
užrašu: Šią knygą skiriu savo motinai, MARTAI ROZVOL. Ma- 
ma, be tavęs nieko nebūčiau pasiekęs. Žemiau spausdintų raidžių 
Darsė išvydo žodžius, brūkštelėtus pakrypusiu, keistai senamadiš- 
ku braižu: /r tai ne melas. Mama, aš tave myliu. Pitas. 

- Ak, kaip miela, - pastebėjo Darsė ir atžagaria ranka nusi- 
šluostė tamsias savo akis. 

- Ne šiaip miela, - atsiliepė Marta vėl suvyniojusi knygą. - Tai 
gryna tiesa. - Moteris išsišiepė, ir toje šypsenoje sena bičiulė Darsė 
įžvelgė ne vien meilę. Ji pamatė triumfą. 


**xk 


Trečią valandą, po darbo, Marta su Darse neretai užsukdavo į 
“La Patisserie"', viešbučio kavinę. Kartkartėmis, kai užsimanydavo 
stipresnių gėrimų, apsilankydavo “Le Čing", nedideliame vietiniame 
bare. Būtent čia ir nusprendė šiandien pasėdėti. Darsė nuvedė 
draugę į vieną iš kabinų, trumpam paliko ją prie dubenėlio krekerių 
ir šnektelėjo su Rėjumi, tą popietę stovėjusiu už baro. Marta paste- 
bėjo, kaip jis nusišypsojo Darsei, sukinkavo galva, iškėlė dešiniąją 
ranką ir smilių sulietė su nykščiu - bus padaryta, tvirtino gestas. Bi- 
čiulė grįžo į kabiną neslėpdama pasitenkinimo. Marta ją nudelbė 
įtariu žvilgsniu. 

- Ką tu sumąstei? 

- Pamatysi. 

Po penkių minučių prie jų stalo Rėjus pristūmė vežimėlį su si- 
dabriniu ledų kibiriuku, iš kurio kyšojo butelis “Perrier-Joust'" šam- 
pano. Jį supo dvi šaltos taurės. 

- Susimildama... - prajuko ir drauge sumišo Marta. 

- Ššš, - priglaudė prie lūpų pirštą Darsė, ir jos draugė užsičiau- 
pė, susilaikiusi nuo protestų. 

Barmenas atšovė butelį, padėjo kamštelį greta Darsės, šiek tiek 
įpylė šampano į jos taurę. Moteris pamojo ranka ir mirktelėjo. 

- Linkiu maloniai pasėdėti, ponios. - Rėjus pasiuntė knygos sa- 
vininkei oro bučinį. - Pasveikink nuo manęs savo berniuką, bran- 
gioji, - tarė ir nudrožė šalin, nespėjus priblokštai Martai atsiliepti. 

Darsė pripildė abi taures, vieną jų pakėlė. Po akimirkos draugė 
pasekė jos pavyzdžiu. Tyliai sudzingsėjo stiklas. 

- Išgerkime už prasidėjusią tavo sūnaus karjerą, - pasiūlė Dar- 
sė ir nurijusį lašą šampano dar kartelį sa Marta susidaužė taurėmis. 
- Ir už patį berniuką, - pridūrė. Jos vėl paragavo “Perrier-Joust". 
Darsė palietė bičiulės stiklą trečią sykį, anksčiau nei toji nuleido 
ranką, kuria laikė gėrimą. - Ir už motinos meilę. 

- Amen, širdele. - Marta pakėlė lūpų kampučius, bet jos akys 
išliko rimtos. Po pirmųjų dviejų tostų moteris tik siurbtelėjo šampa- 
no. Po trečiojo ištuštino taurę iki dugno. 


*XkxX 


Darsė parūpino butelį šampano, idant su geriausia drauge dera- 
mai atšvęstų Piterio Rozvolo sėkmę. Bet ne vien dėl šios priežas- 
ties. Jai knietėjo išklausinėti, ką Martą turėjo omenyje teigdama - 
ne šiaip miela, tai gryna tiesa. Ir ką reiškė toji triumfo išraiška. 

Kai bičiulė įveikė trečią šampano taurę, Darsė paklausė: 

- Ką ten sakei apie dedikaciją, Marta? 

- O ką aš sakiau? 

- Na, pareiškei, kad ji ne šiaip miela. Tai gryna tiesa, anot ta- 
vęs. 

Tylėdama Marta taip ilgai į ją spiginosi, jog Darsė nutarė atsa- 
kymo nebesulauksianti. Ji nė nenumanė, kad jokių gyvenimo ne- 
gandų nepaisanti linksmoji mažylė Marta Rozvol galėtų būti tokia 

rūsti. Vis dėlto draugės akyse iki šiol atsispindėjo džiūgavimas, nu- 
stelbiantis netgi kartėliu atmieštą žvilgsnį. 

- Jo romanas atsidurs populiariausiųjų sąraše, o kritikai sukrims 
knygą apsilaižydami, - prabilo Marta. - Nė kiek tuo neabejoju. 
Ne todėl, kad man garantavo Pitas... nors jis, žinoma, buvo tikras 
savo sėkme. Aš tikiu sūnumi, nes lygiai taip pat nutiko jam. 

- Kam? 

- Pito tėvui. - Ant stalo sunėrusi rankas Marta ramiai pažiūrėjo 
į draugę. 

- Bet... - prasižiojo Darsė ir užsičiaupė. Džonis Rozvolas knygų 
nerašė. Jis mieliau pildydavo skolos lapelius arba retsykiais ant sie- 
nų užpurkšdavo: dulkinau tavo močią. Veikiausiai, Marta norėjo 
pasakyti... 

Tik nepersistenk fantazuodama, liepė sau Darsė. Tu puikiai 
supranti, ką visa tai reiškia: pastojusi ji ištekėjo už Džonio, bet 
vaikui gyvybę įkvėpė daugiau smegenų vingių turintis vyrukas. 

Ne, kažkas čia ne taip. Darsė niekada nebuvo susitikusi su 
Džoniu akis į akį, bet matė pustuzinį jo nuotraukų Martos albume, 
o Pitą taip gerai pažinojo, kad per paskutinius jo porą metų vidu- 
rinėje ir pirmuosius du koledže iš dalies ėmė Žiūrėti į vaikį kaip į 
savo atžalą. Į akis kaipmat krisdavo fizinis berniuko, tiek daug lai- 
ko praleidusio jos virtuvėje, ir vyriškio iš nuotraukų albumo pana- 

- Na, Džonis buvo biologinis Pito gimdytojas, - atsiliepė Mar- 
ta lyg perskaičiusi jos mintis. - Tai matyti iš nosies ir akių. Bet su 
tikruoju tėvu jis neturėjo nieko bendra... gal dar burbuliukų? Jie 
taip smagiai nuslysta gerkle. - Marta mažumėlę įkaušo, todėl jos 
balse retsykiais pasigirsdavo pietietiška tartis, kuri išnirdavo tarsi 
vaikas, šliaužiantis iš savo slėptuvės. 

Darsė supylė šampano likučius į draugės taurę. Marta pakėlė 
ją už kotelio, įsmeigė akis į skystį, mėgaudamasi auksiniu žvilgesiu, 
kuriuo užsižiebdavo pro stiklą prasiskverbusi, blankoka popietės 

šviesa. Galiausiai nurijo gurkšnį, padėjo taurę ant stalo ir gaižiai, 
trūksmingai nusijuokė. 

- Tu nenutuoki, apie ką aš kalbu? 

- Ne, širdele. 

- Ką gi, aš tau paaiškinsiu - po tiek metų privalau kažkam pa- 
sipasakoti. Ypač dabar, kai jis išspausdino knygą, pasiekė laimėji- 
mą, kuriam taip ilgai ruošėsi. Dievas mato, jam šito neišduosiu. Ki- 
ta vertus, laimingi sūnūs niekada nežino, kaip motinos juos myli ar- 
ba aukojasi, tiesa? 

- Greičiausiai, - sutiko Darsė. - Klausyk, gal iš pradžių pamąs- 
tyk, ar tikrai nori man išsipasakoti... 

- Ne, jie neįsivaizduoja, - tarė bičiulė, ir Darsė suvokė, kad ji 
nieko negirdėjo. Marta Rozvol mintimis nuklydo į savo pasaulį. Kai 
jųdviejų žvilgsniai susidūrė, Martos lūpų kraštelius perkreipė keista 
šypsena, kuri Darsei nė trupučio nepatiko. - Neįsivaizduoja, - pa- 
kartojo. - Net ir rašydami dedikacijas motinoms nenumano, kokios 
jos atsidavusios savo atžaloms. Teisingai, Darse? 

Draugė tegalėjo palinguoti galva nežinodama, ką atsakyti. Už- 
tat Marta linktelėjo, tarytum Darsė būtų jai pritarusi, ir ėmė porinti. 


Esminių faktų dėstyti nereikėjo. Abi moterys kartu dirbo “Le 
Palais'' viešbutyje vienuolika metų ir didžiąją laiko dalį artimai 
draugavo. 

Svarbiausias iš tų faktų skelbtų, būtų pasakiusi Darsė (bent jau 
iki tos dienos, kai jos prisėdo išgerti šampano “Le Čing“ bare), 
kad Martukė ištekėjo už vyro, kurį labiau domino svaigalai ir nar- 
kotikai, - jau nekalbant apie paukštytes, jo akiratyje kraipančias 
sėdmenis, - negu Žmona. 

Marta gyveno Niujorke vos porą mėnesių, kai su juo susipaži- 
no - naivuolė mergaitė, - ir buvo kelis mėnesius nėščia, kai už Džo- 
nio ištekėjo. Nors ir pastojusi, ilgai galvojo, ar vertėtų su juo mainyti 
žiedus, kaip vėliau ne kartą sakė Darsei. Ji jautėsi dėkinga Džoniui, 

kad šis nepaspruko (netgi anuomet turėjo pakankamai išminties, 
kad suvoktų - iš merginos lūpų išgirdę “aš nėščia", dauguma vyrų 
paraitytų kulnus), tačiau matė jo trūkumus ir numanė, kokia būtų 
motinos bei tėvo - ypač pastarojo - nuomonė apie Džonį Rozvolą, 
besididžiuojantį savo juodu “Tiberdu" ir baltais bateliais su juodais 
apvadais (tokius pačius avėjo Memtis Slimas barškindamas pianino 
klavišus “Apolono? klube). 

Pirmą vaiką Marta prarado trečiąjį nėštumo mėnesį. Dar be- 
veik po pusmečio ji nusprendė apgalvoti visus santuokos pliusus ir 
minusus - daugiausiai minusus. Vyras pernelyg dažnai grįždavo na- 
mo naktimis, pernelyg dažnai jo pasiteisinimai buvo neįtikimi, per- 
nelyg dažnai apdovanodavo žmoną mėlynėmis. Išgėrus Džoniui pa- 
niždavo kumščiai, sakydavo ji. 

- Jis visuomet puikiai atrodė, - kartą pareiškė Darsei. - Bet 
šunsnukių, net ir išvaizdžiausių, būdas nesikeičia. 

Nespėjusi susikrauti lagaminų, Marta suvokė, kad vėl pastojo. 
Šįkart Džonis reagavo žaibiškai ir nuožmiai: šluotos lazda trenkė jai 
į pilvą, mėgindamas sukelti persileidimą. Dar po dviejų dienų kartu 
su keliais savo draugais - vyrukais, kuriems, kaip ir Džoniui, patiko 
ryškiaspalviai drabužiai ir balti bateliai su juodais apvadais - Rytinė- 
je 116-oje gatvė jis pabandė apiplėšti alkoholio parduotuvę: Po 
prekystaliu savininkas laikė šratinį šautuvą. Jis išsitraukė ginklą. Tuo 
metu Džonis Rozvolas gniaužė velniai Žino iš kur atkastą nikeliuotą 
32 kalibro revolverį. Nutaikė šį į krautuvėlės šeimininką, spūstelėjo 
gaiduką, bet pistoletas sprogo. Vamzdžio nuoplaiša pro dešinę akį 
smigo į smegenis ir bematant jį pribaigė. 

“Le Palais" viešbutyje Marta plušėjo iki septinto nėštumo mė- 
nesio (tais laikais, kai į kambarinių gretas dar nebuvo įsiliejusi Dar- 
sė Sagamor). Galop ponia Prol liepė jai keliauti namo, kol dešim- 
tojo aukšto koridoriuje arba tarmybiniame lifte neiškrito kūdikis. Tu 
esi šauni darbuotoja ir, jei norėsi, galėsi į viešbutį sugrįžti, pasakė 
ponia Prol, bet dabar, mergaite, pranyk man iš akių. 

Marta pakluso ir po dviejų mėnesių pagimdė septynis svarus 
sveriantį berniuką. Suteikė jam Piterio vardą. Užaugęs sūnus para- 
šė romaną, “Šlovės spinduliai", kuriam, skaitytojų nuomone, - pra- 
dedant “Geriausios mėnesio knygos“ klubui priklausančiais nariais, 
baigiant kino studijos vadovais, - buvo lemta tapti populiariam. 

Šias smulkmenas Darsė žinojo. Likusią istorijos dalį - neįtikė- 
tiną dalį - ji išgirdo tą popietę, “Le Čing" bare, priešais šampano 
taures, greta signalinio Piterio romano egzemplioriaus, paslėpto 
drobiniame krepšyje, kuris kėpsojo prie Martos Rozvol kojų, ir 
vėliau, vakare. 


**x* 


- Mes gyvenome šiauriniame miesto pakraštyje, Žinoma, - pra- 
bilo Marta, tarp pirštų sukdama savo taurę. - Stentono gatvėje, ša- 
lia Stentono parko. Kartą teko ten apsilankyti. Kvartalas pasikeitė 
į blogąją pusę, nors ir anuolaik grožiu netryško. | 

Stentono gatvės gale buvo įsikūrusi šiurpoka senė - mamulė 
Delorn, kurią dauguma laikė bruja*. Man tokios kalbos kėlė juo- 
ką. Sykį paklausiau kaimynės, Oktavijos Kinsolving, kaip Žmonės 
gali tikėti panašiais niekais, kai nūdien aplink Žemę zvimbia kosmi- 
niai palydovai, o mokslininkai atrado vaistus beveik nuo visų ligų. 
Tavija buvo išsilavinusi - baigė mokslus Džuliardo universitete, - ir 
gyveno prie 110-osios gatvės tik todėl, kad turėjo išlaikyti motiną 
kartu su trimis jaunesniais savo broliais. Aš neabejojau, jog Tavija 
man pritars, bet ji tik nusijuokė ir papurtė galvą. 

“Nejau ir tu tiki bruja?" - paklausiau. 

“Ne, - atsakė kaimynė. - Bet aš tikiu ja. Mamulė Delorn - ki- 
tokia. Iš tūkstančio, gal dešimties tūkstančių ar net milijono moterų, 
kurios tvirtina mokančios kerėti, turbūt tiktai viena išties geba užsi- 
imti raganystėmis. Būtent tokia yra mamulė Delorn“'. 


*Bruja (isp.) - ragana. 

Aš suprunkščiau. Žmonės, kuriems nebūtina bruja, gali sau 
leisti iš jos juoktis, kaip ir tie, kuriems nereikia maldų. Na, supranti, 
aš juk buvau neseniai ištekėjusi ir tebemaniau, kad įstengsiu Džonį 
atvesti į protą. 

Darsė linktelėjo. 

- Vėliau patyriau persileidimą. Greičiausiai dėl Džonio, nors 
anuomet netgi sau nenorėjau to prisipažinti. Jis dažnai mane lupda- 
vo ir visą laiką gėrė. Paimdavo pinigus, kuriuos jam duodavau, ir 
ištraukdavo banknotus iš mano rankinės. Kai paprašydavau liautis 
iš manęs vogus, Džonis nutaisydavo pasipiktinusią veido išraišką ir 
atrėždavo, kad nieko panašaus nedaro. Kai būdavo blaivas, žino- 
ma. Išgėręs paprasčiausiai juokdavosi. 

Išsiunčiau mamai laišką - jį rašiau su skaudama širdimi, jaučiau 
gėdą ir verkiau, bet privalėjau išsiaiškinti, ką motina galvoja. Ji at- 
rašė liepdama kuo skubiau sprukti nuo Džonio, kol tas nepaguldė 
manęs į ligoninę arba nenudobė. Vyresnioji sesuo, Kasandra (mes 
ją vadindavome Kise) sugalvojo dar geriau. Ji man atsiuntė tarp- 
miestinio autobuso bilietą su dviem žodžiais, lūpų dažais užtepliotais 
ant voko: TUCTUOJAU IŠVAŽIUOK. 

Marta sriūbtelėjo šampano. 

- Na, sesers patarimo nepaklausiau. Tvirtinau sau, jog turėčiau 
Išsaugoti orumą, nors mane iš tiesų tebuvo apėmęs kvailas išdidu- 
mas. Vienaip ar kitaip, aš likau Niujorke. Po to, kai praradau kūdi- 
kį, vėl pastojau. Tik iš pradžių to nežinojau. Manęs nekankino ry- 
tiniai pykinimo priepuoliai... antra vertus, netupėdavau prie klozeto 
ir nešiodama pirmą vaiką. 

- Tu lankeisi pas mamulę Delorn ne todėl, kad buvai nėščia? - 
pasiteiravo Darsė. Dar prieš akimirką ji manė, jog Marta tikėjosi iš 
raganos gauti kokių nors žolelių, kurios sukeltų persileidimą... arba 
nusprendė pasidaryti abortą. 

- Ne, - atsakė Marta. - Aš pas ją nuėjau, nes Tavija užtikrino, 
kad mamulė Delorn sugebėtų tiksliai pasakyti, kokią medžiagą ra- 

dau Džonio apsiausto kišenėje. Kalbu apie baltus miltelius stiklinia- 
me buteliuke. 

- Ojojoi, - sumurmėjo Darsė. 

Marta nelinksmai nusišypsojo. 

- Nori išgirsti, kaip bjauriai gali susiklostyti gyvenimas? - pa- 
klausė. - Turbūt ne, bet aš vis tiek tau pasakysiu. Blogai, kai tavo 
vyras geria ir neturi nuolatinio darbo. Išties blogai, kai jis geria, ne- 
turi nuolatinio darbo ir tave muša. Dar blogiau, kai kyšteli ranką į jo 
apsiausto kišenę su viltimi atrasti dolerį, kad “Sanlendo" prekybos 
centre galėtum nusipirkti tualetinio popieriaus, ir aptinki buteliuką su 
šaukšteliu. Žinai, kas blogiausia? Tai, kad spoksodama į nelemtą 
buteliuką tikiesi matanti kokainą, o ne heroiną. 

- Tu jį nusinešei pas mamulę Delorn? 

Marta graudžiai prajuko. 

- Visą butelaitį? Ne mem. Gyvenimas manęs nedžiugino, bet 
mirti aš netroškau. Grįžęs namo ir neradęs savo dvigramio indelio, 
jis būtų mane sutalžęs kaip bokso kriaušę. Aš tik truputį pabėriau 
miltelių ant celofano skiautės, kurią nuplėšiau nuo cigarečių pakelio. 

"Tada nudrožiau pas Taviją, o ši liepė man užsukti pas mamulę De- 
lorn. Paklusau nedvejodama. 

- Kaip ji atrodė? 

Marta palingavo galva lyg apgailestaudama, kad neįstengs 
draugei nupasakoti mamulės Delorn išvaizdos, paaiškinti, kokį ne- 
įtikėtiną pusvalandį teko praleisti ketvirto aukšto bute, priklausan- 
čiame tai senei, ir kaip ji driuokė į gatvę beprotiškai stačiais laiptais 
baimindamasi, kad bruja seka iš paskos. Mamulės Delorn buvei- 
nėje vyravo prieblanda ir sklandė žvakių, suplėkusių tapetų, cina- 
mono, šnerves nemaloniai kutenančių sausų žolelių kvapai. Ant vie- 
nos sienos kabojo Jėzaus portretas, ant kitos - Nostradamo. 

- Keistai ir šiurpiai, - galų gale atsiliepė Marta. - Iki šios dienos 
neįsivaizduoju, kiek jai buvo metų - septyniasdešimt, devyniasde- 
šimt, gal net šimtas dešimt. Vieną nosies šoną vagojo rausvai balZ- 

ganas randas, nudrikęs ant kaktos ir pradingęs plaukuose. Panašus 
į nudeginimą. Dėl jo dešiniosios akies vokas nusviro, todėl susidarė 
įspūdis, kad mamulė Delorm mirkčioja. Ji sėdėjo supamajame krės- 
le ir kažką mezgė. Kai žengiau pro duris, senė tarė: “Pasakysiu tau 
tris dalykus, damule. Visų pirma tu manimi netiki. Antra, buteliuke, 
kurį iškrapštei iš vyro apsiausto, pilna “Baltojo angelo" heroino. 
Trečia, tu pastojai beveik prieš mėnesį. Tau gims berniukas, kuriam 
suteiksi tikrojo tėvo vardą“. 


Marta apsidairė ir įsitikinusi, jog prie gretimų staliukų niekas ne- 
prisėdo, palinko prie Darsės, kuri vėpsojo į draugę it pakerėta. 

- Vėliau, kai atgavau blaivų protą, pasakiau sau, jog pirmuosius 
du punktus būtų teisingai įvardijęs bet kuris fokusininkas arba vie- 
nas iš tariamų ekstrasensų su baltas turbanais. Jei Tavija Kinsolving 
perspėjo senę, kad aš ateisiu, ji galėjo atskleisti ir mano viešnagės 
priežastį. Matai, kaip viskas paprasta? Tokiai moteriškei, kaip ma- 
mulei Delorn, rūpėtų net menkiausios smulkmenos, nes jei sieki įgyti 
bruja reputaciją, privalai atitinkamai elgtis. 

- Tavo tiesa, - sutiko Darsė. 

- Kalbant apie mano nėštumą... na, ji paprasčiausiai galėjo at- 
spėti. Tam tikros damos permato tave kiaurai. 

Darsė linktelėjo. 

- Mano teta tiksliai sugebėdavo nustatyti, pastojusi moteris ar 
ne. Kartais anksčiau, nei tą sužinodavo pati nėščioji, ne viena iš ku- 
rių nedegė noru pagimdyti vaikelio, jei supranti, ką turiu omenyje. 

Prajukusi Marta pakinkavo galva. 

- Anot tetos, pakisdavo jų kvapas, - tęsė Darsė. - Jei tavo 
šnervės jautrios, sakydavo ji, nėščiąją gali užuosti praėjus vos die- 
nai nuo tada, kai toji pastodavo. 

- Aha, - pritarė Marta. - Aš irgi esu tai girdėjusi, bet mano at- 
vejis kitoks. Ji tiesiog žinojo. Nors tvirtinau sau, esą senė mane 
mausto, giliai širdyje suvokiau: ji tiesiog žinojo. Stovėdama greta 
mamulės patikėjau, jog bruja egzistuoja - tiksliau sakant, patikė- 
jau, kad ji yra bryja. Ir šis jausmas neišblėso kaip sapnas, kuris iš- 
garuoja iš atminties tau pabudus, arba tikėjimas sukčiumi, kai atsi- 
kratai jo apžavų. 

- Ką tu darei? 

- Laimei, šalia durų stovėjo senas pintas krėslas. Po jos žodžių 
pasaulis prieš mano akis nusidažė pilkai, o keliai sulinko. Jei ne tas 
krėslas, būčiau sudribusi ant grindų. 

Ji mezgė laukdama, kol aš susitvardysiu. Matyt, tokią reakciją 
regėjo šimtus kartų. 

Kai mano pulsas sulėtėjo, išsižiojau... ir iš mano burnos ištrūko: 
“Aš ketinu palikti savo vyrą". 

“Ne, - atsiliepė mamulė Delorn. - Jis paliks tave. Išlydėsi vyrelį 
iš namų, ir baigta. Niekur nepranyk, moteriške. Atsiras truputį pini- 
gų. Tu manysi, kad vyras rūpinsis kūdikiu, bet to nebus". 

“Kaip...?? - tepajėgiau išspausti. Vis kartojau “kaip, kaip, kaip“ 
lyg Džonis Li Hukeris vienoje iš senų bliuzo plokštelių. Netgi dabar, 
po dvidešimt šešerių metų, užuodžiu degančias žvakes, iš virtuvės 
sklindančią žibalo smarvę, gižų tapetų tvaiką, kuris primena supeli- 
jusį sūrį. Iki šiol prieš save ją matau: mažutę ir trapią, su apšiurusia 
mėlyna suknele, išmarginta taškeliais, kurie kadaise buvo balti, bet 
galiausiai pageltonavo it seni laikraščiai. Iš išorės mamulė Delorn 
atrodė tokia smulki, bet spinduliavo neįtikėtiną galią, tarsi akinan- 
čiai ryškią šviesą... 

Marta atsistojo, nuėjo prie baro, kažko paprašė Rėjaus ir grį- 
žo nešina masyvia, vandens pilna stikline, kurią ištuštino vienu mau- 
ku. 

- Jautiesi geriau? - paklausė Darsė. 

- Aha, mažumėlę. - Marta patraukė pečiais ir vyptelėjo. - Pri- 
siminimai džiaugsmo nekelia. Tu irgi ja įtikėtum, jei tuo metu būtum 
mano vietoje. 

“Kaip aš tvarkau savo reikalus ir kodėl tu ištekėjai už to šū- 
džiaus, neturi jokios reikšmės, - pareiškė mamulė Delorn. - Svar- 
biausia, kad atrastum tikrąjį vaiko tėvą". 

Pašalinis klausytojas būtų nusprendęs, jog, senės manymu, dul- 
kinausi su kitu vyru, bet aš įniršiu neužsiplieskiau. Pernelyg sumišau, 
kad įpykčiau. 

“Ką jūs kalbate? - išveblenau. - Džonis yra tikrasis vaiko tė- 
vas.“ 

Ji prunkštelėjo ir numojo ranka lyg sakydama: je. 

“Aha, tikrasis, kurgi ne“. 

Senė pasviro arčiau manęs, ir aš truputį išsigandau. Mamulė 
Delorn tryško išmanymu, bet dauguma jos Žinių, rodės, gėrio ne- 
skleidė. 

“Moterims vaikus įšauna vyrai. Iš savo gaidukų, mergyt, - tarė 
ji. - Juk tu pati Žinai, tiesa?" 

Medicinos knygose procesas aprašomas kiek kitaip, bet aš pa- 
jutau, kaip mano galva ėmė kinkuoti aukštyn žemyn, tarsi iš kito 
kambario galo kažkas būtų ištiesęs rankas ir ją palinksėjęs. 

“Teisingai, - linktelėjo ir ji. - Taip numatė Viešpats... vyras iš 
gaidelio išleidžia sėklas, tad šios priklauso jam. Kaip ir moteriai, ku- 
ri jas išnešioja ir savyje užaugina. Taip sukasi pasaulis, bet kiekvie- 
na taisyklė turi išimtį. Mulkis, kuris parūpino tau atžalą, nebus tik- 
rasis jos tėvas, net jeigu nedings iš namų. Tavo vyras nekęs vaiko, 
dar prieš pirmąjį kūdikio gimtadienį turbūt mirtinai jį užspardys, nes 
žinos, kad sūnus - ne jo. Paprastai, vyrai to neužuodžia, bet šis 
berniukas augs kitoks... skirsis nuo pašlemėko Džonio Rozvolo, 
kaip diena nuo nakties. Tad sakyk, mergyt, kas tikrasis vaiko tė- 
vas?" - senė dar arčiau prie manęs pasviro. 

Aš tegalėjau purtyti galvą ir kartoti, kad nesuvokiu, ką ji šneka. 

Tačiau pasąmonėje - ten, iš kur miegant atvilnija sapnai - viską su- 
pratau. Galbūt dabar, kai tiek daug Žinau, man tik atrodo... Ne, 
nemanau. Žinai, tąkart galvoje iš tikrųjų šmėkštelėjo jo vardas. 

Atsakiau: 

“Ką jūs norite iš manęs išgirsti? Aš nieko nenutuokiu apie tik- 
ruosius arba netikruosius tėvus. Nė nežinau, ar išties pastojau. Jei 
taip, tėvas yra Džonis, nes man teko miegoti tiktai su juo“. 

Minutėlę patylėjusi, ji maloniai nusišypsojo, ir man šiek tiek pa- 
lengvėjo. 

“Aš neketinau tavęs gąsdinti, mergyt, - tarė mamulė Delo. - 
Nė trupučio. Matai, mane kartais aplanko ryškūs regėjimai. Užvir- 
siu arbatos, kuri tave apramins. Mano gėrimas tau patiks. Jis ypa- 
tingas". 

Norėjau atsisakyti arbatos, bet nepajėgiau prasižioti. Pajutau, 
kaip mane apleido jėgos. 

Riebalais aptaškytoje, tamsioje it urvas virtuvėlėje senė čiupo 
šaukštą, pasėmė arbatžolių, supylė jas į apdaužytą puodą ir šį per- 
kėlė ant dujinės viryklės. Pamenu, mąsčiau, kad negersiu jokių 
"ypatingų" gėrimų, kuriuos senė užplikys taukuotoje savo virtuvėje. 
Nusprendžiau mandagiai gurkštelėti lašą, išsinešdinti iš tos skylės ir 
niekada čia negrįžti. 

Bet netrukus ji atnešė padėklą su dviem švarutėliais, baltais 
kaip sniegas puodukais, cukrumi, grietinėle ir šviežiomis bandelė- 
mis. Įpylė karštos, stiprios, gardžiai kvepiančios arbatos, kuri mane 
tarsi prižadino. Pati nepastebėjau, kaip išpliaupiau du puodelius ir 
suvalgiau bandelę. 

Ji ištuštino vieną puoduką, taip pat užkrimto, ir mudviejų po- 
kalbis pakrypo įprastesnėmis temomis - ką pažįstame mūsų gatvėje, 
iš kokios Alabamos vietos esu kilusi, Kur mėgstu apsipirkti ir pana- 
šiai. Žvilgtelėjusi į laikrodį pamačiau, kad praplepėjau ilgiau nei 
pusantros valandos. Pamėginau atsistoti, bet mane apėmė svaigu- 
lys, ir aš susmukau į krėslą. 

Darsė spiginosi į draugę išplėstomis akimis. 

“Jūs į arbatą pribėrėte kvaišalų“, - sumurmėjau. Jaučiausi išsi- 
gandusi, bet baimė glūdėjo giliai širdyje. 

“Mergyrt, aš tenoriu tau padėtu, - atsiliepė ji, - bet tu priešinies 
ir neatskleidi to, ką man reikia žinoti. Akivaizdu, kad nedarysi, ką 
privalėsi, net jei liausies priešgyniavusi. Todėl aš tave pastūmėjau. 
Dabar tu numigsi, bet iš pradžių pasakysi, kuo vardu tikrasis tavo 
kūdikio tėvas". 

Kiurksodama tame krėsle su įdubusia pinta sėdyne, klausyda- 
masi gatvės triukšmo, kuris skverbėsi pro svetainės langą, išvydau 
jį taip pat aiškiai kaip dabar, Darse, matau tave. Piterį Džefrį, bal- 
taodį, o ne juoduką kaip aš, savo ūgiu gerokai mane pranokstantį, 
jau nekalbant apie išsilavinimą. Mudu skyrėmės vienas nuo kito vi- 
sais įmanomais atžvilgiais, išskyrus vieną smulkmeną - abu gimėme 
Alabamoje, aš vaikystę praleidau Babilone, netoli Floridos sienos, 
jis užaugo Birmingeme. Džefris nė nenumanė, kad egzistuoju. Juk 
tebuvau nigerė, valanti vienuolikto aukšto apartamentus, kur jis vi- 
suomet apsistodavo. O man viso labo magėjo nuo jo laikytis ato- 
kiau, nes aš girdėjau, kaip Džefris šneka ir elgiasi. Tai nereiškia, 
kad jis nebūtų gėręs iš švaraus puodelio, kuriuo naudojosi juodao- 
dis. Per savo gyvenimą tokių dalykų prisižiūrėjau. Bet kai kada 
žmogaus charakteris neturi nieko bendra su juoda ar balta. Džefris 
priklausė kalės vaikų giminei, kurios atstovų galima rasti tarp įvairių 
odos spalvų. 

Žinai, ką pasakysiu? Džonis daug kuo jį priminė, tiksliau, būtų 
buvęs į jį panašus, jeigu ne proto ir išsilavinimo stygius. /7 jei Die- 
vas būtų suteikęs mano vyrui talentą, užuot parūpinęs kvaišalų išal- 
kusias smegenėles bei šnerves, kurios dievino drėgnų, moteriškų 
skylių aromatą. 

Kaip minėjau, apie Džefrį niekada nesusimąstydavau. Tiesiog 
stengdavausi nepakliūti jam į akis. Bet kai mamulė Delorn palinko 

prie manęs taip arti, kad pajutau iš jos porų tvoskiantį, dusinantį ci- 
namono kvapą, man pro lūpas savaime ištrūko jo vardas. 

“Piteris Džefris, - pareiškiau. - vyras, įsikuriantis 1163-iajame 
kambaryje, kai Alabamoje nerašo knygų. Štai tikrasis tėvas. Bet jis 
baltas!" 

Senė pasviro dar arčiau ir papurtė galvą. 

“Ne, mergyt. Nė vienas žmogus nėra baltas. Viduje jie visi juo- 
di. Gal tu ir netiki, bet tai tiesa. Jų širdyse visada tvyro vidurnakčio 
naktis. Bet naktį įmanoma apšviesti. Būtent todėl sėkla, kurią vyras 
atiduoda moteriai, kad toji pagimdytų kūdikį, yra balta. Tikrumas 
niekaip nesusijęs su spalva. Dabar užsimerk, mergyt, nes tu pavar- 
gusi... /abai pavargusi. Tučtuojau! Girdi? Tučtuojau! Nesipriešink. 
Mamulė Delorn tavęs nenuskriaus. Tik kai ką įdės į delną. Štai... 
ne, nežiūrėk, suspausk jį kumštyje?'. - Paklusau ir užčiuopiau kvad- 
ratinį pavidalą. Atrodo, stiklinį arba plastikinį. 

“Kai ateis laikas, tu viską prisiminsi. Dabar miegok. Ššš... mie- 
gok... ššš..." 

Taip ir padariau. Kas įvyko vėliau, neatminiau. Tik tai, kad 
skuodžiau laiptais, tarsi mane vytųsi šėtonas. Nežinojau, nuo ko 
bėgau, bet vis tiek driuokiau kiek įkabindama. Pas mamulę Delo 
buvau grįžusi tik kartą, bet jos pačios nemačiau. 

Marta nutilo, ir jos abi apsidairė, lyg būtų ką tik regėjusios tą 
patį sapną ir vienu metu atsibudusios. Aplinkui pastebimai daugėjo 
klientų. Laikrodis rodė prieš penkias. Po darbo, kaip visada, išgerti 
“Le Čing" bare užsuko kostiumuoti žmonės. Nors nė viena neišreiš- 
kė savo minčių balsu, abi nelauktai užsimanė atsidurti kitur. Jos ne- 
bevilkėjo uniformų, tačiau aplinkoje vyrukų, rankose gniaužiančių 
lagaminėlius, malančių liežuviais apie akcijas, obligacijas, skolinius 
įsipareigojimus, jautėsi nesmagiai. 

- Namuose manęs laukia troškinys ir šešios alaus skardinės, - 
droviai prabilo Marta. - Vieną pašildyčiau, kitas atšaldyčiau... jei 
tau įdomu išklausyti likusią istorijos dalį. 

- Širdele, man regis, aš privalau ją išgirsti, - dirgliai sukrizeno 
Darsė. 

- O man reikėtų ją užbaigti, - atsiliepė Marta, bet nenusijuokė. 
Netgi nenusišypsojo. 

- Tik paskambinsiu vyrui. Pranešiu, kad grįšiu vakare. 

- Aš palauksiu. - Kol Darsė šnekėjo telefonu, Marta dar sykį 
patikrino, ar iš krepšio niekur nedingo vertingoji jos knyga. 


**x* 


Sutaršiusios troškinį - tiek, kiek abi pajėgė įveikti, - jos pasiė- 
mė po alaus skardinę. Marta pasitikslino, ar draugė išties nori, kad 
ji užbaigtų pasakojimą, ir Darsė atsakė teigiamai. 

- Neslėpsiu, tam tikros smulkmenos bus nemalonios. Netgi 
bjauresnės negu žurnaluose, kuriuos kambariuose palieka iš vieš- 
bučio išsiregistruojantys vyrai. 

Darsė suprato, apie kokius žurnalus bičiulė kalba, tačiau juose 
pavaizduotų nuotraukų niekaip neįstengė susieti su smulkute, tvar- 
kinga, greta sėdinčia moterimi. Iš šaldytuvo ji atnešė dar alaus, ir 
Marta tęsė: 


- Grįžau namo anksčiau, nei galutinai atsigaivelėjau. Aš neprisi- 
miniau, kas nutiko mamulės Delom namuose, todėl nusprendžiau, 
kad būtų geriausia - saugiausia - visus tuos įvykius laikyti sapnu. 
Bet miltelių, kuriuo iškračiau iš Džonio buteliuko, nesapnavau. Jie 
tebeslypėjo mano suknelės kišenėje įvynioti į celofaną, nudrėkstą 
nuo cigarečių pakelio. Tuo momentu tetroškau jais atsikratyti, išme- 
tusi iš galvos visas pasaulio bruja. Į Džonio kišenes paprastai no- 
sies nekišdavau, tačiau jis neretai kraustydavo manąsias, kai ieško- 
davo vieno kito atliekamo dolerio. 

Beje, be miltelių radau dar kai ką. Ištraukusi tą daikčiuką kaip- 
mat supratau, kad pas mamulę Delorn vis dėlto lankiausi, nors ir 
neįstengiau prisiminti, apie ką mudvi šnekėjomės. 

Paaiškėjo, jog rankoje spaudžiu kvadratinę dėžutę su perregi- 
mu, atveriamu viršumi. Jos viduje išvydau sudžiūvusį grybelį - iš to, 
ką Tavija pasakojo apie mūsų bruja, nutariau reginti šungrybį, nuo 
kurio naktį tavo vidurius pervertų tokie diegliai, kad Viešpaties im- 
tum melsti atsiųsti giltinę. 

Iš pradžių ketinau jį nuleisti į tualetą kartu su milteliais, kuriuos 
Džonis šniaukšdavo, bet prie unitazo suakmenėjau. Negalėjau pa- 
judėti. Jaučiausi taip, lyg ji stovėtų šalia ir aiškintų, esą taip elgtis 
nederėtų. Netgi nedrįsau pažvelgti į svetainės veidrodį, bijodama 
pamatyti mamulę Delorn už savo nugaros. 

Galiausiai nuploviau miltelius į kriauklės skylę, o plastikinę dė- 
žutę padėjau virtuvės spintelėje. Pasistiebusi nugrūdau grybelį į len- 
tynos galą. Ir jis bematant išdulkėjo man iš atminties. 


**xk 


Marta trumpam nutilo, pirštais nervingai subarbeno į stalą ir pa- 
sakė: 

- Manau, tau reikėtų šiek tiek daugiau sužinoti apie Piterį Džef- 
rį. Mano Pito romanas yra apie Vietnamą ir armiją, kurioje jam te- 
ko atlikti prievolę. Džefris visada rašė apie Didįjį Antrąjį, kaip jis 
sakydavo įkaušęs, kai linksmindavosi su draugai. Pirmą knygą su- 
kūrė dar tarnaudamas. Išspausdino 1946-aisiais. Romanas vadinosi 
“Dausų spinduliai". 

Ilgą laiką Darsė spoksojo į ją, netardama nė žodžio, galop pra- 
SIŽIOJO: 

- Nejaugi? 

- Taip. Turbūt jau susigaudei, kur ii Gal dabar suprasi, ką 

turiu omenyje kalbėdama apie tikruosius tėvus. “Šlovės spinduliai", 
“Dausų spinduliai"... 

- Bet jei tavo Pitas skaitė pono Džefrio knygą... 

- Aišku, tai įmanoma, - atšovė Marta numodama ranka, - bet 
taip neįvyko. Nesijaudink, aš tavęs nevarginsiu įtikinėjimais. Arba 
tu manimi patikėsi, kai baigsiu šnekėti, arba ne. Man tik norisi pa- 
pasakoti apie tą Žmogų. 

- Pirmyn, - paragino Darsė. 

- Nuo 1957-ųjų, kai pradėjau dirbti viešbutyje, gan dažnai jį 
matydavau. Bent jau iki 1968-ųjų, kai ėmė streikuoti jo širdis ir ke- 
penys. Žinant, kaip tas vyras gėrė, stebėtina, kad jam sveikata ne- 
sušlubavo anksčiau. 69-aisiais Džefris viešėjo “Le Palais" vos pus- 
tuzinį kartų. Pamenu, kaip prastai atrodė - antsvoris jo nekankino 
niekada, bet tuo metu Džefris buvo praradęs tiek svorio, jog, tapo 
panašus į kaulų vyniotinį. Nors ir pageltonavusia fizionomija, alko- 
holio neatsisakė. Išgirdusi, kaip jis krenkščia ir vemia vonioje, kar- 
tais žliumbia iš skausmo, pagalvodavau: viskas, dabar jis suvoks, 
kaip save alina, ir liausis sriuobęs. Bet jis nesiliovė. 1970-aisiais 
viešbutyje lankėsi tiktai du sykius. Drauge su palydovu, kuris jį pri- 
žiūrėjo. Maukė kaip visada, nors aplinkiniams buvo aišku, jog 
Džefrio nederėtų prileisti prie butelio. 

Paskutinį kartą “Le Palais“ jis svečiavosi 1971-aisiais. Atkelia- 
vo su kitu slaugytoju. Matyt, pirmasis taip pervargo, kad spjovė į šį 
darbą. Džefris jau nesikėlė iš vežimėlio. Kai atėjau išvalyti aparta- 
mentus, dušinėje, ant užuolaidos strypo, išvydau kabančias saus- 
kelnes. Kadaise jo išvaizda traukė akį, tačiau laikui bėgant grožis 
išgaravo. Paskutinius porą sykių, kai Džefrį mačiau, jo veidą buvo 
nudažęs raudonis. Supranti, apie ką šneku? 

Darsė linktelėjo. Žmogėnai purpurinėmis knyslėmis slankioda- 
vo gatvėmis užsimetę nuskurusius, skylėtus apsiaustus, savo rudus 
krepšius pasikišę po pažastimi arba nugrūdę užantin. 

- Jis visuomet apsistodavo 1163-iajame kambaryje, viename iš 
apartamentų, pro kuriuos matyti “Kraislerio" dangoraižis... o aš vI- 
suomet jam patarnaudavau. Džefris netgi ėmė kreiptis į mane vardu, 
bet tai nieko nereiškė - veikiausiai perskaitė jį kortelėje, kurią se- 
gėjau ant uniformos. Iki 60-ųjų išsiregistruodamas ant televizoriaus 
palikdavo dviejų dolerių arbatpinigius. Prieš 64-uosius jie išaugo iki 
trijų. Prieš pat pabaigą - iki penkių. Anuomet tokios sumos buvo 
dosnios, bet jis mokėdavo ne iš dėkingumo. Tiesiog laikėsi įpročių, 
kuriems žmonės iš jo rato teikė didelę reikšmę. Džefris duodavo 
man arbatpinigių, nes to reikalavo tradicijos - kaip ir atidaryti du- 
ris moteriai arba vaikystėje po pagalve pasidėti iškritusį pieninį 
dantuką. Skirtumas tas, kad aš buvau ne Dantukų, o Valytojų fė- 
ja. 

Jis atvykdavo pasišnekėti su leidėjais, kartais su žmonėmis iš 
kino arba televizijos industrijos, susikviesdavo draugų (agentų, ra- 
šytojų arba dirbančių leidyboje) rengdavo jiems pobūvius. O, be 
šių neapsieidavo niekada. Apie jų mąstą spręsdavau iš šiukšlių kal- 
no, kurį turėdavau sutvarkyti - tuzinų tuščių viskio butelių (dažniau- 
siai “Džek Deniels“'), milijono nuorūkų, šlapių, į kriaukles ir vonią 
sumestų rankšluosčių, visur išmėtytų maisto liekanų. Ant stalų, spin- 
telių, įvairiausių paviršių rasdavau akinių, ant sofų ir grindų matyda- 
vau knarkiančius žmones. 

Retsykiais pokyliai tęsdavosi net iki pusės vienuoliktos ryto, kai 
ateidavau išvalyti kambarius. Jis mane įleisdavo pro duris, ir aš 
kuopdavausi aplink svečius. Jų vakarėliuose moterys nedalyvauda- 
vo, vien tik individai iš patinų giminės, kurie be perstojo gėrė ir ple- 
pėjo apie karą. Kaip jie atsidūrė karo zonoje. Su kuo susipažino 
per karą. Kas žuvo per karą. Ką teko regėti per karą - visus tuos 
siaubingus dalykus, kurių niekuomet nepasakojo žmonoms (bet ne- 
ėmė į galvą, kad nuotrupas išgirs juodaodė kambarinė). Kartais, 
nors ne itin dažnai, lošdavo pokerį, tačiau apie karą maldavo liežu- 

viais netgi statydami ir keldami sumas, blefuodami arba pasuodami. 
Penki ar šeši balti vyrai nuo alkoholio įraudusiais veidais sėdėdavo 
aplink stalą stikliniu paviršiumi, prasisegę marškinius, atsirišę kak- 
laraiščius, priešais tokias šūsnis pinigų, kokių aš neuždirbčiau per 
visą savo gyvenimą. Ir kaip jie postringaudavo apie karą! Lyg mer- 
ginos, pasakojančios apie savo mylimuosius. 

Keista, pasakė Darsė, kad administracija Džefrio neišspyrė, 
nors jis ir buvo Žymus rašytojas. Net ir dabar viešbučio valdžia 
neigiamai Žiūri į panašius vakarėlius. Ką jau kalbėti apie anuos lai- 
kus. 

- Ne, ne, ne, - šyptelėjo Marta. - Tu neteisingai mane supratai. 
Turbūt pagalvojai, kad jis kartu su bičiuliais elgėsi kaip roko grupių 
nariai, kurie suniokoja apartamentus ir pro langus išverčia sofas. 
Džefris tarnavo ne paprastu jūrų pėstininku kaip mano Pitas. Jis - 
Vestpointo auklėtinis. Pradėjo mokslus būdamas leitenantu, akade- 
miją baigė tapęs majoru. Tai yra, visuomenėje užėmė aukštą padėtį. 
Priklausė vienai iš senų pietiečių šeimų, gyvenančių milžiniškuose 
dvaruose, nuolat jodinėjančių Žirgais... kur pilna paveikslų, vaizduo- 
jančių kilminguosius. Jis sugebėdavo užsirišti kaklaraištį keturiais 
būdais, žinojo, kaip nusilenkti ir pabučiuoti moters ranką. Žodžiu, 
buvo aukšto lygio. 

Tardama pastaruosius žodžius, Marta apmaudžiai ir kartu pa- 
šaipiai perkreipė lūpų kampučius. 

- Pasitaikydavo atvejų, kai svečių kompanija įsiaudrindavo, bet 
chuliganiškai jie nesielgdavo - štai kas svarbiausia - ir savitvardos 
neprarasdavo. Jei dėl triukšmo pasiskųsdavo žmogus iš gretimo 
kambario, - Džefris įsikurdavo kampiniuose apartamentuose, todėl 
šalia jo gyvendavo tik vienas kaimynas, - kas nors iš registratūros 
pakildavo į vienuoliktą aukštą ir vakarėlio dalyvių paprašydavo 
linksmintis ramiau. Tie nepriešgyniaudami paklusdavo, aišku? 

- Taip. 

- Tai dar ne viskas. Aukšto lygio viešbutis gali garantuoti sau- 
gumą tokiems žmonėms kaip ponas Džefris. Netrukdyti jiems 
rengti pokylių, svaigintis, lošti kortomis ar net mėgautis narkoti- 
kais. 

- Jis vartodavo kvaišalus? 

- Iš kur aš Žinau? 70-aisiais atsiveždavo begalę narkotinių me- 
džiagų, bet jos visos buvo išrašytos pagal receptą. Bent taip supra- 
tau iš etikečių. Aš tik sakau, jog aukštam lygiui - kaip jį įsivaizduoja 
baltas turtingas pietietis - būtina atitinkama aplinka. Džefris daug 
metų lankydavosi “Le Palais", bet tu klysti, jei manai, kad administ- 
racija džiaugėsi juo dėl žymaus vardo. Nedirbai viešbutyje taip ilgai 
kaip aš. Tai, kad nuolatiniu “Le Palais" svečiu tapo garsus rašyto- 
jas, buvo svarbu, tačiau valdžiai labiausiai rūpėjo jo... hmm, ištiki- 
mybė. Ne vien Džefris čia apsistodavo, bet ir jo tėvas, stambus 
žemvaldys iš Portervilio. Žmonės, anuomet valdę “Le Palais“, tikė- 
jo tradicijomis. Be abejo, dabartiniai savininkai irgi pareikštų ski- 
riantys visą savo dėmesį joms puoselėti - gal ir taip, kai iš tradicijų 
galima pasipelnyti, - bet seniau šeimininkai tikėjo jomis nuošir- 
džiai. Išgirdusi, kad ponas Džefris iš Birmingemo ruošiasi atskristi 
į Niujorką, klientus, gyvenančius prie kampinių apartamentų, admi- 
nistracija perkeldavo kitur, nebent viešbutis būdavo pilnut pilnutėlis. 
Ir niekada jo neprašydavo susimokėti už tuščią gretimą kambarį. 
Supranti, valdžia paprasčiausiai nenorėjo Džefnio trikdyti liepdama 
j0 sugėrovams pritilti. 

Darsė lėtai palingavo galva. 

- Kaip keista... 

- Tu netiki manimi, širdele? 

- O taip, tikiu, bet man vis tiek keista. 

Martos Rozvol veide vėl nušvito apmaudus, pašaipus vypsnis. 

- Aukštam lygiui... pietietiškam žavesiui, kurį įkūnija konfe- 
deratų generolas Robertas E. Li, negaila nieko. Tai yra nebuvo gai- 

la anksčiau. Po velnių, netgi aš mačiau, kad jis nėra iš tų tipų, kuris 
kaip skerdžiamas klykauja pro langus arba savo bičiuliams porina 
anekdotus apie kvaišas juodašiknius. 

Šiaip ar taip, juodukų Džefris nekentė... bet pameni, kaip sa- 
kiau, esą jis priklauso kalės vaikų giminei? Jeigu jau kalbam apie 
neapykantą, jos Piteris Džefris negailėjo niekam. Kai žuvo Džonas 
Kenedis, jis kaip tik lankėsi Niujorke 1r, kaip paprastai, rengė po- 
būvį. Šiame dalyvavo visi draugai; išgertuvės tęsėsi ir kitą dieną. 
Man linko ausys nuo jų sapaliojimų, kaip būtų puiku, jei kas nors 
pričiuptų Kenedžio brolį, kuris neva nenurims, kol kiekvienas pa- 
dorus baltaodis vaikis ims kruštis pagal “Bitlų muziką, o spalvotieji 
(taip jie vadino juodaodžius - mane pykino nuo to lepšiško eufe- 
mizmo) puls į gatves, po pažastimis tampydami televizorius. 

Jaučiausi taip bjauriai, kad vos susilaikiau jo neaprėkusi. Min- 
tyse raginau save tylėti, kuo greičiau sutvarkyti kambarius ir išsi- 
nešdinti. Šitas žmogus yra tikrasis Pito tėvas, kartojau sau. Nepa- 
miršk, sūnui tėra treji, o tau reikia darbo, kurį prarasi, jei neprikąsi 
liežuvio. 

Staiga vienas jų suriko: “Sudoroję Bobį, prigriebkime bailiašiknį 
jo broliuką!"? Kitas pridūrė: “Paskui išnaikinkime visus berniūkščius 
iš tos prakeiktos šeimos ir surenkime tikrą pokylį!" 

“Teisingai! - sutiko ponas Džefris. - Kai po velėna atguls pas- 
kutinis, organizuosime tokią didelę šventę, kad mums prireiks išsi- 
nuomoti “Medison Skver Garden"' areną!" 

Neapsikentusi sprukau pro duris. Taip stengiaus suturėti liežuvį 
už dantų, kad man įsiskaudėjo galva, o pilvą nutvilkė diegliai. Apar- 
tamentų iki galo neišvaliau, ko nei anksčiau, nei kada nors vėliau 
nesu dariusi. Laimei, kartais būti Juoda apsimoka. Džefris su savo 
sėbrais nekreipė į mane dėmesio, kol kuopiau šiukšles, ir nė nepa- 
stebėjo, kai pradingau. 

Jos lūpas vėl perkreipė kartėlio kupina, pašaipi šypsena. 

- Nesuprantu, kaip tokią žmogystą gali vadinti aukšto lygio, net 
ir juokaudama, - tarė Darsė. - Arba tvirtinti, kad jis buvo tikrasis 
negimusio tavo vaiko tėvas. Jis gi bjaurybė. 

- Ne! - griežtai paprieštaravo Marta. - Ne bjaurybė, o žmo- 
gus. Kai kuriais atžvilgiais - dauguma atžvilgių - blogas, bet vis vien 
žmogus. Gali vaipytis, jei nori, bet jis turėjo šį tą, ką įmanoma pa- 
vadinti aukštu lygiu - šį tą, ką išreikšdavo tik savo romanuose. 

- Cha! - Darsė susiraukė ir pašaipiai dėbtelėjo į draugę. - Ar 
tu skaitei bent vieną jo knygą? 

- Visas, širdele. 59-ųjų pabaigoje, kai užsukau pas mamulę 
Delorn nešina baltais milteliais, jis viso labo buvo išleidęs tris. Tais 
laikais įveikiau tik dvi. Bet po truputį susipažinau su visomis, nes 
Džefris rašė lėčiau, negu aš skaičiau. 

Dvejodama Darsė nukreipė akis į knygų lentynas, kur Alisos 
Volker bei Ritos Mei Braun kūrinius, Glorijos Neilon “Linden Hil- 
są“', Išmaelio Rydo “Perversmą Jelou Bek Reidio miestelyje" užgo- 
žė meilės romanai ir Agatos Kristi detektyvai. 

- Žinai, Marta, neatrodo, kad tu kraustytumeis iš proto dėl is- 
torijų apie karą. 

- Taip, taip. - Ji pakilo nuo kėdės ir atnešė dar porą skardinių 
alaus. - Pasakysiu tau kai ką įdomaus, Darse: jeigu Džefris būtų 
malonus, vargu ar aš būčiau skaičiusi bent vieną iš jų. Netgi drįs- 
čiau tvirtinti, kad jeigu jis būtų malonus, tos knygos nebūtų tokios 
geros. 

- Susimildama, moterie, ką tu šneki? 

- Pati ne visai suprantu. Tiesiog klausykis, gerai? 

- Rėžk. 

- Ką gi, koks jis žmogus, man paaiškėjo dar prieš Kenedžio 
žmogžudystę. Tiksliau sakant, 58-ųjų vasarą. Jau tuo metu mačiau, 

kokią prastą nuomonę jis susidarė apie žmoniją. Dėl draugų Džefris 
galėjo atiduoti gyvybę, tačiau į kitus žiūrėjo su panieka. Visi temato 
“žalius"", sakydavo jis - temato “žalius", temato “žalius", visi temato 
“žalius". Tarytum tai būtų mirtina nuodėmė, nors kai su bičiuliais 
lošdavo pokerį ir ant stalo riogsodavo šūsnys dolerių, jam pačiam 
turėjo žaliuoti akyse, ne kitaip. 

Po pietiečio džentelmeno išore slypėjo daug bjaurasties - jis 
juokėsi iš žmonių, kurie troško aplinkiniams suteikti gėrio ir paversti 
pasaulį mielesne vieta, nekentė juodaodžių, žydų, manė, jog vande- 
nilinėmis bombomis turėtume apmėtyti rusus, kol tie nepaleido jų į 
mus pirmi. Kodėl gi ne, klausdavo Džefris. Juk jie priklauso men- 
kesnei žmonijos daliai. Sakydamas “jie", turėdavo galvoje žydus, 
juodukus, italus, indėnus... žodžiu, visus, kurių šeima nevasarodavo 
Rytų pakrantės salose. 

Girdint, kaip Džefris spjaudosi tomis šlykščiomis kvailystėmis, 
man natūraliai kilo klausimas, kodėl! jis toks žymus... kaip jis galėjo 
tapti garsiu rašytoju. Aš norėjau sužinoti, ką kritikai jame įžiūrėjo, 
bet dar labiau užsimaniau suvokti, ką Džefryje įžvelgė paprasti 
žmonės kaip aš - tie, kurie išpirkdavo jo knygų tiražus. Galų gale 
neapsikentusi užsukau į viešąją biblioteką ir pasiskolinau pirmąją jo 
knygą, “Dausų spindulius". 

Maniau, jog teks skaityti istoriją, panašią į “Naujus imperato- 
riaus drabužius“, bet suklydau. Jis rašė apie penkis vyrus, jų išgy- 
venimus per Antrąjį Pasaulinį, namuose likusias žmonas ir mylimą- 
sias. Kai iš viršelio supratau laikanti knygą apie karą, užverčiau 
akis neabejodama, kad turėsiu save kankinti nuobodybėmis, kurias 
jie porindavo vieni kitiems. 

- Bet tu vėl apsirikai? 

- Įveikusi pirmus dešimt ar dvidešimt puslapių, pagalvojau: nie- 
ko gero. Ne taip blogai, kaip tikėjausi, bet ir nieko ypatingo. 
Paskui perskaičiau dar trisdešimt puslapių ir... na, praradau laiko 
pojūtį. Kai atsiplėšiau nuo romano, pamačiau, kad jau beveik vi- 

durnaktis, o aš perbėgau akimis apie porą šimtų puslapių. Pamenu, 
sau tariau: Marta, griūk į lovą. Tučtuojau gulkis, nes tau reikės 
keltis puse šešių ryto. Nors akys apsunko, prarijau dar keturias- 
dešimt puslapių. Be penkiolikos pirma galiausiai atsistojau ir išsiva- 
liau dantis. 

Marta nutilo, padūmavusias akis nukreipė į langą, už kurio vieš- 
patavo sutemos, sučiaupė lūpas ir krestelėjo galva. 

- Aš niekaip nesuvokiu, kaip Žiovulį keliantis plepys įstengė pa- 
rašyti knygą, nuo kurios neįmanoma atsitraukti. Kaip koktus, kie- 
taširdis individas pajėgė sukurti tokius tikroviškus veikėjus, kad 
jiems žuvus, tau kone trykšdavo ašaros. Kai romano pabaigoje, po 
karo praėjus vos mėnesiui, taksi partrenkė ir mirtinai sužalojo No- 
jų, aš apsiblioviau. Kaip gižus, užkietėjęs cinikas galėjo tave pri- 
versti jaudintis dėl nebūtų dalykų, kuriuos jis pats išgalvojo? Be to, 
knyga kažką skleidė... savotišką šviesą. Joje netrūko skausmo, 
kančių... tačiau buvo ir šiluma... meilė... 

Marta garsiai nusijuokė. Darsė iš netikėtumo krūptelėjo. 

- Tais laikais viešbutyje dirbo vienas vyrukas, Bilis Bekas, ža- 
vus jaunuolis, kuris Fordemo universitete studijavo anglų kalbą, kai 
nestovėdavo prie “Le Palais"? durų. Mudu kartais pasišnekėdavo- 
me... 

- Mūsų brolis? 

- Dieve, ne! - vėl prajuko Marta. - Iki 65-ųjų juodaodžių švei- 
corių viešbutis nesamdydavo. Juodus nešikus, pasiuntinukus, auto- 
mobilių aikštelės prižiūrėtojus, bet tik ne durininkus. Tai nebūtų pa- 
tikę aukšto lygio džentelmenams, pavyzdžiui, ponui Džefriui. 

Taigi aš paklausiau Bilio, kaip pasibjaurėtinas menkysta suge- 
bėjo parašyti tokią nuostabią knygą. Bilis manęs pasiteiravo, ar esu 
girdėjusį apie storulį, radijo laidos vedėją, šnekantį tęvu balseliu. 
Prisipažinau, kad nesuprantu, apie ką jis kalba. Tuomet Bilis pa- 
reiškė nežinąs atsakymo į mano klausimą, bet prisiminė, ką jo dės- 
tytojas pasakojo apie Tomą Vulfą. Esą kai kurie rašytojai, įskaitant 

ir Vulfą, būdavo pilkos pelytės, kol prisėsdavo prie stalo. Stvėrę į 
rankas plunksnakotį, jie pasikeisdavo kaip Klarkas Kentas, kuris 
telefono būdelėje virsdavo supermenu. Anot to dėstytojo, Tomas 
Vulfas priminė... - padvejojusi Marta nusišypsojo, - ... dieviškus 
varpelius, tilindžiuojančius tik tada, kai padvelkdavo vėjas. 

Man regis, tą patį galima pasakyti ir apie Piterį Džefrį. Jis pri- 
klausė aukštuomenės gretoms, nes buvo taip užaugintas. Žodžiu, 
tai ne jo nuopelnas. Rodės, tarsi Dievas apdovanojo Džefrį daugy- 
be gerų savybių, kurias jis paprasčiausiai iššvaistė. Tu tikriausiai ne- 
patikėsi, bet, perskaičius kelias knygas, man jo pagailo. 

- Pagailo? 

- Taip. Nes tie romanai spinduliavo grožį, 0 juos parašė žŽmo- 
gus su išpuvusia siela. Ponas Džefris išties buvo panašus į mano vy- 
rą, bet Džoniui tam tikra prasme pasisekė, nes jis niekada nesvajo- 
jo apie geresnį gyvenimą, kitaip nei Džefris, perkėlęs savo svajas į 
knygas. Tik ten jis leisdavo sau tikėti pasauliu, iš kurio tikrovėje 
šaipydavosi ir tyčiodavosi. 

Ji paklausė Darsės, ar toji išgertų dar alaus, bet draugė atsisakė. 

- Na, šūktelėk, jei persigalvosi. Visko gali būti, nes dabar 
skaidrus vandenėlis apsineš drumzlėmis. 


* ix 


- Štai dar viena smulkmena, kurios nepaminėjau apie tą žmogų, 
- tęsė Marta. - Jis nėjo iš proto dėl sekso. Bent jau ne taip, kaip 
kiti patinai. 

- Tai yra... 

- Ne, jis nebuvo homoseksualus arba gėjus, kaip reikėtų sakyti 
šiais laikais. Vyrams potraukio nejautė. Bet moterimis irgi pernelyg 
nesižavėjo. Per visus tuos metus, valant miegamąjį, gal tik porą tre- 
jetą sykių peleninėje teko aptikti nuorūkas su lūpų dažų pėdsakais 
arba užuosti kvepalus, kuriais atsiduodavo pagalvė. Vieną iš tų 

kartų vonios kambaryje aptikau kosmetinį pieštuką, nusiridenusį po 
durimis, į kampą. Matyt, Džefris naudojosi kekšių paslaugomis (to- 
kiais aromatais, kurie įsigerdavo į pagalvę, padori moteris nė už ką 
nesikvepintų), bet pripažink, du ar trys kartai per trylika metų - ne 
tiek jau daug. 

- Aha, - sutiko Darsė prisiminusi kelnaites, kurias ištraukdavo iš 
palovio, klozetuose plūduriuojančius prezervatyvus, po pagalvėmis 
rastas dirbtines blakstienas. 

Susimąsčiusi Marta kelioms sekundėms nutilo. Staiga ji pakėlė 
galvą. 

- Žinai, ką pasakysiu! - sušuko. - Tą žmogų jaudino tik jis 
pats! Galbūt mano žodžiai skamba beprotiškai, bet tai gryna tiesa. 
Ko jau ko, bet syvų jam nestigo - aš žinau, nes keisdavau išterlio- 
tas paklodes. 

Darsė linktelėjo. 

- Vonioje, kartais ir ant staliuko, prie lovos, stovėdavo indelis 
šalto kremo. Manau, Džefris juo pasitepdavo delną, kai smaukyda- 
vo. Kad neįdrėkstų odelės. 

Moterys susižvalgė ir staiga ėmė isteriškai krizenti. 

- O gal juo tepdavosi kitą vietą? - spėjo Darsė. 

- Aš sakiau, indelis ša/to kremo, o ne vazelino, - atšovė Mar- 
ta, ir jos pratrūko kvatoti. Žvingavo mažiausiai penkias minutes, kol 
akys pasruvo ašaromis. 


Aišku, Darsė suprato, jog draugės istorija anaiptol nejuokinga, 
todėl, kai Marta vėl pradėjo pasakoti, ji aprimo ir sukluso negalė- 
dama patikėti savo ausimis. 

- Po viešnagės pas mamulę Delorn praėjo savaitė, galbūt dvi - 
tiksliai nepamenu, juk prabėgo tiek laiko - ir aš suvokiau, kad tikrai 
esu nėščia. Manęs nekankino silpnumas ar blogulys. Paprasčiausiai 

pajutau. Ne ta vieta, apie kurią tu galvoji. Ne, ne. Veikiau dante- 
nomis, kojų pirštų nagais, tarpuakiu... Tokiais momentais, kai trečią 
popiet užsigeidi kiniško maisto. Tuomet nustembi: “Opa! Kas čia da- 
bar?" Nors iš tiesų puikiai numanai, kas tau atsitiko. Džoniui nepra- 
sitariau nė žodžiu - Žinojau, jog, turėsiu jam pranešti, bet bijojau. 

- Aš tavęs nekaltinu, - sumurmėjo Darsė. 

- Vieną vėlyvą rytą tvarkiau Džefrio miegamąjį ir svarsčiau, 
kaip pateikti naujienas Džoniui. Džefris kažkur buvo išvykęs - tur- 
būt susitikti su leidėju. Kambaryje stovėjo dviguba lova, sujaukta iš 
abiejų pusių... bet tai nieko nereiškė. Jis paprasčiausiai vartydavosi 
per miegus. Neperšlampamą paklodę retsykiais atrasdavau išpeštą 
iš po čiužinio. 

Aš atverčiau užtiesalą ir dvi antklodes - jį amžinai purtydavo 
šaltis, - jau ketinau nutraukti paklodę, kai ant jos išvydau beveik 
sudžiūvusias Džefrio išskyras. 

Nė neįsivaizduoju, kiek laiko prastovėjau į jas spoksodama. 
Rodės, tarsi mane kažkas būtų užhipnotizavęs. Mintyse regėjau jį, 
išsitiesusį ant lovos, užuodžiantį rūkalų tvaiką, kurį po savęs paliko 
vakarėlyje dalyvavę sėbrai, gulinį ant nugaros ir glamonėjantį savo 
pasididžiavimą. Tą vaizdą mačiau taip aiškiai, kaip dabar tave, 
Darse. Tik nenutuokiau, kokie paveikslai nušvito jo sąmonėje. Gal 
ir gerai, žinant, ką Džefris vapaliodavo ir kaip elgdavosi, kai nera- 
šydavo knygų. 

Darsė suakmenėjo išpūtusi akis į draugę. 

- Mane nelauktai apėmė... savotiškas jausmas. - Ji patylėjo ir 
lėtai papurtė galvą. - Užvaldė nenumaldomas poreikis. Kaip tais 
atvejais, kai trečią popiet užsimanai kiniško maisto arba antrą nak- 
ties nepajėgi atsikratyti minčių apie ledus ir marinuotus agurkus... 
Ko fu norėjai? 

- Kumpio, - atsakė Darsė nutirpusiomis lūpomis. - Vyras išbė- 
go į parduotuvę, bet nerado, ko prašiau, todėl parnešė maišelį 
kiaulienos pjausnelių. Aš juos sušlamščiau vienu prisėdimu. 

Marta sulinksėjo ir vėl grįžo prie pasakojimo. Po trisdešimties 
sekundžių Darsė nulėkė į vonios kambarį, sužiaukčiojo virš unitazo 
ir po akimirkos iš skrandžio pašalino visą išgertą alų. 

Pažvelk į šviesiąją pusę, pagalvojo ji, mėgindama sugraibyti 
nuleidimo rankenėlę. Tau nereikės jaudintis dėl pagirių. Šias min- 
tis atsivijo kita: Kaip aš pažiūrėsiu jai į akis? Kaip? 

Bet dėl to keblumų nekilo. Atsisukus paaiškėjo, kad Marta 
stovi tarpduryje ir susirūpinusi žvelgia į draugę. 

- Kaip tu jautiesi? 

- Normaliai. - Darsė pabandė išsišiepti. Dideliam savo džiaugs- 
mui, šypseną išspaudė nuoširdžią, bent jau pačiai taip atrodė. - 
Aš... aš tik... 

- Suprantu, - nutraukė ją Marta. - Patikėk. Man užbaigti, ar tu 
išgirdai užtektinai“? 

- Užbaik, - ryžtingai atsakė Darsė ir įsikibo draugei į ranką. - 
Tik svetainėje. Į šaldytuvą nė negalėsiu Žiūrėti ir tuo labiau atidaryti 
jo durų. 

- Amen. 

Po minutės abi įsitaisė priešinguose nudėvėtos, bet patogios 
sofos galuose. | 

- Tu įsitikinusi, širdele? 

Darsė palinksėjo. 

- Gerai. - Kurį laiką Marta sėdėjo tylėdama, įsmeigusi akis į 
laibas, ant kelių nuleistas rankas, mintyse žvelgdama į praeitį lyg 
povandeninio laivo kapitonas, pro periskopą tiriantis priešiškus van- 
denis. Galų gale pakėlė galvą, atsigręžė į Darsę ir ėmė pasakoti. 


**ik 


- Likusią dienos dalį dirbau tarsi transe. Žmonės kreipdavosi į 
mane, aš atsakydavau, bet tiek jų balsai, tiek maniškis, regis, sklido 
pro stiklinę sieną. Aišku, kad viskuo kalta hipnozė, pamenu mąs- 

čiau. Mane apkerėjo toji senė. Pasinaudojo įtaiga, kaip ant 
scenos fokusus rodantis hipnotizuotojas, kuris pareiškia ko- 
kiam vargšeliui: “Kai išgirsite žodžius “ “Ciklets"" guma", at- 
sistosite ant keturių ir imsite loti". Ir tas žmogus netgi po de- 
šimties metų vaizduoja šunį, jei pašonėje nuskamba “Čiklets " 
guma". Ji kažko pribėrė į arbatą, užhipnotizavo mane ir liepė 
štai taip šlykščiai pasielgti. 

Aš žinojau, kodėl gavau tokius nurodymus iš mamulės Delom. 
Prietaringa senė, neabejojanti, kad medžio sula gydo arba kad ga- 
lima priversti vyrą įsimylėti, jei lašeliu savo mėnesinių patepsi jo 
kulną ir sukryžiuosi kojas, tikinti dar velniai žino kuo... na, jeigu pa- 
našios, apie tikruosius tėvus burbuliuojančios keistuolės sugeba 
hipnotizuoti, ji galėjo įteigti man tą nurodymą, nes pati būtų jį įvyk- 
džiusi. Mamulė Delorn tikėjo tuo, ką darė. Juk aš pasakiau jo var- 
dą, teisingai? | 

Kaip minėjau, man visiškai išdulkėjo iš galvos, kas nutiko bru- 
ja bute. Prisiminiau vakare, po to, ką iškrėčiau Džefrio miegamaja- 
me. 

Vargais negalais ištempiau darbo dieną. Neverkiau ir nerėkiau, 
kaip, pavyzdžiui, mano sesuo Kisė, kuri sutemus iš seno šulinio 
traukė kibirą vandens, ir jai į plaukus įsipainiojo iš gelmės išniręs 
šikšnosparnis. Manęs neapleido jausmas, kad esu už storos stikli- 
nės sienos. Tik jis 17 padėjo susitvardyti. 

Grįžusi namo užsigeidžiau gerti. Niekad gyvenime nebuvau taip 
ištroškusi, kaip tąkart. Mano gerklėje tarytum įsišėlo smėlio audra. 
Vis pliaupiau vandenį ir niekaip neįstengiau sustoti. Paskui pradėjau 
spjaudytis. Vėlgi taškiaus seilėmis lyg užsukta. Galop man sutraukė 
skrandį. Nėriau į vonios kambarį, prišokau prie veidrodžio ir iški- 
šau liežuvį norėdama pažiūrėti, ar nuo Džefrio paklodės ant jo liko 
kokių nors pėdsakų. Be abejo, nieko neįžvelgiau. Na, štai, tariau 
sau. Dabar jautiesi geriau? 


210 


Deja, savijauta pablogėjo. Atsiklaupiau priešais unitazą ir kaip 
tu, Darse, ėmiau lupti ožius. Tik gerokai energingiau ir ilgiau. Vė- 
miau kone iki sąmonės netekimo. Bliaudama meldžiau Viešpaties 
man atleisti, sustabdyti pykinimo priepuolį, kol nepraradau vaiko. 
Staiga pajutau, kad stoviu miegamajame, grūdu pirštus sau į gerklę 
nė nesuvokdama, ką darau - mačiau save iš šono, kaip filme. Po 
akimirkos vėl puoliau tuštinti skrandį. 

Ponia Parker išgirdo kaip kriokiu, priėjo prie durų ir pasiteira- 
vo, ar man nieko neatsitiko. Tai padėjo man susivaldyti. Kai vakare 
parsibeldė Džonis, jau buvau šiek tiek atsigavusi. Jis grįžo girtas, 
panižusiais kumščiais. Aš nesuteikiau jam jokios dingsties, bet Džo- 
nis vis vien smogė man į akį ir išsinešdino. Beveik džiaugiausi, kad 
man užtvojo. Turėjau, į ką nukreipti mintis. 

Kitą dieną, užėjusi į pono Džefrio apartamentus, radau jį sve- 
tainėje, tebedėvintį pižamą, kažką keverzojantį į vieną iš geltonų 
bloknotų. Vežiodavosi jų visą krūvą, surištą plačia raudona gumele. 
Kai Džefris apsistojo viešbutyje paskutinį kartą ir aš nepastebėjau 
nė vieno bloknoto, suvokiau, kad jis apsisprendė mirti. Bet nepaju- 
tau nė menkiausio gailesčio. 

Marta pažiūrėjo į langą šalta, visiškai atsainia, atleidimo nepri- 
pažįstančia veido išraiška. 

- Jį išvydus, man palengvėjo, nes tai reiškė, kad galėsiu atidėti 
valymą. Džefriui nepatikdavo, kai aplinkui sukiodavosi kambarinės. 
Širdyje vyliausi, kad jo apartamentų nereikės tvarkyti iki trijų, kai 
mane pakeis Ivona. 

“Aš užsuksiu vėliau, pone Džefri“, - tariau. 

“Ne, darbuokis dabar, - atsakė jis. - Tik tyliai. Man siaubingai 
skauda galvą, be to, smegeninėje sukasi velniškai įdomi mintis. Šita 
kombinacija mane žudo“. 

Prisiekiu, bet kurią kitą dieną jis būtų man liepęs ateiti vėliau. 
Beveik girdėjau, kaip kvatoja juodoji, senoji mamulė. 

Nėriau į vonios kambarį, drėgnus rankšluosčius pakeičiau sau- 
sais ir švariais, padėjau naują muilo gabalėlį ir degtukų dėžutę. 
Mintyse vis kartojau: sene, tau nepavyks užhipnotizuoti žmo- 
gaus, kuris nesileis. Kad ir ko pripylei į arbatą, kad ir ką liepei 
padaryti, kad ir kiek kartų, aš tau nepasiduosiu. 

Grįžusi į miegamąjį pažvelgiau į lovą. Maniau, išsigąsiu kaip vai- 
kas, bijantis spintos, iš kurios gali išlįsti baubas, bet jokios baimės 
nepajutau. Žinojau, jog kvailysčių nebekrėsiu - man nuo širdies nu- 
slinko akmuo. Atidengiau lovatieses su apklotais ir ant paklodės vėl 
išvydau tas lipnias, džiūstančias dėmes. Matyt, jis atsibudo nese- 
niai, su stačiu kotu, kurį prieš atsikeldamas nutarė patampyti. 

Stovėjau sustingusi, lūkuriavau, kol mane užlies kokios nors 
emocijos, bet, laimei, nesulaukiau. Prieš save viso labo regėjau iš- 
skyras, priklausančias žmogui su meškerykočiu, kurio jis neturėjo, 
kur įmerkti. Iš senės tokia pat bruja, kaip ir iš manęs, nutariau. Gal 
aš ir nėščia, gal ir ne, bet jei taip, pastojau nuo Džonio. Su jokiu ki- 
tu vyru sugulusi nebuvau. Iš šio fakto nepakeis jokie radiniai ant 
baltaodžio paklodžių... arba kitur. 

Diena išaušo apsiniaukusi, bet vos tik pagalvojau apie mamulę 
Delorn ir savo vaiką, padangėje nušvito saulė, tarytum Dievas būtų 
ištaręs lemiamą “Amen"". Gyvenime nebuvau jutusi tokio palengvė- 
jimo. Stypsojau prie lovos dėkodama Viešpačiui. Bet kol meldžiau- 
si, nuo paklodės graibiau lipnią masę, kišau ją į burną ir rijau. 

Tuo momentu vėl atrodė, jog į save Žiūriu iš šalies. Dalis manęs 
šaukte šaukė: Gal su protu atsisveikinai, mergaite? Ką tu da- 
rai? Ir juo labiau dabar, kai Džefris sėdi kitame kambaryje. 
Užsimanęs į tualetą, jis bet kurią sekundę gali čia užeiti ir tave 
pamatyti. Tu nė neišgirsi žingsnių, nes grindis dengia stori kili- 
mai. O tada atsisveikink su darbu “Le Palais" ar kitame dide- 
liame Niujorko viešbutyje. Merginai, kurią užkluptų taip šlykš- 
čiai besielgiančią, nelemta įsidarbinti jokiame bent kiek pado- 
resniame viešbutuke. 

Perkalbėti savęs neįstengiau. Kimšau Džefrio syvus, kol kažką 
savyje patenkinau, o tada suakmenėjusi įsistebeilijau į paklodę. Ki- 
tame kambaryje tvyrojo tyla, ir aš suvokiau, kad jis stovi man už 
nugaros, tarpduryje. Įsivaizdavau, kokia veido išraiška nušvito jo 
veide. Vaikystėje į Babiloną kiekvieną rugpjūtį atkeliaudavo cirki- 
ninkai, kurie vežiodavosi ir rodydavo žiūrovams vieną žmogų - tik- 
riausiai žmogų. Koks nors vyrukas paskelbdavo, esą jis įkūnija 
trūkstamą mūsų rasės grandį, ir į landynę, kur tupėdavo tas ekspo- 
natas, sviesdavo gyvą viščiuką. Apsigimėlis paukščiui nukąsdavo 
galvą. Kartą į jį pažiūrėti užsigeidė vyriausias mano brolis - Bred- 
fordas, žuvęs per avariją Biloksyje. Tėtis tam nepritarė, bet ir ne- 
draudė, nes Bredas jau buvo devyniolikos, beveik suaugęs. Taigi 
brolis išvyko, o mudvi su Kise nekantraudamos laukėme, kada jis 
parsigaus namo. Norėjome sužinoti, kaip tas žmogėnas atrodė. Bet 
kai išvydome grįžusio Bredo veidą, nieko neklausinėjome. Tokią 
išraišką tikėjausi pamatyti Džefnio, stovinčio tarpduryje, fizionomi- 
joje. Supranti, ką sakau? 

Darsė linktelėjo. 

- Aš Žinojau, kad jis mane stebi, tiesiog žinojau. Galop sukau- 
piau drąsą ir atsigręžiau. Ruošiausi melsti manęs pasigailėti ir ne- 
įskųsti vyriausiajai ūkvedei - pulti ant kelių, jei prisireiktų... bet prie 
durų nebuvo nė gyvos dvasios. Mano vaizduotę paprasčiausiai 
įaudrino sąžinė ir kaltės jausmas. Kai iškišau galvą į svetainę, paaiš- 
kėjo, jog Džefris vis dar kažką energingai rašo į bloknotą. Todėl aš 
grįžau į miegamąjį, pakeičiau patalynę, kaip visada kruopščiai išva- 
liau kambarį, bet mane vėl užvaldė pojūtis - stipresnis nei kada 
nors anksčiau, kad atsidūriau už stiklo sienos. 

Drėgnus rankšluosčius su paklodėmis, kaip ir derėjo, išnešiau į 
koridorių pro miegamojo duris. Viešbutyje visos naujos kambarinės 
pirmiausia įsisavina pagrindinę taisyklę - purvinos patalynės nevalia 
vilkti per saloną. Paskui sugrįžau į apartamentus, ketindama jam 

pranešti, kad svetainę apkuopsiu vėliau, bet Džefris nedirbo. Pa- 
stebėjusi, kaip keistai jis elgėsi, sustojau tarpduryje lyg įbesta ir 1š- 
sproginau akis. 

Džefris žirgliojo skersai išilgai kambario taip eikliai, kad aplink 
kojas plaikstėsi geltonų šilkinių pižaminių kelnių klešnės. Pirštais 
įnirtingai kedeno plaukus. Atrodė kaip išminčius matematikas iš se- 
nų “Saturday Evening Post" paveikslėlių. Sprendžiant iš paklaiku- 
sių akių, jis patyrė sukrėtimą. Iš pradžių pamaniau, kad matė, kuo 
užsiiminėjau, ir iš pasibjaurėjimo bemaž kuoktelėjo. 

Pasirodė, jog tai neturėjo su manimi nieko bendra... bent jau jo 
nuomone. Būtent tąsyk Džefris vienintelį kartą su manimi kalbėjosi, 
o ne šiaip liepė atnešti laiškinio popieriaus, dar vieną pagalvę arba 
pareguliuoti oro kondicionierių. Jis bendravo su manimi, nes priva- 
lėjo išsipasakoti. Džefriui nutiko kažkas labai rimto, ir jis suprato, 
kad išprotės, jei su kuo nors nepasikalbės. 

“Man sprogsta galva," - suniurnėjo. 

“Užjaučiu, pone Džefri, - atsiliepiau. - Tuojau atnešiu aspirino". 

“Ne, nereikia. Mane aplankė nuostabi mintis. Rodos, tarsi bū- 
čiau išvykęs žvejoti upėtakių, o ištraukęs marliną. Matai, aš užsidir- 
bu duoną rašydamas knygas. Grožines“". 

“Taip, sere, žinau. Dvi esu skaičiusi, ir aš manau, kad jos pui- 
kios“. 

“Tikrai? - jis dėbtelėjo į mane, lyg būčiau praradusi vieną šulą. 
- Na, labai malonu iš tavo pusės. Bet svarbiau kas kita - šįryt, kai 
pabudau, man šovė mintis“. 

Taip, sere, pamaniau. Tokia šviežia ir karšta, kad išsiliejo 
ant paklodės. Bet aš likučius pašalinau, dėl jų galite nesijau- 
dinti. Vos nesuprunkščiau. Tik vargu ar jis būtų ką nors pastebė- 
jęs. 

“Užsisakiau pusryčius. - Džefris dūrė pirštu į vežimėlį, stovintį 
prie durų. - Kol valgiau, apmąsčiau savo idėją. Nusprendžiau, kad 
iš jos sugebėčiau išplėtoti apsakymą, kurį atspausdinčiau žurnale... 

na, Žinai... “The New Yorker"... ai, tiek to". - Aiškinti negriukei 
apie “The New Yorker" žurnalą jis nesiruošė. 

Darsė išsišiepė. 

“Bet papusryčiavus, - tęsė Džefris, - apsakymas pamažu išsi- 
rutuliojo į apysaką. Tuomet nutariau brūkštelėti vieną kitą pastebė- 
jimą ant popieriaus... - jis spigiai nusijuokė. - Tokia fantastiška min- 
tis man nebuvo atėjusi ištisus dešimt metų. Galbūt niekada anks- 
čiau. Kaip manai, ar įmanoma, kad per Antrąjį Pasaulinį karą bro- 
liai dvyniai, bet neidentiški, kautųsi už priešingas puses?" 

“Na, bent jau ne Ramiajame vandenyne". - Bet kurią kitą dieną 
išvis nebūčiau pajėgusi atsakyti - tik stovėčiau sustingusi ir išsiŽio- 
jusi. Tuo momentu vis dar jaučiausi kaip už stiklo arba kaip pas 
dantistą, kuris man suleido novokaino"". 

Jis nusikvatojo lyg išgirdęs juokingiausią sąmojį gyvenime. 

“Cha, cha, žinoma, ne ten. Bet galbūt Europoje. Ir, tarkim, jie 
susidūrė akis į akį Ardėnų mūšyje“. 

“Na, gal..." - pradėjau, tačiau jis vėl ėmė žingsniais matuoti 
kambarį, be paliovos taršydamas plaukus. 

“Sutinku, tai panašu į “Orfėjaus" teatro vodevilį, - nutraukė 
mane Džefris. - Į tokią mėšliną rašliavą kaip “Po dvejomis vėliavo- 
mis“ arba “Armadalas", bet dvynių idėja... ją galima motyvuoti...?? - 
jis atsisuko. - Ar taip susiklostę įvykiai turėtų emocinį poveikį?" 

“Žinoma, sere, - patvirtinau. - Istorijos apie brolius, kurie vie- 
nas kito nepažįsta, patinka visiems“. 

“Be abejo. Pridėsiu dar kai ką...?? - staiga Džefris užsičiaupė ir 
jo veidą perkreipė keista išraiška, kurią aš, tiesą sakant, permačiau 
kiaurai. Tas tipas tarytum sumojo pasakęs kažką kvailo arba pasi- 
elgęs kaip žmogus, kuris išsitepliojo veidą skutimosi kremu ir staiga 
susiprotėjo rankoje laikąs elektrinę skutimosi mašinėlę. Apie savo 
šauniausią idėją jis kalbėjo su nigere kambarine, kuriai nuostabią 15- 
toriją veikiausiai įkūnijo “Ties nakties riba". Džefris užmiršo, kad 
užsiminiau skaičiusi dvi jo knygas... 

- Arba nusprendė, jog meilikavai siekdama dosnesnių arbatpi- 
nigių, - suniurnėjo Darsė. 

- Aha, tavo spėjimas atitiktų jo pasaulėžiūrą. Šiaip ar taip, toji 
išraiška liudijo, kad jis susigaudė, su kuo šneka. 

“Aš pratęsiu viešnagę, - ištarė Džefris. - Pranešk registratūrai, 
gerai? - jis apsisuko, bet žengęs žingsnį, į vežimėlio kraštą susitren- 
kė koją. - Ir patrauk šitą sumautą daiktą!" 

“Ar man sugrįžti vėliau..." - išsiŽiojau. 

“Taip, taip, taip, - atšovė jis. - Ateik vėliau, daryk, ką nori, bet 
dabar būk gerutė ir išgaruok". 

Reikalavimą įvykdžiau nepriešgyniaudama. Jei atvirai, uždarant 
svetainės duris, mane apėmė tikra palaima. Į koridorių išstūmiau 
vežimėlį su pusryčių likučiais. Jis gėrė sultis ir valgė kiaušinienę su 
kumpiu. Pajudėjau pirmyn, tačiau mano žvilgsnis užkliuvo už gry- 
buko, nustumto į lėkštės pakraštį, kaip ir kumpio trupinėliai. Žiop- 
sojau į jį ir jaučiau, kaip prašviesėja mano galva. Prisiminiau grybą 
plastikinėje dėžutėje, kurį ji, mamulė Delom, man davė. Prisiminiau 
pirmą kartą nuo apsilankymo pas bryja. Prisiminiau, kaip radau jį 
kišenėje ir kur nukišau. Šitas, lėkštėje, atrodė toks pat - sudžiūvęs, 
panašus į šungrybį, nuo kurio galėtų susukti vidurius. 

Marta patylėjo ir po pauzės tarė nenuleisdama akių nuo Dar- 
sės. 

- Dalį grybelio jis suvalgė. Sakyčiau, daugiau nei pusę. 


**X 


- Registratūroje budinčiam ponui Bakliui perdaviau, kad ponas 
Džefris ketina pas mus svečiuotis ilgiau, nei iš pradžių planavo. Po- 
nas Baklis atsakė, jog dėl to problemų nekils, nors ponas Džefris 
ruošėsi išsiregistruoti tądien. 

Paskui užsukau į aptarnaujančio personalo virtuvėlę ir šnekte- 
lėjau su Bedelija Aronson - turėtum ją atminti. Pasiteiravau, ar šį 

rytą ji nepastebėjo jokių keistų žmonių. Bedelija pasidomėjo, ką 
konkrečiai turėjau omenyje, bet aš tik gūžtelėjau. “Kodėl klausi, 
Marta?“ - parūpo jai. Prisipažinau, jog nenorėčiau apie tai kalbėti. 
Bedelija pareiškė nieko nemačiusi, netgi vyruko iš maisto tiekimo 
tarnybos, kuris rėžė sparną aplink užkandžių išnešiotoją. 

Nusigręžusi pajudėjau link durų, bet sustojau, kai ji pridūrė: 

“Tiesa, į viešbutį buvo atklydusi kažkokia sena juodaodė po- 
nia“". 

Atsisukau ir paklausiau, apie ką ji šneka. 

“Na, kiek suprantu, senutė atėjo iš gatvės, - paaiškino Bedeli- 
ja. - Turbūt ieškojo tualeto. Panašių svečių sulaukiame kartą ar po- 
rą sykių per dieną. Paprastai negrai neklausinėja kelio, net jei vilki 
padorius drabužius, nes baiminasi, kad viešbučio tarnautojai juos iš- 
spirs. Taip, beje, ir nutinka. Taigi toji senučiukė atkiūtino čia... - ji 
nutilo ir pažvelgė į mane. - Marta, ar gerai jautiesi? Man regis, tu 
netrukus apalps1". 

“Nesijaudink, neapalpsiu, - užtikrinau. - Ką ji veikė?" 

“Maklinėjo aplinkui, dairėsi į vežimėlius su pusryčiais, tarsi ne- 
suvokdama, kur atsidūrė. Vargšelė! Tokia smulkutė ir trapi, kad 
stipresnis vėjo gūsis veikiausiai būtų ją nupūtęs į dangų tarsi aitva- 
rą.... Marta, prisėsk. Tavo veidas - kaip paveikslo iš filmo apie 
Dorianą Grėjų". 

“Sakyk, kaip ji atrodė?!“ 

“Jau sakiau. Sena moteris. Man jos visos vienodos. Tik šios 
veidą bjaurojo randas. Iki pat plaukų... 

Tęsinio neišgirdau, nes vis dėlto apalpau. 

Mane išleido iš darbo anksčiau. Vos grįžau namo, pajutau, kad 
vėl pradėsiu spjaudytis, prisisriuobsiu vandens ir vakarą praleisiu prie 
unitazo, į kurį išriaugėsiu visą skrandžio turinį. Pasistengusi susitvar- 
dyti, atsisėdau šalia lango, pažvelgiau į gatvę ir save iškoneveikiau. 

Aš jau supratau, jog mamulė Delom mane ne šiaip užhipnotiza- 
vo. Tie apžavai buvo gerokai galingesni už hipnozę. Vis dar abejo- 

jau, ar tikėti raganystėmis, bet Žinojau, kad ji mane kažkaip pavei- 
kė. Vienaip ar kitaip, man teko su tuo susitaikyti. Išeiti iš viešbučio 
negalėjau, tik ne tuomet, kai laukiausi vaiko gyvendama su niekam 
tikusiu vyru. Pasiprašyti perkeliama į kitą aukštą taip pat nedrįsau, 
nes, kiek girdėjau, mane ruošėsi paaukštinti - suteikti vyriausiosios 
ūkvedės (nuo dešimto iki dvylikto aukšto) padėjėjos pareigas. 
Manęs laukė didesnis atlyginimas 1r, kas svarbiausia, galimybė pa- 
gimdžius grįžti į tą patį darbą. 

Motina sakydavo: ko neįmanoma pagydyti, reikia iškęsti. 
Kurį laiką svarsčiau, ar nenudrožus pas juodąją mamulę ir papra- 
šyti, kad ji pašalintų kerus. Bet nuojauta tvirtino, esą bruja nepa- 
klus, nes ji įsikalė į galvą, jog man taip bus geriausia. Žinai, Darse, 
ko mane išmokė gyvenimas? Jei žmogus tiki tau padedąs, jo ne- 
perkalbėsi už jokius pinigus. 

Taip mąstydama žiūrėjau į lauką, stebėjau pro šalį kursuojan- 
čius praeivius, kol pagaliau užsnūdau. Kiurksojau užsimerkusi ne il- 
giau kaip penkiolika minučių, bet kai atsibudau, suvokiau dar vieną 
dalyką. Senė norėjo, kad nesiliaučiau laižiusi paklodžių, tačiau, Pi- 
teriui Džefriui iškeliavus į Birmingemą, šitą užsiėmimą būčiau turėjusi 
nutraukti. Todėl ji įsigavo į aptarnaujančio personalo virtuvę, ant 
padėklo padėjo grybelį, o Džefris jį suvalgė ir išvydo viziją, kurią 
vėliau išplėtojo į nuostabų romaną, pavadintą “Vaikinai migloje". 
Kaip jis ir minėjo, istorija buvo apie dvynius, amerikiečių ir vokiečių 
kareivius, susidūrusius Ardėnų mūšyje. Šioji knyga tapo populiares- 
nė už bet kurį kitą Džefrio kūrinį. 

Po pauzės Marta pridėjo: 

- Tą perskaičiau jo nekrologe. 


** k 


- Džefris liko viešbutyje dar savaitei. Kiekvieną dieną, kai už- 
sukdavau, jis sėdėdavo prie stalo, salone, tevilkėdamas pižamą ir 

rašydavo į vieną iš geltonųjų savo bloknotų. Kiekvieną dieną klaus- 
davau, ar man ateiti vėliau, o jis atsakydavo, kad galiu sutvarkyti 
miegamąjį ir dabar, tik liepdavo netriukšmauti. Nė nepakeldavo 
galvos nuo bloknoto. Kiekvieną dieną save tikindavau, jog to ne- 
bedarysiu, bet ant paklodės rasdavau šviežius jo syvus, ir visos mal- 
dos su pažadais lėkdavo velniop. Aš vėl kišdavau į burną tą džiūs- 
tančią masę. Apie pastangas grumtis su prakeiktu poreikiu negalėjo 
būti jokios kalbos. Perkalbėti savęs nebandydavau, neprakaituoda- 
vau ir nedrebėdavau. Vieną minutę stovėdavau suakmenėjusi, o kitą 
jau būdavau sukimšusi viską, ką jis pridirbdavo. O, beje, kasryt 
matydavau Džefrį susiėmusį už galvos, lyg šią varstytų nepakelia- 
mas skausmas. Na, ir porelė! Jis iš manęs perėmė rytinį blogumą, 
aš 1š jo pasisavinau naktinius prakaitavimus! 

- Kaip tai? - nesuprato Darsė. 

- Būtent vakarais susimąstydavau apie savo užsiėmimą, paskui 
spjaudydavausi ir gerdavau vandenį, retsykiais išsivemdavau. Su- 
nerimusiai poniai Parker turėjau prisipažinti, kad manau esanti nėš- 
čia, bet nenoriu sakyti savo vyrui, kol galutinai neįsitikinau. 

Džonis Rozvolas, nors ir egoistiškas kalės vaikas, būtų paste- 
bėjęs, jog man kažkas nutiko, jei nebūtų visa galva paniręs į savo 
reikalus, svarbiausias iš kurių - su draugais planuojamas alkoholio 
parduotuvės apiplėšimas. Aišku, tuo metu nieko apie jį nežinojau. 
Na, ir gerai. Mano gyvenime rūpesčių netrūko. 

Vieną rytą įėjau į 1163 kambarį, bet pono Džefrio neišvydau. 
Susikrovęs daiktus jis grįžo į Alabamą, kur ketino rimtai sėsti prie 
knygos ir pamąstyti apie karą. Ak, Darse, neįsivaizduoji, kokia pa- 
laima mane užliejo! Jaučiausi kaip Lozorius, prikeltas iš numirusių- 
jų. Taryt man rodės, jog viskas susiklostys kuo puikiausiai: Aš pa- 
pasakosiu Džoniui apie kūdikį, o jis atsisakys kvaišalų ir susiras 
nuolatinį darbą. Taps geru vyru ir tėvu. Mudu drauge užauginsime 
sūnų - neabejojau, kad gims berniukas. 

Pono Džefrio miegamajame kaip visada pamačiau sujauktą pa- 
talynę. Apklotai buvo nuspardyti į kampą, paklodė virto susiga- 
rankštėjusiu kauburiu. Žengiau prie lovos apimta jausmo, kad vėl 
sapnuoju. Trūktelėdama į save paklodę mintyse tariau: tiek to, jei- 
gu jau reikia... bet paskutinį kartą. 

Paaiškėjo, jog paskutinis kartas buvo anądien. Aš neišvydau 
jokių dėmelių. Kad ir kuo jį apžavėjo senoji bruja, kerų poveikis 
išsisklaidė. Nuostabu, pagalvojau. Man gims kūdikis, Džefris pa- 
rašys knygą. Mes abu atsikratėme jos magijos. Jeigu Džonis 
deramai rūpinsis sūnumi, tikrieji tėvai man nė velnio nerūpės. 


**x 


- Tą patį vakarą pranešiau Džoniui naujieną apie vaikelį, - pa- 
sakė Marta ir šaltai pridūrė: - Kaip Žinai, jis neapsidžiaugė. 

Darsė linktelėjo. 

- Šluotos kotu maždaug penkis kartus užtvojo per pilvą ir ap- 
rėkė mane, žliumbiančią kampe. 

“Ar išprotėjai? Mes neturėsime vaiko! Tu pakvaišai, moterie!" 
- pastaugęs jis apsisuko ir išlėkė laukan. 

Kurį laiką tysojau mąstydama apie pirmąjį persileidimą, mirtinai 
persigandusi, jog netrukus mane nutvilkys skausmai, ir aš vėl prara- 
siu kūdikį. Prisiminiau motiną, laiške liepusią nedelsiant sprukti, ko! 
neatsidūriau ligoninėje, ir Kisę, atsiuntusią tarpmiestinio autobuso 
bilietą su užrašu ant voko: TUCTUOJAU IŠVAŽIUOK.. Kai su- 
pratau, kad antro persileidimo nepatirsiu, atsistojau susikrauti daik- 
tų ir išsinešdinti, kol jis nespėjo grįžti. Vos atidariau spintos duris, 
mano galvoje nuskambėjo mamulės Delorn žodžiai, kuriuos ji tarė, 
kai prisipažinau norinti Džonį palikti. “Ne, jis paliks tave. Išlydėsi 
vyrelį iš namų, ir baigta. Niekur nepranyk, moteriške. Atsiras truputį 
pinigų. Tu manysi, kad vyras rūpinsis kūdikiu, bet to nebus". 

Man dingojosi, tarsi bruja stovi už nugaros kuždėdama į ausį, 

ko ieškoti ir kur. Į spintą nosį vis dėlto įkišau, bet, užuot surinkusi 
savo drabužius, ėmiau naršyti jo drabužius. Tame pačiame vyro pa- 
mėgtame apsiauste, kuriame radau buteliuką “Baltojo angelo“, ap- 
tikau keletą dalykų. Nelemtas apdaras išdavė tikrąją Džonio Roz- 
volo esmę - buvo pasiūtas iš ryškiaspalvio atlaso... bet atrodė pi- 
gus. Aš jo negalėjau pakęsti. Šįsyk iškrapščiau ne kvaišalus. Vie- 
noje kišenėje sužvejojau ašmenis, iš kitos ištraukiau mažutį pistole- 
tą. Apžiūrėjau ginklą užvaldyta jausmo, koks mane visada apimda- 
vo pono Džefrio miegamajame - tarytum kažką daryčiau ką tik 
pabudusi iš gilaus miego. 

Nuėjau į virtuvę su pistoletu rankoje, padėjau jį greta viryklės. 
Tuomet atidariau spintelę, kuri kabėjo ant sienos, pagrabaliojau jos 
gilumoje, tarp arbatos ir prieskonių. Iš pradžių neradau to, ką ji 
man davė, ir pajutau panikos dūrį. Žinai, kokia baimė tave apima, 
kai sapnuoji košmarus? Štai taip ir išsigandau. Bet plastikinę dėžu- 
tę galiausiai užčiuopiau. 

Atidariusi ją išgriebiau grybelį - šlykštų, keistai sunkų ir šiltą. 
Atrodė, jog ant delno kėpso žalios, tirtančios mėsos gabalėlis. Jei 
atvirai, dar porą šimtų kartų laižyčiau paklodes pono Džefrio mie- 
gamajame, kad tik nereikėtų vėl laikyti to grybo. 

Iškėliau jį dešiniąja ranka, kairiąja paėmiau pigų, nediduką 32 
kalibro pistoletą. Tada iš visų jėgų suspaudžiau dešiniosios pirštus, 
ir pajutau, kaip grybelis ištęžta kumštyje. Tai skambės absurdiškai, 
bet man dingojos, kad jis spiegia. Ar tu gali patikėti? 

Darsė dvejodama palingavo galva. Tiesą sakant, ji nenorėjo ti- 
kėti. 

- Žinau, keista, bet jis išties klykė. Negana to, kraujavo. Gar- 
bės žodis, grybas kraujavo. Iš mano kumščio nuvarvėjo kraujo sro- 
velė, kuri ištiško ant ginklo vamzdžio ir kaipmat pradingo. 

Atgniauždama pirštus maniau, jog visas delnas bus nusidažęs 
raudoniu, bet teišvydau sumaigytą grybelį. Kraujo lašų niekur nepa- 
stebėjau - nei ant rankos, nei ant pistoleto. Jau nusprendžiau, kad 

užsnūdau stovėdama ir susapnavau, kai tas prakeiktas daiktas virp- 
telėjo. Porą sekundžių, kol į jį spoksojau, man vaidenosi, kad prieš 
save regiu ne grybuką, o atgijusį mažutį penį. Prisiminiau, kaip iš 
kumščio sunkėsi kraujas ir ką mamulė Delorn sakė: “Moterims vai- 
kus įšauna vyrai. Iš savo gaidukų, mergyt". Jis vėl krustelėjo, prisie- 
kiu. Suspigusi nusviedžiau grybą į šiukšliadėžę. Tuo momentu laip- 
tinėje pasigirdo Džonio žingsniai, todėl žaibiškai nėriau į miegamąjį 
ir įgrūdau ginklą atgal į jo apsiausto kišenę. Paskui su visais drabu- 
žiais šokau į lovą - netgi nenusiaviau batų, - iki smakro užsitraukiau 
antklodę. Kai vyras įėjo į kambarį, supratau, kad jis nusiteikęs ma- 
ne pamokyti. Rankoje spaudė kilimų daužiklį. Nenutuokiau, iš kur 
ją gavo, bet numaniau, ką jis sumąstė. 

“Nebus jokio vaiko, - iškošė Džonis. - Ateik čia". 

“Nebus, - atsakiau. - Mesk šalin tą kultuvę. Prakeiktas šunka- 
ra, tu jau pasirūpinai mūsų kūdikiu.“ 

Aš gerokai rizikavau taip plūsdamasi, bet vyliausi, kad stipresni 
žodeliai jį įtikins. Laimei, neapsirikau. Užuot mane prilupęs, Džonis 
stuobriškai išsiviepė. Ak, kaip tuo momentu jo nekenčiau! 

“Nebėra?" - pasiteiravo. 

“Nebėra", - patvirtinau. 

“Kur liekanos? 

“O kaip tau atrodo? - atšoviau. - Turbūt pusiaukelėje į Rytų 

upę". 

Priėjęs jis bandė mane pabučiuoti. Dėl Dievo meilės, pabu- 
čiuoti! Nusisukau, ir Džonis užtvojo man per pakaušį, bet nestip- 
riai. 

“Pamatysi, aš Žinau, kas mums geriausia, - tarė. - Vaikams laiko 
dar turėsime"". 

Jis vėl išbraukė laukan. Po dviejų dienų kartu su sėbrais mėgi- 
no apiplėšti alkoholio krautuvėlę, tačiau rankoje sprogo ginklas, ir 
jį užmušė vamzdžio nuoplaiša. 

- Manai, kad apkerėjai pistoletą, tiesa? - paklausė Darsė. 

- Ne, - šaltai atsiliepė Marta. - Tai jos darbas... mamulė De- 
lorn matė, jog nesugebu savimi pasirūpinti, todėl mane privertė sau 
padėti. 

- Bet tu galvoji, kad ginklas buvo apkerėtas? 

- Ne vien galvoju, - atsakė Marta. 

Darsė nubėgo į virtuvę atsigerti. Jai netikėtai perdžiūvo burna. 

- Tai praktiškai viskas, - pratęsė Marta, grįžus draugei. - Džo- 
nis žuvo, man gimė Pitas. Kai suapvalėjo pilvas, pamačiau, kiek tu- 
riu draugų. Jei būčiau Žinojusi anksčiau, seniai būčiau palikusi Džo- 
nį... o gal ir ne. Niekas iš mūsų neįstengia perprasti visų gyvenimo 
paslapčių, kad ir ką manome ar sakome. 

- Bet tu dar nebaigei pasakoti? 

- Na, teliko paminėti porą nereikšmingų dalykų 

Darsei kažkodėl pasidingojo, kad ji išgirs šį tą įdomiau nei 
smulkmenas. 

- Praėjus maždaug keturiems mėnesiams nuo Pito gimimo, ap- 
silankiau pas mamulę Delorn. Nenorėjau, bet vis tiek nuėjau. Ran- 
koje laikiau vokelį su dvidešimčia dolerių. Negalėjau sau leisti atsi- 
sveikinti su tokia suma, bet širdyje jaučiau, jog pinigai priklausė jai. 
Laiptinėje tvyrojo tamsa. Patys laiptai atrodė siauresni nei anąkart, 
bet kuo aukščiau lipau, tuo labiau šnerves kuteno iš jos būsto 
sklindantis tvaikas - smilkstančių žvakių, apiplėkusių tapetų ir cina- 
monu atsiduodančios arbatos kvapai. 

Mane paskutinį sykį apėmė jausmas, kad sapnuoju... lyg esu už 
stiklinės sienos. Pabeldžiau į duris, tačiau niekas neatsiliepė. Bilste- 
lėjau antrą kartą, bet ir vėl - tyla. Tada atsiklaupiau, norėdama įkiš- 
ti voką po durimis. Mamulės Delorn balsas nuskambėjo kitoje pu- 
sėje, tarytum ji irgi būtų klūpėjusi. Kai pro plyšį atvilnijo šiugždan- 
tis, seniokiškas kuždesys, pamaniau, kad iš siaubo mane nutrenks 
širdies smūgis. Rodės, girdėjau šnabždesius, sklindančius iš kapo. 

“Tavo vaikis užaugs geru žmogumi, - pasakė ji. - Seks tėvo pė- 
domis. Tikrojo tėvo“. 

“Aš jums kai ką atnešiau", - išspaudžiau. 

“Kišk pro durų apačią, brangute“, - sušnibždėjo bruja. Aš pa- 
klusau. Po akimirkos išgirdau, kaip sudryksta vokas. Laukiau ne- 
pratardama nė žodžio. 

“To užteks, - pagaliau atsiliepė ji. - O dabar, brangute, pranyk 
iš čia ir niekada nebegrįžk pas mamulę Delom. Girdėjai?" 

Atsistojau ir kiek leido jėgos nuskuodžiau laiptais žemyn. 


Marta žengė prie lentynos, po sekundės grįžo nešina knyga kie- 
tais viršeliais. Darsė akimoju pastebėjo, kokie panašūs yra šio ro- 
mano ir Piterio Rozvolo kūrinio apipavidalinimai. Paaiškėjo, jog 
draugė turi Piterio Džefrio “Dausų spindulius". Po pavadinimu buvo 
nupiešti du eiliniai, puolantys priešų bunkerį. Vienas jų gniaužė gra- 
natą, kitas pliekė iš “M-1" šautuvo. 

Panaršiusi mėlynąjį drobinį krepšį, Marta ištraukė sūnaus kny- 
gą, nuplėšė vyniojamąjį popierių ir švelniai ją padėjo šalia Džefrio 
romano. “Dausų spinduliai"; “Šlovės spinduliai". Greta gulinčios 
knygos vis dėlto skyrėsi viena nuo kitos. 

- Štai dar viena smulkmena, - pareiškė Marta. 

- Na... - neryžtingai pratarė Darsė, - jos panašios. O kaip siu- 
žetai? Ar jie irgi... 

Sutrikusi moteris prikando liežuvį ir pakėlė akis į Martą. Išvy- 
dus, jog draugė šypsosi, jai palengvėjo. 

- Klausi, ar mano berniukas nurašė koktaus baltaskūrio kny- 
gą? - be jokios pagiežos paklausė Marta. 

- Ne! - pernelyg audringai užprotestavo Darsė. 

- Tarpusavyje jos neturi nieko bendra, neskaitant to, kad abie- 
jose pasakojama apie karą. Tie romanai skiriasi, kaip... na, kaip 
juoda nuo baltos. - Patylėjusi Marta pridūrė: - Bet retsykiais jas 

kai kas susieja... abi spinduliuoja savotišką šviesą - pojūtį, jog; pa- 
saulis yra geresnis nei atrodo, ypač tiems, kurie pernelyg protingi, 
kad būtų malonūs žmonės. 

- Vadinasi, tavo sūnų Džefris galėjo įkvėpti. Pavyzdžiui, jeigu 
Pitas skaitė jo knygą koledže... 

- Žinoma, - linktelėjo Marta. - Mano Piteris, ko gero, vartė 
Džefrio romanus. Sakyčiau, tai labai tikėtina. Bet yra dar vienas 
dalykas, kurį paaiškinti sunkiau. 

Ji pakėlė “Dausų spindulius", mąsliai nužvelgė į knygą ir įsmei- 
gė akis į Darsę. 

- Šitą romaną nusipirkau, kai sūnui suėjo metai. Visas tiražas 
dar nebuvo išparduotas, bet mano egzempliorių knygynas turėjo at- 
sisiųsti iš leidyklos. Kai ponas Džefris viešėjo Niujorke, sutelkiau 
drąsą ir paprašiau autografo. Baiminausi, kad man bus irzliai atsa- 
kyta, bet jis, regis, apsidžiaugė. Pažiūrėk. 

Marta atvertė dedikacijų puslapį. 

Darsė perskaitė atspausdintą sakinį, ir ją apėmė nesmagus 
susidvejinimo jausmas. Šią knygą skiriu savo motinai, ALTĖ- 
JAI DIKSMONT DŽEFRIS, nuostabiausiai moteriai visame 
pasaulyje. Žemiau plunksnakočiu buvo pakeverzoti jau išblukę 
žodžiai - “Martai Rozvol, kuri tvarko sujauktus mano kambarius ir 
niekada nesiskundžia" - ir Džefrio parašas su data: 6!-ieji, rugpjū- 
tis. 

Ranka brūkštelėta dedikacija Darsei iš pradžių pasirodė nieki- 
nanti... o vėliau šiurpoka. Nespėjus jai apmąstyti, ką išvydo, Marta 
atvertė savo sūnaus knygą ir ją pristūmė prie Džefrio kūrinio. Vėlgi 
Darsė perskaitė spausdintą dedikaciją: šią knygą skiriu savo mo- 
tinai, MARTAI ROZVOL. Mama, be tavęs nieko nebūčiau pa- 
siekęs. Žemiau šratinuku Piteris Rozvolas papildė: Jr tai ne melas. 
Mama, aš tave myliu. Pitas. 

Vos nukreipusi akis į “Šlovės spindulius", Darsė tučtuojau dirs- 
telėjo į Džefrio romaną. Kurį laiką šaudė žvilgsniu tai į vieną dedi- 

kaciją, įrašytą 1961-ųjų rugpjūtį, tai į kitą, kurios apačioje buvo 
pažymėta: 85-ieji, balandis. 

- Matai? - švelniai paklausė Marta. 

Darsė sulinksėjo. 

Abiejose knygose ji regėjo identišką pakrypusį, keistai sena- 
madišką braižą. Tapatūs buvo ir parašai, nors tas, kuris priklausė 
Piteriui Rozvolui atrodė labiau pažįstamas. Skyrėsi tik dedikacijų 
stilius, pamanė Darsė. Skyrėsi taip aiškiai, kaip juoda nuo baltos. 


DEŠIMTOS 
VALANDOS 
ŽMONĖS 

Pirsonas bandė surikti, tačiau balsą atėmė šokas, ir jis tepajėgė 
dusliai pukštelėti tarsi per miegus vaitojantis žmogus. Giliai įkvėpęs 
vėl pamėgino, bet, jam nespėjus išsižioti, kažkas lyg replėmis su- 
spaudė kairiosios rankos bicepsus. 

- Nekvailiokit, - kuždėdamas tiesiai į ausį perspėjo laikantysis 
“žnyplėmis"". - Prisišauksite nelaimę. Patikėkite manimi. 

Pirsonas apsidairė. Būtybė, pakursčiusi norą - ne, poreikį - už- 
staugti, pranyko banke. Kad ir kaip keista, niekas į ją nesureagavo. 
Pats Pirsonas ūmai suvokė ga/įs žvalgytis į šonus. Jį už rankos lai- 
kė išvaizdus, jaunas, juodaodis vyriškis kreminio atspalvio kostiu- 
mu. Nepažįstamas, bet matytas, kaip ir didžiuma mažosios genties, 
jo pramintos “dešimtos valandos žmonėmis“, narių... šie, be abejo, 
irgi pažinojo Pirsoną tik iš veido. 

Simpatiškasis juodaodis nenuleido nuo jo budraus žvilgsnio. 

- Jūs matėte? - paklausė Pirsonas. Veriantis, pro lūpas ištrūkęs 
inkštimas nė kiek nepriminė įprasto balso, kuris bylodavo apie vi- 
sišką pasitikėjimą savimi. | 

Nusprendęs, kad jis nestaugs ir negąsdins susibūrusiųjų aikštėje 
priešais Pirmąjį Bostono prekybos banką, juodo gymio vyrukas at- 
gniaužė pirštus. Pirsonas kaipmat įsikibo į jo riešą, tarytum manyda- 
mas, kad nepajėgs išgyventi, jeigu neprisilies prie kito žmogaus. Iš- 
vaizdusis jaunuolis neatšoko. Tik nukreipė akis į Pirsono ranką ir 
po akimirkos pažiūrėjo jam į veidą. 

- Ar jūs matėte? Koks siaubas. Net jeigu tai grimas... arba 
kaukė, kurią kažkas juokais užsidėjo... 

Tačiau jis suprato regėjęs ne grimo sluoksnį ir ne kaukę. Pada- 
ras tamsiai pilku “Andre Siro" kostiumu ir penkis šimtus dolerių 

kainuojančiais batais praėjo visai šalia - taip arti, kad buvo galima 
jį paliesti (apsaugok Viešpatie, bejėgiškai bjaurėdamasi papriešta- 
ravo sąmonė). Pirsonas kuo aiškiausiai matė, jog tai - ne grimas ir 
ne kaukė. Nes oda, kuri dengė milžinišką, vietoj galvos kėpsantį 
gumburą, be paliovos judėjo. Jos dalys slankiojo priešingomis 
kryptimis, tarsi dujų, supančių gigantišką planetą, juostos. 

- Bičiuli, - išsiŽiojo juodaodis kreminiu kostiumu, - jums reikė- 
tų... 

- Kas tai? - nutraukė jį Pirsonas. - Gyvenime nesu matęs nie- 
ko panašaus! Lyg žiūrėčiau į cirke vaidinantį išsigimėlį arba... ar- 
ba... 

Užuot sklidęs iš gerklės, balsas, regis, pakibo virš galvos. Tary- 
tum jis būtų prasmegęs duobėje, o veriantis, irzlus tonas - priklau- 
sęs individui, stovinčiam viršuje, įgriovos pakraštyje. 

- Klausyktt, bičiuli... 

Pirsonas pastebėjo dar vieną smulkmeną. Prieš keletą minučių 
pro besisukančias duris žengus laukan su “Marlboro" cigarete tarp 
pirštų, danguje slinko sunkūs, lietumi grasinantys debesys. Bet da- 
bar aplinka ne šiaip prašviesėjo, o tapo perdėm ryški. Raudonas 
sijonėlis, kurį segėjo blondinė, stovinti prie pastato už kokių pen- 
kiasdešimties pėdų (ji rūkė ir skaitė knygutę minkštais viršeliais), 
tvieskė it ugnies kamuolys. Geltoni pro šalį kulniuojančio pasiunti- 
nuko marškinėliai badė akis nelyginant vapsvos geluoniu. Žmonių 
veidai priminė fizionomijas iš mėgstamų dukters Dženės knygų su 
iškylančiais paveikslėliais. 

Ir dar lūpos... Pirsonas nejautė savo lūpų. Jos nutirpo kaip po 
arkliškos novokaino dozės. 

Jis atsisuko į išvaizdų jaunuolį kreminiu kostiumu ir tarė: 

- Gal nuskambės juokingai, bet aš tuojau apalpsiu. 

- Ne, - taip užtikrintai atšovė vyrukas, kad Pirsonas juo pati- 
kėjo, bent jau laikinai. Kairįjį bicepsą vėl suspaudė svetimi pirštai, 
bet šįsyk gerokai švelniau. - Eime ana ten - jums būtina prisėsti. 

Priešais banką, plačioje aikštėje, dunksojo apvalios, marmuri- 
nės, trijų pėdų aukščio klombos. Ant kiekvienos iš jų, papuoštų vė- 
lyvos vasaros/ankstyvo rudens gėlėmis, kraštelių sėdėjo “dešimtos 
valandos žmonės“. Vieni skaitė, kiti plepėjo, treti žvalgėsi į praeivių 
srautus, plūstančius Prekybos gatve. Bet juos siejo vienas bendras 
dalykas, dėl ko visi turėjo teisę vadintis “dešimtos valandos žmo- 
nėmis". Tai, dėl ko pats Pirsonas išėjo laukan. Iš marmurinės 
klombos, riogsančios arčiausiai jo ir naujojo pažįstamo, kyšojo ast- 
rai, kurių violetinis atspalvis įgavo keistai akinantį ryškumą - taip 
dingojosi Pirsonui, nūnai gerokai jautriau reaguojančiam į aplinkos 
impulsus. Apvalus jos kraštas buvo tuščias, matyt todėl, kad laikro- 
dis jau rodė po dešimtos, ir žmonės traukė atgal į savo kontoras. 

- Sėskit, - paragino juodaodis jaunuolis kreminiu kostiumu. Jam 
paklusęs Pirsonas veikiau sudribo negu atsisėdo. Vieną akimirką 
stovėjo greta rusvos marmurinės klombos, o kitą pajuto, kaip su- 
virpėjo pakinkliai, ir jis lyg pakirstas šleptelėjo ant sėdimosios. 

- Pasilenkite, - liepė vyrukas, įsitaisydamas šalia. Jo veidas iš- 
liko malonus, priešingai nuo akių, kurios šmirinėjo po aikštę. 

- Kurių galų? 

- Kad į galvą sutekėtų kraujas, - paaiškino jaunasis juodaodis. 
- Bet apsimeskite, neva jums knieti pauostyti gėles. 

- Prieš ką apsimesti? 

- Daryktt, ką sakau, - jaunuolio balse pasigirdo šiokį tokį ne- 
kantravimą išduodančios gaidelės. 

Pirsonas nukorė galvą 1r giliai įkvėpė. Nors gėlės buvo gražios, 
aromatas nesužavėjo - jos atsidavė šuns šlapimu. Bet sąmonė tru- 
putį praskaidrėjo. 

- Vardykit valstijas, - nurodė juodaodis. Jis sukryžiavo kojas, 
krestelėjo klešnes, idant tos nesusiglamžytų, ir iš vidinės švarko ki- 
šenės iškrapštė “ Winston" pakelį. Pirsonas suvokė savo cigaretės 
nebeturįs. Ji greičiausiai išslydo iš pirštų per pirmąją sukrėtimo aki- 

mirką, kai jis išvydo baidyklę prašmatniu kostiumu, Žirgliojusią va- 
karine aikštės puse. 

- Valstijas, - apatiškai pakartojo. 

Juodaodis vaikinas palinksėjo, išsitraukė žiebtuvėlį - ne tokį 
prabangų, koks atrodė iš pirmo žvilgsnio, ir prisidegė cigaretę. 

- Pradėkit nuo šitos ir judėkite į vakarus, - pasiūlė. 

- Masačiusetsas... Niujorkas, atrodo... arba Vermontas, jei žiū- 
rėsime šiauriau... Niudžersis. - Jis išsitiesė ir prabilo truputį tvirtes- 
niu balsu: - Pensilvanija, Vakarų Virdžinija, Ilinojus... 

Jaunuolio antakiai pakilo į viršų. 

- Vakarų Virdžinija? Tikrai? 

Pirsonas vyptelėjo. 

- Aha. Bet Ilinojų galėjau vietomis sukeisti su Ohaju. 

Juodaodis vyrukas patraukė pečiais, tuo pademonstruodamas, 
kad jam nerūpi tokios smulkmenos, ir nusišypsojo. 

- Kaip matau, jūs nebesiruošiate apalpti. O tai svarbiausia. Rū- 
kysite? 

- Ačiū, - nuoširdžiai padėkojo Pirsonas. Jis velniškai norėjo 
padūmyti. - Laikiau cigaretę rankoje, bet ją pamečiau. Kuo jūs 
vardu? 

Naujasis pažįstamas įkišo “ Winston" cigaretę jam tarp lūpų ir 
spragtelėjo Žiebtuvėliu. 

- Dadlis Rainmanas. Bet galite mane vadinti Diuku. 

Į plaučius įtraukęs dūmą, Pirsonas nukreipė žvilgsnį į sukamą- 
sias duris, kurios vedė į tamsias Pirmojo prekybos banko gelmes ir 
į debesis smingančias aukštybes. 

- Manęs nebuvo apnikusios haliucinacijos, tiesa? - paklausė. - 
Jūs irgi tai regėjote? 

Rainmanas sulinksėjo. 

- Jūs nenorėjote, kad jis suprastų, ką aš mačiau, - tęsė Pirso- 
nas. Žodžius tarė lėtai, mėgindamas surikiuoti mintis. Kalbėjo sau 
įprastu balsu, dėl ko jį užliejo palengvėjimas. 

Juodaodis jaunuolis vėl kinktelėjo galva. 

- Bet kaip aš galėjau jo nematyti? Ir kaip jis galėjo to nežinoti? 

- Ar pastebėjote, jog kam nors iš aplinkinių būtų magėję už- 
bliauti kaip jums? - pasiteiravo Rainmanas. - Ar pastebėjote ką 
nors išvis žiūrintį į tą pusę? Pavyzdžiui, mane? 

Pirsonas papurtė galvą. Darbar jis jautėsi ne tik išsigandęs, bet 
ir visiškai pasimetęs. 

- Aš šokau tarp jūsų dviejų, ir man regis, jums pasisekė išvengti 
jo dėmesio. Bet nedaug trūko... Atrodėte kaip žmogus, kuris išvy- 
do pelę, užropojusią ant jo kepsnio. Dirbate “Antrinių paskolų" 
skyriuje? 

- O taip, atleiskite - Brendonas Pirsonas. 

- Aš pats priklausau “Techninei kompiuterių priežiūrai". Nesi- 
jaudinkite. Pirmasis susitikimas su žmogėkais-šikšnosparniais pri- 
bloškia visus. 

Diukas Rainmanas ištiesė ranką ir Pirsonas ją paspaudė, bet 
sąmonėje tebegirdėjo jaunuolio žodžius: Pirmasis susitikimas su 
žmogėkais-šikšnosparniais pribloškia visus. Vos tik iš galvos iš- 
krito kovotojo su gobtuvu, kuris šmaižo tarp Goteme stūksančių 
art deko stiliaus dangoraižių, jis suprato, kad apibūdinimas gana vy- 
kęs. Paaiškėjo dar viena smulkmena: jei tave išgąsdinusį padarą gali 
kažkaip pavadinti, nuo širdies nuslenka akmuo. Baimė, žinoma, ne- 
pranyksta, tačiau ji atlėgsta tiek, kad tampa pakenčiama. 

Sau kartodamas: žmogėkas-šikšnosparnis, tai pirmasis ma- 
no susitikimas su žmogėku-šikšnosparniu, - Pirsonas pasistengė 
atkurti regėtą vaizdą. 


Dešimtą ryto išspūdinus pro sukamąsias duris, jo galvoje, kaip 
visada, kirbėjo vienintelė mintis - koks pasitenkinimas apims, kai į 
smegenis trenks nikotinas. Priklausomybę “dešimtos valandos žmo- 

nių“ genčiai nulėmė būtent šis troškimas, savotiškas amuleto arba 
tatuiruotų skruostų atitikmuo. 

Pastebėjęs, kad nuo be penkiolikos devintos, kai jis atkeliavo 
į darbą, dangus dar labiau apniuko, Pirsonas pamanė: popiet mūsų 
šutvė papsės vėžio pagaliukus kliokiant lietui. Suprantama, “de- 
šimtos valandos žmonių“ tai nesustabdys. Užsispyrimo jiems nestigo. 

Jis prisiminė nužvelgęs aikštę - kone nesąmoningai patikrino, 
kas čia atėjo. Pastebėjo merginą raudonu sijonėliu (kaip visada pa- 
klausė savęs, ar tokios pritrenkiančios išvaizdos paukštytė būtų 
šauni lovoje), trečią aukštą valantį vaikinuką, kuris, plaudamas tu- 
aleto ir užkandinės grindis, savo kepuraitės snapelį nukreipdavo į 
pakaušį, pagyvenusį vyriškį retais Žžilais plaukais ir violetinėmis, 
skruostus išmušusiomis dėmelėmis, jauną moterį prakauliu veidu, 
tiesiais juodais plaukais, nešiojančią akinius su storais stiklais. Išvy- 
do keletą kitų iš matymo pažįstamų individų. Vienas jų, be abejo, 
buvo išvaizdusis juodaodis kremo spalvos kostiumu. 

Pirsonas veikiausiai būtų prisijungęs prie Timio Flanderso, bet 
šio niekur nepastebėjo, todėl nupėdino link aikštės centro, ketinda- 
mas įsitaisyti ant vienos iš marmurinių klombų (tiesą sakant, tos pa- 
čios, ant kurios dabar sėdėjo) ir iš savo vietos pasigrožėti panelės 
Raudonsijonės demonstruojamų kojų išlinkiais - mažmožis, supran- 
tama, bet džiaugtis derėtų ir menkomis Dievo dovanomis. Jis turėjo 
mylimą žmoną ir dukterį, kurią dievino, nė sykio gyvenime nemėgi- 
no nusukti į kairę, tačiau artėjant keturiasdešimtmečiui pajuto, kaip 
gyslose kraują įkaitino kažkokie poreikiai. Nūnai neabejojo, kad 
bet kuris vyras, spoksodamas į raudonąjį sijonėlį, pradėtų spėlioti, 
ar jį seginčioji mūvi tokios pačios spalvos apatines kelnaites. 

Vos atsitraukus nuo durų, iš už pastato kampo išniro ir laipte- 
liais ėmė lipti nelemtas atvykėlis. Pirsonas pastebėjo judesį akies 
krašteliu, bet įprastomis aplinkybėmis nebūtų į jį atkreipęs jokio 
dėmesio, nes negalėjo atplėšti žvilgsnio nuo raudonojo sijonėlio - 
tumpučio, aptempto, ryškaus, kaip ugniagesių automobilis. Vis dėlto 

jis pažiūrėjo, galbūt todėl, kad vaizdas, nors ir matytas akies kam- 
pučiu, pasirodė trikdantis. Iš įprastos aplinkos išsiskyrė artėjančios 
figūros veidas ir pati galva. Štai kodėl Pirsonas nukreipė į ją akis... 
ir atsisveikino su miegu dievai žino kelioms naktims. 

Būtybė avėjo normalius batus, vilkėjo tamsiai pilką “Andre Si- 
ro“ eilutę, kuri atrodė solidi ir patikima, kaip durys į banko saugyk- 
lą, buvo pasirišusi tradicinį, neįžūliai raudoną kaklaraištį. Taip reng- 
davosi tipiškas vadovaujančias pareigas užimantis bankininkas (kas 
dar būtų drįsęs ateiti į darbą dešimtą ryto, jei ne vadovas?) Tik nu- 
kreipus žvilgsnį į galvą, tekdavo konstatuoti: arba tu išprotėjai, arba 
prieš save regėjai padarą, neįrašytą į “Pasaulinę enciklopediją". 

Bet kodėl niekas nebėgo? Kol Pirsonas laužė galvą, vienas lie- 
taus lašas pakuteno plaštaką, kitas užtiško ant balto pusiau surūky- 
tos cigaretės popierėlio. Jie turėjo nešti kudašių klykdami kaip 
šešto dešimtmečio siaubo filmuose, kur žmonės skuosdavo nuo 
gigantiškų vabalų. Staiga jam dingtelėjo: antra vertus... aš irgi 
nebėgau. 

Teisybė, tačiau jis neparaitė kulnų, nes paprasčiausiai suakme- 
nėjo. Užtat rėkti bandė. Bet paleisti į darbą balso stygas sutrukdė 
naujasis pažįstamas. 

Žmogėkas-šikšnosparnis. Pirmasis susitikimas su žmogėku- 
šikšnosparniu. 

Virš Didžiai Standartiško Verslininko Kostiumo, pasipuošusio 
raudonu “Sulka"' kaklaraiščiu, plačių pečių riogsojo milžiniška 
pilkšvai ruda galva, ne apvali, o deformuota kaip visą vasarą talžytas 
beisbolo kamuoliukas. Kaukolės paviršiuje pulsavo juodos linijos - 
turbūt venos, susiraizgiusios tarsi keliai atlase. Fizionomiją, nė iš to- 
lo nepanašią į žmogaus veidą, dengė gumulai, išsipūtę ir virpantys 
nelyginant klaikūs, pusiau sąmoningi navikai. Bruožai buvo elemen- 
tarūs ir suspausti - juodos, matinės, visiškai apvalios akys, godžiai 
varstančios aplinką iš vidurio veido tarytum ryklio arba išpampusio 
vabzdžio veizolai, kreivos šleivos ausys be jokių lezgelių. Nosies 

padaras neturėjo, bent jau Pirsonas jos neįžvelgė, nors iš dygių 
plaukelių kuokšto, styrančio po akimis, kyšojo du iltys primenantys 
gumburėliai. Didžiąją snukio dalį užėmė burna - juodas, trikampiais 
dantimis nusėtas puslankis. Vėliau Pirsonas pagalvojo, jog tokie 
nasrai galėtų praryti maistą nekramtydami. 

Vos išvydus monstrą, kuris išpuoselėta ranka gniaužė “Bally" 
lagaminėlį, jam toptelėjo: tai žmogus-dramblys. Dabar Pirsonas 
suvokė, jog šioji klaikybė neturėjo nieko bendra su išsigimusiu, bet 
iš esmės žmogišku, sename filme matytu padaru. Diukas Rainmanas 
apibūdino ją tiksliau; juodos akys ir prašiepti dantys išties asocija- 
vosi su cypliais-skrajūnais, kurie naktimis rydavo muses, o dienas 
praleisdavo kadarodami žemyn galva tamsiose kertelėse. 

Tačiau norą užstaugti pakurstė ne pirmasis žvilgsnis į baidyklės 
galvą. Poreikis sužviegti užvaldė, kai padaras “Andre Siro" kostiu- 
mu praėjo pro šalį, blizgančias, išsprogdintas akis įsmeigęs į suka- 
mąsias duris. Kai jis priartėjo, Pirsonas pamatė, kad gumbuota 
oda, slypinti po šiurkščių plaukų lopinėliais, kažkaip juda. Sunku įsi- 
vaizduoti, kaip tai buvo įmanoma, vis dėlto akys jo neapgavo - oda 
slinko virš auglių ir juostomis vilnijo į priešingas puses, aplink nasrų 
ertmę. Tarp tų ruožų Pirsonas įžiūrėjo rausvą, į žalią mėsą panašią 
materiją, kurios vaizdą jam magėjo išvyti iš sąmonės... tiesa, dabar 
tik apie ją ir tegalėjo galvoti. 


Veidą bei rankas sudrėkino dar keli lietaus lašai. Greta, ant iš- 
riesto marmurinės klombos pakraščio sėdintis Rainmanas įtraukė 
paskutinį dūmą, nuspriegė nuorūką ir atsistojo. 

- Keliaujam, - paragino. - Pradeda lyti. 

Pirsonas įbedė į jį išplėstas akis, po akimirkos nukreipė žvilgsnį 
į banką. Pro sukamąsias duris žengė blondinė raudonu sijonėliu, 
pasikišusi knygą po pažastimi. Jai iš paskos sekė (ir, matyt, kojo- 

mis gėrėjosi) pagyvenęs vyriškis Žila, reta pramonės magnato ševe- 
liūra. 

- Kur? - išsižiojo Pirsonas, galiausiai atsigręžęs į Rainmaną. - 
Ten? Gal juokaujat? Juk į banką įėjo tas padaras! 

- Žinau. 

- Norit išgirsti tikrai beprotišką dalyką? - Pirsonas sviedė šalin 
savąją nuorūką. Jis nežinojo, kur droš - tikriausiai namo, - tačiau 
buvo tikras, kad į Pirmąjį Bostono prekybos banką kojos nekels. 

- Kodėl gi ne, - sutiko juodaodis jaunuolis. 

- Tas išsigimėlis priminė mūsų gerbiamą generalinį direktorių 
Daglasą Kyterį... ne iš veido, žinoma, o iš kostiumo ir lagaminėlio. 

- Nieko nuostabaus, - atsiliepė Diukas Rainmanas. 

Pirsonas jį apdovanojo nerimastingu žvilgsniu. 

- Ką tai reiškia? 

- Manau, pats suprantate. Kadangi šįryt patyrėte sukrėtimą, aš 
jums padėsiu. Ten buvo Kyteris. 

Pirsonas neryžtingai šyptelėjo, bet, užuot atsakęs tuo pačiu, 
Rainmanas suėmė pašnekovą už rankų ir prisitraukė prie savo vei- 
do. 

- Aš ką tik išgelbėjau jums gyvybę. Ar manimi tikite? 

Truputį pamąstęs, Pirsonas nusprendė, kad į klausimą atsakytų 
teigiamai. Nežmogiška šikšnosparnio fizionomija juodomis akimis ir 
virtine smailių dantų svilino sąmonę nepakenčiama liepsna. 

- Taip. 

- Puiku. Tuomet padarykite man paslaugą ir įdėmiai išklausyki- 
te, ką pasakysiu. 

- Aš... aha, gerai. 

- Visų pirma jūs iš tiesų matėte Daglą Kyferį, generalinį Pirmo- 
jo prekybos banko direktorių, artimą mero draugą ir, beje, fondo, 
kuris rūpinasi Bostono vaikų ligoninės finansavimu, garbės pirminin- 
ką. Antra, banke dirba mažiausiai dar trys šikšnosparniai, vienas jų 
- jūsų aukšte. Trečia, jūs ten grįši/e. Aišku, jei norite gyventi. 

Pirsonas Žiopsojo į jaunąjį juodaodį praradęs žadą. Jautė, kad 
jei pamėgintų atsiliepti, vėl tepajėgtų suinkšti. 

Rainmanas suspaudė jo alkūnę ir trūktelėjo durų pusėn. 

- Eime, bičiuli, - keistai švelniai paragino. - Lietus pamažu stip- 
rėja. Mums nederėtų čia likti ir patraukti į save dėmesį. 

Kurį laiką Pirsonas žingsniavo greta Rainmano. Staiga prisimi- 
nęs juodų, pulsuojančių, padaro galvą išraizgiusių linijų pynę jis su- 
stojo prie sukamųjų durų kaip įbestas. Sudrėkusiame, blizgančiame 
aikštės paviršiuje buvo matyti raibuliuojantis Brendono Pirsono at- 
spindys, kuris driekėsi nuo jo kulnų, kaip kitokio atspalvio šikšnos- 
parnis. 

- Aš... aš neįstengsiu, - galiausiai sumikčiojo laibu balseliu. 

- Įstengsite, - užtikrino Rainmanas ir dirstelėjęs į kairiąją pašne- 
kovo ranką pasiteiravo: - Vedęs? Vaikų turite? 

- Vieną. Dukrą. - Pirsonas įsistebeilijo į banko vestibiulį, kuris 
dėl poliarizuotų durų stiklų, regis, skendėjo prieblandoje. Kaip ola, 
pamanė jis. Pilna pusaklių, ligas nešiojančių šikšnosparnių. 

- Nejau norite, kad rytojaus laikraštyje žmona su dukrele per- 
skaitytų, kaip iš Bostono įlankos farai išvilko tėtuką perpjauta ger- 
kle? 

Pirsono akys suapvalėjo. Ant jo kaktos ir skruostų tiško lietaus 
lašai. 

- Jie viską pavaizduos taip, tarsi jus nudobė narkomanai, - pa- 
aiškino Rainmanas. - Ir policija tuo patikės. Be menkiausių dvejo- 
nių. Nes jie protingi ir turi draugų, užimančių aukštas pareigas. Po 
velnių, būtent to jie ir siekia - prasibrauti iki viršūnių. 

- Aš nesuprantu... - išlemeno Pirsonas. - Nieko nesuprantu. 

- Žinau, - sulinksėjo Rainmanas. - Jums gresia pavojus, tad 
verčiau elkitės, kaip nurodysiu. Keliaukit prie savo darbo stalo, 
kol jūsų nepasigedo, pratempkite likusią dienos dalį su šypsena. 
Kad 1r kokia šleikšti ji atrodytų, mano drauge, vis tiek šiepkitės. - 
Padvejojęs jis pridūrė: - Jei susimausite, jus greičiausi nugalabys. 

Glotniu, tamsiu jaunuolio veidu nuvinguriavo srovelės, ir Pirso- 
nas ūmai įsisąmonino vieną dalyką, kuris anksčiau dėl sukrėtimo 
prasprūdo pro akis: vyrukas buvo persigandęs, be to, gerokai riZi- 
kavo padėdamas jam neįkliūti į kažkokius siaubingus spąstus. 

- Man metas eiti, - tarė Rainmanas. - Čia pavojinga. 

- Aha... - Pirsonas mažumėlę nustebo, išgirdęs gan įprastai 
skambantį savo balsą. - Ką gi, grįžkime prie darbo. 

Rainmanui akivaizdžiai palengvėjo. 

- Šaunuolis. Kad ir ką šiandien pamatysite, nerodykite nuo- 
stabos. Aišku? 

- Taip, - patvirtino Pirsonas, nors ir nesuvokė, ką jaunuolis tu- 
rėjo galvoje. 

- Ar galite pasišalinti iš darbo trečią? 

Pasvarstęs Pirsonas linktelėjo. 

- Taip, galėčiau. 

- Puiku. Susitiksime ties Pieno gatvės kampu. 

- Gerai. 

- Jūs neblogai laikotės, - pareiškė Rainmanas. - Manau, iki trijų 
ištversite. Tada ir pasimatysime. - Jis žengė į tarpdurį ir stumtelėjo 
sukamąsias duris. Pirsonas nusvyravo iš paskos apimtas jausmo, 
kad aikštėje paliko sveiką protą. Sąmonėje vyraujančią sumaištį 
prislopino tik troškimas vėl prisidegti cigaretę. 

Valandos slinko vėžlio žingsniu. Bet pirmojo išbandymo jis su- 
laukė tik po priešpiečių (ir dviejų cigarečių) su Timiu Flandersu. Jie- 
du išlipo iš lifto trečiame aukšte, ir Pirsonas prieš save išvydo dar 
vieną žmogėką-šikšnosparnį - moteriškos giminės, avintį juodus 
odinius aukštakulnius, pasipuošusį juodomis nailoninėmis kojinėmis 
ir Žvilgančiu, veikiausiai “Samuelio Blu“ salone pirktu, tvido kostiu- 
mėliu. Tobula vadovo apranga... jei ne toji smulkmena, kad šiais 

drabužiais puikavosi padaras, kinkuojantis galva, kuri panėšėjo į 
saulėgrąžą mutantę. 

- Sveiki, ponaičiai, - iš burną atstojančios ertmės atsklido mei- 
lus kontraltas. 

Siuzana Holding, samojo Pirsonas. Negali būti, bet tai tiesa. 

- Labutis, Siuze, - išgirdo jis save atsiliepiant ir pagalvojo: jei- 
gu ji prisiartins... jei užsimanys mane paliesti... aš suriksiu. 
Nesusitvardysiu ir nusispjaut, ką sakė tas vaikis. 

- Kaip jautiesi, Brendai? Tu išblyškęs. 

- Vėjas perpūtė, - atsakė Pirsonas, negalėdamas patikėti, kaip 
natūraliai skamba jo balsas. - Nieko baisaus, išgyvensiu. 

- Gerai, - tarė padaras šikšnosparnio snukiu, keistai paslankia 
oda, skambiu Siuzanos Holding kontraltu. - Kol nepasveiksi, apie 
prancūziškus bučinius nė nesvajok. Netgi nekvėpuok mano pusėn. 
Man susirgti negalima - trečiadienį laukia pokalbis su japonais. 

Jokių problemų, brangute. Aš mielai laikysiuos nuo tavęs 
atokiau. 

- Pasistengsiu susivaldyti. 

- Dėkui. Timai, gal užeitum į mano kabinetą ir peržvelgtum ke- 
letą ataskaitų? 

Flandersas apkabino seksualų, į “Samuelio Blu“ kostiumėlį 
įsuptą liemenį ir, dideliam Pirsono siaubui, pakštelėjo į plaukuotą, 
gumbuotą baidyklės veidą. Bet Timis temato skruostą, pamanė 
Pirsonas jausdamas, kaip sveiko proto likučiai slysta iš sąmonės lyg 
tepaluotas, aplink gervės cilindrą besirangantis kabelis. Glotnų, 
kvapnų skruostą - štai ką jis mano bučiuojąs. O Dieve. O Die- 
ve. 

- Vienas bučinys, ir aš esu nuolankus jūsų tarnas! - sušuko Ti- 
mis, galantiškai nusilenkdamas. 

Jis mirktelėjo Pirsonui ir nulydėjo monstrą link Siuzanos Holding 
kabineto. Už vandens fontanėlio nuleido ranką, kuria buvo apkabi- 
nęs juosmenį. Atlikę trumpą, bereikšmį besimeilinančių povų šokį - 

per dešimt pastarųjų metų nusistovėjusį ritualą tarp moters vadovo 
ir vyro padėjėjo, - jiedu metė iš galvos lyčių skirtumus ir pasinėrė į 
darbo reikalus. 

Nuostabi analizė, Brendai, į Pirsono sąmonę atklydo miglota 
mintis. Žau derėjo tapti sociologu. Tiesą sakant, be kitų neprofi- 
linių disciplinų, koledže teko gilintis ir į šią sritį. 

Įžengęs į savo kabinetą jis suvokė, kad visas kūnas šlapias nuo 
prakaito. Pirsonas užmiršo sociologiją ir ėmė nekantriai laukti tre- 
čios valandos. 


Penkiolika minučių po pusės trijų jis sutelkė drąsą ir kyštelėjo 
galvą į Siuzanos Holding valdas. Kauburiuotas asteroidas, kėp- 
santis ant pečių vietoj galvos, buvo pakrypęs į melsvai pilką kom- 
piuterio ekraną, bet jam ištarus: “Tuk-tuk", baidyklė atsigręžė. 
Keistojo veido oda, kaip ir anksčiau, slankiojo ratais, juodosios 
akys varstė jį trykšdamos goduliu, su kokiu ryklys tyrinėtų plaukiko 
koją. 

- Bendrąsias ketvirto numerio formas persiunčiau Basui Kars- 
tersui, - pranešė Pirsonas. - Jei tu nieko prieš, individualiuosius de- 
vinto numerio blankus nusivešiu namo. Ten laikau atsarginius dis- 
kus. 

- Žodžiu, sumąstei, kaip anksčiau pasišalinti iš darbo, ar ne? - 
pasitikslino Siuzana. Ant pliko viršugalvio išsipūtė juodosios venos. 
Veido bruožus supantys augliai sudrebėjo ir iš vieno jų nutekėjo 
tirštos, rausvos gleivės, panašios į iškruvintą skutimosi kremą. 

Jis prisivertė nusišypsoti. 

- Tu mane pričiupai. 

- Ką gi, - atsiliepė Siuzana, - ketvirtai valandai numatytoje or- 
gijoje dalyvausime be tavęs. 

- Dėkui, Siuze. 

- Brendai? 

Teko atsigręžti. Dabar baimė ir pasibjaurėjimas baudėsi virsti 
stingdančia panika. Pirsonas staiga įtikėjo, jog tos plėšrios juodos 
akys permatė jį kiaurai, o padaras, apsimetantis Siuzana Holding, 
nutarė pareikšti: ga! liaukimės žaidę? Eikš vidun ir uždaryk du- 
ris. Pažiūrėsime, ar tavo mėsytė sultinga. 

Rainmanas truputį palauks ir trauks savo keliu. Greičiausiai 
suvoks, kas nutiko, dingtelėjo Pirsonui. Tokią įvykių eigą turbūt 
stebėjo ne kartą. 

- Taip? - paklausė jis, nutaisęs dirbtinę šypseną. 

Netardama nė žodžio Siuzana Holding nudelbė Pirsoną verti- 
nančiu žvilgsniu. Virš seksualių pečių groteskiškai susiūbavo masy- 
vus, gauburiuotas galvos atitikmuo. 

- Dabar tu atrodai geriau, - ištarė ji. Nasrai tebežiojėjo, juodo- 
se matinėse akyse vis dar švytėjo skudurinės, po vaiko lovele nu- 
tėkštos lėlės išraiška, bet Pirsonas žinojo, kad bet kuris kitas žmo- 
gus prieš save viso labo matytų Siuzaną Holding, besišypsančią pa- 
valdiniui, spinduliuojančią deramą “A" tipo susirūpinimą. Motinos 
Terezės ji, be abejo, nevaizdavo, tačiau žiūrėjo į Pirsoną šiltai ir glo- 
bėjiškai. 

- Puiku, - tarė jis, bet nusprendęs, jog atsakymas nuskambėjo 
neįtikinamai, pridūrė: - Nuostabu! 

- Jei dar mestum rūkyti... 

- Na, aš bandau... - vangiai nusijuokė Pirsonas. Tepaluotas, psi- 
chinį gervės cilindrą apsivijęs kabelis vėl slystelėjo. Paleisk mane, 
mintyse įniko melsti jis. Paleisk mane, kale, kol neprikrėčiau 
kvailysčių. 

- Jei atsikratytum žalingo įpročio, tau iš karto būtų pasiūlytos 
geresnės draudimo sąlygos, - pridėjo monstras. Įtrūko dar vienas 
naviko paviršius, išgaudamas šleikštų g/iuk, ir iš plyšio nuvarvėjo 
rausvi glitėsiai. 

- Aha, žinau, - atsiliepė jis. - Siuzana, aš rimtai apsvarstysiu ta- 
vo žodžius. Garbės žodis. 

- Taip ir padaryk, - ištarė baidyklė ir nusigręžė į žvilgantį kom- 
piuterio ekraną. Sekundę kitą jis stypsojo kaip paralyžiuotas, neti- 
kėdamas savo sėkme. Pokalbis buvo baigtas. 


Kai Pirsonas išniro iš pastato, lauke pliaupė kaip iš kibiro, bet 
“dešimtos valandos žmonės'' - dabar, aišku, virtę trečios valandos 
žmonėmis - vis tiek spietėsi į krūvą nelyginant avys, idant atliktų sa- 
vo ritualus. Panelė raudonu sijonėliu ir valytojas, kuris mėgdavo 
nešioti kepuraitę pakreipęs snapelį į pakaušį, stovėjo po Bostono 
“Globe" kiosko stogeliu. Drėgmė ir balos porelei neteikė jokio ma- 
lonumo, tačiau Pirsonas vis tiek pavydėjo vyrukui. Mergina buvo 
pasikvepinusi “Džordžio" kvepalais, kurios jis keletą sykių užuodė 
lifte. Kai panelė Raudonsijonė pajudėdavo iš vietos, maloniai su- 
šiugždėdavo jos palaidinukė. 

Susimildamas, apie ką tu mąstai, griežtai paklausė jis savęs ir 
mintyse tučtuojau atsakė: kaip pats manai? Stengiuos išsaugoti 
sveiką protą. 

Diukas Rainmanas, kaip ir žadėjo, stovėjo ties Pieno gatvės 
kampu, po gėlių krautuvėlės stogine. Pirsonas prie jo prisijungė, 
dirstelėjo į savo laikrodį ir nutarė dar šiek tiek pakentėti. Tačiau 
nejučia pakreipė galvą taip, kad šnerves pakutentų dūmų, pleve- 
nančių nuo jaunuolio cigaretės, kvapas. 

- Jiems priklauso ir mano šefė, - tarė jis Diukui. - Nebent Dag- 
lasas Kyferis mėgsta persirenginėti moteriškais drabužiais. 

Rainmanas nuožmiai išsišiepė, bet nutylėjo. 

- Minėjote, kad, be direktoriaus, yra dar trys monstrai. Kas kiti 
du? | 

- Donaldas Fainas. Tikriausiai jo nepažįstate - jis dirba apsau- 
goje. Ir Karlas Grosbekas. 

- Karlas... valdybos pirmininkas? Jėzau! 

- O ką aš sakiau, - gūžtelėjo Rainmanas. - Tie padarai veržiasi 
užimti pačias aukščiausias vietas... ei, taksi! 

Jis išlėkė iš po stoginės mostaguodamas balta ir kaštonine spal- 
vomis nudažytam automobiliui, kuris, kad ir kaip keista, lietingą po- 
pietę riedėjo tuščias. Mašina metėsi jų pusėn - iš po ratų ištiško 
vandens fontanai. Rainmanas vikriai šastelėjo į šoną. Pirsonas 
kiaurai peršlapo batus ir kelnių atvartus, bet dėl to nė trupučio ne- 
suko galvos. Jis atidarė duris, palaukė, kol juodaodis jaunuolis įsi- 
taisys ant sėdynės, ir pasekė jo pavyzdžiu. 

- Į “Galagerio" barą, - paprašė Rainmanas. - Priešais... 

- Aš Žinau, kur rasti “Galagerį"", - atšovė vairuotojas. - Bet mes 
niekur nejudėsime, kol jūs, mano drauge, neatsikratysite vėžio laz- 
delės. - Jis bedė pirštu į ženklelį, pritvirtintą virš taksometro: RŪ- 
KYTI DRAUDŽIAMA. 

Abu vyrai susižvalgė. Rainmanas patraukė pečiais - sąmyšį ir 
kartu pagiežą liudijantis gestas maždaug nuo 90-ųjų tapo skiria- 
muoju “dešimtos valandos žmonių" bruožu, - tačiau neprotestuoda- 
mas išspriegė į lietų per ketvirtį surūkytą cigaretę. 

Pirsonas jau žiojosi pasakoti, kaip jis apstulbo, kai prasiskyrė 
lifto durys ir akiratyje pasirodė tikroji Siuzana Holding, bet Rainma- 
nas susiraukė, krestelėjo galva, pakreipė nykštį į vairuotoją ir su- 
murmėjo: 

- Pašnekėsime vėliau. 

Tylėdamas Pirsonas kurį laiką stebėjo pro šalį slenkančius, liū- 
ties plaunamus Bostono dangoraižius. Jo žvilgsnį netikėtai prikaustė 
gatvės vaizdai, atsiveriantys už purvino taksi langelio. Ypač didelį 
susidomėjimą kėlė “dešimtos valandos žmonės“, stovintys priešais 
kontorų pastatus. Jie stypsojo po pastogėmis, jei tik šias rasdavo, 
arba po atviru dangumi, jeigu nesugalvodavo, kur pasislėpti nuo lie- 

taus - atsiversdavo apykakles, virš cigarečių stogeliu sudėdavo ran- 
kas ir vis tiek plėšdavo dūmą. Pirsonas žinojo, jog devyniuose iš 
dešimties prašmatnių centro daugiaaukščių rūkyti uždrausta, kaip ir 
banke, kuriame jis drauge su Rainmanu dirbo. Staiga jam šovė min- 
tis (dėl savo netikėtumo prilygusi apvaizdai), kad “dešimtos valan- 
dos žmonės“ neįkūnijo ką tik užgimusios genties, o tesudarė seno- 
sios likučius, sprunkančius nuo naujos šluotos, kuri baudėsi išspirti 
jų ydą pro Amerikos gyvenimo duris. Tuos atskalūnus vienijo neno- 
ras arba negebėjimas liautis save žudžius. Užkietėję rūkaliai spietėsi 
vis siaurėjančioje, žalingą jų įprotį toleruojančioje prieblandos zo- 
noje. Šiai socialinei grupelei, mąstė jis, nors ir egzotiškai, ilgai gy- 
vuoti nelemta. Pirsonas spėjo, kad 2020-aisiais, vėliausiai 2050-ai- 
siais “dešimtos valandos žmonės" pranyks kaip drontai. 

O, velnias, minutėlę, pamanė jis. Mes tesame paskutiniai 
kietakakčiai optimistai visame pasaulyje. Dauguma mūsų ne- 
sivargina prisisegti saugos diržų ir beisbolo stadione mielai sė- 
dėtų už namų bazės, jei tik būtų pašalintas tas idiotiškas, su- 
mautas ekranas. 

- Kas jus taip pralinksmino? - pasiteiravo Rainmanas, ir Pirso- 
nas suvokė, jog sėdi plačiai išsišiepęs. 

- Nieko ypatingo. 

- Kaip pasakysite. Tiesiog pasistenkite nepaklaikti. 

- Nemanysit, kad esu kuoktelėjęs, jei paprašysiu kreiptis į ma- 
ne Brendonu? 

- Ne, - po trumpos apmąstymų akimirkos atsiliepė Rainmanas, 
- jei tik /, Brendonai, vadinsi mane Diuku, ir mudu nenusivažiuo- 
sime iki “bičo"", “draugelio", ar kitų malonybinių kvailysčių. 

- Dėl to gali nesijaudinti. Nori kai ką išgirsti? 

- Rėžk. 

- Šita diena buvo pati keisčiausia mano gyvenime. 

Diukas Rainmanas linktelėjo, bet nenusišypsojo. 

- Ir ji dar nesibaigė, - tarė. 

Pirsono manymu, Diukas pataikė kaip pirštu į akį, pasirinkda- 
mas “Galagerį"" - gryniausia Bostono anomalija, labiau panaši į “Gi- 
lio smuklę" negu į “Į sveikatą", užeigą iš komedinio serialo. “Gala- 
geris“ puikiai tiko dviem banko darbuotojams, norintiems aptarti 
reikalus, apie kuriuos išgirdę mylimieji ir kiti artimiausi Žmonės rim- 
tai susirūpintu psichine jų būkle. Blizgantį šokių aikštelės kvadratą, 
kuriame šiuo momentu pagal Marčio Stiuarto ir Treviso Trito melo- 
diją “Tau skaudės širdį" tingiai lingavo trys poros, supo ilgiausias 
baras, kokį Pirsonui teko regėti ne kino ekrane. 

Ankštesnėje užeigoje baras būtų aplipęs klientais, bet šitoje 
vietoje lankytojai sėdėjo išsibarstę palei visą raudonmedžio takelį - 
taip toli vieni nuo kitų, kad blausioje patalpos gilumoje nė nereikėjo 
ieškoti atskiro staliuko. Pirsoną tai pradžiugino, nes sąmonės akimi 
jis pernelyg aiškiai matė, kaip kitoje kabinoje įsitaisytų (pakibtų že- 
myn galva) vienas iš žmogėkų-šikšnosparnių arba net porelė, kuri 
įdėmiai klausytųsi jų pokalbio. 

Taip mąsto žmonės, užspeisti į kampą, pagalvojo jis. Sutik, 
bičiuli, kad ilgai neužtrukai, kol ten atsidūrei. 

Gryna tiesa, bet dabar jis dėl to galvos nekvaršino. Papras- 
čiausiai džiaugėsi, jog per pokalbį (veikiau, būsimą Diuko monolo- 
gą) galės žvalgytis įvairiomis kryptimis. 

- Sėdam prie baro? - pasiūlė Diukas, ir Pirsonas pritardamas 
linktelėjo. 

Iš pažiūros šokių aikštelę juosė vienalytė pakyla, prie kurios 
jiedu artėjo - tiksliau, žengė link ženklo su užrašu: LEIDŽIAMA 
RŪKYTI TIKTAI ČIA, - bet iš tikrųjų ją sudarė dvi dalys... kaip, 
pavyzdžiui, septintojo dešimtmečio užkandinėse, įrengtose į pietus: 

nuo Meisono-Diksono ribos*, kur viena zona buvo skirta baltie- 
siems, o kitoje sėdėdavo juodieji. Kaip ir anuomet, nūdien skirtu- 
mai taip pat badė akis. Viduryje nerūkančiųjų teritorijos tviskėjo 
“Sony"' televizorius, dydžio sulig kino teatro ekranu; nikotino gete 
ant sienos kabėjo senutėlis “Zenitas" (po juo prilipdytas ženklas 
skelbė: NESIVARŽYKITE PRAŠYTI, KAD LEISTUME GERTI 
Į SKOLĄ, MES NESIVARŽYDAMI PASIŪLYSIME JUMS AT- 
SIP!!TI). Čia ir paties baro paviršius atrodė labiau apsinešęs negu 
kitur. Iš pradžių Pirsonas nutarė, esą viskuo kalta perdėm įsišėlusi 
jo vaizduotė, bet atidžiau įsižiūrėjęs pamatė nutrintą medieną, blyš- 
kius, susiliejančius, nuo alaus bokalų likusius ratilus. Ir, žinoma, 
užuodė silpną tabako kvapą. Jis galėjo prisiekti regis, kaip dūmeliai 
kyla nuo kėdutės tarytum bezdalai, kurie veržiasi iš po spragėsių 
prisirijusio, aptriušusiame kino teatre kiurksančio žiūrovo sėdimo- 
sios. Žinių pranešėjas iš palaikio, dūmais aptemdyto televizoriaus, 
regis, svyravo ant mirties slenksčio apsinuodijęs cinku, tas pats vy- 
rukas, dudenantis naujienas sveikuolių sektoriuje, priminė atletą, 
kuris atsilakstęs stadione dar gali pakilnoti štangą ir ant šios sėdin- 
čias blondines. 

Sveikas atvykęs į autobuso galą, pagalvojo Pirsonas, apim- 
tas keisto irzlaus smagumo. Jis nužvelgė savo kolegą, “dešimtos va- 
landos žmogų“, ir mintyse pridūrė: Ei, nesiskųsk. Dar po dešimt- 
mečio rūkalių išvis niekur neleis. 

- Vaišinsies? - pasiteiravo Diukas, kuris tikriausiai pasižymėjo 
telepatinėmis savybėmis. 

Pirsonas paėmė cigaretę, prisidegė ją tariamai prašmatniu pa- 
šnekovo žiebtuvėliu. Giliai įkvėpė dūmą, su palaima jausdamas, 
kaip jis nuvinguriuoja gerkle, netgi mėgaudamasis nežymiu galvos 
svaiguliu. Aišku, šis įprotis buvo mirtinai pavojingas... kaip ir dau- 
guma kitų dalykų, nuo kurių apsalsta širdis. Deja, taip sutvarkytas 
pasaulis. 


* Neoficiali riba, skirianti Šiaurės valstijas nuo Pietų. 

- O tu? - paklausė jis, kai Diukas įkišo cigaretes į kišenę. 

- Dar šiek tiek pakentėsiu, - vyptelėjo tas. - Įtraukiau porą dū- 
mų prieš sėsdamas į taksi. Be to, surūkiau papildomą per priešpie- 
čius. 

- Vadinasi, ir tu užsiimi dozavimu? 

- Aha. Paprastai per priešpiečius leidžiu sau sutraukti vieną, bet 
šiandieną nesusilaikiau ir iš pakelio turėjau išgriebti antrą. Tu velniš- 
kai mane išgąsdinai. 

- Aš ir pats jaučiausi nustėręs. 

Kai prie jųdviejų priartėjo barmenas, Pirsoną nejučia sužavėjo 
jo gebėjimas išvengti melsvos gyvatėlės, kuri vinguriavo nuo ciga- 
retės. 

Vargu ar vyrukas pats suvokia, ką daro. Bet jei papūsčiau 
dūmus į veidą, jis peršoktų barą ir užvožtų man per marmūzę. 

- Ko pageidausite, ponai? 

Nė nepasitaręs su Pirsonu, Diukas užsakė porą “Semo Adam- 
so“ alaus. Kai barmenas pasišalino, jis atsigręžė ir pareiškė: 

- Neskubėk gerti. Dabar ne pats tinkamiausias laikas nusilakti. 
Netgi ne metas įkaušti. 

Pirsonas linktelėjo ir, barmenui pristačius alų, ant lėkštutės pa- 
dėjo penkių dolerių kupiūrą. Trumpam užsivertė bokalą, nurijo pa- 
dorų gurkšnį ir vėl čiupo cigaretę. Kai kurie Žmonės tvirtino, neva 
dūmas esti saldžiausias po maisto. Pirsonas su tuo nesutiko. Širdyje 
jis buvo tikras, kad Ievai bėdų pridarė ne obuolys, o alus su ciga- 
rete. 

- Ką išbandei? - pasidomėjo Diukas. - Pleistrą? Hipnozę? Se- 
nąją gerąją amerikietišką valios jėgą? Pažiūrėjęs į tave statyčiau už 
pleistrą. 

Jei vyrukas mėgino papokštauti, tai jo pastangos nuėjo perniek. 
Šią popietę Pirsonas daug galvojo apie rūkymą, 

- Aba, atspėjai, - suniurnėjo jis. - Nešiojau porą metų. Užsikli- 
javau, kai gimė duktė. Nusprendžiau atsikratyti nelemto įpročio vos 

išvydęs ją akušerijos skyriuje. Pamaniau, kad kvaila plėšti po ke- 
turiasdešimt ar penkiasdešimt cigarečių per dieną, kai aš ką tik aš- 
tuoniolikai metų pasišvenčiau naujai užgimusiai žmogiškai būtybei. - 
Ir kurią kaipmat įsimylėjau, galėjo pridurti. Tačiau jis nujautė, jog 
Diukas pats padarė reikiamas išvadas. 

- Jau nekalbant apie ilgalaikį įsipareigojimą žmonai. 

- Būtent, - sutiko Pirsonas. 

- O kur dar broliai, svainiai, skolų išieškotojai, mokesčių mo- 
kėtojai ir įtakingi draugai. 

Pirsonas prajuko. 

- Aha, tiesiai į dešimtuką. 

- Bet lengva nebuvo, tiesa? Ypač ketvirtą ryto, kai negali už- 
migti. Tokiais momentais taurūs ketinimai išgaruoja žaibiškai. 

- Arba kai tenka verstis kūliais prieš Grosbeką, Kyterį, Fainą ir 
kitus vyručius iš valdybos, - perkreipęs lūpas pridėjo Pirsonas. - 
Pirmą kartą, kai turėjau susidoroti su šia užduotimi prieš tai nesu- 
plėšęs cigaretės... vaje, Žmogau, jaučiausi siaubingai. 

- Vis dėlto kuriam laikui tu buvai metęs rūkyti. 

Pirsoną mažumėlę nustebino Diuko įžvalgumas, bet jis pritarda- 
mas sukinkavo galva. 

- Aha, pusei metų. Bet mintyse teberūkiau, jei supranti, ką turiu 
omenyje. 

- Žinoma. 

- Galiausiai vėl uždūmijau. 1992-aisiais, maždaug tuo metu, kai 
per Žinias pranešė, kad keletas žmonių, kurie rūkė nešiodami pleist- 
riukus, patyrė širdies priepuolį. Pameni? 

- Aha. - Diukas pabaksnojo sau į kaktą. - Visos istorijos apie 
rūkalius sudėliotos čia, mano smegeninėje. Abėcėlės tvarka. Rūky- 
mas ir Alzhaimerio liga, rūkymas ir katarakta, rūkymas ir kraujo 
spaudimas... ir taip toliau. 

- Taigi man teko rinktis. - Pirsono veide nušvito nesmagi šyp- 
senėlė - taip vypso žmogus, kuris Žino, kad elgėsi ir iki šiol elgiasi 

kaip avigalvis, bet nenutuokia kodėl. - Turėjau atsisakyti cigarečių 
arba pleistro, todėl aš pasakiau - velniop... 

- „„pleistrą! - užbaigė abudu ir taip griausmingai nusikvatojo, 
kad vienas baro lankytojas iš nerūkančiųjų zonos, vyrukas glotnia 
ruda oda, dėbtelėjo į juos susiraukęs ir po akimirkos nukreipė akis 
į televizoriaus ekraną. 

- Gyvenimas velniškai nelengvas, ar ne? - tebesijuokdamas 
Diukas įkišo ranką į vidinę kreminio švarko kišenę, bet sustingo, 
kai Pirsonas ištiesė “Marlboro" pakelį, iš kurio styrojo viena ciga- 
retė. Jiedu susižvalgė (Diuko akyse atsispindėjo nuostaba, Pirsono 
- supratimas) ir vėl ėmė leipti juokais. Rudaodis vaikinas atsisuko į 
juos dar labiau suraukęs antakius, tačiau nė vienas iš porelės nepa- 
stebėjo smerkiančio jo žvilgsnio. Diukas stvėrė pasiūlytą cigaretę ir 
ją prisidegė. Visa tai truko ne ilgiau kaip dešimt sekundžių, bet tiek 
laiko užteko, kad abu vyrai taptų draugais. 

- Rūkiau kaip kaminas nuo penkiolikos iki 91-ųjų, kai susituo- 
kiau, - prisipažino Pirsonas. - Motina tuo nesidžiaugė, bet dėkojo 
likimui, kad bent nevartoju ir nepardavinėju kreko, kaip pusė vaikų 
iš mano gatvės - kalbu apie Roksberio rajoną, - todėl pernelyg 
dažnai manęs neuidavo. 

- Per medaus mėnesį mudu su Vende savaitei išvykome į Ha- 
vajus. Tądien, kai grįžome namo, ji man įteikė dovaną. - Diukas gi- 
liai įtraukė dūmą ir pro šnerves išpūtė dvi tapačias, melsvai pilkas 
čiurkšles. - Rado ją “Ryškesnio vaizdo“ arba kažkokiame kitame 
kataloge. Nė nepamenu, kaip tiksliai vadinosi tas sumautas daik- 
čiukas. Aš jį praminiau Pavlovo kiaušiažnypliu. Kadangi beprotiškai 
mylėjau žmoną - ir dabar myliu, patikėk manimi, - nutariau jį išban- 
dyti. Beje, buvo ne taip jau blogai, kaip tikėjausi. Ar numanai, apie 
kokį įtaisą šneku? 

- Ko gero, - atsakė Pirsonas. - Apie pyplį, tiesa? Cigaretę 
griebi po jo cyptelėjimo. Bet kiekvieną kartą signalus skiria vis di- 
desnis laiko tarpas. Kai Lizabeta, 22an0 žmona, sužinojo esanti 
nėščia, ji ėmė badyti į pyplį pirštu. Taip subtiliai, lyg nuo pastolių 
verstų cemento pilną vežimėlį. 

Diukas nusišypsojo, pakinkavo galva, pro šalį einančio barme- 
no paprašė atnešti dar du bokalus alaus ir vėl atsigręžė į Pirsoną. 

- Vietoj pleistro aš nešiojau Pavlovo kiaušiažnyplį, bet visais 
kitais atžvilgiais mudviejų istorijos nesiskiria. Vos tik ausyse pradė- 
jo skambėti mėšlina “Laisvės choro“ versija, bjaurus įprotis vėl ma- 
ne priglaudė į savo glėbį. Juo sunkiau nusikratyti, nei pribaigti gyva- 
tę su dvejomis širdimis. - Barmenas priešais juos pastatė bokalus. 
Šįsyk sumokėjo Diukas. Nurijęs gurkšnelį, jis tarė: - Man reikia 
paskambinti. Grįšiu po penkių minučių. 

- Gerai. - Pirsonas kryptelėjo galvą į šoną, pamatė, kad bar- 
menas atsitraukė į saugiąją nerūkančiųjų zoną, (Iki 2005-ųjų, prof- 
sajungų nurodymu, užeigose darbuosis po du barmenus, pagal- 
vojo jis. Vienas aptarnaus dūminančius, kitas - sveikuolius) at- 
sisuko į Diuką ir tylesniu balsu pridūrė: - Aš maniau, kad mudu šne- 
kėsimės apie žmogėkus-šikšnosparnius. 

Jaunuolis įsmeigė į jį tamsiai rudas, vertinančias, akis ir po aki- 
mirkos atsakė: 

- Mes ir šnekėjomės. 

Nespėjus Pirsonui paprieštarauti, Diukas numynė link telefonų 
kabinų ir pranyko blausioje (bet mažne bedūmėje) “Galagerio"? gel- 
mėje. 


Jis dingo beveik dešimčiai minučių. Pirsonas jau ruošėsi eiti jo 
paieškoti, kai žvilgsnis ūmai užkliuvo už televizoriaus. Žinių prane- 

šėjas pasakojo apie reakciją, kurią sukėlė JAV viceprezidento 
kalba. Kreipdamasis į Nacionalinę švietimo asociaciją VP pasiūlė 
peržiūrėti dienos centrų finansavimą ir ten, kur įmanoma, juos už- 
daryti. 

Ekrane vedančiojo veidą pakeitė vaizdelis, filmuotas tą pačią 
dieną Vašingtono apygardoje, kažkuriame iš suvažiavimo centrų. 
Kai operatorius priartino ant pakylos stovintį viceprezidentą, Pirso- 
nas taip įsikibo į baro kraštelį, kad nuo jo pirštų įdubo apmušalas. 
Sąmonėje nuskambėjo rytą Diuko sakyti žodžiai: Jie turi draugų, 
užimančių aukštas pareigas. Po velnių, būtent to jie ir siekia - 
prasibrauti iki viršūnių. 

- Mes negriežiame danties nei ant dirbančių amerikiečių motinų, 
- paskelbė monstras deformuotu šikšnosparnio snukiu, stovintis 
oratoriaus tribūnoje, pažymėtoje mėlynu viceprezidento ženklu, - 
nei ant vargingiau gyvenančių. Vis dėlto manome... 

Pirsono petį palietė ranka, ir jis turėjo prikąsti liežuvį, kad su- 
laikytų beišsprūstantį riksmą. Atsigręžęs išvydo Diuką. Jaunuolio iš- 
vaizda akivaizdžiai pasikeitė - jo akys Žžaižaravo, ant kaktos blizgė- 
jo prakaito lašeliai. Atrodė taip, tarytum ką tik laimėjo milijoną do- 
lerių, kuriuo vilioja reklamos agentūros, siūlančios užsiprenumeruoti 
vieną ar kitą žurnalą 

- Daugiau niekada to nedaryk, - perspėjo jį Pirsonas, ir Diu- 
kas, kuris ruošėsi atsisėsti, suakmenėjo viduryje judesio. - Mano 
širdis vos neištrūko pro kulnus. 

Juodaodis vaikinas nustebo, bet pakėlęs akis į televizorių nutai- 
sė supratingą veido išraišką. 

- Jė-ė-ėzau, - nutęsė jis. - Atleisk, Brendonai. Vis užmirštu, 
kad į kino salę užsukai per vidurį filmo. 

- O kaip prezidentas? - paklausė Pirsonas kiek galėdamas ra- 
mesniu balsu. - Dėl to mulkio man galvos neskauda, bet kaip pre- 
zidentas? Ar... 

- Ne, - atsiliepė Diukas. Padvejojęs pridėjo: - Bent jau kol 
kas. 

Pirsonas pasviro į priekį vėl jausdamas, kaip lūpas ima stingdyti 
keistas tirpulys. 

- Ką reiškia ko! kas? Kas čia vyksta? Kas jie tokie? Iš kur at- 
sibeldė? Kuo jie užsiima ir ko nori"? 

- Aš tau atskleisiu viską, ką Žinau. Bet iš pradžių pasakyk, ar šį 
vakarą, maždaug šeštą, galėtum man palaikyti draugiją viename su- 
sirinkime? 

- Jo rengėjai kalbės apie šituos išperas? 

-- Žinoma. 

Pirsonas apmąstė pasiūlymą. 

- Gerai. Bet man teks skambtelėti Lizabetai. 

Diukas sunerimo. 

- Tik neminėk... 

- Nesijaudink. Pribursiu, esą Negailestingoji Dama pageidauja 
dar sykį peržvelgti ataskaitas prieš parodydama jas japonams. Li- 
zabeta patikės; ji žino, kad Holding nestygsta vietoje laukdama, ko! 
atvyks svečiai iš Ramiojo vandenyno pakraščio. Kaip mano pasi- 
teisinimas? Neblogas? 

- Taip. 

- Man irgi taip atrodo. Bet jausiuos nesmagiai jai meluodamas. 

- Svarbiausia, kad tu elgiesi teisingai, nepasakodamas jai apie 
šikšnosparnius. Juk aš tave vesiuos ne į viešnamį. 

- Tavo tiesa. Ką gi, aš klausaus ištempęs ausis. 

- Gerai. Pradėsiu nuo to, kad pašnekėsiu apie tavo rūkymo 
įpročius. 

Automatinis patefonas, tylėjęs pastarąsias kelias minutes, už- 
grojo vangiai skambančią Bilio Rėjaus Sairuso “Sopančios šir- 
dies*' versiją. Pirsonas apdovanojo Diuką Rainmaną sumišusiu 
žvilgsniu, išsižiojo klausti, kaip jo rūkymo įpročiai susijęs su kavos 
kaina San Diege, bet neišspaudė nė menkiausio garselio. 

- Tu metei rūkyti... paskui vėl pradėjai... bet turėjai pakanka- 
mai proto, kad suprastum: jei nepasisaugosi, per porą mėnesių grįši 
prie senosios normos. Aš teisus? 

- Taip, bet man neaišku, ką.... 

- Tuoj paaiškės. - Diukas išsitraukė nosinę ir nusišluostė kaktą. 
Pirsonui susidarė įspūdis, kad po pašnekesio telefonu jaunuolis spir- 
gėjo iš susijaudinimo. Dabar jis suvokė dar vieną dalyką: vyrukas 
mirtinai išsigandęs. - Tiesiog klausykis. 

- Tęsk. 

- Taigi tu susigyvenai su savo įpročiu. Kitaip tariant, pasiekei 
modus vivendi* . Atsisakyti cigarečių nepajėgei, bet sumojai, jog 
tai dar nėra pasaulio pabaiga. Juk tu nesi užkietėjęs narkomanas, 
kuris net dreba pamatęs kreko suktinę, arba girtuoklis, nepajėgiantis 
atgniaužti pirštų nuo butelio kakliuko. Įprotis rūkyti - gyva bėda, 
bet tarp dviejų trijų pakelių per dieną ir visiškos abstinencijos egzis- 
tuoja vidurys. 

Žiūrėdamas į išplėstas pašnekovo akis, Diukas nusišypsojo. 

- Tu klysti, jei galvoji, kad moku skaityti mintis. Esmė ta, kad 
mes vienas kitą pažįstame. 

- Tikriausiai, - mąsliai atsiliepė Pirsonas. - Aš sekundei užmir- 
šau, jog mudu esame “dešimtos valandos žmonės“. 

- Kas tokie? 

Pirsonui teko iškloti savo pastebėjimus apie “dešimtos valandos 
žmonių" gentį, juos vienijančius gestus (atšiaurius žvilgsnius, kuriais 
jie varstydavo ženklus su užrašu NERUŪKOMA, niaurius, nuolan- 
kumą demonstruojančius gūžtelėjimus, kuriais apdovanodavo tei- 
sėtus valdžios atstovus, reikalaujančius: “Sere, prašom užgesinti ci- 
garetę"'), ženklus (kramtomą gumą, čiulpinukus, dantų krapštukus 


*Laikinas susitarimas (lotyniškai). 

ir, žinoma, “Binaka"' burnos gaiviklius) bei litanijas (iš kurių dažniau- 
siai burbėdavo: kitais metais būtinai mesiu rūkyti). 

Diukas išklausė Pirsono kaip pakerėtas ir riktelėjo: 

- Viešpatie, Brendonai! Tu atradai pražuvusią Izraelio tautą. 
Pakvaišę šmikiai klaidžiojo po stepes paskui kaubojų iš “Marlbo- 
ro“ reklamos. 

Pirsonas triukšmingai suprunkštė ir iš rusvaveidžio vyruko, įsi- 
taisiusio nerūkančiųjų sektoriuje, sulaukė eilinio irzlaus žvilgsnio. 

- Šiaip ar taip, visi galai sueina, - pratęsė Diukas. - Nepyk už 
klausimą, bet... ar tu rūkai prie vaiko? 

- Jėzau, ne! - sušuko Pirsonas. 

- Prie žmonos? 

- Jau nebe. 

- Kada paskutinį kartą dūmijai restorane? 

Netikėtai sau pačiam, Pirsonas suvokė to neprisimenąs. Pasta- 
ruoju metu visad sėsdavosi į nerūkančiųjų zoną, pavalgydavo, susi- 
mokėdavo ir tik išėjęs laukan iš pakelio išsikrapštydavo cigaretę. 
Tos dienos, kai jis traukdavo dūmą lūkuriuodamas patiekalo, nu- 
grimzdo praeitin. 

- “Dešimtos valandos žmonės“... - sprendžiant iš balso, pava- 
dinimas Diuką sužavėjo. - Dieve, kaip malonu... kaip malonu turėti 
vardą. Tarsi išties priklausyčiau kažkokiai genčiai. Tai... 

Jis ūmai užsičiaupė įsispiginęs į langą. Šaligatviu kulniavo Bos- 
tono policininkas, šnekantis su simpatiška mergina, kuri nuo jo ne- 
atplėšė pasigėrėjimą ir potraukį išduodančių akių, nė nenutuokda- 
ma, kad spokso į juodus matinius veizolus ir kirbinę trikampių dan- 
tų. 

- Jėzau, tik pažiūrėk, - išlemeno Pirsonas. 

- Aha, - linktelėjo Diukas. - Jų daugėja sulig kiekviena diena. - 
Jis trumpam nutilo, įbedęs žvilgsnį į pustuštį alaus bokalą. Bet staiga 
išniro iš apmąstymų lyg nusikratydamas fizine našta. - Tiesa ta, kad 
iš visų Žmonių juos matome tiktai mes. 

- Kas? Rūkaliai? - skeptiškai pasitikslino Pirsonas. Jis nujautė, 
kur pašnekovas lenkė, ir vis dėlto... 

- Ne, - kantriai atsakė Diukas. - Ne rūkaliai. Ir ne sveikuoliai. 
- Įsistebeilijęs Pirsonui į akis, paaiškino: - Tik tokie žmonės kaip 
mes, Brendonai - nei virti, nei kepti. “Dešimtos valandos žmonės". 


**xX 


Po penkiolikos minučių, kai jiedu pasišalino iš “Galagerio" 
(prieš tai Pirsonas paskambino žmonai, išklojo jai už širdies grie- 
biančią pasakėlę ir prižadėjo grįžti namo iki dešimtos), liūtis jau bu- 
vo susilpnėjusi iki dulksnos, todėl Diukas pasiūlė pasivaikščioti. Ne 
iki Kembridžo, kelionės tikslo, bet ganėtinai ilgą atkarpą, kad jis 
užpildytų visas istorijos spragas. Tuščiose gatvėse jie galėjo šnekė- 
tis nesidairydami per pečius. 

- Skamba absurdiškai, bet tai savotiškai primena pirmąjį orgaz- 
mą, - kalbėjo Diukas, jiems žingsniuojant link Čarlzo tilto, brendant 
per miglelę, kuri vilnijo palei žemę. - Kai patiri šį jausmą, jis tampa 
neatsiejama tavo gyvenimo dalimi. Kaip ir mūsų atveju. Vieną dieną 
tavo galvoje įsivyrauja atitinkama cheminių medžiagų pusiausvyra, 
ir tu pamatai šikšnosparnį. Man tik įdomu, kiek juos išvydusių 
žmonių iš siaubo gavo širdies smūgį? Turbūt daug. 

Pirsonas nukreipė akis į išskydusį šviesoforo atspindį, kuris bu- 
vo matyti juodame Boilstono gatvės asfalte, ir prisiminė sukrėtimą, 
apėmusį jį per pirmąjį susidūrimą. 

- Jie tokie siaubingi ir šlykštūs. Toji oda, judanti aplink galvą... 

Diukas sulinksėjo. 

- Aha, pasibjaurėtini močkrušiai. Pamenu, raudonąja metro 
linija važiavau į Miltoną, kai pirmąkart pastebėjau savo Žmogė- 
ką-šikšnosparnį. Jis stovėjo Parko gatvės stotelėje. Visa laimė, kad 
vagonas pralėkė pro šalį, nes aš surikau. 

- Kas nutiko vėliau? 

Diukas sutrikęs vyptelėjo. 

- Žmonės į mane pažiūrėjo ir tučtuojau nusisuko. Žinai, kaip bū- 
na mieste. Ant kiekvieno gatvės kampo pamatysi prietranką, rė- 
žiantį pamokslus, esą Jėzus dievina plastikinius indus. 

Pirsonas sulinksėjo. O taip, jis puikiai žinojo, kaip būna mieste. 
Bent taip manė iki šiol. 

- Šalia prisėdęs aukštas raudongalvis tipas su trilijonu strazdanų 
ant veido griebė man už alkūnės, kaip aš šiandien stvėriau tavąją. 
Jis vardu Robis Delrėjus. Dažo namus. Judu susitiksite “Keitės" 
knygyne. 

- Kur? 

- Specializuotame Kembridžo knygyne. Ten parduodami de- 
tektyvai. Šauni vietelė, kur renkasi geri žmonės. Tu su jais susipa- 
žinsi. Taigi Robis čiupo man už rankos ir pareiškė: “Tu neišprotėjęs. 
Aš irgi jį regėjau. Tai žmogėkas-šikšnosparnis". - Aišku, jis galėjo 
pliaukšti niekus prisišniaukštęs amfetamino, bet aš tikrai mačiau tą 
padarą. Įsivaizduoji, koks palengvėjimas mane užliejo? 

- Taip, - atsakė Pirsonas prisiminęs rytą. Jie sustojo prie Sto- 
rou gatvės, luktelėjo, kol pravažiuos autocisterna, ir taškydami ba- 
las paskubomis nupėdino į kitą kelio pusę. Pirsono akis sekundei 
prikaustė blėstantis, ant parko suoliuko, nuo kurio atsivėrė vaizdas 
į upę, išpurkštas grafitis. ATEIVIAI NUSILEIDO, tvirtino jis. PO- 
RĄ JŲ SUVALGĖME JŪROS GĖRYBIŲ UŽEIGOJE. 

- Laimei, kad tu šįryt prie manęs prišokai, - sumurmėjo Pirso- 
nas. 

- Taip, tau išties pasisekė. Kai šikšnosparniai ruošiasi iškrušti 
žmogelį, jie taip ir padaro - po monstrų vakarėlio policijai tenka 
surinkti kūno dalis į krepšį. Ir niekas nežino, kad aukos turėjo kai 
ką bendra - jos visos buvo sumažinusios rūkalų normą iki penkių, 
dešimties cigarečių per dieną. Tokia smulkmena pernelyg miglota 
netgi federalams. 

- Bet kurių galų mus žudyti? - paklausė Pirsonas. - Paprastai 
prieš vyrukus, staugiančius, kad jų bosas virto marsiečiu, niekas 
nesiunčia Nacionalinės gvardijos. Tiesiog įkiša į beprotnamį. 

- Susimildamas, žmogau, - atšovė Diukas. - Juk tu juos matei. 

- Jiems tai... patinka? 

- Aha. Tik nestumk vežimo pirma arklio. Supranti, Brendonai, 
tie padarai panašūs į nematomus vilkus, nardančius po avių kaime- 
nę. Dabar pasakyk man: kam vilkams reikalinga avis, neskaitant 
smagumo, kurį sukelia pats žudymas? 

- Jie... ką tu turi omenyje? - Pirsono balsas prityko iki kužde- 
sio. - Tos baidyklės mus va/go? 

- Tam tikrus mūsų organus, - pataisė Diukas. - Štai kuo tikėjo 
Robis Delrėjus tądien, kai mudu susitikome. Štai kuo tiki didžiuma 
mūsų. 

- Kas tie mes? 

- Žmonės, pas kuriuos tave veduos. Ten bus ne visi. Bet dau- 
guma. Įvyks kažkas labai svarbaus. 

- Kas? 

Diukas papurtė galvą ir nukreipė kalbą: 

- Gal jau pasirengęs sėsti į taksi? Dar nesustirai? 

Pirsonas truputį sužvarbo, bet po mašinos stogu slėptis nenorė- 
jo. Pasivaikščiojimas suteikė energijos... bet ne vien tai. Jis nenorė- 
jo prisipažinti Diukui (kol kas), kad visi šie įvykiai atsidavė savotiš- 
ka romantika, tarytum pats Pirsonas būtų atsidūręs keistoje, tačiau 
nepaprastai įdomioje vaikiškoje nuotykių knygelėje, kupinoje N.K. 
Vajeto iliustracijų. Jis pažvelgė į baltos šviesos nimbus, lėtai besisu- 
kančius aplink gatvės žibintus, kurie rikiavosi abipus Storou gatvės, 
ir nusišypsojo. Įvyks kažkas rimto, pamanė. Agentas X-9 grįžo 
iš požeminės bazės su geromis naujienomis... mes aptikome il- 
gai ieškotus šikšnosparnių nuodus! 

- Jaudulys greitai išblėsta, - šaltai pastebėjo Diukas. 

Pirsonas krūptelėjo ir atsigręžė. 

- Kai policija iš Bostono įlankos išžvejoja antrą tavo draugą, 
netekusį pusės galvos, pradedi suvokti, kad Tomas Sviftas nepasi- 
rodys ir nepadės tau nudažyti prakeiktos tvoros. 

- Tomas Sojeris, - sumurmėjo Pirsonas nusišluostydamas iš 
akių ištryškusius lietaus lašelius. Jis nejučia paraudo. 

- Žmogėkai-šikšnosparniai ryja tai, ką gamina mūsų smege- 
nys. Taip galvoja Robis. Galbūt enzimus ar kažkokias elektrines 
bangas. Pasak jo, gal net chemines medžiagas, dėl kurių pusiau- 
svyros, mes, tai yra kai kas iš mūsų, juos matome. Į paprastus 
žmones tie padarai žiūri kaip į pomidorus, kuriuos nusiskina, kai 
šie prisirpsta. 

Kadangi augau baptistų šeimoje, man paistalai apie daržoves 
nepriimtini. Mano nuomone, jie iš mūsų grobia sielas. 

- Tikrai? Šaipaisi ar išties tuo tiki? 

Diukas nusijuokė, patraukė pečiais, bet iš jo akių nepranyko 
provokuojantis žvilgsnis. 

- Po velnių, nežinau. Šie dalykai užgriuvo mano gyvenimą maž- 
daug tada, kai galutinai nusprendžiau, kad rojus tėra pasaka, 0 pra- 
garas - mūsų visuomenė. Dabar mano mintys vėl sujauktos. Bet tai 
neturi jokios reikšmės. Svarbiausia įsikalti į galvą ir neužmiršti, kad 
jie gali mus žudyti dėl daugybės priežasčių. Visų pirma, manau, 
šikšnosparniai bijo, jog mes susibursime, tapsime organizuoti ir 
įkrėsim jiems į kailį... ko, tiesą sakant, ir siekiame. 

Jis nutilo užsigalvojęs, palingavo galva. Nūnai, rodės, kalbėjosi 
su savimi, lyg mėgindamas atsakyti į klausimą, kuris naktimis ne- 
leisdavo užmigti. 

- Bijo? Na, gal aš ir klystu. Bet rizikuoti jie neketina, dėl to 
abejonių nekyla. Lygiai toks pat akivaizdus ir kitas dalykas: sumau- 
tus padarus siutina mintis, kad mes galime juos matyti. Kartą vieną 
pričiupome. Tarsi būtume į butelį įspraudę taifūną... 

- Pričiupote? 

- Aha, - atšiauriai nusišypsojo Diukas. - Užklupome 95-osio0s 
magistralės poilsiavietėje, netoli Niuberiporto. Mūsų tuzinui vado- 
vavo Robis. Nugabenome jį į vienos fermos daržinę ir, kai migdo- 
mųjų (arkliškos dozės) poveikis išsisklaidė, - beje, šiurpinančiai 
greitai, - pabandėme tą padarą ištardyti, gauti išsamesnius atsaky- 
mus į klausimus, kuriuos ir pats buvai pateikęs. Jis sėdėjo surakin- 
tas antrankiais bei geležiniais kojų pančiais. Visą kūną apvyniojome 
nailoniniu lynu, todėl žmogėkas-šikšnosparnis atrodė panašus į mu- 
miją. Žinai, ką geriausiai pamenu? 

Pirsonas pakratė galvą. Pojūtis, kad jis blaškosi tarp vaikiškos 
nuotykinės knygelės puslapių, išgaravo. 

- Kaip jis pabudo, - pasakė Diukas. - Tiesiog žaibiškai. Vieną 
sekundę riogsojo atsijungęs, kitą - į mus išsproginęs savo siaubin- 
gus šikšnosparnio veizolus. Jie furi akis - žmonės ne visada tą su- 
vokia. Tauškalus apie aklumą, matyt, paskleidė geras viešųjų ryšių 
atstovas. 

Jis mums neištarė nė vieno žodžio. Greičiausiai žinojo, jog iš 
daržinės ištrūkti nelemta. Tačiau jokios baimės nerodė. Tik neapy- 
kantą. Jėzau, kokia neapykanta atsispindėjo tose akyse! 

- Kaip toliau klostėsi įvykiai? 

- Šikšnosparnis sutraukė antrankių grandinę lyg draskydamas 
popierinę nosinaitę. Nusikratyti geležinėmis grandinėmis taip lengvai 
nesisekė, juolab kad kojas įkalinome ilgaauliuose batuose, kuriuos 
vinimis prikalėme prie grindų. Bet nailoninis lynas... jis ėmė graužti 
virvę ties pečiais. Savo trikampėmis iltimis - tu jas matei. Kaip špa- 
gatą dorojanti žiurkė. Mes stovėjome suakmenėję it statulos. Netgi 
Robis. Negalėjome patikėti savo akimis. Nors visai įmanoma, kad 
jis mus užhipnotizavo. Daug apie tai galvojau. Ačiū Dievui už Les- 
terį Olsoną. Mes važiavome “Fordo Ekonolaino" furgonu, kurį pa- 
vogė Robis su Moira. Lesteris paranojiškai išsigando, kad nuo 
greitkelio kas nors pastebės mašiną. Jis išrūko įsitikinti, ar neklysta, 
o kai grįžo, padaras jau beveik buvo išsivadavęs iš pančių, todėl 

Lesteris paleido tris šūvius tiesiai jam į makaulę. Pokšt pokšt 
pokšt. 

Diukas palingavo galva lyg stebėdamasis savo paties žodžiais. 

- Kitaip tariant, užmušė, - sumurmėjo Pirsonas. - Pokšt- 
pokšt-pokšt. 

Jo balsas, užuot sklidęs iš gerklės, vėl tarytum pakibo ore, kaip 
ir šį rytą, priešais banką. Į galvą atėjo kraupi, labai tikėtina mintis: 
jokie žmogėkai-šikšnosparniai neegzistuoja. Viskuo kalta masinė 
haliucinacija, panaši į tą, kurią regi į ratą susėdę meskalino mėgėjai. 
Šią viziją, apsireiškiančią tiktai “dešimtos valandos žmonėms“, 
sukėlė mažesnis nei jiems įprastas nikotino kiekis. Diuko bendrai, 
apsėsti beprotiškų idėjų, nudaigojo mažiausiai vieną niekuo dėtą in- 
dividą ir, iš visko sprendžiant, tuo apsiriboti neketino. Laikui bė- 
gant, žudynes garantuotai tęs. Susidėjęs su pamišusiu bankininku, 
jis, ko gero, įsilies į žmogžudžių ratą. Pirsonas matė jau du žmogė- 
kus-šikšnosparnius... ne, su policininku - tris.... netgi keturis, pri- 
skaičiuojant ir viceprezidentą. Štai pagrindinis taikinys: Jungtinių 
Amerikos Valstijų viceprezidentas... 

Diuko išraiška privertė Pirsoną patikėti, kad jaunuolis per re- 
kordiškai trumpą laiką trečią kartą perskaitė jo mintis. 

- Tu pradėjai spėlioti, ar tik mums visiems neatsisuko varžteliai, 
įskaitant ir tave patį, tiesa? 

- Suprantama, - Pirsonas pasakė šiek tiek dygiau, nei norėjo. 

- Jie pranyksta, - tarė Diukas. - Savo akimis mačiau, kaip pa- 
daras daržinėje išgaravo. 

- Ką? 

- Tapo perregimas, virto dūmais ir... puf. Taip, skamba bepro- 
tiškai, bet kad ir ką pasakyčiau, tu nesuprasi, kaip idiotiškai jau- 
čiausi visa tai stebėdamas. 

Iš pradžių tave apima nerealumo pojūtis, nors puikiai Žinai, kad 
akys tavęs neapgauna. Manai, jog sapnuoji arba atsidūrei filme, kur 
pilna vaizdo efektų kaip “Žvaigždžių karuose". Tuomet užuodi tvai- 

ką, primenantį dulkių, šlapimo ir raudonųjų pipirų mišinį. Jis gelia 
akis, sutraukia skrandį. Lesteriui teko išsivemti, o Džaneta čiaudėjo 
ištisą valandą. Nors jai, kaip tvirtino vėliau, tokią reakciją sukelia 
tiktai ambrozija ir kačių pūkai. Aš žengiau prie kėdės. Lynai, ant- 
rankiai, net drabužiai liko savo vietose. Vyruko marškiniai tebebu- 
vo užsegti, kaklaraištis - tvirtai užmazgytas. Ištiesiau ranką ir prase- 
giau kelnes, atsargiai, tarsi būgštaudamas, kad pro plyšį šastelės 
pimpalas, kuris užvažiuos man per nosį. Bet viso labo išvydau apa- 
tines kelnaites. Įprastus, baltus šortukus... ir, beje, visiškai tuščius. 
Patikėk manim, brol, tu nesi susidūręs su tikrai antgamtiškais dalykais, 
kol nepamatai drabužių, sudėliotų taip, lyg juose slypėtų žmogus. 

- Virto dūmais ir... puf, - sumurmėjo Pirsonas. - Jėzau Kristau. 

- Aha. Pačioje pabaigoje jis atrodė štai taip. - Diukas dūrė 
pirštu į gatvės žibintą, aplink kurį sukosi švytinti dulksnos aureolė. 

- O kas nutiko... - Pirsonas užsikirto svarstydamas, kaip tiks- 
liau išreikšti savo mintis. - Ar policija juos įtraukia į dingusiųjų be 
žinios sąrašą? Ar... - staiga jis suvokė, ką išties norėtų Žinoti. - Diu- 
kai, kur dingo tikrasis Daglasas Kyferis? Kur tikroji Siuzana Hol- 
ding“? 

Jaunuolis papurtė galvą. 

- Neįsivaizduoju. Tam tikra prasme, Brendonai, šį rytą tu ma- 
tei tikruosius Kyferį ir Holding. Mes įtariame, kad regime tiktai iliu- 
zines galvas... kad mūsų smegenys vaizdais paverčia šikšnosparnių 
esybes - jų širdis ir sielas. 

- Kalbi apie dvasinę telepatiją? 

Diukas vyptelėjo. 

- O tu moki parinkti žodžius, brol. Tau derėtų pabendrauti su 
Lesteriu. Kai kalba pakrypsta šikšnosparnių tema, jis tampa kone 
poetu. 

Vardas ūmai užkabino atsiminimų grandinę. 

- Šneki apie pagyvenusį vyruką su kupeta žilų plaukų? Panašų 
į senstantį pramonės magnatą iš muilo operos? 

Diukas prapliupo kvatoti. 

- Aha, tą patį. Lesą. 

Kurį laiką jie žingsniavo tylėdami. Dešinėje paslaptingai raibu- 
liavo upė. Kitame krante nušvito Kembridžo žiburiai. Pirsonui 
dingtelėjo, jog Bostonas niekada anksčiau neatrodė toks gražus. 

- Galbūt žmonės virsta monstrais dėl kažkokio viruso... - 1šs1- 
ŽIOjO jis. 

- Na, kai kas iš mūsų tau pritartų, bet tik ne aš. Pamąstyk: žmo- 
gėkai-šikšnosparniai nedirba valytojais arba padavėjomis. Jie die- 
vina valdžią ir kaip galėdami veržiasi į jos aukštumas. Brendonai, ar 
kada esi girdėjęs apie virusus, kurie savo aukomis rinktųsi tiktai 
turtuolius? 

- Ne. 

- Aš taip pat. 

- Ar tavo draugai.... ar jie... - pasąmoningas nenoras ištarti 
klausimą Pirsoną truputį pralinksmino. Jis beveik vėl pasijuto grįžęs 
į vaikiškų knygų pasaulį. - Ar jie yra pogrindžio kovotojai? 

Po trumpos apmąstymų akimirkos Diukas linktelėjo ir tuo pa- 
čiu patraukė pečiais, tarsi vienu metu sakydamas “taip" ir “ne". Ža- 
vingas gestas. 

- Dar ne, bet po šio vakaro gal ir taps. 

Nespėjus Pirsonui pasitikslinti, ką jis turėjo omenyje, kitoje 
Storou gatvės pusėje Diukas pastebėjo tuščią taksi, žengė nuo ša- 
ligatvio ir sumostagavo ranka. Automobilis apsisuko, neteisėtai kir- 
tęs skiriamąją juostą, ir sustojo prie kelkraščio. 


** + 
Taksi salone jie šnekėjo apie sportą - siutinančius “Red Soks“, 
erzinančius “Patriots"", nusmurgusius “Seltiks". Žmogėkų-šikšnos- 


parnių temą paliko ramybėje. Bet Kembridže, kai abu išlipo priešais 
medinį karkasinį namą, stovintį netoli upės (ant iškabos, kurioje nu- 

gara rietė ir šnypštė juoda katė, švietė užrašas KEITĖS DETEK - 
TYVŲ KNYGYNAS), Pirsonas stvėrė Diuko Rainmano ranką ir 
tarė: 

- Aš turiu dar keletą klausimų. 

Bendražygis žvilgtelėjo į laikrodį. 

- Nėra laiko, Brendonai. Mes šiek tiek per ilgai vaikštinėjome. 

- Tuomet tiktai du. 

- Jėzau, tu kaip vyrukas iš televizijos - žmogelis su nutrintu pur- 
vinu apsiaustu. Vargu ar man pavyks į juos atsakyti. Aš Žinau gero- 
kai mažiau, negu tau atrodo. 

- Kada visa tai prasidėjo? 

- Ką aš sakiau? Neturiu nė menkiausio supratimo. O mūsų su- 
čiuptas mažulis tylėjo kaip vandens į burną prisisėmęs. Neišdavė 
nei savo vardo, nei laipsnio ar eilės numerio. Robis Delrėjus, 
strazdanius, apie kurį tau pasakojau, tvirtina išvydęs pirmą prieš 
penkerius metus, Bostono bendruomenės parke vedžiojantį terje- 
rą. Sako, kad kasmet jų daugėja. Palyginti su mumis, šikšnospar- 
nių skaičius kol kas nėra didelis, bet jis... hmm, proporcingai au- 
ga. 

- Tikiuosi, tavo draugas klysta, - burbtelėjo Pirsonas. - Žodis 
“proporcingai"" kelia siaubą. 

- Koks bus antras klausimas? Tik paskubėk. 

- Ar šikšnosparnių yra kituose miestuose? Ar kiti žmonės juos 
mato? Ką jūs girdėjote? 

- Mes nieko nežinome. Nenustebčiau, jeigu jie pasklidę po visą 
pasaulį. Tikri esame tik dėl vieno dalyko: Amerika yra vienintelė ša- 
lis, kurioje tuos padarus regi daugiau nei saujelė individų. 

- Kodėl? 

- Nes tik Amerika taip spirga dėl cigarečių... gal todėl, kad tik- 
tai čia žmonės nuoširdžiai tiki: valgydami tinkamą maistą, gerdami 
tinkamą vitaminų kombinaciją, gododami tinkamas mintis, šluosty- 

dami pasturgalius tinkamu tualetiniu popieriumi, jie gyvens amžinai 
ir visuomet bus lytiškai galingi. Kalbant apie rūkymą, šioje srityje 
jau vyksta įnirtingi mūšiai, dėl kurių užgimė keisti mišrūnai. Mes, ki- 
taip tariant. 

- “Dešimtos valandos žmonės“', - nusišypsojo Pirsonas. 

- Būtent, “dešimtos valandos žmonės". - Diukas nukreipė akis 
pašnekovui virš peties. - Labas, Moira! 

Pirsonas ne itin nustebo užuodęs “Džordžio" kvepalus. Jis at- 
sigręžė ir išvydo panelę Raudonsijonę. 

- Moira Ričardson, Brendonas Pirsonas. 

- Sveiki, - jis paspaudė ištiestą merginos ranką. - Kreditų spe- 
cialistė, jei neklystu? 

- Pernelyg gražiai skamba. Juk šiukšlių surinkėjų nevadiname 
šypseną galėtų įsimylėti bet kuris vyras, jei tik prarastų budrumą. - 
Aš tikrinu tuos, kurie kreipiasi paskolos. Jeigu užsimanysite nusi- 
pirkti naują “Poršą"", man teks peržiūrėti įrašus ir įsitikinti, kad jūs 
tam esate pajėgus... turiu galvoje, finansine prasme. 

- Na, žinoma. - Pirsonas nė nepajuto, kaip jo lūpų kampučiai 
pakilo aukštyn. 

- Kamai! - sušuko Moira. - Ateik čia! 

Prie trijulės priėjo valytojas, kuris kuopdavo tualetus nusukęs 
kepurėlės snapelį į pakaušį. Su įprastais drabužius jis atrodė gero- 
kai intelektualesnis ir keistai panašus į aktorių Armandą Asantę. Pir- 
sonas pajuto pavydo dilgsnį, bet nelabai nustebo, kai vaikinas ap- 
kabino žavingą Moiros Ričardson liemenį ir pakštelėjo į žavingų lū- 
pų kamputį. Paskui jis ištiesė ranką. 

- Kameronas Stivensas. 

- Brendonas Pirsonas. 

- Džiaugiuosi jus čia matydamas. Buvau tikras, kad šįryt nu- 
trūksite nuo grandinės. 

- Kiek iš jūsų mane stebėjo? - paklausė Pirsonas. Jis bandė 
atkurti įvykius, išgyventus aikštėje dešimtą valandą, bet suvokė, 
kad atsiminimai prasmegę baltoje šoko migloje. 

- Tie, kurie juos regi, - tyliai atsiliepė Moira. - Nieko tokio, 
pone Pirsonai... 

- Kreipkitės į mane vardu. 

Mergina linktelėjo. 

- Mes, Brendonai, iš visos širdies tave palaikėme. Eime, Ka- 
mai. 

Jie užbėgo laipteliais į karkasinio namo prieangį ir nėrė pro 
tarpdurį. Prieš užsidarant durims, pastato gilumoje Pirsonas įžiūrėjo 
blausią šviesą. Jis atsigręžė į Diuką. 

- Tai tikrovė, tiesa? - paklausė. 

Jaunuolio akyse nušvito užjaučiantis žvilgsnis. 

- Deja, taip. - Po pauzės pridūrė. - Bet nėra to blogo, kas ne- 
išeitų į gerą. 

- Nejaugi? 

Lietingose sutemose blykstelėjo balti Diuko dantys. 

- Per penkerius pastaruosius metus tu dalyvausi pirmame susi- 
rinkime, kuriame leidžiama rūkyti, - pareiškė. - Žygiuojame? 

Knygyno fojė viešpatavo tamsa. Blyškus švytėjimas kartu su 
murmesiais sklido iš kairės, nuo stačių, žemyn vedančių laiptų. 

- Štai ir atėjome, - pasakė Diukas. - Cituojant velionius, kokia 
ilga keista kelionė, ar ne? 

- Tai jau tikrai, - sutiko Pirsonas. - Ar Keitė priklauso “dešim- 
tos valandos žmonėms“? 

- Savininkė? Ne. Mačiau ją tik porą kartų, bet man susidarė 
įspūdis, jog toji moteris nerūko. Šią vietą pasiūlė Robis. Keitė gal- 
voja, kad jos knygyne renkasi “Juodojo detektyvo" būrelis. 

Pirsono antakiai pakilo į viršų. 

- Pakartok? 

- Reimondo Čandlerio, Dešilo Hemeto, Roso Makdonaldo ir 
panašius autorius garbinančių skaitytojų grupė, kurie renkasi maž- 
daug kartą per savaitę, kad aptartų mėgstamus kūrinius. Tau derėtų 
susipažinti su tų vyrukų darbais, jeigu nesi jų skaitęs. Atsargumas 
nepakenks. Be to, kai kurios knygos išties vertos dėmesio. 

Sekdamas paskui Diuką, jis nusileido siaurais laiptais į gerai 
apšviestą rūsį žemomis lubomis. Patalpa, ko gero, driekėsi palei vi- 
są karkasinio namo ilgį. Priešais mėlyna audinio atraiža uždengtą 
stendą, už kurio riogsojo knygų dėžės iš įvairių leidyklų, stovėjo 
trisdešimt sulankstomų kėdučių. Pirsonas pralinksmėjo ant kairio- 
sios sienos išvydęs įrėmintą paveikslėlį ir po šiuo pritvirtintą lentelę 
su užrašu: DEŠILAS HEMETAS: VISI PASVEIKINKITE BE- 
BAIMĮ MŪSŲ VADĄ. 

- Diukai? - iš kairės pasigirdo moteriškas balsas. - Ačiū Die- 
vui... jau maniau, kad jums kažkas atsitiko. 

Pirsonas atpažino ir ją - jauną rimtos išvaizdos moterį ilgais juo- 
dais plaukais ir storais akinių stiklais. Šį vakarą, vilkėdama išbluku- 
sius džinsus ir baltus Džordžtauno universiteto marškinėlius, po ku- 
riais akivaizdžiai neturėjo liemenėlės, ji neatrodė perdėm rimta. Pir- 
sonas nujautė, jog Diuko žmona, pamačiusi, kokiomis akimis mo- 
teris į jį Žiūri, nusispjautų į visus pasaulio žmogėkus-šikšnosparnius 
ir už ausies išvilktų brangiausiąjį iš rūsio. 

- Nieko mums nenutiko, širdele, - atsiliepė jaunuolis. - Į pra- 
keiktų šikšnosparnių bažnyčią pristačiau eilinį atsivertėlį. Džaneta 
Braitvud, Brendonas Pirsonas. 

Pastarasis spūstelėjo jai ranką mąstydamas: štai kas čiaudėjo 
daržinėje. 

- Malonu susipažinti, Brendonai, - tarė moteris ir vėl įsistebei- 
lijo į Diuką, kurį jos dėmesys mažumėlę sutrikdė. - Norėtum ka- 
vos? - pasiteiravo. 

- Na... pažiūrėsim, širdele, gerai? Ž 

- Gerai. - Džanetos šypsena liudijo, kad, jei Diukas panorėtų, 
ji atneštų jam kavos ir po trejų metų. 

Ką aš čia veikiu, staiga paklausė savęs Pirsonas. Kokia kvai- 
lystė. Tarsi dalyvaučiau beprotnamyje surengtame anoniminių 
alkoholikų susirinkime. 

“Prakeiktų šikšnosparnių bažnyčios“ nariai nuo vienos knygų 
dėžės čiupo pelenines ir su palaima prisidegė cigaretes. Pirsonas 
pagalvojo, kad jiems susėdus tuščių vietų beveik neliks. 

- Atėjo praktiškai visi, - pastebėjo Diukas, vesdamas bičiulį 
link poros kėdučių, dunksančių galinėje eilėje, kuo toliau nuo Dža- 
netos Braitvud, kuri šeimininkavo prie kavinuko. - Puiku... atsar- 
giau, Brendonai - kartis. 

Ilga lazda su kabliu, skirtu atidaryti palubėje įspraustą rūsio lan- 
gelį, šliejosi į baltą mūrinę sieną. Sėsdamas Pirsonas ją užkliudė. 
Diukas spėjo sugriebti kartį, kol toji nenukrito ir ko nors neapdras- 
kė, patraukė ją į sąlyginai saugesnę vietą, tuomet nėrė pro šoninį 
tarpą ir grįžo su pelenine. 

- Tu išties esi telepatas, - dėkingai tarė Pirsonas. Spragtelėjo 
žiebtuvėliu. Jis jautėsi keistai (ir nuostabiai) rūkydamas gausioje 
žmonių grupėje. 

Diukas irgi prisidegė cigaretę. Po akimirkos dūrė pirštu į liesą 
strazdanotą vyriškį, stovintį greta stendo. Strazdanius kalbėjosi su 
Lesteriu Olsonu, kuris Niuberiporto daržinėje nušovė žmogėką- 
šikšnosparnį: pokš pokšt pokšt. 

- Raudongalvis yra Robis Delrėjus, - kone su baiminga pagarba 
sumurmėjo Diukas. - Jei rinktumeis aktorių, kuris miniseriale turėtų 
vaidinti Žmonijos Gelbėtoją, vargu ar atkreiptum dėmesį į tą vyru- 
ką. Bet visai įmanoma, kad Robiui lemta juo tapti. 

Delrėjus linktelėjo Olsonui, pliaukštelėjo jam per nugarą ir kaž- 
ką pasakė priversdamas žilaplaukį nusijuokti. Galop pagyvenęs vy- 
riškis grįžo į savo vietą - pirmosios eilės viduryje, - o strazdanius 
žengė arčiau uždengto stendo. 

Visi jau sėdėjo. Kai kuriems netgi teko stovėti prie kavinuko. 
Gyvų, dirglių pašnekesių nuotrupos vainojo Pirsono galvą tarytum 
biliardo kamuoliai, kurie po stipraus smūgio talžo stalo sieneles. Po 
lubomis pakibo melsvai pilkšvas dūmų debesėlis. 

Jėzau, jie pakvaišę, mąstė jis. Rimtai pakvaišę. Kertu lažy- 
bų, kad panaši atmosfera 40-aisiais tvyrodavo Londono slėptu- 
vėse per vokiečių aviacijos antskrydžius. 

Pirsonas atsisuko į Diuką. 

- Su kuo tu kalbėjais? Kas tau pranešė, kad šį vakarą čia įvyks 
kažkas svarbaus? 

- Džaneta, - atsakė jaunuolis, išraiškingas rudas akis įsmeigęs į 
Robį Delrėjų, kuris kadaise raudonosios linijos metro padėjo jam 
išsaugoti sveiką protą. Pirsono manymu, vyruko žvilgsnis spindulia- 
vo net tik susižavėjimą, bet ir garbinimą. 

- Diukai? Tai iš tikrųjų rimtas susirinkimas, tiesa? 

- Aha, pats rimčiausias, kokiame aš dalyvauju. 

- Ar tavęs nenervina, kad uždaroje erdvėje susirinko toks gau- 
sus būrys? 

- Ne. Robis užuodžia šikšnosparnius. Jis... ššš, prasideda. 

Nusišypsojęs Delreinas pakėlė rankas, ir klegesys bemaž aki- 
moju nutyko. Pirsonas pastebėjo, jog dauguma žmonių, kaip ir 
Diukas, spokso į jį lyg į dievybę. Visų veiduose mažų mažiausiai at- 
sispindėjo pagarba. 

- Ačiū, kad atėjote, - tyliai prabilo Delreinas. - Man regis, mus 
pagaliau aplankė sėkmė, kurios kai kas iš čia susirinkusiųjų laukė 
ketverius ar penkerius metus. 

Jo kalbą nutraukė spontaniški aplodismentai. Porą sekundžių 
strazdanius lūkuriavo ir švytinčiomis akimis dairėsi po kambarį. 

Galiausiai vėl kilstelėjo rankas, prašydamas klausytojų aprimti. Kai 
plojimų banga atslūgo, Pirsonui paaiškėjo vienas nemalonus daly- 
kas: jam nepatiko Diuko draugas ir patarėjas. Matyt, dėl antipatijos 
kaltas pavydo dūris - Robiui Delrėjui vaizduojant oratorių, ponas 
Rainmanas visiškai užmiršo, kad Pirsonas egzistuoja, - bet ne vien. 
Tas rankų kilnojimas skleidė savotišką aroganciją, perdėtą savima- 
ną, panieką, kurią žiūrovams nesąmoningai demonstruoja saldžia- 
balsiai politikai. 

Nenusišnekėk, liepė sau Pirsonas. Juk tu nieko nežinai apie 
šį raudongalvį. 

Gryna teisybė. Jis nusprendė užgniaužti nuojautą ir suteikti Del- 
rėjui progą pasireikšti. Vardan Diuko. 

- Prieš mums pradedant, - tęsė strazdanius, - norėčiau pristatyti 
naujoką - Brendoną Pirsoną iš tankiausių, tamsiausių Medfordo gi- 
rių. Brendonai, atsistok sekundėlei. Leisk naujiesiems bičiuliams į 
tave pasižiūrėti. 

Pirsonas priblokštas dėbtelėjo į Diuką. Tas išsišiepė, patraukė 
pečiais ir patapšnojo jam per petį. 

- Nagi, stokis. Jie nesikandžioja. 

Didžiai tuo abejodamas, Pirsonas vis dėlto pakilo. Aplinki- 
niams pakreipus galvas atgal, jo skruostai įkaito. Visų žvilgsniai 
smigo į atvykėlį, bet šiam į akis labiausiai krito Lesterio Olsono 
šypsena - pernelyg akinanti, kaip ir plaukai, kad būtų nuoširdi. 

“Dešimtos valandos žmonės" pratrūko plojimais, tik šįsyk aplo- 
dismentus skyrė jam, Brendonui Pirsonui, vidurinės grandies banki- 
ninkui ir užkietėjusiam rūkaliui. Jis vėl nejučia ėmė svarstyti, ar tik 
nepapuolė į anoniminių alkoholikų klubą, kur rinkdavosi (ir kuriam, 
beje, vadovavo) psichai. Nusileidęs ant kėdės Pirsonas pajuto, kad 

jo veidas dega raudoniu. 

- Galėjau apsieiti ir be to, - suniurzgė jis. 

- Atsipalaiduok, - tebevypsodamas atsiliepė Diukas. - Taip pri- 

statomi visi. Pamatysi, tu mūsų susirinkimus pamėgsi. Po šimts, ap- 
linkui vyrauja tikra dešimto dešimtmečio atmosfera. 

- Aha, vyrauja... bet nemanau, kad tokiais pasisėdėjimais susi- 
žavėsiu. - Pirsono širdis daužėsi kaip pašėlusi, raudonis niekaip ne- 
atlėgo. Netgi sustiprėjo. Kokia čia velniava, nusistebėjo jis. Karš- 
čio pliūpsnis? Vyriška menopauzė? Kas? 

Robis Delrėjus pasilenkė, persimetė keliais žodžiais su akiniuo- 
ta brunete, įsitaisiusia greta Olseno, pažiūrėjo į laikrodį ir vėl atsi- 
raukė link uždengto stendo. Dėl savo strazdanoto, atviro veido pri- 
minė sekmadieniais bažnyčios chore giedantį berniuką, kuris kitas 
šešias savaitės dienas mielai krečia šunybes - ant mergaičių palaidi- 
nukių užmeta varles arba kirkina iš kūdikiško amžiaus neišaugusį 
broliuką. 

- Dėkui, bičiuliai, ir sveikas atvykęs, Brendonai, - tarė jis. 

Pirsonas suniurnėjo, neva jam malonu čia būti, nors iš tiesų di- 
delio džiaugsmo nejautė - kas, jeigu kolegos, “dešimtos valandos 
žmonės" pasirodys besą klejojantys, vieno šulo netekę naujaamži- 
ninkai? Kas, jeigu jie sukels jausmus, kokius pakursto dauguma 
Opros pokalbių laidoje besilankančių svečių arba prašmatniai apsi- 
rengęs religinis fanatikas, kuris iššoka “Šlovinkime Viešpatį?" klube 
kiekvieną sykį, kai nuskamba giesmė. Kas tada? 

Liaukis svaičiojęs, įsakė sau. Juk tau patinka Diukas? 

Taip, Diukas jam tikrai patiko. Pirsonas įtarė pamėgsiąs ir Moi- 
rą Ričardson... kai pažins, koks žmogus slypi po seksualia išore. 
Žinoma, atsiras ir kitų, kurie atrodys simpatiški, juolab kad nepa- 
matuotų reikalavimų aplinkiniams jis nekeldavo. Beje, derėtų neuž- 
miršti esminės priežasties, subūrusios visus rūsyje: žmogėkų-šikš- 
nosparnių. Atsižvelgiant į šią grėsmę, kelis vėplas ar naujaamžinin- 
kus galima pakęsti, tiesa? 

Taip, tikriausiai. 

Puiku! Nuostabu! Dabar atsipalaiduok ir stebėk paradą. 

Jis atsilošė, tačiau įtampos nenusikratė, bent jau ne visiškai. Iš 
dalies todėl, kad buvo naujokas. Iš dalies dėl antipatijos priversti- 
niam bendravimui - į žmones, kurie po trumpos pažinties iš karto 
imdavo kreiptis į tave vardu, Pirsonas žvelgdavo su nepasitikėjimu. 
Be to... 

Et, liaukis! Negi dar nesupratai? Tu neturi, iš ko rinktis! 

Mintis gal ir nemaloni, bet nenuginčijama. Padėtis negrįžtamai 
pasikeitė rytą, kai jis atsitiktinai pasuko galvą ir pamatė, kas iš fie- 
sų nešiojo Daglaso Kyferio kostiumą. Pirsonas numanė išgyvenąs 
rimtas permainas, bet neįsivaizdavo, kad jos bus ilgalaikės. Sykį 
kirtęs upę, atgal nebegrįši, pagalvojo. Atgal - ten, kur saugu. 

Ne, jis negalėjo atsipalaiduoti. Tik ne dabar. 


- Kol neprašnekome apie reikalus, norėčiau padėkoti, kad visi 
čia susirinkote, nors iš anksto ir nebuvote įspėti, - pareiškė Robis 
Delreinas. - Gerai Žinau, kaip nelengva, o kartais ir pavojinga iš- 
trūkti iš darbo, namų ar draugų kompanijos, nesukeliant įtarimų. 
Turbūt neperdėsiu sakydamas, kad mums teko patirti velniškų iš- 
bandymų... 

Tarp Žiūrovų nuvilnijo mandagus, prislopintas krizenimas. Di- 
džiuma jų, rodės, gaudė kiekvieną strazdaniaus žodį. 

- ...1r niekas nežino geriau už mane, kaip sunku būti tiesą Žinan- 
čiu išrinktuoju. Nuo tada, kai prieš penkerius metus išvydau pirmąjį 
šikšnosparnį.... 

Pirsonas nebenustygo vietoje, apimtas jausmo, kurio visiškai 
nesitikėjo: nuobodulio. Nejau keistajai dienai lemta taip užsibaigti - 
knygyno rūsyje, pilname žmonių, besiklausančių, kaip strazdanotas 
dažytojas rėžia kalbą nelyginant prastas oratorius iš “Rotary" klu- 
bo? 

Tačiau aplinkinių veiduose švytėjo pasigėrėjimas. Pirsonas ap- 
sižvalgė, kad tuo įsitikintų. Diukas sėdėjo pakerėtas ir spoksojo į 
Delreiną lyg šunelis, kuriam šeimininkas ruošiasi duoti ėdesio. To- 
kius pačius žvilgsnius spinduliavo apsikabinę Kameronas Styvensas 
bei Moira Ričardson. Ir Džaneta Braitvud. Ir likusieji klausytojai, 
prilipdę sėdimąsias prie kėdučių. 

Visi, pamanė jis, išskyrus Brendoną Pirsoną. Nagi, brangu- 
sis, pamėgink prisiderinti prie bendrų bangų. 

Deja, tokia užduotis buvo per sudėtinga. Delrėjų, regis irgi kaž- 
kas graužė. Nužvelgęs žiūrovus, Pirsonas spėjo pastebėti, kaip rau- 
dongalvis vėl dirstelėjo į laikrodį - taip elgdavosi “dešimtos valan- 
dos žmonės", skaičiuojantys minutes iki kitos cigaretės. 

Kol Delrėjus gražbyliavo, sukruto ir kiti žiūrovai. Šen bei ten 
pasigirdo prislopinti kosčiojimai ir kojų šiugždenimas. Tačiau straz- 
danius tęsė kalbą, matyt, nesuvokdamas, jog net ir mylimam pasi- 
priešinimo vadui, kuris per ilgai užsibūna oratoriaus vietoje, gresia 
prarasti klausytojų susidomėjimą. 

- „taigi mes stengėmės iš visų jėgų, - dudeno jis. - Susitaikė- 
me su nuostoliais. Slėpėme ašaras kaip kariai, dalyvaujantys slap- 
tuose karuose. Bet tikėjome, kad vieną dieną, kai paslaptis iškils į 
dienos šviesą, mes... 

Oplia! Dar vienas žvilgtelėjimas į nutrintą “Kasio"' laikrodėlį. 

- „galėsime perduoti Žinias vyrams ir moterims, kurie turi akis, 
bet nieko nemato. 

Žmonijos gelbėtojas? Apsaugok, Viešpatie, pagalvojo Pirso- 
nas. Vyrukas postringauja kaip Džesas Helmsas, trukdantis se- 
natui priimti įstatymą. 

Jis pažiūrėjo į Diuką ir apsidžiaugė supratęs, kad jaunuolis, nors 
ir įdėmiai klausėsi, ėmė muistytis ant kėdės pamažu išnirdamas iš 
transo. 

Pirsonas palietė savo veidą - šis tebetvoskė karščiu. Pirštų ga- 
liukus bedė į miego arteriją ir užčiuopė vis dar spartesnį nei įprastai 

pulsą. Sąmyšis, kuris jį užvaldė, aplinkiniams varstant naujoką smal- 
siais žvilgsniais tarytum Mis Amerikos finalininkę, niekuo dėtas. 
Čionykščiai laikinai užmiršo apie jo egzistavimą. Ne, kūnas reagavo 
į kažkokius kitus nemalonius dirgiklius. 

- „mes nepasidavėme, krutinome kojas, nors grojo ne mūsų 
skonio muzika... - gaudė Delrėjus. 

Viskuo kalta baimė, mintyse tvirtino sau Brendonas Pirsonas, 
kad prisišliejai prie grupelės individų, kuriuos vienijo ta pati 
grėsminga haliucinacija. 

- Nieko panašaus, - suurzgė panosėje. Diukas atsigręžė kilste- 
lėjęs antakius. Pirsonas papurtė galvą, ir jaunuolis nukreipė akis į 
priekį. 

Taip, jis bijojo, tačiau šiurpulį kėlė ne mintis, jog teko susidurti 
su kultu, kurio nariai galabydavo kitus vardan troškimo patirti jau- 
dulį. Galbūt čia esantys - bent jau kai kurie - išties žudydavo, gal 
epizodas Niuberiporto daržinėje tikrai įvyko, bet dabar patalpoje, 
pilnoje jupių, kuriuos nuo sienos stebėjo Dešilas Hemetas, tokiems 
desperatiškiems siekiams reikalinga energija netvyrojo. Jis tejuto 
mieguistą abejingumą, kokį demonstruoja žmonės, klausydamiesi 
nuobodžių kalbų ir stengdamiesi neužknarkti. 

- Robi, arčiau reikalo! - iš kambario galo sušuko kažkokia gi- 
mininga jam siela, ir šiuos žodžius palydėjo nervingas juokas. 

Delreinas suirzęs bedė akis balso linkme, po sekundės šyptelė- 
jo ir vėl pažiūrėjo į laikrodį. 

- Tiek to, - tarė. - Sutinku, aš truputį užsišnekėjau. Lesteri, ar 
man padėtum? 

Žilaplaukis pakilo. Abu vyrai nėrė už knygų dėžių ir grįžo nešini 
masyviu odiniu lagaminu, kurį pastatė į dešinę nuo stendo. 

- Ačiū, Lesai, - padėkojo Robis. 

Lesteris linktelėjo ir atsisėdo. 

- Kas tame lagamine? - sumurmėjo Pirsonas juodaodžiui jau- 
nuoliui į ausį. 

Diukas pakratė galvą. Jis atrodė sutrikęs ir, regis, jautėsi šiek 
tiek nesmagiai... bet ne taip nejaukiai kaip Pirsonas. 

- Mako tiesa, - prisipažino Delrėjus. - Aš nuklydau į lankas. 
Bet šitas momentas, mano nuomone, yra istorinis. Ką gi, pradėkime 
pasirodymą. 

Po teatrališkos pauzės jis nutraukė stendą dengusią audinio at- 
raižą. Žiūrovai pasviro į priekį, pasiruošę stulbinančiam netikėtu- 
mui... ir vieningai atsilošė, apimti nusivylimo. Jie išvydo apleisto san- 
dėlio nuotrauką - nespalvotą, išdidintą taip, kad krovinių angare, 
tarp šiukšlių, buvo galima įžiūrėti popiergalius, prezervatyvus, tuš- 
čius vyno butelius ir netgi pynes ant sienos išpurkštų sentencijų, 
stambiausia iš kurių tvirtino: MAIŠTYNYNKĖS MĖRRRGOS 
KALA Į KLYNĄ. 

Tarp susirinkusiųjų nusirito šnabždesių banga. 

- Prieš penkias dienas, - skambiai paskelbė Delrėjus, - aš kartu 
su Lesteriu ir Kendra pasekėme du žmogėkus-šikšnosparnius į Re- 
vero rajoną, iki pat šito apleisto sandėlio. 

Tamsiaplaukė moteris apvaliais berėmiais akinukais, sėdinti ša- 
lia Lesterio Olsono, išdidžiai apsidairė ir... Pirsonas galėjo prisiekti, 
kad ir ji žvilgtelėjo į savo laikroduką. 

- Štai čia... - Delrėjus pabaksnojo į vieną iš sąšlavomis nuklotų 
angarų, - ... juos pasitiko dar penki šikšnosparniai. Trys vyrai ir dvi 
moterys. Visi dingo sandėlyje. Nuo tada šeši ar septyni iš mūsų pa- 
sikeisdami jį stebime. Kaip pavyko nustatyti... 

Pirsonas pakreipė galvą ir Diuko veide išvydo įskaudinto žmo- 
gaus išraišką. Visa savo išore jis klausė: kodėl nepasirinkote ma- 
nęs? 

- „būtent čia renkasi šikšnosparniai iš viso Bostono... 

Bostono šikšnosparniai, sukirbėjo mintis Pirsono smegeninė- 
je. Neblogas pavadinimas beisbolo komandai. Jį vėl apniko dve- 
jonės. Nejau aš tikrai sėdžiu šiame rūsyje ir klausausi kvailys- 
čių? Ir tai - realybė? 

Atrodo, abejonė pakurstė atsiminimus, nes iš jo sąmonės gel- 
mių išniro Delrėjaus balsas, bebaimiams šikšnosparnių medžioto- 
jams pristatantis naujoką, Brendoną Pirsoną, iš tankiausių, tam- 
siausių Medfordo girių. 

Jis sukuždėjo Diukui į ausį: 

- Kai “Galageryje"' telefonu šnekėjais su Džaneta, pranešei, 
kad atsivesi mane? 

Jaunuolis, kurio veide tebešmėžavo nuoskaudos pėdsakas, ap- 
dovanojo Pirsoną žvilgsniu, sakančiu “aš stengiuos klausytis". 

- Be abejo. 

- Ar minėjai, kad esu iš Medfordo? 

- Ne. Aš juk nežinojau, kur tu gyveni. Leisk man klausytis, 
Brendai! - paprašė jis ir nusigręžė. 

- Mes matėme daugiau nei trisdešimt penkis automobilius, pri- 
važiavusius prie apleisto sandėlio. - Delrėjus nutilo, idant aplinkiniai 
įsisąmonintų išgirstus žodžius, vogčiomis pažiūrėjo į laikrodį ir pra- 
tęsė: - Dauguma jų lankėsi tame rajone dešimt ar net tuziną kartų. 
Šikšnospamniai greičiausiai džiūgauja radę tokią puikią vietelę susi- 
tikimams, bet jie netrukus supras, kad patys sau paspendė pinkles, 
nes.... minutėlę... 

Strazdanius tyliai kreipėsi į Lesterį Olseną. Prie jųdviejų prisi- 
jungė moteris, vardu Kendra, švytuodama galva tai į vieną, tai į kitą 
pašnekovą, tarytum žmogus, kuris negali atplėšti akių nuo rungty- 
niaujančių stalo tenisininkų. O Žiūrovai stebėjo trijulę akivaizdžiai 
suglumę. 

Pirsonas numanė, kaip jie jautėsi. Įvyks kažkas svarbaus, ža- 
dėjo Diukas, kaip ir visa atmosfera, tvyranti knygyno rūsyje. Bet 
paaiškėjo, jog “kažką svarbaus" įkūnijo nespalvota nuotrauka, ku- 
rioje buvo matyti tuščias, popieriaus skiaučių, išmestų apatinių, pa- 
naudotų sargių jūroje skendintis sandėlis. Kam, po velnių, galėjo 
rūpėti tas atvaizdas? 

Įdomiausios informacijos turbūt pateiks lagamino turinys, 
pamanė Pirsonas. Beje, strazdaniau, iš kur žinojai, kad aš gyve- 
nu Medforde? Kai liausies tauškęs, būtinai tave pakamantinė- 
siu. 

Keistas pojūtis, nudažęs veidą raudoniu, paspartinęs širdies 
pulsą, sumišęs su nenumaldomu troškimu čiupti cigaretę, dar labiau 
sustiprėjo ir priminė nerimo priepuolius, kurie retsykiais jį persmelk- 
davo koledže. Kas tai? Jei ne baimė, tuomet kas? 

Aišku, kad baimė, kas gi dar? Ne, ne, tave gąsdina ne min- 
tis, kad visoje gyvačių duobėje esi vienintelis sveiką protą iš- 
saugojęs žmogus. Puikiai žinai, jog šikšnosparniai egzistuoja. 
Nesijaudink, tu nepamišęs. Diukas, Moira, Kamas Styvensas 
is Džaneta Braitvud taip pat neišprotėję. Užtat paveikslėlis ke- 
lia įtarimų... ne tik jis, bet ir Robis Delrėjus, dažytojas ir žmo- 
nijos gelbėtojas. Jis žinojo, kur gyvenu. Braitvud paskambino 
strazdaniui, perdavė, jog Diukas atsives naujoką, vyruką iš 
Pirmojo prekybos banko, Brendoną Pirsoną, ir Robis pašniukš- 
tinėjo, kas aš toks. Bet kodėl? Ir kaip? 

Sąmonės gilumoje ūmai pasigirdo Diuko Rainmano balsas: jie 
protingi... ir turi draugų, užimančių aukštas pareigas. Po vel- 
nių, būtent to jie ir siekia - prasibrauti iki viršūnėlių. 

Jeigu nestokoji įtakingų draugų, gali jų paprašyti gauti informa- 
cijos apie konkretų asmenį, teisingai? Tokie žmonės žino reikalingus 
kompiuterių slaptažodžius, kurie atveria kelią iki tam tikrų įrašų bei 
skaičių - gyvybiškai svarbių statistinių duomenų... 

Pirsonas krūptelėjo, lyg būtų sapnavęs košmarą ir ką tik pabu- 
dęs. Netyčia paspyrė kartį, ir toji ėmė slysti nuo balto mūro. Tuo 
metu priešakyje besitarianti trijulė nustojo šnabždėtis ir įniko kin- 
kuoti galvomis. 

- Lesai? - tarė Delrėjus, - ar judu su Kendra galėtumėte dar 
sykį man padėti? | 

Ištiesęs ranką, Pirsonas sugavo kartį anksčiau, nei toji spėjo 
ant ko nors užvirsti ir galbūt kabliu perdrėksti skalpą. Jau norėjo 
priremti ją prie sienos, kai rūsio langelyje pastebėjo trolio fizionomi- 
ją. Į išplėstas mėlynas Pirsono akis bereikšmiu skudurinės lėlytės 
žvilgsniu spiginosi juodi veizolai. Galvos paviršiumi judėjo odos 
dryžiai nelyginant atmosferos juostos, besisukančios aplink plane- 
tas, kurias astronomai vadino dujų milžinėmis. Ant pliko gumbuoto 
viršugalvio pulsavo venos, juodos ir vingrios it gyvatės. Pražiotuose 
nasruose blykčiojo iltys. 

- Pagelbėkite man atsegti prakeiktą lagaminą, - kažkur kitoje 
galaktikoje paprašė Delrėjus ir sukrizeno. - Spynelės velniškai lip- 
nios. 

Brendonas Pirsonas jautėsi taip, lyg būtų grįžęs į netolimą pra- 
eitį: vėlgi bandė surikti, tačiau balsą, kaip ir iš ryto, atėmė šokas, ir 
jis tepajėgė dusliai pukštelėti tarsi per miegus vaitojantis žmogus. 

Padrikas gražbyliavimas. 

Bereikšmė nuotrauka. 

Nuolatiniai dirsčiojimai į laikrodį. 

Ar tavęs nenervina, kad uždaroje erdvėje susirinko toks 
užuodžia šikšnosparnius. 

Šįsyk niekas Brendono Pirsono nesustabdė, todėl antrąjį mėgi- 
nimą užstaugti vainikavo šimtaprocentinė sėkmė. 

- TAI SPĄSTAI! - pašokęs suklykė. - SPĄSTAI! MES PRI- 
VALOME SPRUKTI! 

Į jį sužiuro pritrenkti veidai, tačiau trims iš susirinkusiųjų per- 
kreipti kaklų nereikėjo - Delrėjui, Olsonui ir brunetei, vardu Ken- 
dra. Nūnai jie stypsojo prie atvožto lagamino. Trijulės akyse atsi- 
spindėjo sukrėtimas, kaltės jausmas... tačiau ne nuostaba. 

- Sėskis-s-s, - sušnypštė Diukas. - Ar tu kuok.... 

Pirmame knygyno aukšte su trenksmu išlūžo durys. Į grindis, 
laiptų pusėn, subildėjo Žingsniai. 

- Kas čia vyksta? - į juodaodį jaunuolį kreipėsi akis išsproginu- 
si Džaneta Braitvud. - Ką jis pliauškia? 

- NEŠDINKITĖS! - užriaumojo Pirsonas. - BĖKITE, VEL- 
NIAI RAUTŲ! JIS PAMELAVO! Į SPĄSTUS PAKLIUVOME 
MES! 

Viršuje siaurų, į rūsį vedančių laiptų, griausmingai atsilapojo 
durys, ir iš šešėlių atsklido klaikiausi garsai, kokius Pirsonui teko 
girdėti - rodės, kad knygyne spietėsi pitbuliai, vambrijantys ant kū- 
dikio, kurį kažkas nusviedė į jų grūstį. 

- Kas ten? - suspigo Džaneta. - Kas ten? - bet moters išraiška 
liudijo, kad ji gerai žinojo, kokie padarai ketino įsiveržti į rūsį. 

- Aprimkit! - riktelėjo Delrėjus sąmyšio užvaldytiems klausy- 
tojams, didžiuma kurių tebekiurksojo ant kėdučių. - Jie prižadėjo 
mūsų pasigailėti! Ar girdite mane? Ar suprantate, ką sakau? 
Jie prisiekė... 

Staiga langelis - į kairę nuo stiklo, pro kurį Pirsonas išvydo 
šikšnosparnio fizionomiją - sudužo, šukių lietumi apiberdamas pri- 
trenktus, pirmoje eilėje nuo sienos sėdinčius, vyrus bei moteris. Pro 
dantytą ertmę šovusi ranka stvėrė Moirą Ričardson už plaukų. Ji 
paleido gerklę ir ėmė talžyti svetimus pirštus... tiksliau sakant, ilgus, 
chitininius nagus. 

Pirsonas nedelsdamas čiupo kartį, puolė pirmyn ir suvarė ją į 
šikšnosparnio snukį, pulsuojantį kitoje išdaužto langelio pusėje. 
Lazdos gale įtvirtintas kablys smigo tiesiai į baidyklės akį. Ant aukš- 
tyn iškeltų Pirsono rankų plūstelėjo tiršti it kreštantis kraujas glitė- 
siai. Žmogėkas-šikšnosparnis užkriokė - veikiau iš įsiūčio negu iš 
skausmo, bet, kaip sakoma, viltis miršta paskutinė - ir nusirideno 
atgal į lietingą naktį kartu su kartimi. Nespėjus padarui galutinai 
pranykti iš akiračio, Pirsonas pastebėjo baltą miglelę, kylančią nuo 
kauburiuotos odos, ir užuodė pasibjaurėtiną 

(dulkės šlapimas raudonieji pipirai) 

tvaiką. 

Suspaudęs Moirą savo glėbyje, Kamas Styvensas įsmeigė į 
Pirsoną įtarias, pasibaisėjimo sklidinas akis. Tokiais pačiais žvilgs- 
niais jį varstė likusieji vyrai bei moterys, suakmenėję nelyginant elnių 
kaimenė priešais artėjančio vilkiko šviesas. 

Man jie nepanašūs į pogrindžio kovotojus, dingtelėjo Pirso- 
nui. Labiau primena avis, prieš apkirpimą suvarytas į gardą... 
o sumautas išdavikas ožys, atviliojęs juos čia, stovi ana ten, 
sąmokslininkų draugijoje. 

Nuožmus skalijimas iš viršaus nenumaldomai artėjo, bet ne taip 
sparčiai, kaip Pirsonas tikėjosi. Staiga jis prisiminė, kokie siauri bu- 
vo rūsio laiptai - du vyrai, sustoję vienas greta kito, ant jų neišsitelk- 
davo, - tyliai padėkojo Viešpačiui, nuskuodė atgal prie Diuko ir šį 
pakėlė nuo kėdės patraukęs už kaklaraiščio. 

- Eime, - paragino. - Metas sprukti iš šitos lindynės. Čia yra 
slaptos durys? 

- Aš... nežinau. - Diukas lėtai patrynė smilkinį, tarsi jo galvą bū- 
tų pervėręs skausmo dūris. - Tai Robio darbas? Robio? Negali bū- 
ti... - jis graudžiai įsistebeilijo į draugą. 

- Deja, gali. Nagi, judinkis. 

Jis žengė du žingsnius link tarpueilio, tebegniauždamas Diuko 
kaklaraištį, bet netikėtai sustojo kaip įkaltas. Prieš akimirką naršę 
lagamino turinį, dabar Delrėjus, Olsonas ir Kendra laikė rankose 
pistoleto dydžio automatus su absurdiškai ilgomis buožėmis. Pirso- 
nas neabejojo prieš save regis “Uzius"", - nors šiuos teko matyti tik- 
tai kino teatruose ir per televizorių, - arba jų atitikmenis. Bet, po 
šimts, koks skirtumas? Svarbiausia, jog trijulė jiems grasino gin- 
klais. 

- Stokit, - tarė Delrėjus, spoksodamas į Diuką ir Pirsoną. Pa- 
bandė nusišypsoti, bet jo veidą perkreipė grimasa, kokią nutaisytų 
kalinys mirtininkas, išgirdęs, kad jam tuojau bus įvykdyta bausmė. 
- Nė iš vietos. 

Diukas nepakluso. Jis nusigavo iki tarpueilio, Pirsonas sekė 
įkandin. Kiti taip pat kilo nuo kėdžių ir mygo jiems pavymui, per 
pečius nervingai žvilgčiodami į laiptų tarpdurį. Sprendžiant iš akių, 
ginklų vaizdas jų nesužavėjo, tačiau sniaukrojantis, iš pirmo aukšto 
sklindąs riaumojimas kurstė dar didesnę baimę. 

- Kodėl, žmogau? - kone pro ašaras paklausė Diukas ir ištiesė 
rankas delnais į viršų. - Kodėl tu mus išdavei? 

- Nejudėk, Diukai! - nuo viskio sulipšnėjusiu balsu perspėjo 
Lesteris Olsonas. 

- Ei, jūs, traukitės atgal! - griežtai ir anaiptol ne lipšniai pareika- 
lavo Kendra, kuri akimis šaudė po rūsį, mėgindama žvilgsniu visus 
aprėpti. 

- Mūsų kova buvo pasmerkta iš anksto, - išlemeno Delrėjus. - 
Jie pirmieji mus rado. Galėjo sudoroti, kada užsimanę, bet pasiūlė 
sandėrį. Ar supranti? Aš nieko neišdaviau. Jie atėjo pas mane, - 
pabrėžė jis, lyg šis skirtumas ką nors reikštų - nervingai mirkčiojan- 
čios akys bylojo ką kitą. Susidarė įspūdis, tarytum strazdaniaus vi- 
duje tūnojo geresnis Robis Delrėjus, kuris įnirtingai stengėsi atsiri- 
boti nuo gėdingos išdavystės. 

- TU, SUŠIKTAS MELAGI! - sužvigo Diukas Rainmanas iš 
nuoskaudos bei tūžmingo pasišlykštėjimo lūžtančiu balsu, stryktelė- 
jo ant žmogaus, raudonoje metro linijoje padėjusio jam išsaugoti 
sveiką protą, gal net gyvybę... ir tuomet įvykiai ėmė rutuliotis žaibiš- 
ku greičiu. 


Pirsonas negalėjo visko matyti, tačiau tai, kas prasprūdo pro 
akis, jis atkūrė savo sąmonėje. Išvydo Robį Delrėjų sudvejojantį, 
užsimojantį ginklu, lyg, ketintų nokautuoti Diuką vamzdžiu, užuot pa- 
leidęs į jį kulką. Pastebėjo, kaip Lesteris Olsonas, kuris Niuberi- 
porte nupylė žmogėką-šikšnosparnį (pokšt pokšt pokšt) prieš im- 

damas lupti ožius ir nuspręsdamas su priešais sudaryti sandėrį pri- 
spaudė buožę prie diržo sagties ir numygo gaiduką. Vamzdžio sky- 
lutėse blykstelėjo mėlyni žybsniai, ir pasigirdo kimūs čekšt, čekš, 
čekšt, čekšt. Štai kokius garsus tikrovėje skleisdavo automatinis 
ginklas. Vos per colį nuo Pirsono veido orą perskrodė kažkas ne- 
matomas, tarytum šmėklos aimana. Diukas drėbės atbulas; pro bal- 
tus jo marškinius, aptaškydamos kreminį kostiumą, veržėsi raudo- 
nos čiurkšlės. Priešais jaunuolį stovėjęs žmogus delnus priplojo prie 
akių ir suklupo; tarp Krumplių sunkėsi ryškus kraujas. 

Kažkas - galbūt Džaneta Braitvud - prieš susirinkimą buvo už- 
daręs duris, skiriančias laiptus nuo rūsio. Nūnai jos atsilapojo, ir vi- 
dun prasibrovė du žmogėkai-šikšnosparniai, dėvintys Bostono po- 
licijos uniformas. Iš perdėm masyvių, keistai nerimastingų galvų į 
žmones dėbsojo aršios fizi0n0mijos. 

- Jie žadėjo mūsų pasigailėti! - užbliovė Delrėjus. - Žadėjo 
pasigailėti, jeigu stovėsite vietoje pakėlę rankas! 

Keletas žmonių, besibūriavusių prie kavinuko, išties kilstelėjo 
rankas, tačiau nesiliovė slinkę tolyn nuo uniformuotų žmogėkų-šikš- 
nosparnių. Vienas iš pastarųjų suurzgė ir stvėrė artimiausią vyriškį už 
marškinių. Nespėjus Pirsonui suvokti, kas vyksta, padaras išplėšė 
žmogui akis, pavartė drebučiais virtusias liekanas savo deformuo- 
tame delne ir įsimetė jas į nasrus. 

Kai pro tarpdurį įžengė dar du šikšnosparniai, dairydamiesi 
juodomis blizgančiomis akutėmis, antrasis faras išsitraukė tarnybinį 
revolverį ir aklai tris sykius iššovė į minią. 

- Ne! - suspigo Delrėjus. - Ne, jūs žadėjote! 

Džaneta Braitvud griebė kavos aparatą, iškėlė jį virš galvos ir 
sviedė į pirmą pasitaikiusį atėjūną. Kavinukas tėškės į viršugalvį su 
dusliu metaliniu žvangesiu, užliejo baidyklę deginančiu rudu skysčiu. 
Šįkart padaras užstaugė iš skausmo, dėl to nekilo jokių abejonių. 
Vienas iš farų-šikšnosparnių pasviro Džanetos pusėn, bet moteris 

staigiai palenkė galvą, pabandė sprukti, suklupo... ir ūmai pranyko 
tarp kojų, kurių savininkai pasidavė panikai. 

Vienas po kito išdužo visi langai. Netoliese, kažkur gatvėje, 
kvykė artėjančios sirenos. Šikšnosparniai pasidalijo į dvi grupes ir 
nuturseno palei rūsio sienas, persigandusius “dešimtos valandos 
žmones" akivaizdžiai ketindami suvaryti į saugyklą, įrengtą už sten- 
do, kuris dabar riogsojo ant grindų. 

Olsonas sviedė ginklą ant žemės, čiupo Kendros ranką ir paju- 
dėjo link knygų dėžių. Bet pro išbarškintą langelį įsirangiusi šikš- 
nosparnio ranka nustvėrė jį už teatrališkai žilų plaukų kuokšto ir 
dūstantį, gargaliuojantį žmogų trūktelėjo aukštyn. Šalia pirmosios 
pasirodė antra ranka, kurios nykščio nagas - maždaug trijų colių il- 
gio - perrėžė aukos gerklę ir paleido purpurinį kraujo srautą. 

Tos dienos, kai daržinėse pyškinai žmogėkus-šikšnospar- 
nius, baigėsi, mano drauge, su pasibjaurėjimu pagalvojo Pirsonas 
ir atsigręžė į Delrėjų, svyruojantį prie atviro lagamino bei nuversto 
stendo, nukarusioje rankoje laikantį ginklą, išsproginusį akis, kurio- 
se sustingo mažne bereikšmis žvilgsnis. Kai Pirsonas įsikibo į auto- 
mato buožę, strazdanius nė nemėgino priešintis. 

- Jie žadėjo mūsų pasigailėti, - suvebleno Delrėjus. - Žadėjo. 

- Nejau tikrai manai, kad galima pasitikėti faip atrodančiais pa- 
darais? - atšovė Pirsonas ir ginklo apsodu iš visų jėgų vožė rau- 
dongalviui į veidą. Jo ausis pasiekė traškesys, liudijantis, jog kaž- 
kas lūžo, greičiausiai Delrėjaus nosis, ir bankininko sieloje džiaugs- 
mingai užkriokė pakirdęs barbaras. 

Jis laviravo tarp dėžių krūvų pasirinkęs kelią, kurį praplėtė į 
priekį paknopstomis nugurnėję žmonės, bet staiga sustojo, nes už 
pastato nuaidėjo šūviai... riksmai... pergalingas riaumojimas. 

Pirsonas atsisuko ir pamatė Kamą Styvensą su Moirą Ričard- 
son, suakmenėjusius kėdučių tarpueilyje. Tuodu laikėsi už rankų 
nutaisę tapačias pasibaisėjimo išraiškas. Tarsi Jonukas su Grytu- 
te, galiausiai ištrūkę iš meduolinio namelio, šmėkštelėjo mintis 

jo galvoje. Pirsonas pritūpė, griebė Olsono bei Kendros ginklus ir 
šiuos įteikė porelei. 

Pro tarpdurį išniro dar du žmogėkai-šikšnosparniai. Jie kulniavo 
ramiai, lyg neabejodami, kad viskas klostosi pagal planą... beje, 
taip ir buvo, pamanė Pirsonas. Veiksmas persikėlė į namo galą - 
būtent ten šikšnosparniai įrengė aptvarą, kuriame, aišku, užsiėmė 
ne avių kirpimu. 

- Pirmyn, - paragino jis Kamą su Moira, - pričiupkime tuos šū- 
džius. 

Į rūsį nusileidę padarai per vėlai susigaudė, jog keletas bėglių 
ryžosi stoti į kovą. Vienas jų apsisuko, matyt, ketindamas sprukti, 
rėžėsi į atvykėlį bendrą ir paslydo ant išlietos kavos. Abu tvojos ant 
žemės. Pirsonas paleido šūvius į tą, kuris liko stovėti. Automatas, 
kaip ir anksčiau, išspaudė duslius čekšt čekšt čekšt, ir kulkų pa- 
pliupa nušveitė baidyklę atbulą. Iš suvarpyto, atgrasaus snukio pa- 
rūko dvokiantys dūmeliai. Jie iš tikrųjų primena iliuzijas, pagalvojo 
Pirsonas. 

Užsikrėtę sektinu pavyzdžiu, Kamas ir Moira įniko pliekti į vi- 
sus kitus žmogėkus-šikšnosparnius. Jie tėškės į sienas, griuvo ant 
grindų - pro kritusiųjų drabužius ėmė veržtis miglos srovelės, atsi- 
duodančios panašiu kvapu kaip astrai, susodinti marmurinėse gėlių 
klombose priešais Pirmąjį prekybos banką. 

- Eime, - tarė Pirsonas. - Jei spruksime dabar, gal dar išsigel- 
bėsime. 

- Bet... - išsižiojo Kameronas ir apsidairė, tarsi pabusdamas iš 
transo. Na, ir puiku. Siekiant išsivaduoti iš spąstų, jiems prireiks 
blaivaus proto. 

- Tiek to, Kamai, - nutraukė draugą Moira. Ji taip pat žvalgėsi. 
Paaiškėjo, kad iš visų Žmonių ir šikšnosparnių, rūsyje liko tik jų tri- 
julė. Kiti buvo išginti į vidinį knygyno kiemą. - Judinkimės. Verčiau 
drožiame ten, pro kur atėjome. 

- Aha, - sutiko Pirsonas. - Bet mums derėtų paskubėti, kol jie 
neužblokavo šito kelio. 

Jis paskutinį kartą nukreipė žvilgsnį į Diuką, tysantį ant grindų su 
amžiams sustingusia nuoskaudos bei nepasitikėjimo išraiška. Pirso- 
nui magėjo užmerkti draugui akis, bet jis Žinojo, jog tam nėra laiko. 

- Žygiuojame, - paragino Kamą su Moira, ir trijulė nubėgo link 
laiptų. 


***k 


Kai jie pasiekė duris, vedančias į Kembridžo aveniu, už namo 
aidėję šūviai pamažu nutyko. Kiek iš čia susirinkusiųjų žuvo, pa- 
klausė savęs Pirsonas. Į galvą šovęs atsakymas - visi iki vieno - 
pasirodė siaubingas, tačiau tikėtinas. Galbūt iš rūsio gyvi sugebėjo 
išsinešdinti dar vienas ar pora žmonių, bet ne daugiau. Jie pakliuvo 
į tobulai paspęstas pinkles. Spąstai užsidarė, kol Robis Delrėjus 
malė liežuviu, tempė laiką ir nuolat dirsčiojo į laikrodį... turbūt lauk- 
damas signalo, kurį Pirsonas aplenkė. , 

Jeigu apvaizda būtų nutvieskusi mano smegenis anksčiau, 
Diukas, ko gero, būtų išsaugojęs gyvybę, su kartėliu pamanė jis. 
Gal ir tiesa. Bet gerais norais, kaip Žinia, ir pragaras grįstas. Dabar 
ne metas save kaltinti. 

Vienas faras-šikšnosparnis budėjo prieangyje, tačiau spoksojo 
į gatvę. Veikiausiai saugojo saviškius nuo nepageidaujamų išorinių 
trukdžių. Pirsonas žengė pro tarpdurį ir tarė: 

- Ei, mėsagalvi mulki, gal pavaišinsi cigarete? 

Šikšnosparnis atsigręžė. 

Pirsonas šūvių pliūpsniu ištaškė jo fizionomiją. 


**+x* 
Maždaug po pirmos nakties du vyriškiai bei moteris suplyšu- 
siomis nailoninėmis kojinėmis ir purvinu raudonu sijonėliu nuskuodė 
palei krovininį traukinį, pajudėjusį iš Pietų stoties depo. Jaunesnysis 

iš vyrų lengvai įšoko į Žiojinčią tuščio prekinio vagono ertmę, apsi- 
suko, ištiesė ranką moteriai. 

Ji kluptelėjo ir suriko, nes lūžo vieno batelio kulnas. Pirsonas 
apkabino Moirą per liemenį (užuodė silpną, skausmingai malonų 
“Džordžio" kvepalų dvelksmą, kurį slopino prakaito ir baimės tvai- 
kas), akimirką bėgo ją apglėbęs, galop šūksniu įsakė liuoktelėti. 
Pats suėmė bendražygę už strėnų ir pakylėjo link ištiestų Kamerono 
Styvenso rankų. Moira į jas įsistvėrė, o Pirsonas pastūmė merginą, 
kiek leido jėgos. 

Bekeliant Moirą, teko sulėtinti žingsnį. Dabar jis kuo puikiausiai 
matė netoliese iškilusią, depą supančią tvorą. Traukinys bildėjo link 
spragos, atsivėrusios tarp vielų pynės, bet pernelyg siauros, kad 
pro ją praslystų ir sąstatas, ir šalia driuokiantis žmogus. Į vagoną įsi- 
rabždinti derėjo tučtuojau, antraip jam grėsė atsisveikinti su naujai- 
siais draugas. 

Kamas kyštelėjo galvą laukan, pastebėjo tvorą ir vėl ištiesė 
rankas. 

- Drąsiau! - suriko. - Tau pavyks! 

Tais laikais, kai Pirsonas surūkydavo po du pakelius per dieną, 
jis nė už ką nebūtų įstengęs bėgti greičiau, bet nūnai sugebėjo savyje 
atrasti papildomų jėgų ir leidosi tekinas per pavojingai traškančius, 
šiukšlėmis nusėtus šlakus. Netgi aplenkė kelis vagonus. Pirštais jau 
siekė Kamerono rankų, kai priešakyje įžiūrėjo grėsmingai spygliuo- 
tas, tarp stulpų išraizgytas vielas. 

Tuo momentu mintyse jis aiškiai išvydo žmoną nuo ašarų pati- 
nusiu veidu ir raudonomis akimis. Išvydo Lizabetą, sėdinčią svetai- 
nėje, dviem uniformuotiems pareigūnams tvirtinančią, esą pradingo 
jos vyras. Ant staliuko net pastebėjo šūsnį Dženės knygelių su išky- 
lančiais paveikslėliais. Įdomu, ar ji tikrai kreipėsi į policiją? Taip, 
greičiausiai. Bet Lizabeta, kuri per visą gyvenimą nesutraukė nė 
vienos cigaretės, už jaunų policininkų, pritūpusių ant sofos, veidų 

neįžvelgė juodų akių, ilčių pilnų nasrų, gleives išskiriančių auglių ar 
pulsuojančių, plikus viršugalvius išvagojusių venų. 

Žmona nieko nežinojo ir nieko nematė. 

Tebūnie palaimintas aklumas, pamanė Pirsonas. Lai ji nie- 
kuomet nepraregi. 

Jis klūpčiodamas artėjo prie tamsios, į vakarus dundančios pa- 
baisos ir prie oranžinių kibirkščių, kurios spiralėmis šaudė iš po lėtai 
besisukančių geležinių ratų. 

- Greičiau! - suspigo Moira, kone išvirsdama laukan, mostais 
ragindama paskubėti. - Prašau, Brendonai, dar truputį! 

- Pajudink kojas, lėtapėdi! - užstaugė Kameronas. - Saugo- 
kis sumautos tvoros! 

Negaliu, pervėrė mintis Pirsono galvą. Aš nepajėgsiu bėgti 
sparčiau. Nebe... Man tik norisi atsigulti ir užmigti. 

Prisiminęs juodaodį bičiulį, jis vis dėlto sugebėjo pagreitinti 
tempą. Dėl savo jauno amžiaus Diukas nežinojo, jog žmonės kar- 
tais ištyžta ir tampa išdavikais, net ir tie, kuriuos garbini, tačiau vai- 
kinas buvo pakankamai subrendęs, kad griebtų Brendoną Pirsoną 
už rankos, neleistų jam užrikti ir taip apsaugotų nuo savižudybės. 
Dabar Diukas jam lieptų nešti pasturgalį iš prakeikto traukinių depo. 

Sutelkęs paskutinius jėgų likučius, Pirsonas šoko link ištiestų 
rankų (akies krašteliu pastebėjo, kad šonu tuojau taranuos tvorą) ir 
įsikibo į Kamo pirštus. Tuo tarpu Moira čiupo bendražygį už pa- 
žasties. Jis nėrė į krovininį vagoną. Dešiniąją koją spėjo įtraukti 
pačiu laiku. Dar akimirka - ir ją būtų nuplėšusios plieninės tvoros 
vielos. 

- Sveiki atvykę į vaikiškų nuotykių knygelę, - sušvokštė Pirso- 
nas, - kurią iliustravo N. K. Vajetas! 

- Ką? - nesuprato Moira. - Ką tu sakei? 

Gaudydamas orą jis pasirėmė alkūnėmis, pro vėjo sutaršytas 
plaukų sruogas nužvelgė draugus. 

- Nieko svarbaus. Turite cigaretę? Mirštu, kaip noriu rūkyti. 

Keletą sekundžių tuodu į jį Žiopsojo išplėstomis akimis, galop 
susižvalgė ir vienu metu pratrūko kvatoti kaip bepročiai. Pirsonas 
spėjo, kad jie įsimylėję vienas į kitą. 

Kol porelė ritinėjosi ant vagono grindų susiėmusi už pilvų, Pir- 
sonas atsisėdo ir įniko naršyti vidines suodino, suplyšusio apsiausto 
kišenes. 

- Ooooch, - atsiduso vienoje iš jų užčiuopęs gerai pažįstamą 
pavidalą. Sužvejojo sumaigytą pakelį ir parodė Moirai su Kamu: - 
Už pergalę! 


Vagonui bildant per Masačiusetsą, tamsiame atvirame tarpdu- 
ryje nušvito trys raudoni taškeliai. Po savaitės, atsidūrę Omaboje, 
jie kas rytą išeidavo į centro gatves ir dairydavosi tų, kurie per ka- 
vos pertraukėles, net ir pilant lietui, stypsodavo lauke. Ieškodavo 
“dešimtos valandos žmonių“, nykstančios, paskui “Marlboro kau- 
bojų nusekusios genties narių. 

Iki lapkričio jų gretos pagausėjo iki dviejų dešimčių. Slapti su- 
sirinkimai vykdavo La Vistoje, galiniame apleistos ūkinių prekių 
parduotuvės kambarėlyje. 

Pirmąjį antpuolį jie surengė kitais metais, persikėlę per Misurį į 
Kounsil Blafs miestelį, kur nustebino ir užmušė trisdešimt bankuose 
dirbančių bei vadovaujančias pareigas užimančių šikšnosparnių. Gal 
ir ne itin daug, tačiau Brendonas Pirsonas žinojo, kad žmogėkų- 
šikšnosparnių naikinimą ir pastangas mesti rūkyti siejo mažiausiai 
vienas panašumas: abiem atvejais reikėjo nuo kažko pradėti. 

NAUJAS ĮZŽYMAUS 
RASYTOJO ROMANAS! 


Šiame jau 49-tame įžymaus rašytojo 
St. Kingo rinktinių raštų tome 
skaitytojas ras net keturis kūrinius. 
Tai 2005-Aisiais tarptautiniu bestseleriu tapęs 
romanas '' Vaikis iš Kolorado!"!, 
ir trys apysakos: "Dolano kadilakas"', 
„Dedikacija“ bei "Dešimtos valandos žmonės". 


Sie kūriniai ilgam prikaustys 
skaitytojo dėmesį ir išsunks ne vieną 
šalto baimės virpulio prakaito lašą... 

